
Christian Jacq a mărturisit odată că cea mai mare 
fericire a lui este să scrie pe ţărmul Nilului... Rezuma 
astfel o pasiune din tinereţe. La douăzeci și unu de 
ani, începe să studieze arheologia și egiptologia la 
Sorbona. După obținerea doctoratului, se consacră 
cercetărilor pur istorice și publică numeroase eseuri, 
printre care L’Égypte des grands pharaons, premiat 
în 1981 de Academia Franceză. 

Succesul vine odată cu Champollion lÉgyptien ȘI 
Ramses. Interesul stârnit de cărțile lui Christian 
Jacq pentru Egiptul Antic va fi tot mai mare: 
milioane de exemplare vândute în întreaga lume, 
traduceri în douăzeci și opt de limbi... Christian Jacq 
devine cel mai citit scriitor francez. 

În Ultimul vis al Cleopatrei, Christian Jacq se 
întoarce la marile figuri ale Egiptului. El redă viață 
celei mai celebre regine, Cleopatra, și ne poartă pe 
urmele incredibilei epopei amoroase și politice pe care 
aceasta o împarte cu Cezar. 

PORTURILE ALEXANDRIEI ANTICE 


Priveşte în sus cu ochii inimii, adună în tine 
senzațiile întregii creații, ale focului și ale apei, 
Închipuie-ţi că eşti în acelaşi timp pretutindeni, pe 
pământ, pe mare, în cer. 

Hermes 


Regina era goală. 

De la terasa palatului său, Cleopatra contempla, 
fără îndoială pentru ultima oară, scumpa ei capitală, 
strălucitoarea Alexandrie. 

Vântul blând al nopţii nu-i potolea febra; ea, 
suverana Egiptului, tărâmul iubit al zeilor, pe care 
crezuse că l-a cucerit și pe care acum îl pierdea, ea, 
stăpâna absolută a unei ţări bogate, era redusă la 
singurătate și neputinţă! 

Flacăra strălucitoare din vârful farului lumina 
marea, confirmând gloria cetății fondate de 
Alexandru cel Maret, după ce i-a învins pe perși și a 
eliberat străvechiul pământ al faraonilor de sub o 
ocupație aspră. Biblioteca, Muzeul, templele, teatrul, 
palatele, portul, farul... Ce de splendori, a căror 
deținătoare legitimă devenise la moartea tatălui său, 
în timpul eclipsei totale de lună din martie 51 î.H.2! 

Tatăl ei, al doisprezecelea din neamul Ptolemeilor, 


1 În 331 î.H. (n. a.) 
2 Pentru datele istorice, vezi S. Cauville, L’OEeil de Rê. Histoire de 
la construction de Dendara, Paris, Pygmalion, 1999. (n. a.) 


un laș, un corupt, un obsedat sexual care vânduse 
Egiptul romanilor! Supranumit de popor „flautistul'5, 
îl plăcea să cânte la acest instrument în timpul 
orgiilor la care se dădea în stambă, pierzându-și orice 
urmă de demnitate. Alungat din Alexandria, pusese 
din nou mâna pe putere, cumpărându-i cu bani grei 
pe soldații romani și declanșând astfel o criză 
economică. O mulțime de mercenari, mai ales 
germani și gali, aparțineau astăzi armatei egiptene 
pe care Cleopatra n-o mai controla. 

Mânioasă la culme, tânăra de douăzeci de ani își 
smulse colierul de perle, își scoase brățările de argint 
și le aruncă acelei cetăți ingrate care voia să se 
debaraseze de ea și s-o lase pradă lăcomiei unei șlehte 
de conspiratori. 

Născută la Alexandria în ianuarie 69 î.H., în 
apartamentul concubinelor tatălui său, Cleopatra 
urcase pe tron la vârsta de 18 ani. Un tron pe care, 
potrivit tradiției Ptolemeilor, fusese nevoită să-l 
împartă cu frățiorul ei de 10 ani. Totuși, Cleopatra I 
domnise singură după moartea soțului ei, în 180 î.H.! 

lar Cleopatra a VIl-a, al cărei nume însemna 
„Gloria tatălui său”, o imitase ţinându-l în umbră pe 
mucosul ăla afurisit de Ptolemeu al XIII-lea pe care-l 
detesta. Luându-și, nu fără ironie, numele de „Cea 
care îşi iubeşte tatăl'4, ea prefera titlul de „Cea care 


3 În limba greacă, Auletes. (n. a.) 
+ Philopator (gr.). (n. a.) 


își iubeşte patria”, acel Egipt cu trecut glorios, obiect 
al tuturor visurilor el. 

Acum aceste visuri se transformau în coșmar. 

Revoltată de atâta nedreptate, tânăra ridică 
mâinile spre lună. 

— Tu care te stângi și renaști, dă-mi forța ta! 

Nu-și arătase Cleopatra maturitatea și curajul 
încercând să rezolve criza financiară? Din cauza 
datoriilor enorme ale tatălui ei, fusese constrânsă să 
recurgă la o devalorizare şi să pună să fie bătute 
monede noi de bronz. Lovite de perioade de foamete 
și de o fiscalitate insuportabilă, satele erau cuprinse 
de frământare; de aceea, ca să păstreze bogăţia 
capitalei,  suverana semnase un decret care 
interzicea, sub amenințarea cu moartea, 
transportarea cerealelor provenind din Egiptul de 
Mijloc în altă parte decât în Alexandria. Silozurile ei 
rămâneau pline, iar grecii n-aveau să ducă lipsă de 
hrană. 

Și acesta nu era decât începutul unui proces de 
reforme prin care avea de gând să lupte împotriva 
corupției și a unei birocraţii sufocante, așa încât să 
restabilească prosperitatea ţării. 

Dar Cleopatra se trezea  confruntată cu 
mediocritatea curţii sale şi cu perversitatea tatălui ei 
defunct! Acesta ceruse senatului Romei să vegheze la 
executarea testamentului său, care cerea ca puterea 
să fie împărțită între fiica lui cea mare și fratele ei 
mai mic, Ptolemeu al XIII-lea, un puști insuportabil 


și pretenţios care se bucura de un sprijin puternic. 

Trei oameni îl manipulau pe măscăriciul ăsta și 
hotărâseră să o distrugă pe Cleopatra: eunucul 
Pothinus, care se afla în fruntea guvernului, eruditul 
Teodot, preceptor al regișorului, și Achillas, 
comandantul armatei. lar Arsinoe, sora mai mică a 
Cleopatrei, încuraja acest trio malefic; șireată, 
ambițioasă şi geloasă, ea nu-și dorea decât să pună 
mâna pe putere. 

Sfidând pericolul, tânăra regină dăduse dovadă de 
lipsă de luciditate și de vigilență; preocupată să 
rezolve criza financiară şi să-şi impună punctele de 
vedere fără a-i menaja pe cei susceptibili, ea se simţea 
capabilă să conducă singură statul, uitând de 
testamentul tatălui său și de supunerea acestuia față 
de romani. 

Roma, marea putere, arogantă și dispreţuitoare! 
Doi oameni ai armelor, prădători de temut, se 
înfruntau pentru a o stăpâni: Cezar și Pompei. 
Cleopatra îl alesese pe cel din urmă, sperând că 
acesta va rămâne departe de Egipt și nu-i va contesta 
suveranitatea. În anul 49 î.H., ea îi trimisese provizii 
șI soldați, iar gurile rele susțineau că regina devenise 
amanta fiului lui Pompei, trimis la Alexandria ca 
ambasador! 

Mireasma de iasomie o încântă pe tânăra cu trup 
perfect, dar nu reuși să risipească duhoarea 
calomniilor răspândite de dușmanii ei și de membrii 
propriei familii. Ieri, era pe culmi, iar acum, iat-o 


distrusă! N-avea rost să-și facă iluzii: complotul 
reușise, Cleopatra era înlăturată prin uneltiri în 
favoarea hrăpărețului de frate-său. 

Cu fruntea în sus, scăldată de lumina lunii, regina 
decăzută se apropie de marginea terasei. De când 
urcase pe tron, prinsese gustul puterii și uitase de ea 
însăși; puţin îi păsa de propria-i glorie, era obsedată 
numai de viitorul regatului. Oare destinul nu-i 
încredința o misiune, nu îi impunea să se sacrifice 
pentru noul Egipt? 

In doar câteva luni, suverana o distrusese complet 
pe adolescenta din ea, iar grijile statului îi 
alungaseră nepăsarea. Educată pentru a domni, 
Cleopatra nu se va întoarce din drum. Din moment ce 
răzvrătiți triumfau, de ce să mai trăiască? 

Lumina care emana de la far o fascina, iar apele 
portului, atinse de o strălucire ireală, o atrăgeau. Ea, 
captivă sub autoritatea unui băiețaș încoronat? 
Niciodată! 

Işi dorea să se preschimbe în pasăre, să survoleze 
rada portului, să zboare în larg și să lase în urma ei 
acea lume de netrebnici... Cleopatra zâmbi, depărtă 
braţele și se pregăti să-și ia zborul. 

— Maiestate, așteptați! 

Charmion, credincioasa slujnică, alergă până la 
stăpâna ei și o acoperi cu un văl de in regal. 

Micuţă, brunetă, cu frunte îngustă, nas ascuţit și 
picioare groase, Charmion îi era devotată trup și 
suflet reginei. Cu o mână fermă, ea o trase în mijlocul 


terasel. 

— Maiestate, trebuie să plecăm! 

Ca trezită dintr-un vis, Cleopatra își recunoscu 
anevoie slujnica. 

— Să plecăm... 

— Am surprins o conversație îngrozitoare. Nu mai 
sunteţi în siguranţă la palat. 

— Mă voi lupta! 

— Inutil, dușmanii sunt prea numeroși. Să plecăm, 
vă implor! 

— Nu mă cunoști deloc, Charmion. 

— După părerea mea, n-aveţi nicio șansă să 
învingeți. 

Cleopatra ezită. 

Servitoarea tocmai îi salvase viața, iar moartea o 
amenința din nou... O regină să cedeze în faţa 
vitregiei sorții, să între în panică, să se comporte ca 
ultimul laș? 

— Fiţi chibzuită, insistă Charmion: departe de aici, 
veți putea lupta. 

— Îi voi strivi pe ticăloşi în propriul meu palat, 
decise Cleopatra. 

De la moartea lui Alexandru cel Mare încoace, regii 
din Dinastia Ptolemeilor înfrumuseţaseră întruna 
cartierul principal al Alexandriei, Bruchion, situat la 
nord-est de zona aglomerată, pe promontoriul 
Lochias care înainta în mare. Acolo se aflau cele mai 


multe palate, printre care reședința regală, sediul 
guvernului, ministerele, locuinţele demnitarilor, 
Muzeul, Biblioteca, teatrul, gimnaziul și stadionul. 
Principalele monumente ale vastei cetăți care se 
întindea între Mediterana şi lacul Mareotis fuseseră 
edificate în apropierea mormântului lui Alexandru și 
al primilor regi Ptolemer?. 

Ca să cunoşti  labirinturile administrației 
alexandrine, formată din mii de funcționari care se 
bucurau de un număr incalculabil de privilegii, aveai 
nevoie de o experienţă solidă, de multă abilitate şi de 
un cinism desăvârșit. Cel care poseda din plin toate 
aceste calități era eunucul Pothinus. 

De talie mijlocie, aproape chel, burtos, cu obrajii 
bucălaţi, greoi, părea simpatic și inofensiv; dar cei 
care se încrezuseră în această aparenţă înșelătoare o 
regretaseră amarnic. Nemilos și viclean, Pothinus se 
debarasase de concurenții săi pentru a ocupa postul 
cel mai important, acela de ministru al Economiei și 
Finanţelor. El controla agricultura și meșteșugurile, 
verifica perceperea numeroaselor taxe în monede și 
în natură și își plasase protejaţii în fruntea 
cancelariei, a justiţiei și a vămilor, care erau foarte 
profitabile. 

Nu fusese prea greu să-l manipuleze pe Ptolemeu 


5 Aşa-zisul „mormânt de alabastru” (v. Harta II). Această localizare 
probabilă rămâne însă ipotetică, fiindcă mormântul lui Alexandru 
cel Mare n-a fost încă descoperit. (n. a.) 


al XII-lea, flautistul depravat și corupt. În schimb, 
urcarea pe tron a tinerei Cleopatra se transformase 
rapid în catastrofa. Cultivată, energică, dotată 
pentru putere, suverana îl îndepărtase pe fratele ei 
mai mic, al treisprezecelea dintre Ptolemei, și 
începuse o serie de reforme, mai ales monetare, care 
nu erau pe placul demnitarilor și al poporului 
Alexandriei. Dacă ar lăsa-o să continue, n-ar desființa 
ea unele privilegii în detrimentul ordinii stabilite? 

Îngrijorat, Pothinus pusese la cale cea mai bună 
strategie a lui: să acționeze din umbră. Își constituise 
o rețea eficace, hotărât să-l susțină pe copilul 
Ptolemeu al XIII-lea și s-o îndepărteze pe Cleopatra. 
Arsinoe, mezina, o invidia și o ura pe sora ei mai 
mare, care era și frumoasă, și inteligentă: totuși, 
Pothinus nu avea încredere în această ambițioasă și 
o considera periculoasă ca un șarpe. Cel mai bun aliat 
al său era eruditul Teodot, specialist în retorică; 
frumoasele lui discursuri urmăreau să-l convingă pe 
micuțul Ptolemeu că el era singurul rege legitim și că 
trebuia să scape de îngrozitoarea Cleopatra înainte 
ca ea să-l asasineze. 

Ziua cea mare sosise: băiatul accepta să treacă la 
ofensiva finală. De mai multe săptămâni, Pothinus 
reușise să întărâte întreaga administrație împotriva 
reginei şi s-o izoleze. Ordinele nu-i mai erau 
executate și ultimii ei susținători o abandonau. De 
acum înainte, Ptolemeu al XIII-lea domnea și, prin 
intermediul lui, Pothinus. 


Înfrângerea Cleopatrei nu era însă de ajuns. 
Devenind în sfârșit conștientă de situație, regina nu 
va întârzia să reacționeze. Trebuia s-o suprime, iar 
regele nu se opunea. 

Eunucul o luă pe un culoar lung și strâmt care 
ducea la apartamentele lui Achillas, comandantul 
armatei, un militar de origine egipteană, devenit un 
grec perfect din Alexandria. Îngust la minte, dar 
curajos și respectat de soldați, asculta orbește de 
Pothinus care îl copleșea cu bogății și femei. 

Generalul era înalt și vânjos, cu barba foarte 
neagră, fața pătrățoasă, buzele pofticioase și vocea 
aspră; cu fiecare zi aprecia tot mai mult poziția pe 
care o avea și se bucura la maximum de plăcerile pe 
care le oferea capitala. 

Slujnica lui îl pofti înăuntru pe Pothinus. 

Achillas cina în compania unei nimfete dezbrăcate 
și deja ameţite de băutură; ea chicoti când îl văzu pe 
eunuc, al cărui burduhan nu arăta mai bine sub roba 
verde, cu pliuri delicate. 

Generalul îi arse o palmă fetei. 

— lart-o, Pothinus; iar tu, idioato, valea! 

Nimfeta fugi plângând sub privirea chiorâșă a 
eunucului. Achillas umplu o cupă de argint cu vin 
roșu, aromat cu scorţişoară, şi i-o întinse ministrului. 

— In sănătatea noastră, scumpul meu prieten! 

Pothinus abia dacă-și înmuie buzele. 

— Vreo urgenţă? se îngrijoră miltarul. 

— Într-adevăr. 


— Ah... Asta înseamnă acum? 

— Cu cât mai grabnic, cu atât mai bine. 

Vocea uşor tremurătoare a eunucului trăda 
gravitatea situației. 

— Pun pariu că s-au iscat tulburări în cartierul 
fierbinte! O să-i potolesc eu pe zurbagiii ăia. 

— Nu e vorba de-așa ceva, Achillas. 

Generalul încruntă din sprâncene. 

— Lămurește-mă, Pothinus! 

— Te-ai angajat să-l slujești cu credinţă pe regele 
nostru, nu-i așa? 

— De bună seamă! 

— A venit momentul să dovedești valoarea acestui 
jurământ. Ptolemeu are nevoie de braţul și de curajul 
tău. 

Achillas se ridică în picioare. 

— Să poruncească și mă voi supune! 

— Actul tău va schimba destinul acestei ţări și va 
salva tronul suveranului nostru legitim. Vei deveni 
un erou, prietene, și vei fi onorat la adevărata ta 
valoare. 

Generalul se neliniști. Promisiunea era 
atrăgătoare, dar ce pericol ascundea? 

— Al putea să fii mai precis, Pothinus? 

— Ptolemeu a luat o decizie importantă, demnă de 
un monarh: dorește să îşi asume singur 
responsabilitatea puterii. 

— Singur, adică... 

— Adică  eliminând-o pe  trădătoarea care 


complotează fără încetare cu scopul de a se 
descotorosi de el. 

— Trădătoarea... Cleopatra? 

Pothinus dădu din cap. 

— Aşadar, îmi ceri să... 

— Regele nostru, Ptolemeu al XIII-lea, îţi ordonă să 
o elimini pe Cleopatra. 

Încruntat, generalul Achillas îşi  contemplă 
resturile cinei şi simți cum 1 se strânge stomacul. 

— Eu sunt militar, nu asasin! 

— Dar  cine-ţi vorbeşte de asasinat? întrebă 
Pothinus cu o voce blândă. Cleopatra, ea e pe punctul 
de a deveni o ucigașă și de a condamna ţara noastră 
la dezastru! Nu vrei s-o salvezi, tăind răul de la 
rădăcină? 

Șeful armatei simţea că-i fierbe mintea; ca să 
chibzuiască mai bine se plimbă în lung și-n lat prin 
încăpere. 

— Femeia asta este o viperă, declară eunucul; după 
informațiile mele, se pregătește să lovească. Dacă nu 
intervenim, suntem condamnaţi cu toţii. Va lua 
comanda armatei și a poliției, își va ucide propriul 
frate şi pe apropiații lui. Nu ne mai rămâne decât o 
speranţă de a supravieţui; tu, Achillas. 

Generalul se simți învestit cu o responsabilitate 
enormă și misiunea începu să-i placă. El, salvatorul 
Egiptului! Recunoștinţa lui Ptolemeu ar fi infinită, 


bogăția eroului incontestabilă, reputația lui 
legendară. 

Cleopatra... Femeia era seducătoare, ba chiar 
fascinantă, dar pe el îl disprețuia. 

— Accept, declară Achillas. 

Pothinus se înclină. 

— Aduc omagiu loialității și curajului tău, iar 
regele nostru îţi va fi recunoscător. 

— Când va trebui să acționez? 

— Acum. 

Agitat, generalul îmbrăcă o tunică portocalie cu 
guler evazat și mâneci scurte. Apoi alese un pumnal 
cu lamă dublă. 

— Sunt în stare să dobor numeroși adversari, îi 
aminti el, dar nu și garda personală a Cleopatra, 
compusă din vreo douăzeci de bărbați înarmați cu 
lănci! 

Pothinus zâmbi. 

— Am rezolvat eu problema; acești bravi oșteni au 
trecut în tabăra noastră, ca majoritatea slujitorilor și 
a slujnicelor reginei. La ora asta, o s-o găsești 
singură, luând cina. 

Generalul avu o tresărire bruscă; îl aștepta o 
sarcină glorioasă. 

Cu pas greoi, Pothinus o luă înainte. Cei doi bărbați 
merseră pe un traseu complicat care ducea la palatul 
Cleopatrei, trecând prin niște grădini luminate de 
luna plină. 

La intrare, nici măcar o singură gardă. 


Locuitorii Alexandriei erau mari amatori de 
marmură, pe care o importau, iar palatul Cleopatrei 
nu făcea excepție de la regulă. Achillas urcă șirul de 
trepte care ducea la intrarea principală, trecu printre 
două coloane cu un contur rotunjit foarte pronunţat 
și pătrunse într-o sală de primire, decorată cu picturi 
murale reprezentând peisaje de pe Nil și busturi ale 
regilor Ptolemei. 

Un culoar care ducea în saloane, sala unde se 
servea masa, anticamera... Nişte lămpi aprinse, 
niciun fel de dezordine, niciun slujitor. Ușa de la 
apartamentele private ale reginei era închisă. 

Generalul înaintă cu băgare de seamă. Nu uita că 
regina Cleopatra, excelentă călăreață, frecventase 
sala de gimnastică, dovedindu-se uneori superioară 
bărbaților. Nu cumva îi întindea o capcană? 

Deschise ușa dintr-o dată și se năpusti în interiorul 
unui spaţiu în care domneau luxul și parfumurile. O 
cameră imensă, sala de baie, încăperile consacrate 
masajului, coafurii, machiajului,  podoabelor, 
hainelor... Nici ţipenie de om. 

Meticulos și prudent, Achillas cercetă în van toate 
ascunzătorile posibile. Plin de ciudă, se întoarse la 
Pothinus. 

— Cleopatra nu este aici. 

Eunucul nu păru descurajat. 

— Ştiu unde se ascunde: în al doilea palat, cel de pe 
insula Antirhodos. 

Generalul închirie o barcă mare. Douăzeci de 


soldați vâsliră în ritm susţinut ca să ajungă cât mai 
repede la mica insulă, situată în apropierea portului 
de răsărit. Acolo se ridicau o reşedinţă regală şi un 
mic sanctuar dedicat lui Isis. 

— Regele dorește să-i tai capul vrăjitoarei și să-l 
arăţi poporului, îi sugeră Pothinus la ureche lui 
Achillas; acesta te va aclama, iar tu vei fi răsplătit cu 
vârf şi-ndesat. 

— Mai cu forţă! ceru generalul care stătea la prora 
bărcii. 

Ajungând în portul privat al reginei, eunucul și 
militarul constatară că era gol. 

— A fugit, bâigui Pothinus, cuprins de o furie rece. 

* 

Micuţul Ptolemeu al XIII-lea se îndopase cu 
prăjituri și îi era greață. Preceptorul său, eruditul 
Teodot, slab, cu fruntea lată, cu nasul fin şi ascuţit, 
încerca să lupte împotriva lăcomiei acestui puști 
răsfățat care avea să devină în curând obez. 

— O să vă citesc poezii de Callimah6, Maiestate, ca 
să aveţi o noapte liniștită. 

— Nu mi-e somn, vreau să beau vin. 

— Imi pare rău, Maiestate, dar cred că sunteţi prea 
tânăr pentru așa ceva. 

— Băieţii de vârsta mea beau! 


6 Callimah (300-240 î.H.) a fost unul dintre principalii poeți 
alexandrini; el a întocmit un catalog al lucrărilor (papirusuri) aflate 
în Biblioteca din Alexandria. (n. a.) 


— Dar Maiestatea Voastră sunteți rege! 

— Exact, am dreptul să fac tot ce vreau! 

— Nu chiar. 

Sosirea neașteptată a lui Pothinus întrerupse 
disputa. Şeful guvernului se înclină. 

— Tu, se aprinse Ptolemeu, spune-i că am dreptate! 

— Am o veste proastă și una bună, Maiestate. 

Privirea trufașă a lui Teodot se înăspri. 

— Detest veștile proaste! protestă regele. 

— Cleopatra a părăsit Alexandria în compania 
câtorva slujitori credincioși. Ne-a scăpat printre 
degete. 

— Făceţi-o să se întoarcă, vreau s-o văd moartă! 

— Se ştie unde s-a dus? întrebă Teodot. 

— Nu încă, dar insist pe vestea bună: ambiţioasa 
asta ne-a lăsat câmp liber de acțiune. Astăzi începe 
domnia lui Ptolemeu al XIII-lea. 

Aceste cuvinte îl liniștiră pe băiat. 

— Bine, atunci mă duc să mă culc. 

Un vânt puternic dinspre nord înlesnea înaintarea 
rapidă a uneia dintre cele două corăbii, cu toate 
pânzele ridicate, în care se aflau Cleopatra şi ultimii 
ei slujitori credincioşi, vreo sută de soldaţi, 
servitoarea Charmion și șambelanul Apollodor 
Sicilianul. Susţinând mărturia lui Charmion, acesta 
o convinsese pe regina ameninţată cu moartea să 
părăsească fără întârziere Alexandria. Conștient de 


pericol, Sicilhanul pregătise în portul privat de pe 
insula Antirhodos două vase încărcate cu provizii, 
bijuterii și saci plini cu monede de aur, argint și 
bronz. Graţie acestei bogății, Cleopatra va continua 
să lupte împotriva dușmanilor ei. 

Acest argument o convinsese pe tânăra femeie cu 
inima sfâșiată să părăsească Alexandria. Dar unde să 
se refugieze, încotro s-o ia? Spre stupefacţia generală, 
regina hotărâse să între pe canalul care ducea la Nil 
și să se îndrepte spre sud. 

Soldații din garda personală a reginei nu 
părăsiseră niciodată capitala și nu doreau nicidecum 
să descopere un Egipt necunoscut, populat cu ţărănoi 
ostili. 

La ivirea zorilor, Cleopatra stătea la prora corabiei 
din față. Şambelanul îi aduse pâine și lapte. 

— De ce ne asumăm un asemenea risc? întrebă 
Apollodor. 

— Numai un zeu străvechi îmi poate veni în ajutor. 
L-am onorat în timpul primului meu an de domnie și 
am de gând să apelez la puterea lui. 

Sicilianul era un bărbat voinic, de vreo treizeci de 
ani, cu ochi negri, bărbie pătrată și o mustață 
îngrijită; nu lua în seamă oboseala și nutrea o sinceră 
admiraţie față de tânăra regină pentru care era gata 
să moară. 

— Alexandria m-a alungat, dar mă voi întoarce, 
promise Cleopatra; și, de data asta, nimeni n-o să-mi 
mai fure puterea. Ziua aceasta marchează începutul 


recuceririi mele; provinciile din Sud îmi vor 
recunoaște autoritatea şi noua mea armată o va 
spulbera pe cea a avortonului de Ptolemeu! 

— Nu vă împărtășesc optimismul, Maiestate. 

Ofensată, regina îi aruncă o privire furioasă 
șambelanului ei. 

— Cum îndrăzneşti să îmi vorbeşti astfel? 

— Mi-am impus să fiu sincer și să evit lingușeala. 
Aţi fost oarbă și i-ați subestimat pe eunucul Pothinus 
și pe preceptorul Teodot, cei doi complotiști care au 
aranjat să fiți asasinată, având acordul fratelui 
dumneavoastră. Acum, ei sunt stăpâni peste capitală 
șI peste întreaga ţară. Din cauza reformelor monetare 
pe care le-aţi înfăptuit, locuitorii Alexandriei vă 
detestă, așa că îi vor aclama pe noii lor stăpâni care 
se vor feri să le zugrăvească realitatea şi le vor 
promite un viitor minunat. Sudul? Nu știți nimic 
despre el. Locuitorii lui îi urăsc pe greci și obiceiurile 
lor, considerându-i niște cotropitori. Pentru ei, 
Alexandria este un oraş străin, un neg oribil de care 
speră să scape. De ce ar ajuta o grecoaică? 

Cleopatra rămase tăcută îndelung. Sicilianul 
comisese o greșeală impardonabilă și n-avea nicio 
îndoială că-şi va pierde funcția. Totuși, nu regreta 
nimic din ce spusese. Poate că tânăra femeie nu va 
mai fi așa de naivă și va înţelege că planurile ei erau 
sortite eșecului. 

— Continuă să-mi vorbeşti astfel, Apollodor, și nu 
ezita să-mi arăţi cu degetul greșelile. Am nevoie de 


un sfătuitor ca tine, care să nu cedeze ispitei de a mă 
linguși. Fără îndoială, ai dreptate. Totuși, nu voi 
renunța, căci nu am altă alegere. Mă vezi stând 
ascunsă într-un cătun uitat de lume sau fugind fără 
încetare dintr-un loc în altul? O să mă lupt și, dacă 
sunt învinsă, vol pieri cu arma în mână. 

— O să vă fiu alături, Maiestate. 

* 

Când încântați, când neliniştițti, călătorii 
descoperiră Valea Nilului, malurile ei verzi străjuite 
de plante de papirus, satele cocoţate pe coline, 
plantațiile de palmieri, viaţa aparent liniștită a 
țăranilor, neîncetatul du-te-vino al catârilor încărcați 
cu poveri. Grupuri de copii salutau trecerea celor 
două corăbii, iar niște bărbați înarmaţi cu furci 
proferau injurii. 

Din fericire, regina dispunea de marinari pricepuți, 
căci, din cauza bancurilor de nisip şi a curenților 
capricioși, navigația nu era întotdeauna ușoară. 
Cleopatra își petrecea întreaga zi contemplând 
frumuseţea acelei ţări fermecătoare. Descoperea 
temple, zărea piramide la marginea deșertului, își 
îmbăta privirea cu culori calde și cu blândeţea 
peisajelor. 

Orele de navigaţie se scurseră ca un vis și îi 
schimbară tinerei viziunea. 

Mai era ea oare cu adevărat grecoaică? Egiptul 
începea să-i modeleze un suflet nou, capabil să 
perceapă grandoarea și opera strămoșilor ei, cei 


dinaintea Dinastiei Ptolemeilor. Înlăturarea de la 
tron nu-i oferea șansa de a-și presimți natura 
autentică, ascunsă sub moștenirea derizorie a 
înaintaşilor ei? Puțin câte puţin, Cleopatra înceta să 
mai fie o străină, pentru a deveni o egipteană. Da, 
țara aceasta era a ei și nu se reducea la fastul 
Alexandriei. 

După douăzeci de zile de călătorie, cele două corăbii 
ajunseră în apropierea orașului Hermonthis, la vreo 
douăzeci de kilometri sud de prestigioasa „Tebă cu o 
sută de porți”, pe care o celebrase Homer. Prăduită și 
devastată de perși, bogata capitală a faraonilor din 
Regatul Nou” dormita, tânjind după gloria ei trecută. 

Cleopatra dădu ordin căpitanilor de corăbii să 
acosteze, iar soldaţii își luară armele. Apollodor era 
sigur că prezenţa lor fusese semnalată și se temea de 
o primă înfruntare cu autoritățile locale. 

În pofida avertismentului dat de servitoarea ei, 
Charmion, regina ținu morțiș să coboare pasarela 
prima, în fruntea oamenilor săi. Crispaţi, aceștia 
priveau în jurul lor, temându-se de un atac al 
arcașilor. 

Țăranii alergau la fața locului intrigaţi; cine era 
femeia aceea minunată, îmbrăcată într-o rochie albă 
de in regal, împodobită cu o diademă, cu un colier și 
cu brățări de aur? 


7 Regatul Nou, 1550-1070 î.H., cea mai înfloritoare epocă din 
istoria Egiptului. (n. r.) 


Nişte polițiști își croiră drum prin mulțime. 
Înarmaţi cu bâte şi săbii scurte, ei se opriră la câţiva 
pași de intrusă. 

Un bărbat de vreo șaizeci de ani, cu părul alb, își 
îmbrânci subordonații și ieşi în față. Cu figura aspră, 
o măsură din priviri pe noua sosită. 

— Sunt Cleopatra, suverana Celor Două Ţări, 
Egiptul de Sus și Egiptul de Jos, și tu îmi datorezi 
supunere. 

Șeful poliției locale înmărmuri de uimire. 

— Vor... vorbiți egipteana? 

Cleopatra era singura din dinastia Ptolemeilor care 
vorbea limba egipteană. Mai învățase ebraica, 
siriana, persana, parta 8, etiopiana și alte câteva 
limbi, inclusiv cea vorbită de „vânătorii nisipurilor”, 
triburile beduine care atacau caravanele. 

— Cum te numești? întrebă regina. 

— Pahomie, Maiestate... Sunt  strategul ©? 
provinciei Teba, comandant al forțelor de ordine și 
responsabilul finanţelor locale... Nu m-au... N-am 
fost anunţat că veniţi și... 

— Condu-mă la reședința ta și să li se dea de 
mâncare celor din suita mea. 


3 Limbă vorbită în Imperiul Part, al treilea Imperiu Persan, condus 
de dinastia arsacidă în perioada 238 î.H. - 226 d.H. (n. t.) 

9 Titlu dat de regii Ptolemei înalților funcționari ai provinciilor. (n. 
a.) 


Apollodor şi doi soldați o însoțiră pe suverană. 
Impresionat peste măsură, Pahomie merse cu pași 
grăbiţi şi o luă pe niște străduţe pentru a ajunge la o 
clădire dărăpănată cu două etaje. 

— Hermonthis nu este bogat, preciză strategul 
jenat, iar șeful provinciei nu-i acordă deloc 
importanță. Dar chiar... chiar sunteţi cu adevărat 
regina Cleopatra? 

Suverana se mulțumi să zâmbească. 

— O clipă, vă rog! 

Strategul se  năpusti în interiorul clădirii 
administrative, îi trezi pe funcționarii ațipiți, le 
ordonă să facă grabnic curăţenie în sala de oaspeţi și 
să aducă mâncare. Această tornadă neașteptată avu 
rezultate pozitive și Cleopatra nu trebui să aștepte 
prea mult. 

Pe o masă Joasă erau rânduite talere cu piure de 
bob, salată, linte cu usturoi, ouă, brânză de capră, 
curmale. 

— Masa este modestă, se plânse Pahomie, aceste 
bucate nu sunt demne de Maiestatea Voastră! Dar e 
atâta sărăcie aici... 

Regina se așeză pe o rogojină. 

— Vorbeşte-mi despre suferinţa țăranilor. 

Strategul lăsă capul în Jos. 

— Mi-ar trebui zile întregi! 

— Situaţia e chiar atât de gravă? 

— Aproape disperată, estimă Pahomie cu o voce 
obosită. Guvernul din Alexandria nu ține nicidecum 


cont de protestele poporului și îi impune taxe 
zdrobitoare. Rapoartele alarmante pe care le adresez 
superiorilor mei rămân fără răspuns și singura lor 
reacție este trimiterea de polițiști care supraveghează 
satele și îi ciomăgesc pe cei care nu se supun. Ordinea 
este menţinută, recunosc, dar cu ce preţ? Şi nu mai 
vorbesc de mărirea numărului de funcționari! Se 
înmulțesc precum lăcustele și se hrănesc din munca 
oamenilor sărmani. Ultimele revolte au fost înăbușite 
și numeroase victime au fost aruncate în Nil... Dar 
furia mocnește din nou. Uneltele agricole sunt 
proprietatea statului, aproape toate recoltele îi revin 
lui, s-a impus taxa de producție, ţăranii cu recolte 
proaste au fost sancționați. N-ai ce face: fie te supui 
pretențiilor administrației, fie renunți să mai cultivi 
parcela alocată de șeful provinciei și crăpi de foame. 
Nici măcar fluviul nu ne mai ajută, căci ultimele lui 
revărsări au fost prea slabe. 

Tras la față, Pahomie se așeză și el, dar imediat se 
ridică. 

— Îmi cer iertare, Maiestate, nu mi-aţi dat 
permisiunea, eu... 

— Aşază-te, te rog, și spune-mi totul, nu-mi 
ascunde nimic. 

Cleopatra ascultă cu atenţie doleanţele strategului, 
care era fericit să-şi deschidă în sfârșit inima și să 
descrie cu precizie suferințele cotidiene ale 
compatrioților săi. Discursul său lung n-o plictisi nici 
măcar o clipă pe suverană, care descoperea o lume 


necunoscută. 

Cu gâtul uscat, Pahomie se opri. 

— Doriţi bere, Maiestate? 

Cleopatra încuviinţă și strategul umplu două cupe. 
Neîndrăznind să înfrunte privirea interlocutoarei lui, 
Pahomie se temea ca spusele să nu-i fie dezaprobate. 

— Aici, la Hermonthis, spuse tânăra femeie, 
proclam în fața ta primul an al domniei mele. Eu nu 
suport nedreptatea și voi face totul ca să-i pun capăt. 
Alexandria este atât de departe de ţara pe care o văd 
acum... îţi mulțumesc că m-ai luminat. 

Strategului nu-i venea să creadă ce auzise; dacă 
prinţesa asta era într-adevăr Cleopatra, grecoaica cu 
reputație proastă, cum de se arăta interesată de 
soarta oamenilor de rând? 

— Văd că nu mă crezi, Pahomie, dar greșești. 
Propriul meu frate, Ptolemeu, m-a alungat din 
capitală, cu complicitatea susținătorilor lui 
blestemați. Mulţumiţi de triumful lor de moment, îmi 
subestimează hotărârea. 

Privind-o  admirativ, strategul nu-și ascunse 
pesimismul. 

— Maiestate, nici nu vă puteţi închipui puterea 
poliției; zbirii guvernului de la Alexandria sunt peste 
tot, supraveghează totul și pe toată lumea. Dacă n-o 
controlați, sunteți condamnată. 

— N-o controlez, recunoscu Cleopatra. 

— Atunci, fugiți cât mai departe posibil de ţara asta 
șI uitaţi-o! 


— Aşa ar fi înţelept, dar mi-e imposibil să renunţ. 

— În acest caz, Maiestate, o să muriţi! 

— Zeul orașului tău nu mă va proteja? 

Strategul se arătă uimit. 

— Taurul nostru sacru? 

— La începutul a ceea ce credeam că este domnia 
mea, am salutat instalarea tânărului animal pe care 
preoții l-au ales pentru a-i urma venerabilului său 
strămoș; astăzi, doresc să-l revăd, între patru ochi. 

— Geniul nostru protector este cam nărăvaș! 

— Condu-mă la el! 

De-a lungul vieţii lui, strategul întâlnise caractere 
încăpăţânate, dar niciunul nu-l egala pe cel al tinerei 
cu voce blândă și ochi fermecători. Era inutil să 
încerci să 1 te opui. 

Sub protecția modestei sale escorte, regina ieși din 
oraș și o luă pe cărarea ce ducea la ţarcul taurului 
sacru din Hermonthis. 

Părând că tțâşneşte din soare, un șoim zbură, 
descriind cercuri mari pe deasupra cortegiului, apoi 
trecu atât de aproape de regină, încât Pahomie, 
Apollodor și soldații ridicară braţele pentru a o 
proteja. Cleopatra își păstră însă calmul. 

Acest semn al cerului îl tulbură pe strateg. Zeii nu 
se manifestau niciodată la întâmplare, dar limbajul 
lor nu era întotdeauna ușor de descifrat. Încarnat 
într-un șoim, Horus, zeul fondator al străvechii 
monarhii faraonice, nu-i acorda oare favorurile lui 
acestei tinere? 

De mai multe generaţii, taurii sacri ai zeului 
Montu, stăpân al războiului care lua, și el, forma unui 
șoim și îl făcea pe Faraon victorios în lupta cu 
tenebrele, erau înhumați în morminte subterane 
alături de mamele lor, reprezentante terestre ale 
imensei vaci celeste ce hrănea cu laptele ei ființele 
luminii. Mumificate cum se cuvine, dinastiile de vaci 
și tauri rămâneau de-a pururi în „templul 
Principiului creator”. 

Taurul se numea Bukhis, adică „expresia luminii 
divine”; cine ar fi exprimat mai bine puterea e1? 

— Lăsaţi-mă singură, îi ordonă Cleopatra escorte. 

— Nu intraţi în ţarcul lui, îi recomandă Pahomie; 
vă repet, tânărul Bukhis este nărăvaș! 

Apollodor se temea ca regina să n-o facă după cum 
o tăia capul, și într-adevăr şambelanul nu se înșela. 

Cu capul negru și corpul alb, impresionantul 
patruped dispunea de un spațiu vast și nu ducea lipsă 
de nimic. După o viaţă liniștită şi serbări în cursul 
cărora era împodobit cu flori și giuvaieruri, va fi 
înlocuit cu un succesor care să-l semene întru totul, 
lar mama lui va fi și ea venerată. 

La apropierea tinerei femei, nările taurului se 
dilatară și ochii negri îi deveniră agresivi. 

— Tu care eşti purtătorul de cuvânt al lui Ra, 
primeșşte-o cum se cuvine pe suverana Celor Două 
Ţări! îl rugă Cleopatra. Vin să-ți cer să-mi dai puterea 
ta, nu pentru mine însămi, ci pentru ţara și poporul 


meu. Războiul bate la ușă, iar dușmanii mei sunt de 
temut; dă-mi brațul tău neînfrânt, insuflă-mi un 
curaj de neclintit. 

Bukhis scormoni pământul cu copita și dădu din 
coadă. 

— O să atace, murmură strategul îngrozit. 

Cleopatra înaintă şi întinse braţele într-un gest de 
implorare. 

— Fii tălmaciul meu pe lângă lumina creatoare 
care dă viaţa; sufletul tău să-l fecundeze pe al meu. 

Taurul ridică brusc capul și se uită fix la cea care îl 
implora. 

Apollodor se pregătea să intervină, dar Pahomie îl 
opri. 

— Nimic nu trebuie să împiedice acțiunea taurului 
sacru; dacă ai îndrăzni, al fi executat. 

Coarnele lui Bukhis erau groase şi ascuțite. Era de 
ajuns să-și ia avânt și să se repeadă drept în faţa lui 
ca s-o străpungă pe tânăra femeie ce rămăsese 
nemişcată şi calmă. 

Atunci, zeul se exprimă. 

Uluiţi, Apollodor, Pahomie şi soldații văzură un 
soare țâșnind din fruntea animalului și formând un 
disc care tronă între coarnele lui. Strălucirea lui 
intensă o învălui pe Cleopatra în lumină, făcând-o 
secunde în șir invizibilă în ochii muritorilor. 

Apoi un vânt din miazăzi risipi vălul ireal. Bukhis 
scoase un muget și se întoarse la mama lui care 
păștea iarbă fragedă. 


Tulburat peste măsură, Pahomie știa acum că 

regina Cleopatra era aleasa zeilor. 
* 

Vestea miracolului se răspândise repede în 
Hermonthis și, ca să-și onoreze oaspetele ilustru, 
strategul organizase un banchet la care fuseseră 
poftiţi toţi locuitorii. În seara aceea, vinul şi berea 
curgeau în valuri și, pentru câteva ore, greutatea 
vieții de zi cu zi fu dată uitării. 

Amabilă, ascultând  doleanţele principalilor 
funcționari ai cetății, regina părea totuşi absentă, ca 
și cum întrevederea ei cu taurul sacru şi comuniunea 
cu sufletul soarelui se prelungeau în inima nopții. 

Bucuria acestor festivități neașteptate risipi orice 
dorință de a dormi şi numai primele licăriri ale zorilor 
puseră capăt beției, cântecelor şi dansurilor. Soldații 
Cleopatrei se întoarseră la corăbii şi nici Charmion, 
nici Apollodor nu rezistară somnului, care îi cuprinse 
totodată pe strateg și pe concetăţenii lui. 

Perfect trează, animată de o energie nouă și 
necunoscută, regina traversă zona culturilor și o luă 
pe o cărare ce ducea spre deşert. Pământul roșu și 
neospitalier o atrăgea într-un mod irezistibil. Nu-şi 
construiseră strămoșii acolo locuinţele lor de veci? 

Tânăra femeie păși pe nisipul fin cu picioarele goale 
și inspiră aerul răcoros al primelor ore ale zilei. De ce 
pierduse puterea? Pentru că se închisese în 
strălucitoarea Alexandrie, departe de pământul 
strămoşilor ei, privându-se de înțelepciunea și de 


forța lor. 

Graţie intervenției lui Bukhis, Cleopatra reînnoda 
legăturile care fuseseră rupte. Mai trebuia să le 
întărească în fața potrivniciei și să le facă 
indestructibile. Alexandria era un cocon la adăpost de 
adevăratul Egipt, o iluzie pe care o risipea violenţa 
acelui deșert unde oamenii nu erau bineveniţi; regina 
dorea să se pună la încercare și să afle dacă era 
demnă de lumina oferită de taurul sacru. 

Singurătatea... Asta va fi condiția victoriei. Chiar 
adulată, aclamată, lingușită, suverana va rămâne 
singură și nu va avea altă resursă decât propriul foc 
care, de data asta, îi va hrăni luciditatea. 

Deodată, o văzu. 

Ridicată, cu limba despicată ieşindu-i din gură la 
intervale apropiate, cobra regală îi bara drumul. 
Pierdută în gândurile ei, regina se trezea brutal, prea 
aproape de reptilă ca să mai poată fugi. 

Cea mai mică mișcare ar provoca un atac fulgerător 
și mortal. Cleopatra își ţinu respirația, încercând 
zadarnic să capteze privirea prădătorului, care era 
gata de atac. 

Cobra regală... Nu  împodobea ea coroana 
faraonilor, nu scotea o flacără ce le devora dușmanii? 
împietrită, cu inima bubuind, regina refuză să creadă 
că acest șarpe, încărcat cu magie, îi va pune capăt 
zilelor. 

— Lanișteşte-te, ceru o voce gravă ale cărei 
intonaţii, de o rară profunzime, o făcură pe regină să 


se înfioare. 

Cobra se întoarse spre un bărbat în vârstă, înalt, 
ras în cap, îmbrăcat cu o tunică gălbuie. Asprimea 
feței lui brăzdată de riduri adânci era aproape 
înfricoșătoare. 

— Întoarce-te în vizuina ta, îi ordonă el reptilei. 

Supusă, aceasta se îndepărtă, iar bărbatul se 
întoarse cu spatele la regină, vrând să plece. 

— Aşteaptă! Cine ești tu, salvatorul meu? 

Îmblânzitorul de șerpi se opri în loc. 

— Numele meu este Hermes. 

Cleopatra se apropie de surprinzătorul personaj. 

— Cum  reușşeşti să stăpâneşti un asemenea 
monstru? Vreau să știu! 

Bărbatul o măsură din priviri pe tânără. 

— Cine ești tu? 

— Regina Cleopatra. 

— O grecoaică din Alexandria... 

— Suverana ta, căreia îi datorezi respect! 

Magul o privi cu atât dispreţ, încât regina fu 
incapabilă să riposteze. 

— Voi, grecii, sunteţi niște copii pretenţioşi, fără 
tradiție şi fără spiritualitate; filosofia voastră se 
reduce la o vorbărie goală lipsită de eficacitate. 
Întoarce-te acasă, regină Cleopatra, și nu te mai 
aventura în deșert. 

— Aş putea pune să fii arestat! 


— Şi să mă obligi să-mi dezvălui secretele sub 
tortură? Nu-ţi supraestima puterile și întoarce-te în 
cetatea ta grecească, departe de Egipt! 

— Țara aceasta este a mea! 

Hermes își încrucișă braţele. 

— O descoperire recentă, din câte mi se pare. 

— Chiar și aşa! mai bine mai târziu decât niciodată. 

— De ce acest interes subit? 

În fața acestei ființe stranii, cu magnetism 
puternic, Cleopatra simți că nu trebuia să ascundă 
adevărul. 

— Ameninţată cu moartea, am fost silită să 
părăsesc Alexandria și sper să câștig provinciile de 
partea mea ca să recuceresc puterea. 

— Eunucul Pothinus și complicii săi, preceptorul 
Teodot și generalul Achillas, nu vor sta cu mâinile în 
sân. 

Cleopatra făcu ochii mari. 

— Tu... îi cunoşti? 

= i] manipulează pe fratele tău mai mic, Ptolemeu, 
care e pătruns de puterea lui, și nu vor avea tihnă 
până nu-ți vor vedea cadavrul. 

Tânăra femeie strânse pumnii. 

— Eşti cumva aliatul lor? 

— Dacă era așa, ai fi deja moartă; cobra regală nu- 
și ratează niciodată prada. 

— Așadar, accepți să mă ajuţi. 

— Ți-am salvat viaţa şi mă întorc în deşert. 

— Trebuie să te implor? 


Cleopatra căzu în genunchi și își deschise braţele, 
îndrăznind să-l privească pe Hermes drept în ochi. 

— Călătoria aceasta m-a schimbat, mi-am 
descoperit adevărata patrie! Tatăl meu era un 
desfrânat, un neisprăvit și un laș, și n-am de gând să- 
1 semăn. Egipteanca din mine a omorât-o pe 
grecoaică; nu te îndoi de faptul că singura mea 
dorință este să redau splendoarea și prosperitatea 
tărâmului faraonilor. De acum înainte, viața mea nu 
va avea alt sens. 

Timp de câteva secunde interminabile, Hermes 
rămase tăcut, mulțumindu-se s-o studieze pe 
suverana decăzută. 

Apoi o apucă de mână cu fermitate și o ridică. 

— Eşti conștientă de primejdiile pe care le ai de 
înfruntat? 

— Probabil că nu, dar ce contează? 

— Cunoști frica? 

— Îmi roade stomacul, dar îi rezist! 

Hermes se îndepărtă. 

— Ce ai simţit în fața taurului sacru? 

— Puterea luminii, dorința nebună de a mă contopi 
cu ea. Dar vântul mi-a risipit visul... Am nevoie de 
forța lui Bukhis pentru a porni la război! 

— Îţi imaginezi consecințele? 

— Există altă cale? 

Cu degetul arătător, Hermes desenă un oval pe 
nisip. 

— lată simbolul care conține numele faraonilor, 


trimiși al cerului și meniți să se reîntoarcă la el; 
cosmosul le luminează conștiința pentru ca ei să pună 
adevărul în locul minciunii, ordinea în locul 
dezordinii, rectitudinea în cel al inechităţii, dreptatea 
în cel al nedreptății. Regii Ptolemei au uitat aceste 
îndatoriri, au călcat în picioare instituţia faraonică 
întemeiată de zei și au venerat marea țestoasă 1, 
moneda pe care cei din vechime au refuzat s-o 
folosească. Lumea ta este una a corupției şi a 
depravării, criminalul este preferat omului cinstit, 
intrigile politice înlocuiesc buna guvernare. Cei 
puternici nu se gândesc decât la profitul lor, 
dispreţuiesc poporul și îl asupresc, împovărându-l cu 
impozite. Asta-i nenorocirea pe care grecii ne-au 
provocat-o, nefiind în stare să perceapă armonia 
secretă a universului, privilegiind știința și nu 
cunoașterea, fălindu-se cu filosofia lor care distruge 
intuiţia creatoare, cu discursurile lor găunoase și cu 
interminabilele lor dezbateri care nu duc la nimic. lar 
aceste false elite, care sunt o adevărată cangrenă, au 
introdus sclavia în Egipt, reducând femeia la statutul 
de ființă inferioară, dependentă de bărbat. 

— Eu sunt dovada contrariului! protestă Cleopatra. 

— N-ai fost constrânsă să te căsătorești cu fratele 
tău? 


10 Aluzie la prima monedă oficială grecească, bătută în secolul al 
XVI-lea î.H. pe insula Egine, în cetatea Argos. Moneda, din argint, 
avea pe ea imaginea unei broaște țestoase. (n. t.) 


— Am domnit singură și... 

— Şi ai fost alungată... 

Cuvintele lui Hermes erau tot atâtea lovituri 
violente, dar un văl i se lua de pe ochi. 

— Credeam că am învăţat multe, recunoscu tânăra 
femeie, dar constat că ignoram realitatea unei ţări 
ancorată adânc în inima mea. Accepţi să-mi dai din 
știința ta, Hermes, și să continui să-mi deschizi 
mintea? 

Statura înaltă a magului păru că devine și mai 
mare. 

— Care este adevărata ta dorinţă, tânără regină? 

— Să redau Egiptului splendoarea de odinioară, 
conducând cu dreptate. 

— Sarcină imposibilă... 

— Măcar ştiu că am încercat! 

— E în joc viaţa ta. 

— Nu vreau să joc alt Joc, și asta e condiţia pentru 
a participa la acesta. 

Hermes privi în depărtare ca și cum încerca să 
ghicească viitorul. 

La insistența lui Apollodor Sicilianul și a lui 
Charmion, slujitoarea Cleopatrei, strategul Pahomie 
se hotări în sfârșit, în pofida veștilor proaste pe care 
tocmai le aflase, să trimită o patrulă în căutarea 
reginei, care dispăruse de câteva ore bune. Unde se 
dusese, nu cumva fusese victima vreunei întâmplări 


nefericite? 

Soldații se pregăteau să plece când tânăra femeie 
reapăru în compania unui bărbat de o statură 
impresionantă și a cărui privire impunea respect. 

Charmion se repezi înaintea el. 

— Maiestate, sunteţi teafără? 

— Fii liniștită. 

— Cine este omul acesta? întrebă Sicilianul 
suspicios. 

— Magul Hermes, noul meu sfătuitor. 

Pahomie consideră indispensabil să intervină fără 
întârziere. 

— Maiestate, nu puteți rămâne aici! Trebuie să 
plecați imediat. 

Regina își stăpâni iritarea. 

— De ce? 

— Prezenţa Maiestăţii Voastre aici n-a trecut 
neobservată şi unul dintre subordonații mei a alertat 
garnizoana grecească din Teba ca să vă aresteze. 
Chiar mâine, o trupă numeroasă va da năvală în oraș. 

— Tu şi oamenii din Hermonthis nu mă veți apăra, 
alături de soldaţii mei? 

Strategul plecă ochii. 

— Ar fi o nebunie. N-avem nicio șansă să învingem 
și vom fi masacrați cu toţii. Maiestate, dacă doriţi să 
ne cruțați vieţile, fugiți! 

— Încotro s-o luăm? întrebă Apollodor. 

— Evitaţi Nilul, îi recomandă Pahomie; la nord, v- 
ar intercepta o flotă de război. Şi la fel va fi şi în sud. 


— Mai rămân pustiurile de la Răsărit și de la Apus, 
constată Sicilianul. 

— Vom pieri de căldură, de sete și de foame! 
exclamă Charmion, înspăimântată la ideea de a se 
pierde în acel univers ostil, populat cu ființe malefice 
șI creaturi periculoase. 

Tare mai regreta slujnica luxul palatului din 
Alexandria! Totuși, îi rămânea credincioasă regine. 

— Nu există decât o soluție, zise tranșant Hermes: 
să ieşim din Egipt și să mergem în nordul Palestinei 
unde regina Cleopatra va găsi probabil niște aliați. 

Pahomie rămase cu gura căscată de uimire. 

— Imposibil, absolut imposibil! Ar trebui să 
traversaţi deșertul, să faceţi rost de o corabie, să 
mergeţi de-a lungul coastei Mării Roșii, să ajungeţi 
dincolo de deltă și să urcați spre nord, străbătând 
ținuturi pline de barbari şi de tâlhari! 

— Exact, recunoscu Hermes. 

— Şi tu, tu ai fi călăuza? 

— Eu, nu; dar cunosc una. 

— Aici, în Hermonthis? 

— Dacă regina binevoieşte să mă urmeze. 

Cleopatra nu ezită. Neîncrezător, Apollodor o 
însoţi. 

Cei trei o luară pe mai multe străduţe și ajunseră 
la marginea de sud a cetăţii. 

O casă albă, modestă, cu un etaj, o grădină de 
legume și un câmp de lucernă din care se înfrupta un 
măgar cenușiu. 


Un sforăit deosebit de puternic tulbura liniștea 
acelei după-amieze târzii. Cu spatele rezemat de un 
puț, un bătrân sfrijit şi cu o barbă nerasă de câteva 
zile dormea tun. 

Hermes se opri la doi pași de slăbănog. 

— 'Trezeşte-te, Unchiașule. 

Fruntea bătrânului se încreți, bărbia îi tremură, 
buzele scoaseră un șuierat și pleoapele se ridicară 
încet. 

— Cine e... Ah, nu, nu tu! Lasă-mă să mă odihnesc, 
sunt frânt. 

— Nu-i datorezi respect reginei Egiptului? 

O privire speriată scrută împrejurimile. Dând cu 
ochii de Cleopatra, Unchiașul se sprijini pe coate. 

— Ea este? 

— Ea este, îi confirmă Hermes. 

— Glumeşti? 

— Nu glumesc. 

— Ar fi fost prea frumos... Tu nu glumești 
niciodată! 

Unchiașul se întinse şi se ridică, nu fără oarecare 
greutate. 

— Ce-i drept, e frumoasă regina! Dar ce mă 
privește pe mine? 

— Avem nevoie de serviciile tale. 

Unchiașul se scărpină în cap. 

— Ah, nu, eu nu vreau decât să dorm! Am terminat- 
o cu aventurile. 

— Chiar dacă e vorba să-ți salvezi regina de 


criminalii greci? 

Încureat, Unchiașul bâigui. 

— Asta e cu totul altceva... Vorbești serios? 

— Foarte serios, confirmă Cleopatra. Dacă n-o să- 
mi fii călăuză, o să mor. 

— Asta îmi mai lipsea... Am impresia că zeii se țin 
scai de mine! 

— Accepţi să mă ajuţi? întrebă regina. 

— Când aud de greci, mă ia cu dureri de cap și de 
stomac! Şi apoi, aveţi o privire sinceră... Dar nu 
hotărăsc eu singur. 

— Dar cine altcineva? 

— Măgarul meu, Vânt de Miazănoapte; dacă 
refuză, mă culc la loc. El nu e genul care să facă 
tâmpenii. 

Măgarul arăta bine. Cântărind aproape 300 de kile, 
înalt de 1.40 metri la greabăn, cu botul și burta albe, 
cu o coadă nu prea stufoasă, cu ochi mari, căprui, era 
descendentul unor strămoşi de © robustețe 
excepțională. 

Unchiașul se apropie și măgarul ridică capul. 

— Vânt de Miazănoapte, iat-o pe regina Egiptului, 
care ne va aduce probabil o groază de necazuri. Nu 
trăim ca-n paradis, știu, dar ar putea fi și mai rău. O 
călătorie prin deșert, de exemplu. 

Patrupedul asculta cu atenţie. 

— Am o singură întrebare să-ți pun: mergem? 

Dacă măgarul ridica urechea dreaptă, răspunsul 
era „da”; dacă o ridica pe stânga, era „nu. 


Unchiașul spera la o atitudine înțeleaptă din partea 
unui măgar experimentat; acesta ridică urechea 
dreaptă. 

— Ai chibzuit bine? 

Vânt de Miazănoapte își menținu răspunsul. 

— Ei, drăcia dracului, bombăni Unchiașul, nu m- 
aşteptam la o asemenea nebunie din partea ta! îţi dai 
seama ce faci? 

Patrupedul nu-și schimbă părerea. 

Înciudat, Unchiașul se întoarse cu pași greoi la 
locuinţa lui și dădu pe gât un mic urcior de vin alb. Pe 
ăsta îl păstrase pentru o ocazie deosebită. 

— Ce decizie ai luat? îl întrebă Cleopatra în timp ce 
moșul savura ultima picătură. 

— Din nefericire, nu știu să mint, iar Vânt de 
Miazănoapte și-a pierdut minţile... Pe scurt, plecăm. 

— După spusele lui Pahomie, orele ne sunt 
numărate. 

— Asta nu mă miră! Bun, mă ocup eu de toate; vom 
avea asinii și cămilele necesare. Dar te previn, regină 
a Egiptului: călătoria asta interminabilă nu va fi 
nicidecum o plimbare de plăcere. 

Teatrul din Alexandria era plin de o mulțime 
zgomotoasă şi nerăbdătoare. În sfârşit, autorităţile 
aveau să pună capăt zvonurilor care circulau prin 
oraş. Moartea Cleopatrei sau triumful ei, asasinarea 
micuţului Ptolemeu, demisia miniștrilor... Oamenii 


nu mai știau ce să creadă până la anunţul unei 
declarații oficiale a lui Pothinus, șeful guvernului. 

Educate la gimnaziu și frecventând Biblioteca şi 
Muzeul, elitele așteptau discursul celui mai puternic 
om din capitală. 

Apariția micuţului Ptolemeu al XIII-lea, însoțit de 
eunucul Pothinus și de preceptorul Teodot, uimi 
asistenţa. Îmbrăcat cu o tunică galbenă, regișorul 
purta pe cap coroana dublă, albă și roșie, amintind de 
cea a faraonilor. În mână ţinea un sceptru în forma 
unui toiag de păstor, simbol al autorităţii sale, și afișa 
o figură gravă. 

Când Pothinus ridică mâna, discuţiile încetară; toți 
așteptau cu răsuflarea tăiată să audă ce avea de spus. 

— Cetăţeni ai Alexandriei, am vești importante! 
Regina Cleopatra a părăsit cetatea cu un mic număr 
de răzvrătiți care refuză să recunoască legitimitatea 
suveranului nostru, Ptolemeu al XIII-lea! Această 
regină infamă a încercat să-l suprime, dar generalul 
Achillas a reușit să-l salveze; convinsă că va fi 
condamnată, Cleopatra a fugit. O s-o găsim și o s-o 
pedepsim! O perioadă sumbră s-a încheiat, în 
Alexandria este din nou pace; domnia monarhului 
nostru va fi glorioasă, iar strălucitoarea noastră 
capitală va fi mai prosperă. Să-l aclamăm într-un 
singur glas pe Ptolemeu! 

Scurtul discurs al lui Pothinus provocă entuziasm; 
scăpați de  impopulara Cleopatra, locuitorii 
Alexandriei salutară venirea la putere a copilului 


încoronat, care se ridică în picioare, apreciind 
înflăcărarea mulţimii. 
* 

Ptolemeu era în culmea fericirii. 

— Sunt rege, sunt rege! Să mi se aducă prăjituri! 

— Calmaţi-vă, Maiestate, îi recomandă Teodot, 
scoțându-i coroana dublă de pe cap, nu vă lăsați 
îmbătat de aceste aclamații. 

Băiatul se rostogoli pe marmura palatului său, apoi 
se ridică și începu să sară. 

— Supune-te ordinelor mele! 

Austerul preceptor își apucă elevul de încheieturi. 

— Vă repet: calmaţi-vă. 

— N-ai auzit mulțimea? Eu sunt cel care 
guvernează! 

— Deocamdată, veţi lua masa de seară și veți merge 
la culcare. 

Băiatul se bosumflă. 

— N-o să mai mănânc decât prăjituri. 

— Gata cu mofturile! Funcţia voastră presupune 
un minimum de demnitate. 

Jignit, copilul se eliberă din strânsoare. 

— Într-o zi, am să te ucid! 

— Până atunci, la masă! Cântăreţii din liră vă vor 
calma nervii cu muzica lor. 

Ptolemeu ridică din umeri; fiindcă era lihnit de 
foame, se supuse exigenţelor preceptorului său. 

* 


Niciunul dintre curteni n-ar fi lipsit de la consiliul 


de regență prezidat de Pothinus; sigur, capitala 
dădea crezare declarațiilor oficiale, dar oare reflectau 
ele adevărul? Pe demnitarii care aveau sarcina să-l 
pună în aplicare politica, șeful guvernului nu putea 
să-i mintă. 

Un sexagenar cu bărbie triplă puse întrebarea de 
care era obsedată întreaga curte: 

— Unde se află Cleopatra? 

— Ni s-a semnalat prezenţa ei la Hermonthis, în 
Egiptul de Sus, răspunse Pothinus. 

— A fost arestată? 

— Încă nu. 

— Aşadar, rămâne periculoasă! 

— Nu este decât o fugară, însoțită de o cohortă 
jalnică de soldați disperaţi care nu vor întârzia s-o 
abandoneze. Consideraţi-o ca și moartă. 

— Ne-ar plăcea să-i vedem cadavrul la Alexandria. 

— O vor devora vulturii, promise Pothinus; să 
uităm de vrăjitoarea asta și să ne preocupăm de 
consolidarea puterii lui Ptolemeu. Generalul Achillas 
va menţine ordinea. Eu însumi împreună cu Teodot 
vom reda prosperitatea frumoasei noastre cetăți fără 
să ne atingem de privilegiile notabililor credincioși ai 
suveranului nostru şi fervenți susținători ai politicii 
noastre. 

Adunarea răsuflă ușurată. 

— Şi romanii? întrebă îngrijorat un înalt 
funcționar. 

— Doi generali, Cezar și Pompei, se luptă între ei 


pe viaţă și pe moarte. Să așteptăm rezultatul și apoi 
îl vom felicita pe învingător. 

— Şi dacă încearcă să ne invadeze? 

— Roma are probleme prea grave ca să trimită o 
armată împotriva noastră. Cetatea asta măreaţă 
trebuie să evite mai întâi războiul civil și foametea. 
Stati liniștiți, prieteni: odată ce Cleopatra a dispărut, 
viața își reia cursul normal. 

Teodot rămase tăcut și, la ieşirea din acest 
important consiliu, se întreţinu între patru ochi cu 
eunucul. 

— Declaraţiile tale i-au încântat pe prostănacii 
ăştia, recunoscu el. lar noi avem mână liberă. 

— Tu continuă să-l ţii în frâu pe băieţașul ăsta 
răsfățat și mai ales ai grijă să nu-și bage nasul în 
treburile noastre! 

— Care sunt adevăratele vești cu privire la 
Cleopatra? îl întrebă preceptorul. 

— Un regiment teban a fost cât pe ce s-o prindă la 
Hermonthis, dar a reușit să fugă împreună cu o mână 
de partizani. Deşertul nu le va da nici cea mai mică 
șansă de supravieţuire. 

— Eşti convins de asta? 

— Soldaţii noștri sunt categorici. 

Teodot păru ușurat. 

— Mai rămâne un pericol deloc de neglijat: Arsinoe, 
sora mai mică a Cleopatrei. Ambiţioasa asta are 
obiceiul supărător de a pune multe întrebări. 

— Îmi iau eu sarcina să-i răspund, îl asigură 


Pothinus. Să stăm cu ochii pe ea și s-o izolăm cât 
putem de mult. Dacă va deveni prea insistentă, 
generalul Achillas o să-i închidă pliscul. 

Satisfăcuţi de ei înșiși, cei doi prieteni își oferiră un 
prânz coplos. 

Fără Vânt de Miazănoapte, care trecuse în fruntea 
caravanei, și fără Unchiaș, care hotăra haltele și orele 
de odihnă, Cleopatra și partizanii ei n-ar fi reușit să 
traverseze deșertul care separa provincia Teba de un 
mic port de la Marea Roșie. Pe lângă faptul că 
suportaseră arşița, furtunile de nisip, purecii și alte 
insecte, fuseseră nevoiţi să evite mai multe patrule de 
poliție însărcinate cu prinderea fugarilor. Din 
fericire, nimeni nu fusese victima vreunei mușcături 
de șarpe sau a vreunei ciupituri de scorpion, iar 
magul Hermes n-avusese de îngrijit decât boli ușoare. 

Călătoria aceasta aspră întărise legăturile dintre 
membrii micuţei trupe și cu toții admirau curajul 
Cleopatrei, apropiată de oamenii ei, liniștitoare și cu 
multă stăpânire de sine. Cea mai încercată era 
servitoarea Charmion, care se revigorase la vederea 
mării; se gândea neîncetat la Alexandria ei natală și 
la confortul palatului. Apollodor se îndoia de fericitul 
deznodământ al acestei aventuri nebunești, dar 
rămânea neclintit în credinţa lui față de regină, pe 
care ar fi urmat-o până la capătul pământului. 

Noaptea, Cleopatra observa cerul înstelat și îi tot 


punea întrebări lui Hermes, care accepta să o înveţe 
astrologia vechilor egipteni, contribuind la 
completarea și aprofundarea cunoștințelor dobândite 
de tânăra femeie în timpul numeroaselor ore de 
studiu petrecute în Biblioteca din Alexandria. 
Savanţii greci nu mințiseră afirmând că învăţaseră 
totul de la înțelepții Egiptului faraonic, iar suverana 
descoperea o moștenire fabuloasă de care se simţea 
responsabilă. 

— Lucrul cel mai important, constată Unchiașul, 
îndreptându-se spre micuțul port, este să nu suferi de 
sete; roșul ăsta ușor gălbui ţi-o potolește mai bine ca 
apa. 

— Şi totuși cunoșteai toate puţurile, îi aminti 
Cleopatra. 

— Greul abia acum începe: trebuie să-l convingem 
pe proprietarul unei corăbii să v-o vândă. 

Două vase erau ancorate la țărm și vreo treizeci de 
meșteri forfoteau pe ele, în timp ce niște marinari 
jucau zaruri. Mic de statură şi bărbos, cu mâinile în 
șold, patronul șantierului naval îi apostrofa pe noii 
veniți. 

— Ia te uită, Unchiașul! Nu te-am mai văzut de 
mult... Și frumuseţea asta, cine-i? 

— Regina Egiptului. 

Bărbosul izbucni în râs. 

— Da, iar eu sunt noul Ptolemeu! 

— Oricum ar fi, zise Unchiașul, înclină-te și 
manifestă-ți respectul faţă de suverana ta. 


Șefului de şantier îi pieri veselia. 

— Glumele tale nu mă amuză! Ce vrei? 

— Regina noastră dorește să cumpere o corabie. 

— Îmi pare rău, e imposibil! Aparţin armatei și nu 
sunt de vânzare. 

— S-ar putea aranja... 

— Nu se poate. Nu vreau să am necazuri. 

— Riști totuşi să ai, îl compătimi Unchiașul. Avem 
neapărată nevoie de corabia asta. 

— Nu insista, frate; altfel, ai s-o păţești. 

— Ar fi o prostie să ne omorâm între noi. Dar, dacă 
nu ne dai de ales... 

Hermes se apropie și îl fixă cu privirea pe bărbos. 

— Minti. 

Impresionat, bărbatul se dădu înapoi. 

— Nu, eu... 

— Una din corăbiile ancorate nu aparține armatei. 
Tu și banda ta de pirați aţi capturat-o în largul mării 
ȘI l-ați ucis pe cei aflați pe ea, negustori de lemn 
preţios. 

Pe bărbos îl trecură toate nădușelile. 

— Ne oferim să te despăgubim și să nu te denunțăm 
forțelor de ordine aici prezente. Ai noroc, mult noroc, 
dar o să dai socoteală pentru crimele tale în fața 
tribunalului zeilor. 

— Soldaţii or să vă aresteze și... 

— Soldaţii vor continua să se odihnească dacă le 
spui că suntem niște cumpărători excelenți și niște 
negustori cumsecade. Hai, grăbește-te să-i explici 


șefului tău și fii convingător. 

Neavând încotro, şeful șantierului se grăbi să se 
supună. 

În timp ce el discuta cu gradatul, Unchiașul și 
Apollodor grăbiră operațiunile: se descărcară asinii și 
cămilele și se transportară pe corabie bogăţiile și 
proviziile de hrană fără a se mai pierde nicio clipă. 

Cleopatra știa să aprecieze robusteţea unei nave, 
lar aceea avea să reziste în larg. 

Între şeful detaşamentului şi bărbos, conversaţia se 
încingea. Explicaţiile meșterului nu-l mulțumeau pe 
interlocutorul său. 

Hermes interveni. 

— Contractul va fi modificat, anunţă el, și 
vânzătorul nu va avea de ce să se plângă. 

— Cine ești tu, întrebă militarul enervat, și cine 
este femeia aceasta care... 

— Lanișteşte-te, prietene, îi ceru magul, și 
gândește-te la minunatele grădini ale Alexandriei. 
Aerul este înmiresmat, iar tu moţăi la umbra unui 
sicomor, o slujnică te serveşte cu bere rece, o alta îţi 
masează gâtul. Somnul te fură, uiţi de griji şi adormi, 
adormi... 

Gradatul încercă să reziste, dar pleoapele i se 
lăsară în Jos, mușchii i se destinseră și el se lungi pe- 
o rână. Magul îl cufundă într-o toropeală adâncă, în 
timp ce minuscula armată a Cleopatrei termina de 
încărcat corabia, sub privirea nepăsătoare a 
soldaților dușmani care, neprimind niciun ordin, 


continuau să bea și să Joace zaruri. 

Deja se înălțau pânzele și se ridica ancora. Corabia 
părăsi portul și ajunse în largul mării, împinsă de o 
briză puternică. Vânt de Miazănoapte fu mulţumit de 
culcușul lui de paie şi de masa compusă din fructe şi 
castraveți. Ușurat, Unchiașul destupă un urcior de 
vin alb. 

Stând la proră, Cleopatra contempla orizontul. 

Sigur, scăpase de ucigașii trimiși de Ptolemeu și de 
șleahta lui, dar cum se va termina această nouă 
călătorie? Numărul mic al partizanilor ei nu-i 
permitea să se gândească la o contraofensivă, iar 
știința lui Hermes, oricât de puternică ar fi ea, nu va 
fi suficientă pentru a-i aduce victoria. 

Dar fiecare zi cu necazul ei; mâine, speranţa avea 
să renască. 

Un cer albastru, vânturi prielnice, o mare calmă... 
Traversarea fusese rapidă şi liniștită. Când veni 
timpul să acosteze, Unchiașul se arătă îngrijorat. 

— Locul este periculos, îi preveni el. Am mai fost 
prin partea asta când eram tânăr și se lăsa mereu cu 
mardeală. Vom încerca să trecem pe la est de 
Pelusium, evitând în același timp patrulele egiptene 
și pe blestemaţii ăia de vânători ai nisipurilor care 
obișnuiesc să atace caravanele şi nu ezită să-i omoare 
pe negustori. 

— Există suficiente puțuri? întrebă cu îngrijorare 


Charmion, dezolată că trebuia să lase corabia pe care 
se bucurase de o odihna binefăcătoare. 

— Va trebui să ne arătăm cumpătați și să nu ne 
deplasăm la orele când dogorește soarele. În caz de 
pericol, Vânt de Miazănoapte ne va avertiza. 

Mica trupă abandonă vasul și ajunse într-o tabără 
de proprietari de cămile. După o lungă discuţie, 
Unchiașul reuși să cumpere vreo zece animale la un 
preţ convenabil. Negocie și tăcerea vânzătorilor, care 
nu doreau să atragă atenția autorităților egiptene. 
Încotro ne conduci? îl întrebă Cleopatra. 

1 Golful Suez. (n. a.) 

— La hotarele Palestinei. Regiunea este plină de 
mercenari și de dezertori romani care detestă regimul 
din Alexandria. Fie îi înrolați, fie or să vă taie 
beregata. Încă aveţi timp să renuntati şi să căutaţi un 
adăpost sigur. 

— La drum. 

* 

Înaintarea fu lentă și dificilă. De mai multe ori pe 
zi, măgarul ciulea urechile şi refuza să meargă mai 
departe. Imediat, Unchiașul punea cămilele să se 
ghemuiască, iar soldații Cleopatrei se aranjau în așa 
fel încât să respingă agresorii. În mai multe rânduri, 
santinelele zăriră în depărtare polițiști ai deșertului 
sau beduini care îi căutau; datorită protecției magice 
a lui Hermes, orice înfruntare fusese evitată. 

În apropierea cetății Ascalon, Charmion remarcă 
extenuarea Cleopatrei și îl alertă pe Hermes, care era 


ocupat cu cititul în stele. El se duse la regină, care 
stătea întinsă pe o rogojină, la adăpostul unui cort. 

Tânăra femeie respira cu greutate. 

— Ţi-ai supraestimat forţele, zise magul. N-ar fi 
timpul să ne întoarcem din drum? 

— E doar o răceală din cauza frigului de peste 
noapte! Poţi să mă vindeci? 

— Eşti în continuare hotărâtă să recrutezi noi 
partizani și să te războiești cu propriul frate? 

— Acesta este destinul meu. 

Hermes scoase din buzunarul tunicii o piatră 
neagră și o puse pe pieptul reginei. 

— Acest talisman provine din piatra divină, creată 
în timpul celebrării Misterelor lui Osiris, explică el. 
Dacă reușești să ajungi la putere, nu le neglija. Toţi 
faraonii au fost iniţiaţi în aceste ritualuri, căci este 
imposibil să domnești cu dreptate fără să cunoşti 
secretele morţii și ale vieţii. Vei avea o noapte liniștită 
și până mâine te vei însănătoși. 

* 

O rază de lumină o trezi pe Cleopatra. Nu mai 
simțea nicio durere și se sculă cu vioiciune. Ridicând 
pânza de la intrarea în cort, admiră răsăritul 
soarelui. 

Charmion dădu fuga la ea. 

— Maiestate! V-aţi însănătoșit? 

— Ziua aceasta se anunţă minunată, o să cucerim 
cetatea Ascalon. 

Slujitoarea se gândi că-i sosise ceasul de pe urmă; 


în pofida hotărârii și a curajului său, micuța trupă era 
incapabilă să cucerească cetatea, plină cu războinici 
încercaţi. 

— Maiestate... Nu e mai bine să privim realitatea 
în față? 

— Bineînţeles, Charmion! Contemplă cetatea asta: 
în curând, va fi la picioarele noastre. 

Cleopatra își chemă soldații; imediat ce se adunară, 
le ținu o cuvântare: 

— M-ați urmat cu preţul vieții până aici, iar 
încrederea voastră mă onorează; suntem puţini, dar 
atât de uniţi, încât nicio încercare nu ni se pare de 
netrecut. Conspiratorii au încercat să mă asasineze, 
dar au eşuat. Astăzi, mă cred înfrântă, dar se înșală! 
Datorită vouă, credincioşii mei locotenenţi, îmi voi 
redobândi tronul care mi-a fost furat. Împreună, vom 
triumfa! Și prima etapă a victoriei noastre este 
Ascalon. 

Vocea Cleopatrei era fermecătoare. Oricât de 
iluzorii erau promisiunile ei, vitejii voiau să le dea 
crezare şi o aclamară. 

* 

Namila care ieși din cetate era un dezertor roman, 
evadat din închisoarea Alexandriei. Se impusese ca 
șeful unei garnizoane formate din foşti combatanți de 
origini foarte diferite, ce profitau de lașitatea unor 
civili, gata să le satisfacă cele mai neînsemnate 
dorinţe. 

Romanul era beat când se dăduse alarma: niște 


străini se prezentaseră la poarta orașului său! Se 
trezise brusc din beţie și se îmbrăcase în grabă ca să 
înfrunte personal eventualul dușman. 

Cohorta jalnică îl uimi; în mod clar, nu era niciun 
pericol. 

— Cine-i comandantul vostru? întrebă el. 

Cleopatra ieși din rând. 

— O femeie, murmură romanul uluit. 

— Sunt regina Egiptului. Alătură-te cauzei mele și 
vei cunoaște gloria. 

Matahala scutură din cap şi scuipă. 

— Baţi câmpii, femeie! O bătaie zdravănă o să-ți 
bage minţile în cap. 

Cu pumnul ridicat, fanfaronul o amenință pe 
nesăbuită. Cleopatra nu se dădu înapoi. 

Un ibis negru cu capul alb zbură pe deasupra 
agresorului, învăluindu-l într-o umbră glacială. 
Romanul se răsuci, încercând zadarnic să scape de 
acel giulgiu, sub privirea indiferentă a lui Hermes. 
Pasărea lui Thot, zeul cuvintelor sacre și al 
cunoașterii, își îndeplinise misiunea, eliberând 
drumul celei care visa să restabilească instituţia 
faraonică. 

Mercenari şi civili ieşiră din Ascalon și se înclinară 
în fața Cleopatrei, călcând în picioare cadavrul 
tiranului lor. 

veneau de pe câmpul de luptă de la Pharsalos, în 
nordul Greciei, în acea zi de 9 august, anul 48 î.H. 
Trupuri decapitate, spintecate, membre împrăștiate, 
pământ îmbibat de sânge, căldură copleșitoare... în 
vârful unei coline acoperite cu pietriș, imperatorul 
Iulius Cezar contempla  sinistrul spectacol al 
triumfului său. 

În ciuda inferiorității numerice, Legiunea a X-a, 
experimentată şi disciplinată, zdrobise armata 
risipită a lui Pompei. De data asta, după o luptă care 
păruse interminabilă, victoria era totala și definitivă. 

Cu fața suptă, cu fruntea brăzdată de riduri și 
încadrată de niște urechi mari, cu nasul coroiat, 
buzele subțiri şi bine decupate, cu  bărbia 
proeminentă, robust, Cezar se născuse în 12 iulie, 
anul 100 î.H., şi se considera descendent al zeiţei 
Venus și al eroului Enea; nu i se spunea noul 
Romulus, legendarul fondator al Romei? 

Beneficiind de o educație excelentă, jurist și filosof, 
vorbind greaca la fel de bine ca latina cizelată, Cezar 
cunoscuse o carieră remarcabilă. Tribun militar, 
consul, proconsul și chiar Pontifex Maximus, adică 
autoritate religioasă supremă, devenise un general 
de o eficacitate extraordinară. Învingător în războiul 
cu galii, se lovise de fostul său aliat, Pompei cel Mare, 
cuceritorul imperiului oriental al Romei, copleșit cu 
onoruri de către Senat în anul 61 î.H. 

Triumviratul format de Cezar, Pompei și Crassus, 
care aduna laolaltă toate puterile, fusese distrus. 


Moartea lui Crassus îi lăsase faţă în față pe Cezar și 
Pompei, ireconciliabili. Numit consul unic în 52 î.H., 
acesta din urmă spera să se debaraseze de rivalul 
său, îndepărtat de Roma. Numai că Cezar trecuse 
Rubiconul, pe răspunderea lui, în anul 49 î.H. Și 
hotărâse să înfrunte trupele senatoriale comandate 
de Pompei. 

Și iată că această luptă fratricidă şi nemiloasă lua 
sfârșit aici, la Pharsalos. Deplasând conflictul în 
Orient, Pompei crezuse că-l epuizează pe Cezar. 
Capcana pe care 1-0 întinsese în Balcani eșuase, dar 
cea din Grecia părea inevitabilă. 

Primele ceasuri ale bătăliei îl dăduseră învingător 
pe Pompei. Şi, într-adevăr, fără inteligenţa tactică a 
lui Cezar și fără curajul oamenilor săi, înfrângerea ar 
fi fost clară. 

Fiu de libert, Rufin, locotenentul generalului 
victorios, se apropie de stăpânul căruia îi 
încredințase viața. Cu fața brăzdată de riduri, lat în 
spate, cu pieptul plin de cicatrici și buza de sus 
spintecată, Rufin era la capătul puterilor. 

— Orice rezistenţă a încetat, declară el. N-am văzut 
niciodată atâția morţi și răniți. Cei mai mulţi nu vor 
supravieţui. 

— Pierderile noastre? 

— Sunt importante, dar vă rămâne o armată 
capabilă să lupte. Fără manevra pe care aţi făcut-o în 
ultimul moment, am fi fost masacrați. Erau 
numeroși, atât de numeroși... 


— Pompei? 

— Îi căutăm trupul. 

— De-abia aștept să-l văd. Să fie adunate armele. 

Trecând peste oboseala sa, Rufin execută ordinul. 

Pompei comisese o greșeală fatală: angajase prea 
mulți străini şi mercenari, formând o armată greu de 
comandat. Cezar prefera mobilitatea și rigoarea 
combatanților căliți, care reacționau cu 
promptitudine. Oamenii săi îl venerau, știind că îi 
ducea mereu la victorie. 

Cât drum străbătuse de când plecase din Galia, 
câte bătălii, câte cuceriri! Cât de aspră era calea ce 
ducea la puterea supremă. 

Presărată cu piedici, cadavre și suferinţe, ea 
presupunea tenacitate și luciditate. Cezar se îndoise, 
ba chiar ezitase, dar nu dăduse înapoi. Dincolo de 
persoana lui, gloria Romei trebuia să continue să 
strălucească, dar niște fiinţe corupte precum Pompei 
o amenințau. De ce se înverșunase să lupte, în loc să 
recunoască superioritatea adversarului său și să 
evite astfel un conflict îndelungat și sângeros? 

Căldura verii grecești era copleșitoare. Cezar își 
păstră totuși pe el mantia purpurie de general- 
comandant, vizibilă de departe și liniștitoare. 
Legionarii îi apreciau curajul și știau că el îi admira. 
Spre deosebire de majoritatea nobililor, învingătorul 
de la Pharsalos nu disprețuia poporul și se arăta 
uneori de o surprinzătoare generozitate față de 
oamenii de rând. 


Rufin apăru din nou, cu o figură gravă. 

— Vreo veste proastă? întrebă Cezar. 

— Pompei a fugit. 

— Cum? 

— La bordul ultimei lui corăbii, cu ajutorul unui 
mic grup de supraviețuitori. După declarațiile unor 
martori, ar fi teafăr. 

— În acest caz, războiul nu s-a sfârșit. 

Rufin se temuse c-o să audă asta. 

— Oamenii noștri sunt epuizați, recunoscu Cezar, 
dar n-am dreptul să le fur triumful. 

— Pompei n-a devenit inofensiv? 

— Deschide ochii, Rufin, Pompei n-are decât un 
singur gând: să ridice o nouă armată și să pornească 
din nou la luptă. Noi o să-l urmărim, o să-l prindem 
şi o să-l împiedicăm să facă rău. ÎL voi duce la Roma, 
unde va fi judecat pentru că și-a trădat patria. Flota 
să se pregătească de drum. 

— Nu e mai urgent să ne îngrijim răniții? 

Cezar se uită la Rufin care se aştepta la o mustrare 
severă. 

— Ai dreptate. Pompei și-a asigurat puțin avans, 
dar îl vom ajunge din urmă. Imediat ce sanitarii își 
termină treaba, pornim pe mare. 

Locotenentul se grăbi să transmită ordinele. Cât 
despre Cezar, el se închise în cabina vasului amiral 
ca să studieze harta Mediteranei și să prevadă 
traseul lui Pompei, care avea două priorităţi 
inseparabile: să fie în siguranţă și să găsească un 


aliat capabil să-i furnizeze trupe. 

După o matură chibzuinţă, o destinaţie îi apăru ca 
privilegiată: Egiptul. Nu era Pompei executorul 
testamentar al răposatului Ptolemeu al XII-lea, 
căruia îi succedaseră la tron un băiat și o fată? 
Armata egipteană nu era deloc neglijabilă, iar el avea 
să se impună cu uşurinţă în fruntea el. 

Nu, războiul nu se sfârșise. 

Deși nu era dintre cele mai bune, vinul din Ascalon 
măcar îi potolea setea Unchiașului. Având în vedere 
căldura copleșitoare, acesta își petrecea zilele la 
umbră, își oferea sieste lungi și dormea pe terasa 
modestei locuințe care îi fusese repartizată. În 
apropiere, Vânt de Miazănoapte beneficia de un ţare 
cu acoperiș din frunze de palmier și de hrană 
suficientă. 

Unchiașul aprecia această perioadă de odihnă, deși 
nu avea încredere în populația pestriță și în numărul 
mare de mercenari cu o morală îndoielnică. Aici, totul 
se negocia, iar viața nu avea prea mare valoare; 
liniștea aparentă ascundea o violență gata să 
explodeze. 

Miracolul ibisului îi impresionase pe diferiții șefi de 
clanuri care, pentru moment, o respectau pe 
Cleopatra și nu îndrăzneau să se ia de oamenii el. 
Prezența magului Hermes, de puterile căruia se 
temeau, era o protecţie deloc neglijabilă, dar oare 


avea să fie durabilă? 

Notabilii orașului cârteau împotriva acestei 
suverane decăzute; care îi erau intențiile, cât timp 
avea de gând să rămână în Ascalon, nu cumva risca 
să atragă furia lui Ptolemeu? 

Această aventură nebunească nu putea să se 
sfârșească decât rău, așa că Unchiașul se pregătea s- 
o ia din loc. 

* 

Bine fortificat, orașul maritim Ascalon se bucura de 
o prosperitate sigură și de oarecare independenţă; 
primarul ei, un negustor de ulei, tolera diverse 
negoţuri clandestine, cu condiția să primească niște 
compensaţii. Plătindu-i gras pe cei care-i asigurau 
securitatea, trăia într-o vilă luxoasă unde o instalase 
pe Cleopatra împreună cu șambelanul și servitoarea 
el. 

În loc să se odihnească, regina îi primea pe 
locuitorii din Ascalon, sirieni, palestinieni, dezertori 
romani, sclavi fugiți, şi îi surprindea vorbindu-le în 
limba lor. Zi după zi, popularitatea ei creștea fără 
încetare, iar primarul începea să fie pus în umbră. 

Regina îl pofti la cină și, cu vocea ei seducătoare, îl 
invită să se așeze cu fața spre mare. 

— Nu cumva ești supărat? 

— Maiestate... 

— Îti mulțumesc pentru primirea ta și doresc ca 
nicio umbră să nu ne tulbure relațiile excelente; 
așadar, fii sincer. 


Obișnuit să vorbească pe ocolite, stăpânul 
Ascalonului nu reuși să reziste farmecului ciudat al 
tinerei femei. 

— Prezența Maiestăţii Voastre riscă să devină... 
periculoasă. 

— Sunt conștientă de asta. 

Primarul nu se aştepta la un răspuns atât de 
încurajator. 

— Şederea Maiestăţii Voastre aici... va lua sfârşit? 

— Ar fi o soluție, într-adevăr, dar am alt plan. 

Fruntea edilului se încreți. Temându-se să nu 1 se 
fi uscat gâtlejul, Apollodor îi oferi o cupă de vin tare. 

=i deteşti pe Ptolemeu și clica lui, preciză 
Cleopatra. Mi-au uzurpat tronul și mâine vor ataca 
cetăți autonome ca a ta. Să te crezi la adăpost ar fi o 
iluzie mortală, căci prădătorii din Alexandria suferă 
de o nepotolită sete de bogății. Ascalon este o pradă 
atât de tentantă, încât nu va întârzia să le trezească 
pofta. 

Argumentele reginei îl tulburară pe primar. Tot 
ceea ce clădise cu răbdare avea să se năruie într-o 
clipă? 

— Aţi avea o soluţie pentru a evita acest dezastru, 
Maiestate? 

Cleopatra gustă niște boabe de strugure. 

— Cred că da, dar am neapărată nevoie de ajutorul 
tău. 

— Ce anume așteptați de la mine? 

— Îţi administrezi cetatea într-un mod remarcabil, 


împiedicându-i pe șefii de clan să între în conflict unii 
cu alții și făcând să domnească ordinea grație 
trupelor de miliție formate din cetățeni care au și ei 
un avantaj din asta. Forţele acestea, la care se 
adaugă mercenarii și soldații fugiți care pribegesc 
prin regiune, ar putea forma o armată. 

— O armată... La ce ar servi ea? 

— La recucerirea Alexandriei. 

— ŞI... şi cine ar comanda-o? 

— Eu, Cleopatra. 

— Maiestate, dumneavoastră sunteți... 

— O femeie și suverana acestei ţări. Fii convins, nu 
există alia soluție. Clica lui Ptolemeu crede că sunt 
moartă sau că nu mai reprezint o ameninţare. Nu șşi- 
ar imagina că mă întorc în fruntea unor luptători 
valoroși, capabili să strivească trupele lui Achillas. 

Privirea primarului se întunecă. 

— Achillas... Ăstuia mi-ar plăcea să-i văd cadavrul 
arzând! Şi nu sunt singurul. E mincinos, hoț, tâlhar... 
Nu merită să trăiască! 

— El primise sarcina să mă asasineze, îi dezvălui 
regina. Acum, se poate ocupa liniștit de treburile 
murdare ale lui Ptolemeu. Dacă-l lăsăm să acționeze 
în continuare, înseamnă că ne condamnăm, și eu, și 
tu, la dispariție. 

Primarul era aproape convins, dar mai rămânea un 
obstacol major. 

— Soldaţii care ar forma armata dumneavoastră ar 
veni din orizonturi foarte diferite, dar ar avea un 


singur scop: să câștige cât mai mulți bani. Dispuneţi 
de fondurile necesare? 

— N-am plecat din Alexandria cu mâinile goale și 
le voi asigura o soldă frumoasă. 

— Cât timp, Maiestate? 

— Cât va fi nevoie. Războiul acesta va fi neașteptat 
și scurt. Trebuie să intervenim repede, înainte ca 
Achillas să lanseze un asalt asupra orașului tău. 

— Cum să vă ajut? 

— Îi vom primi pe șefii clanurilor și pe ofiţeri, mai 
întâi separat, apoi împreună. Va trebui să obținem 
adeziunea lor, să le cerem supunere și să le dictăm 
condițiile noastre. 

— Şi dacă ne vom lovi de refuzuri? 

— Nu va fi cazul, promise Cleopatra zâmbitoare. 
Armata aceasta de eliberare va vedea lumina zilei, 
lar eu îmi voi recăpăta tronul și îi voi răsplăti pe 
aliații mei. Bogăția ta de azi nu e nimic pe lângă cea 
de mâine. 

Înconjurat de notabilii cetăţii, pe care Cleopatra îi 
copleşise cu aur și bijuterii, primarul din Ascalon 
ținuse să-și onoreze oaspetele punând să fie bătută o 
monedă cu efigia lui; oficial, fosta regină din 
Alexandria era mulţumită de soarta ei şi avea să-și 
petreacă restul zilelor în mica cetate fortificată, 
lenevind la ţărmul mării. 

Servitoarei Charmion îi revenise zâmbetul pe buze; 


după îngrozitoarea călătorie prin deșert, putea din 
nou să pregătească băi parfumate pentru regină, s-o 
coafeze, s-o machieze și s-o îmbrace cu rochii delicate 
aduse din Alexandria. Cât despre șambelanul 
Apollodor, acesta alegea cele mai bune produse din 
regiune și avea grijă să guste bucatele pe care le 
servea la masa Cleopatrei care îi încânta cu 
inteligenţa ei, cu replicile prompte și cu simţul 
umorului chiar și pe cei mai ursuzi. 

In câteva săptămâni, regina cucerise inimile; 
fiindcă se mulțumea cu o viață de trândăvie, nu 
atrăgea nici cel mai mic pericol asupra Ascalonului. 
Această comedie ascundea o realitate foarte diferită; 
mulțumită ajutorului primarului, tânăra femeie 
progresase cu pași de uriaș. În inima dulcei nopți de 
vară, ea se pregătea să-i adune pe toți viitorii ei ofițeri 
pentru a pune la cale ofensiva. Unele întrevederi 
fuseseră dure, iar discuţiile încordate. Pentru mulți 
războinici, să accepte drept comandant o femeie era 
un soi de ofensă adusă capacităților lor. Fără a ridica 
tonul, Cleopatra reuşise să-i convingă și mulţi 
începeau să vorbească despre hanii ei de vrăjitoare. 

O rază de lună îl lumină pe Hermes care, așezat sub 
un palmier, scria un text lung cu o mână constantă și 
ușoară. Regina cobori de pe terasa ei și se duse la el, 
în grădină. 

— Sper că nu te deranjez; a trecut mult timp de 
când n-am mai vorbit. 

— Credeam că nu-ţi stă mintea decât la război. 


— ŞI aș greşi? 

— Eşti pregătită să vezi sângele curgând, să auzi 
urletele luptătorilor şi horcăielile răniților, să-i aduni 
pe fugari și să fii trădată? 

— Dacă acesta este preţul care trebuie plătit ca să- 
mi recâștig tronul și să guvernez Cele Două Țări, 
urmând drumul adevăraților mei strămoşi, cei care 
le-au modelat de-a lungul a mii de ani, sunt gata. 

— Mai trebuie să-ți stăpânești haita de mercenari. 

— Noaptea asta va fi decisivă; astrele nu sunt 
favorabile? 

Hermes contemplă cerul înstelat. 

— Vei şti să te arăţi răbdătoare şi să aștepți un 
eveniment care nu depinde de voința ta? 

Intrebarea o puse în încurcătură pe tânăra femeie. 

— Am cu ce să-mi plătesc trupele timp de câteva 
săptămâni... Zilele îmi sunt numărate, trebuie să 
lovesc repede și puternic. 

— Nicio ființă omenească nu este superioară legii 
celeste, Cleopatra. Dacă o uiţi, înseamnă să te 
condamni la eșec. 

— Răbdarea, hazardul... Sunt luxuri pe care nu mi 
le pot permite! 

— Cine ţi-a pomenit de hazard? E vorba de niște 
forțe care se dezlănţuie și se pun în mișcare fără să-ţi 
dai seama; trebuie să știi să le percepi, ca să eviți un 
dezastru. 

— Mai bine un dezastru decât lipsa acțiunii! 

— Când vei înfrunta primul mare obstacol, să nu 


uiţi vorbele mele. 

Tânăra femele își mușcă buzele. 

— Ce scrii acolo, Hermes? 

— Continui învăţătura strămoșilor astfel încât să le 
fie păstrată înțelepciunea; nu suntem decât lut și 
paie, principiul creator clădește și distruge în fiecare 
clipă și numai opera lui misterioasă contează. Îţi vel 
deschide ochii și urechile, vei ști s-o vezi și s-o auzi? 

Șefii de dan și militarii soseau la palat. 

— Dacă ies victorioasă, mă vei ajuta? 

Hermes se mulțumi cu o privire conciliantă. 
Îmbărbătată, regina se duse în sala de audienţe, unde 
Apollodor umplea cu vin cupele a vreo treizeci de 
bărbaţi care răspunseseră la invitaţia suverane. 

Apariția ei impuse tăcerea. Până și oștenii 
încercați, mândri de bărbăţia lor, erau uimiţi de 
faptul că această Cleopatra dispunea de o autoritate 
naturală. 

Un roșcovan cu niște bicepși enormi se făcu 
purtătorul de cuvânt al camarazilor săi de arme. 

— Înainte de a ne îmbăta, să discutăm lucruri 
serioase! Suntem războinici, nu diplomaţi; iar tu, o 
regină, vrei să fii în fruntea unei armate în care noi 
vom fi ofițeri! 

— Într-adevăr. 

— Şi armata asta, care va fi scopul e1? 

— Cucerirea Alexandriei. 

Această scurtă declarație provocă stupefacția 
generală. 


— Imposibil, zise roșcovanul, trupele egiptene ne 
vor face una cu pământul! 

— Aşa slab va fi brațul tău? Eu cunosc trupele 
astea! în fața unor adversari hotărâți, nu vor rezista 
mult timp. 

Un bărbos impozant se ridică în picioare. 

— In timp ce noi ne vom lupta, tu vei rămâne aici, 
în Ascalon. Cine va da ordinele? 

— Ați înţeles greşit; eu voi fi în fruntea voastră, 
nimeni altcineva! Corupţii din Alexandria mă vor 
vedea, iar prezența mea va late să le îngheţe sângele 
în vine. Pericolul nu mă sperie; chiar dacă moartea 
mă ameninţă, nu voi da bir cu fugiţii. 

Hotărârea reginei  subjugă asistența. La 
promisiunea unei solde nesperat de mare se adăuga 
admirația reală față de o conducătoare a bărbaților. 

— Este inutil să vă faceți iluzii, adăugă Cleopatra; 
pierderile noastre vor fi importante. Dar 
învingătorilor, celor favorizați de zei, le promit 
cinstire și avere. 

— Riscurile sunt enorme, se tângui roșcovanul. 

— Dacă ţi-a intrat frica-n oase, pleacă. N-o să-mi 
pară rău după tine. 

Vexat, contestatarul preferă să tacă. 

— O întrebare esențială se pune, continuă 
suverana: vitejii voştri au suficient armament? 

— Nu este mai prejos decât cel al dușmanului, își 
dădu cu părerea bărbosul. Îmi fac griji mai mult în 
privinţa rațiilor de mâncare. 


— Şambelanul meu va asigura intendenţa, iar 
armata nu va avea motiv să se plângă. Alte pretenţii? 

Nimeni nu mai luă cuvântul. 

— La viitoarea lună plină, hotări Cleopatra, vom 
pleca spre Alexandria. 

În pofida lipsei de atenţie a lui Ptolemeu, discipolul 
său regal, preceptorul Teodot se simţea dator să 
insiste. 

— Maiestate, recitiţi aceste poezii de Callimah și... 

— Sunt plictisitoare. Eu vreau să devin un mare 
războinic. Pentru asta, trebuie să fiu puternic și să 
mănânc mai mult prăjituri; după care, îi voi omori pe 
toți dușmanii mei și toată lumea se va prosterna în 
faţa mea. 

— Respectul nu trebuie să fie însoțit de slugărnicie 
și războiul este întotdeauna cea mai proastă soluție. 
Alexandria este cetatea poeților, a artiștilor și a 
savanților; dacă studiaţi, veţi fi capabili să dialogați 
cu el. 

— Aşa cum făcea Cleopatra? Nu mă interesează! 
Uite unde a dus-o asta... Eu voi fi comandantul 
armatei. 

Intrarea lui Pothinus îl salvă pe preceptor care 
avea uneori chef să renunţe la dificila lui funcție şi să 
se întoarcă la Bibliotecă pentru a savura operele 
marilor autori. Dar Ptolemeu al XIII-lea, jignit, ar fi 
cerut să fie executat pentru înaltă trădare. 


— Maiestatea Sa se simte bine? întrebă Pothinus. 

— Mor de foame! Şi tocmai am luat o decizie: 
devansez ora prânzului. 

Văzând figura gravă a lui Pothinus, care aducea 
probabil nişte veşti proaste, Teodot cedă. 

In timp ce servitorii alergau să pună masa, cei doi 
bărbaţi se închiseră în biroul șefului guvernului, ale 
cărui ferestre dădeau spre port. O masă de marmură 
colorată era plină de misive. 

— A zecea legiune a lui Cezar a învins trupele lui 
Pompei la Pharsalos, îi mărturisi el. 

— De necrezut, se miră Teodot. Pompei nu 
dispunea de o enormă superioritate numerică? 

— Toți martorii spun acelaşi lucru, faptele s-au 
adeverit. 

— Pompei a fost ucis? 

— Nu, a fugit. Și avem o problemă! Cezar îl 
urmărește, iar Pompei caută refugiu și nişte aliaţi 
capabili să-i furnizeze soldați. 

— Altfel spus, Egiptul! 

Pothinus se așeză pe un fotoliu din lemn de abanos 
care gemu sub greutatea lui. 

— N-avem dreptul să greșim, prietene, ori îl 
susţinem pe Pompei, ori pe Cezar. 

— Pompei nu mai are armată! 

— Imediat ce va debarca, va pretinde s-o comande 
pe-a noastră, care e superioară celei a lui Cezar. 

— Atunci, va deveni adevăratul stăpân al 
Egiptului! 


— Nu acesta este și scopul lui Cezar? 

— Nici nu trebuie să ne mai îndoim de asta, îi 
recomandă Teodot; dar el, spre deosebire de Pompei, 
nu va avea încredere decât în propriii soldați. 

— Cum să profităm de pe urma confruntării finale 
dintre acești doi prădători și să ne păstrăm 
independența fără să nemulțumim Roma? Să nu 
uităm că Pompei este executorul testamentar al 
răposatului Ptolemeu al XII-lea și că, în această 
calitate, consideră că are drepturi asupra noastră! 

Un surâs slab animă buzele subțiri ale lui Teodot. 

— Am un plan să-ți propun. 

Eruditul se exprimă cu voce scăzută, iar Pothinus 
fu uluit. lată de ce avea nevoie de acest intelectual 
atât de complicat și de pervers, încât reușea să 
găsească soluții la situaţiile cele mai primejdioase. 

— Plan adoptat, zise  tranșant stăpânul 
Alexandriei, în momentul în care se auzeau bătăi 
puternice în ușa biroului său. 

Generalul Achillas intră, însoțit de un roșcovan 
peste măsură de musculos. 

— Zdrahonul ăsta aduce informaţii stupefiante! 
Haide, vorbește! 

Impresionat, mătăhălosul abia îngăimă cuvintele. 

— Vin de la Ascalon... Regina Cleopatra... 

— Ce, Cleopatra? se înfurie Pothinus. 

— Este... este în viaţă! 

— Ţi-ai pierdut minţile, zise Teodot. 

— Nu, nu, a venit la Ascalon cu suita ei și s-a 


instalat în casa primarului. Uitaţi, a bătut chiar și o 
monedă cu efigia ei. 

Roşcovanul îi dădu moneda preceptorului care o 
contemplă intrigat. 

— O să trimit un regiment la Ascalon, decretă 
Pothinus. O să ne-o aducă în lanţuri. Şi dacă cetatea 
încearcă să opună rezistenţă, o s-o radem de pe faţa 
pământului. 

— Prea târziu, zise roșcovanul, stârnind uimirea 
interlocutorilor săi. 

— Ce vrei să spui? întrebă Teodot. 

— Cleopatra a ridicat o armată și se pregătește să 
cucerească Alexandria. 

— Omul ăsta este nebun! exclamă Pothinus 
ridicându-se în picioare. 

— Cleopatra este în viaţă și a recrutat mercenari, îl 
asigură roșcovanul. Eu am refuzat să mă supun ei și 
am preferat să vă avertizez. Femeia asta este 
încăpăţânată și de temut, nu subestimați pericolul. 

— Mărturia asta mi se pare serioasă, consideră 
generalul Achillas. Ar fi o gravă imprudenţă să nu 
luăm măsurile necesare. 

— Ce propui? îl întrebă Teodot. 

— Trebuie s-o împiedicăm pe Cleopatra să ajungă 
la Alexandria. Soldații mei vor respinge șleahta asta 
de răzvrătiți! 

Pothinus și Teodot se consultară din priviri. 

— Bineînţeles, încuviinţă șeful guvernului. la câți 
oameni îţi trebuie și prinde-o pe smintita asta. 


Achillas se bucura la ideea de a nimici o armată 
pestriță comandată de o femeie. Îmbătată de puterea 
ei iluzorie, Cleopatra nu se va aștepta la o asemenea 
primire. 

Trădând-o pe regină, roșcovanul nu se înșelase; 
pedepsirea acestei muieri va fi pe măsura pretențiilor 
el. 

— Merit o recompensă, nu? 

Ochii mici ai lui Pothinus îl fixară pe turnător. 

— Fără intervenţia ta, recunoscu el, am fi fost luați 
pe nepregătite și poate chiar zdrobiţi. Ne-ai salvat 
viața. 

Relaxat, roşcovanul îşi închipuia viitorul lui în 
Alexandria, gătit cu haine somptuoase, în mijlocul 
unor femei frumoase și docile care îl serveau cu vinuri 
ameţitoare și cu mâncăruri alese. 

— Ne-ai salvat viaţa, repetă Pothinus, dar cine a 
trădat o dată va mai trăda; mâine, ne vei vinde pe noi 
cui dă mai mult. 

— Nu, vă înșelaţi! Jur supunere Înălţimii Voastre. 

— Achillas, ia-l pe netrebnicul ăsta și taie-i 
beregata. 

Generalul nu se lăsă rugat; demonstrațiile de 
cruzime nu le displăceau locuitorilor din Alexandria. 

Odată acest amănunt rezolvat, Pothinus și Teodot 
se găseau confruntați cu un grav pericol: teafără și 
nevătămată, Cleopatra avea de gând să se întoarcă în 
capitală ca s-o recucerească. Obiectivul lor prioritar 
era așadar să desfășoare forțele necesare pentru a o 


putea opri. 

Corăbiile grele ale lui Cezar porniseră pe mare în 
căutarea unicului vas de război al lui Pompei. Cel 
învins în bătălia de la Pharsalos spera să scape de 
nemilosul său urmăritor care voia să-l facă prizonier 
și să-l ducă la Roma. Ce umilire pentru consulul 
decăzut, ce triumf pentru învingătorul din războiul cu 
galii, a cărui putere va fi de acum înainte de 
netăgăduit! 

Cezar își închipuia Senatul întreg aclamându-l și 
condamnându-l pe Pompei la un exil definitiv, iar 
această viziune îi dădea o forță nebănuită. După 
atâtea încercări și lupte, uneori pierdute dinainte, 
Cezar se bucura de o nouă tinerețe. Nu continua 
destinul să-l favorizeze, nu 1 se deschidea în față un 
orizont imens? 

In curând, va putea să numească acea vastă 
întindere de apă mare nostrum, Mediterana, 
proprietate a Romei... Cu condiția să supună Egiptul, 
acest străvechi imperiu astăzi decăzut, dar care 
dispunea încă de o armată deloc neglijabilă. 
Disciplina soldaților romani va atenua însă 
inferioritatea lor numerică și comandantul lor îi va 
conduce încă o dată la victorie. 

— Corabie la orizont! anunţă străjerul. 

— La posturile de luptă, ordonă Cezar. 

Distanţa se micşoră fără întârziere şi corabia 


urmărită, încetând să mai lupte, își strânse pânzele. 

Nu era Pompei. 

Aliniaţi de-a lungul parapetului, marinarii ridicară 
braţele. Dezarmaţi, nu reprezentau niciun pericol. 
Neîncrezător, Cezar efectuă o manevră de încercuire, 
astfel încât să împiedice o eventuală capcană. 

Terorizaţi, captivii se prosternară. Căpitanul lor se 
prezentă la proră. 

— Nu ne Ucideţi, imploră el. Suntem simpli 
pescari! 

— Adu-l la mine, îi zise Cezar lui Rufin, și 
controlează-i vasul! 

Individul, un mustăcios mic de statură, tremura 
din toate încheieturile. 

— De unde vii? îl întrebă generalul. 

— Din insula Cipru. 

— Al întâlnit o corabie romană? 

— Făcea escală când am plecat. 

— Ştii cine era la bordul e1? 

— Un mare erou, Pompei! Cumpăra mărfuri și 
recruta mercenari. 

— În număr mare? 

— Nu, n-a fost foarte convingător. 

Scotocirea vasului de pescuit nu dădu niciun 
rezultat. Căpitanul nu ascundea niciun roman. 

* 

La vederea flotei lui Cezar, autoritățile cipriote se 
temură de o invazie și nu manifestară nicio dorință 
de rezistență. Când Rufin, însoțit de vreo cincizeci de 


legionari, îl luă la întrebări pe stăpânul insulei, 
acesta îi dădu informațiile cerute: Pompei nu 
dispunea decât de un număr mic de soldați fideli şi 
hotărâse să meargă în Egipt unde era sigur că va găsi 
sprijin și protecție. 

Așadar, Cezar nu se înșelase. Îndreptându-se spre 
Alexandria, trebuia să ajungă cât mai repede în 
capitala regilor Ptolemei, fără a-i lăsa lui Pompei 
răgazul de a-i câștiga pe egipteni de partea lui și de a 
prelua comanda unei armate suficient de puternice 
pentru a-l respinge pe ultimul sosit. 

Cum era guvernat străvechiul imperiu al 
faraonilor? Alungat din Alexandria de dușmanii săi, 
apoi întors ca un triumfător datorită soldaților 
romani, Ptolemeu al XII-lea flautistul, petrecăreţ 
desfrânat și corupt, îi încredințase lui Pompei grija de 
a veghea la executarea testamentului său. Clauza 
principală nu suferea de ambiguitate: la moartea sa, 
puterea trebuia să fie împărțită între tânărul său fiu, 
Ptolemeu al XIII-lea, și sora lui mai mare, Cleopatra. 
Iscoadele romane o considerau inteligentă și 
ambițioasă; conflictul nu întârziase să izbucnească, 
opunându-i pe cei doi „soți. Dacă se va impune, 
tânăra femele se va descotorosi mai devreme sau mai 
târziu de rivalul ei. 

Cleopatra va fi aliata lui Pompei și, chiar de la 
sosirea faimosului războinic, se va pleca în faţa lui. 
Din nou romanii se vor baie împotriva romanilor și, 
oricât de experimentați erau, legionarii lui Cezar 


riscau enorm. În pofida recentelor lui greșeli, Pompei 
rămânea un adversar de temut și Cezar trebuia să 
lupte pe un teritoriu necunoscut și ostil. 

Rufin se apropie. 

— Oamenii sunt îngrijoraţi, șopti el; unii cred că ne 
vom baie unul contra treizeci și că vom fi nimiciţi. 

— Este posibil, recunoscu Cezar. 

— In cazul ăsta, n-ar fi mai bine să studiem situaţia 
în loc să atacăm? 

— Singura noastră șansă este o intervenție rapidă, 
foarte rapidă. Trebuie să-l capturăm pe Pompei 
înainte ca el să devină stăpânul Alexandriei și 
comandantul armatei egiptene. 

— ŞI... Dacă ajungem prea târziu? 

— Vom şti asta când vom fi la faţa locului, Rufin. 
Nu m-au protejat zeii întotdeauna? 

— Cei ai egiptenilor nu sunt mai puternici decât ai 
noștri? 

Cezar contemplă cerul, de un albastru strălucitor. 

— Nu vom debarca la Alexandria, ci la Pelusium. 
Pompei a ordonat cu siguranţă să fie închis portul 
capitalei, iar flota egipteană va încerca s-o scufunde 
pe-a noastră. 

— Să lansăm un atac pe uscat... Le-am face o 
surpriză frumoasă! 

— Du-te şi ridică moralul oamenilor, Rufin. 
Această nouă bătălie, o vor câștiga. Și Roma o să-i 
aclame. 

Revigorat, locotenentul faimosului imperator se 


achită de sarcină. 

Nu cumva Cezar se îmbăta cu propriul discurs, oare 
Egiptul n-avea să-i fie mormânt? Glasul rațiunii îi 
spunea să se întoarcă din drum, să se impună la 
Roma, să adune legiuni și să ducă un război 
convenţional cu Orientul cucerit de Pompei. 

Dar tărâmul faraonilor îl atrăgea în mod irezistibil. 
Contrar oricărei logici, în ciuda prudenţei și a 
simțului strategiei, Cezar simţea nevoia să meargă 
până la capătul acelei călătorii periculoase și să 
treacă pragul necunoscutului. 

Un vânt cald îi biciui faţa și umflă pânzele navei 
amiral. Şi dacă el, străinul, reușea să între în grațiile 
divinităților străvechiului Egipt? 

Creşterea apelor fusese normală și superioara 
preoților și preoteselor de la templul Dendera, din 
Egiptul de Sus, se pregătea să celebreze unul dintre 
riturile majore ale ceremoniilor de Anul Nou. Ea 
purta același nume, Hathor, ca și zeița căreia îi era 
consacrat acel străvechi sanctuar ce funcționa încă 
din vremurile îndepărtate ale primilor faraoni. 

În vârstă de vreo șaizeci de ani, de statură mijlocie, 
delicată și iute superioara era atentă la cel mai mic 
detaliu și ţinea la executarea perfectă a ritualurilor; 
nu erau ele expresia gândirii creatoare a zeilor și 
comoara inestimabilă a celor inițiați în misterele 
zeiţei celeste? 


Recent, se produsese un miracol. Ptolemeii, 
suveranii greci care domneau la Alexandria, se 
temeau să nu izbucnească revolte în sudul ţării, 
supus unei fiscalități covârșitoare. Ca să le evite, ei 
ofereau egiptenilor, cei mai religioși dintre oameni, 
temple superbe, construite de echipe de meșteri ale 
căror simbrii erau asigurate de guvern. Moștenitori 
al acestor cadouri inestimabile, marii preoţi și marile 
preotese se angajau să liniștească populația, să 
recunoască legitimitatea suveranilor și să plătească 
impozitele fără discuţii. 

Vaste edificii oferite divinităţilor în schimbul păcii 
civile... Se ajunsese la un echilibru fragil şi Hathor 
nu crezuse că o să beneficieze de el până în ziua în 
care administrația din Alexandria îi acceptase 
cererea, totuși extravagantă în ochii multora: să se 
construiască un nou templu în onoarea lui Hathor, de 
aceeași mărime ca giganticul sanctuar ridicat la Edfu 
întru gloria lui Horus, soțul ei divin. Horus, protector 
al regelui, Hathor, protectoare a reginei; împreună, 
formau cuplul sacru, garant al unei instituții 
faraonice pe care o respectau membrii dinastiei 
Ptolemeu. Violarea ei ar fi provocat o revoltă 
populară. 

Văzând că arhitectul, contramaiștrii, cioplitorii în 
piatră, desenatorii și sculptorii se instalează la 
Dendera, marea preoteasă își simţise inima bătându- 
1 mai puternic ca niciodată. Avea să asiste în timpul 
vieții ei la renașterea unui domeniu divin, protejat de 


ziduri înalte, dotat cu încăperi cu coloane, cu un sfânt 
al sfinților şi cu mai multe clădiri anexe. 

Desigur, aceste lucrări aveau să dureze ani de zile, 
dar entuziasmul și competența meșterilor aveau să 
scurteze timpul. Şi ce fericire să audă în fiecare 
dimineaţă cântecul uneltelor de lucru! 

Cu o sănătate șubredă, superioara încerca o intensă 
dorinţă de a trăi şi de a asista la construirea acestui 
templu al lui Hathor, ridicat pe locul fostului 
sanctuar. Preoții și preotesele pregăteau masa pentru 
muncitori, le aduceau de băut, le îngrijeau rănile, se 
preocupau de igienă și de locuinţele provizorii. 

În ajunul celebrării, superioara și arhitectul cinară 
împreună sub cerul liber. Vântul era blând, 
răspândind miresme seducătoare de flori. 

— Pari nemulțumit, observă superioara. 

— Vreţi să aflați ultimele evenimente? 

Preoteasa contemplă constelația Orion, una dintre 
destinațiile sufletelor regale. Ar fi preferat să uite de 
frământările omenești și să nu se preocupe decât de 
oficiul divin, dar soarta viitorului ei templu nu o 
obliga să privească realitatea în față? 

— Sunt îngrijorătoare? 

— Conform dorinţei lui Ptolemeu al XII-lea, fiul său 
și fiica sa, Cleopatra, ar fi trebuit să-și împartă 
puterea, dar tânăra regină a încercat să-l elimine pe 
fratele ei şi să conducă singură ţara. Reformele 
Cleopatrei au nemulțumit poporul și sfetnicii lui 
Ptolemeu al XIII-lea au reușit s-o alunge. 


— Aceste tulburări pun în pericol construirea 
templului? 

— Nu, întrucât notabili din Alexandria doresc să 
continue politica de evitare a revoltelor din Sud. 
Ptolemeu al XIII-lea nu este decât un copil, o jucărie 
în mâinile eunucului Pothinus și în cele ale lui 
Teodot, preceptorul său. 

— Ce s-a întâmplat cu Cleopatra? 

— Unii o socotesc moartă, alții cred că își va lua 
revanșa. Oricum ar fi, viitorul templului de la 
Dendera nu este ameninţat. Am primit o misiune 
oficială și voi continua s-o duc la îndeplinire. 

— Şi dacă izbucnește un război civil? 

— Nu se va ajunge la asta. După informațiile mele, 
cei din anturajul tânărului rege stăpânesc situaţia. 
Șeful provinciei respectă instrucțiunile din capitală, 
îmi plătește meşterii şi ține la reușita Im rării 
noastre. 

— Cerul este minunat în seara asta... Hathor să ne 
protejeze. 

* 

Pe un altar, superioara așeză sceptre, un cot regal 
din lemn!!, vase din aur și argint, pânzeturi, urcioare 
cu unguente şi buchete de flori. Înconjurată de 
credincioasele zeiței Hathor, ea admiră răsăritul 
soarelui, învingător al tenebrelor. Primele raze ale 


11 Etalon folosit de arhitecţii din Egiptul Antic pentru măsurarea 
lungimii; un cot regal avea 52,5 cm. (n. t.) 


astrului luminară ofrandele și revigorară obiectele 
rituale, dându-le energia necesară pentru a înfrunta 
noul an. 

Superioara își închipuia că urcă o scară ce ducea la 
acoperișul unui templu mare unde, într-o capelă 
consacrată uniunii cu discul solar, ea avea să 
celebreze un rit milenar, legat de nașterea Egiptului. 
Avea să reînvie spiritul originilor... Nu era oare decât 
un vis? Și totuși, se asamblau pietre pline de viaţă, se 
înălţau ziduri, suflarea zeiței umplea de elan inimile 
și mâinile. 

Marea preoteasă rosti cuvintele ancestrale: 
„Desăvârșit este drumul tău spre veșnicie, lumină 
divină; Hathor, regină a Denderei, ochi creator, 
deschide-ne ochii și urechile, arată-ne cum va fi anul, 
aşterne drum sub picioarele noastre”. 

Zeci de raze ţâșniră din discul solar și ritualista 
văzu opera terminată. Timp de câteva clipe, ea trăi o 
fericire imposibilă. Puterea divină sălășluia în 
lăcașul ei, sărbătorile erau celebrate la timp, zilele se 
scurgeau în armonie. 

Un simplu vis... Şi dacă totuși construirea acestui 
nou templu va călăuzi gândirea unui nou suveran, 
dacă îl va inspira în acțiunile lui, dacă va reîntemeia 
o vârstă de aur? Superioara nu era responsabilă de o 
speranță nebunească, sanctuarul ei nu va emana o 
energie capabilă să redea demnitatea poporului? 

Un simplu vis... Şi dacă el devenea realitate? 


18 


Sirieni, palestinieni, dezertori romani, sclavi 
fugiţi... Când vedeai armata Cleopatrei, cum puteai 
să ai încredere în ea? Servitoarea Charmion detesta 
adunătura aceea de tâlhari și regreta mult prea 
scurta ședere la Ascalon. Sperase că regina va 
renunţa la planurile ei nebunești și că se va mulțumi 
cu un exil plăcut așteptând zile mai bune, dar 
Cleopatra, nerăbdătoare, hotărâse să conducă ea 
însăși acea armată jalnică în asaltul asupra 
Alexandriei. Altfel spus, îi ducea la o moarte sigură și 
nimeni n-avea să fie cruțat. 

Șambelanul Apollodor nu-i mai ținuse alt discurs 
Cleopatrei. 

Sigur, ea reușise să strângă mercenari și să-i 
convingă că vor cuceri capitala, unde supraviețuitorii, 
copleșiți de onoruri și de bogății, vor duce o viață 
fastuoasă. Totuși, regina nu putea să se mintă 
singură și ştia că această expediție avea să se termine 
printr-un măcel. Superioară ca număr, mai bine 
echipată, armata lui Ptolemeu le va veni repede de 
hac acestor agresori feluriți, iar Cleopatra, în caz că 
supravieţuia, va fi condamnată la cele mai groaznice 
cazne. 

Aceste sumbre perspective nu știrbiseră hotărârea 
tinerei femei care se considera capabilă să învingă. În 
ceea ce-l privește, Hermes rămânea tăcut. Cât despre 
Unchiaş şi măgarul lui, Vânt de Miazănoapte, 
încărcat cu mici amfore pline cu un vin roșu 


acceptabil, ei rămâneau cu prudenţă în spate, ca să 
poată executa o manevră de retragere în caz de 
pericol. „Tinereţea, tinereţea”, mormăia Unchiașul, 
constatând entuziasmul reginei, care prefera 
moartea în locul decăderii. 

Niciun obstacol nu  întârziase înaintarea 
cuceritorilor; pe drum, Cleopatra înrolase săteni 
atrași de soldă. Soldații apreciau mâncarea și se 
supuneau unei discipline relative, blestemând 
marșurile forțate și pauzele de odihnă prea scurte. 
Totuși, dinamismul reginei, veritabil comandant de 
armată, îi făcea să meargă mai departe. Ei, niște 
bărbați duri, trebuiau să se arate la înălțimea acestei 
femei cu înfățișare fragilă, mereu elegantă și 
îngrijită, care le spunea vorbe încurajatoare. 

— Roșcovanul care refuza să se înroleze a dispărut, 
îi zise Apollodor suverane. 

— Lașii nu lipsesc. 

— Şi dacă v-a trădat, dezvăluindu-i lui Ptolemeu 
planurile pe care le aveţi? 

— De ce să-mi facă un asemenea rău? 

— Momeala  câștigului, Maiestate; doar n-aţi 
devenit atât de naivă? 

Cleopatra își stăpâni furia. 

— Ce importanţă are? Trădătorul ăla o fi fost deja 
executat, iar noi va trebui să înfruntăm regimentele 
lui Ptolemeu... Doar dacă nu reușesc să le fac să 
schimbe tabăra! 

— Soldaţii lui Achillas își respectă generalul, sunt 


bine plătiți. 

— Nu crezi în magia mea, Apollodor? 

— Hermes o va folosi pe-a lui, Maiestate? 

— Mă enervezi, Sicilianule! Du-te şi pregăteşte-mi 
masa. 

În acea ultimă săptămână din septembrie, anul 48 
1.H., căldura nu se ostoia deloc și haltele erau 
binevenite. Unchiașul avea grijă să-și potolească 
setea la intervale regulate și, în apropierea cetății 
fortificate de la Pelusium, la est de Alexandria, 
începea să resimtă nervozitatea trupelor. Până 
atunci, înaintarea acelei armate improvizate fusese 
miraculoasă, dar un asemenea calm nu putea să 
dureze. 

Niște strigăte îl scoaseră pe Unchiaș din toropeala 
lui. 

Un sirian și un palestinian se luaseră la bătaie; 
primul avea faţa plină de sânge, al doilea șchiopăta. 
Soldaţii formaseră un cerc în jurul lor și îi incitau să 
se omoare. 

— Gata, ajunge, ordonă Apollodor. 

— Vezi-ţi de treaba ta, îi ceru un dezertor roman, și 
lasă-ne să ne bucurăm de spectacol. 

Cu o putere neașteptată, șambelanul îl ridică de la 
pământ pe dezertor și îl aruncă la câțiva pași. Apoi se 
interpuse între bătăuși. 

— Regina are nevoie de toţi soldații ei. 

Un sclav fugar ieși din rând. 

— Cine te crezi? 


— Un sicilian care transmite ordinele generalului 
nostru, regina Cleopatra, și care are grijă să fie 
executate. 

Sclavul desluși atâta violență în privirea lui 
Apollodor încât bătu în retragere. 

— Pregătiți-vă de plecare, ordonă șambelanul; 
mersul o să vă calmeze nervii. 

* 

Intervenția lui Apollodor potolise spiritele și acum 
fiecare se gândea mai ales cum să se protejeze de o 
furtună de nisip care le încetinea înaintarea. Spre 
satisfacția generală, Cleopatra hotări să se facă o 
haltă și se ridicară corturile. 

— Încă o zi de mers, îi zise Apollodor suveranei, și 
vom zări Pelusium. Nu vă înspăimântă fortificațiile 
cetăţii? 

— Răposatul meu tată a greșit concentrându-și 
toate forțele armate la Alexandria și reducând 
garnizoana de la Pelusium, care nu va opune decât o 
slabă rezistenţă şi va deveni tabăra noastră. Uşurinţa 
acestei prime victorii îi va transforma pe oamenii mei 
în adevărați războinici și va semăna panică în 
rândurile adversarilor. 

— Între timp, interveni Charmion, trebuie să vă 
coafez și să vă parfumez... Vai, în ce stare sunteţi! 

Regina nu-și contrazise slujnica și se gândi la 
cucerirea cetății Pelusium, construită pe braţul cel 
mai oriental al Nilului. Pelusium, „mlaștina” cum îi 
spuneau grecii, dar „Cea clădită de zeul Amon”, cum 


îi spuneau egiptenii; lumea exterioară de o parte, 
dimensiunea sacră de cealaltă. În ajunul unei prime 
confruntări cu trecutul său simplul nume al unui oraș 
punea în relief sfâșierea lăuntrică de care suferea 
Cleopatra. 

— Odinioară, îi aminti Hermes, Amon, „zeul 
ascuns”, îi încorona pe faraonii care contribuiau la 
gloria lui; fără protecția și suflul său, domnia lor ar fi 
fost lipsită de sens. Aici, la Pelusium, puterea lui 
Amon te va supune unei încercări; va trebui să-ți 
dovedeșşti valoarea. 

Tinerei i-ar fi plăcut să ştie mai multe, dar Hermes 
se întorcea deja la scrierile lui, indiferent la 
hărmălaia din tabără. Discuţiile erau în toi și 
optimiștii își arătau încrederea. 

Să ia cu asalt Pelusium... Unchiașul era sceptic, 
Vânt de Miazănoapte, de un calm surprinzător. 
Mâine se vor întâmpla lucruri grave şi se va lăsa în 
mod inevitabil cu bătaie. Ca să doarmă mai bine, 
Unchiașul dădu pe gât un urcior întreg cu vin din cel 
mai bun. 

Trezită prima, Cleopatra își contemplă armata. Un 
militar de profesie ar fi renunţat cu siguranţă să 
comande acea șleahtă de mercenari care putea să se 
destrame în orice clipă; oare nu se vor împrăștia la 
vederea dușmanului? Cleopatra era cea care trebuia 
să asigure coeziunea trupelor ei și, în pofida realității, 


să le întreţină speranţa de a învinge. 

Puțin după ivirea zorilor, regina și oamenii săi se 
îndreptară spre Pelusium; erau tăcuţi, ca și cum 
apropierea conflictului îi constrângea pe toţi să se 
retragă în el ÎNȘIȘI. 

Pe la mijlocul zilei, Cleopatra trimise două iscoade. 

Când se întoarseră, gâfâiau din greu și aveau feţele 
descompuse de spaimă. 

— Maiestate, trebuie să fugim cât mai repede! 

— Al văzut cumva vreun monstru? 

— Am văzut sute de soldați, ba chiar mii... 
Pelusium este inaccesibil! Dacă ne atacă, vom fi 
masacrați. 

— Condu-mă. 

— Nu vreau să mă întorc acolo! 

— Condu-mă, repetă Cleopatra. 

* 

Unchiașul se simțea ușurat. Aşadar, regina nu se 
arătase destul de rapidă sau fusese trădată. 
Masându-se în apropiere de Pelusium, armata lui 
Ptolemeu îi bara trecerea și o forța să se retragă. 
Imediat ce nu vor mai fi plătiți, mercenarii se vor 
împrăștia care încotro şi nimeni nu va fi ucis. 
Cleopatra se va refugia într-un târgușor din 
Palestina sau din Siria şi se va resemna cu acel exil 
definitiv. Cel puţin, visul ei se risipea în mod pașnic. 

— Fă-te-ncoa, îi zise un fost sclav, regina o să ne 
vorbească. 

Cu încheieturile ţepene, Unchiașul se alătură 


rândurilor de ostași pentru a auzi ultimul discurs al 
reginei decăzute. 

Îmbrăcată cu o rochie lungă de culoare verde, 
împodobită cu o diademă de aur și cu brățări, 
Cleopatra era de o frumuseţe seducătoare; toţi îi 
sorbeau cuvintele. 

— Am fost în recunoaștere până aproape de 
Pelusium. Prevenit de venirea noastră, Ptolemeu a 
ordonat trupelor sale să ne interzică accesul în oraș. 
Iată dovada că îi este frică de noi! Demonstrația lui 
de forță nu mă impresionează și o să-i confirmăm că 
este îndreptățit să se teamă. Am examinat terenul: 
ne vom instala pe promontoriul Kasion, în faţa 
dușmanului. 

Strategia reginei îl ului pe Unchiaș: era sinucidere 
curată! Ptolemeu va lansa un asalt, iar sora lui mai 
mare nu va rezista mult. 

— La drum, ordonă Cleopatra. 

Vânt de Miazănoapte fu primul care se supuse, și 
Unchiașul abia reuși să țină pasul cu el. Subjugați de 
vorbele reginei, mercenarii îi urmară. Servitoarea 
Charmion începu să plângă, în vreme ce majordomul 
Apollodor mergea cu fruntea sus. 

* 

Generalul Achillas nu era nemulțumit de manevra 
lui și trecea fălos prin fața regimentelor, însoțit de 
regentul Pothinus, impresionat de desfăşurarea de 
forțe care punea capăt ambițiilor nebuneşti ale 
Cleopatra. 


— Când va constata superioritatea noastră, prezise 
generalul, va da bir cu fugiţii; iar mercenarii ei se vor 
împrăștia ca potârnichile! Nu ne va fi deloc greu s-o 
capturăm. Am o singură întrebare: trebuie s-o ducem 
vie la Alexandria? 

— Prefer să-i expun cadavrul în piața publică și să 
dau de băut poporului. 

Pothinus se alătură lui Ptolemeu al XIII-lea, care 
stătea așezat pe un tron de lemn, la umbra unui 
baldachin.  Preceptorul său, 'Teodot, îi descria 
organizarea armatei grecești al cărei șef suprem era, 
cel puţin teoretic. 

— Vreau să atac imediat, decretă băiatul, și o voi 
călca eu însumi în picioare pe Cleopatra! 

— Aveţi puţină răbdare, îi recomandă Teodot. Mai 
întâi, îi vom elimina partizanii; după aceea veți 
apărea ca învingător și soldaţii vă vor aclama. 

Regișorului îi venea să sară în sus de bucurie, într- 
atât îl amuza Jocul acela; lui Pothinus însă nu-i 
plăceau deloc armele și detesta să iasă din palatul 
său. 

In timp ce regentul se întorcea la Pelusium, un 
ofițer alergă spre el. 

— Veniţi repede, sosește regina! 

Ptolemeu, Pothinus şi Teodot, în siguranţă în 
spatele pedeștrilor, asistară uimiți la năvălirea unei 
bande de rebeli; alergând, ei ocupară promontoriul 
Kasion, care nu putea fi atins de săgețile dușmane. 

— Să-i atacăm! ceru Ptolemeu. 


— Vom aplica strategia generalului Achillas, îi 
aminti Pothinus, iritat. 

Băiatul se încruntă, sperând la o încăierare 
sângeroasă. 

O sută de mercenari, apoi alții, apoi și mai mulți... 
Umplură întreg promontoriul și numărul lor nu 
înceta să crească. 

Achillas urcă pe colina unde stăteau regele, 
eunucul și preceptorul. 

— Sunt mai numeroşi decât am prevăzut, se plânse 
el, și ocupă o poziţie excelentă. Armamentul lor nu 
este deloc neglijabil, un asalt ne-ar costa multe vieți 
omenești și poate că n-ar fi decisiv. 

— Vorbeşti prostii! se enervă Ptolemeu. Atacă-i, 
ucide-i pe toţi și adu-mi-o pe Cleopatra! 

— Graba strică treaba, zise Pothinus. Să analizăm 
situația și să chibzuim ca să aplicăm cea mai bună 
strategie posibilă. 

— Fără îndoială, totul nu e decât fanfaronadă, 
presupuse Teodot. Adunătura asta de tâlhari nu este 
în stare să ne învingă! În curând se vor retrage ȘI O 
să-i urmărim. 

Deodată, rebelii se opriră în loc nemișcați și se lăsă 
o tăcere profundă. Stăpâniui Alexandriei și soldaţii lor 
rămaseră cu ochii ațintiţi la promontoriu. 

Partizanii reginei se dădură la o parte și Cleopatra 
își făcu apariția. 

Era doar o tânără, atât de fragilă, atât de elegantă, 
a cărei diademă strălucea, reflectând razele soarelui. 


Dar energia vocii ei avu efectul unei vrăji. 

— Voi, uzurpatorilor, veţi regreta în curând 
mârșăvia voastră! Eu, suverana Celor Două Ţări, o să 
vă alung din capitala mea și o să-mi iau tronul înapoi. 
Propriii voştri soldați se vor întoarce împotriva 
voastră și poporul mă va primi ca pe o învingătoare! 

Declarația Cleopatrei fu salutată printr-un potop 
de urale. Partizanii ei nu se mai îndoiau de victorie. 

Încremeniţi de uimire, adversarii ei schiţară o 
ușoară retragere. Ptolemeu lovi cu piciorul în pământ 
de furie, Teodot începu să tremure, Pothinus simți 
cum îl trec toate sudorile şi Achillas strânse mânerul 
sabiei. 

Situaţia era neschimbată. Nimeni nu lua inițiativa 
unui asalt, cu riscul de a fi respins de dușman și de a 
suferi pierderi grele. Poziţiile trupelor lui Ptolemeu și 
ale Cleopatrei păreau la fel de imposibil de cucerit. 

Cleopatra nu-și făcea iluzii: timpul lucra împotriva 
el. Armata alexandrină nu ducea lipsă de provizii, în 
timp ce intendența eliberatorilor va cunoaște 
dificultăți de netrecut care vor provoca împrăștierea 
mercenarilor. 

— Urmează-mă, îi ceru Hermes. 

La lăsarea serii, magul o duse pe regină departe de 
promontoriu, la intrarea în tunelul întunecat al unei 
fortificații. 

— Înaintează. 


Regina ezită. 

— Ţi-e frică? 

Ea înaintă. 

— Ce vezi? 

În locul unde tunelul se strâmta, o lumină; atrasă 
de ea, tânăra femeie înaintă și văzu un naos din 
granit. 

O lumină roşie emana din el. 

— Îngenunchează, trage zăvorul și deschide ușile. 

Încet, regina se execută și simţi o profundă emoție; 
nu săvârșea ea gesturile ritualice care le permiteau 
faraonilor să elibereze energia creatoare, nu continua 
ea una din tradițiile majore ale străvechiului Egipt? 

Cleopatra își înăbuși un strigăt de uimire. 

În interiorul sanctuarului, un leu din aur, care 
strălucea cu putere! 

— Contemplă încarnarea zeului luminii, o îndemnă 
Hermes. El a despărțit cerul de pământ, a creat 
stelele și decanii12. Egiptul este asemenea cerului, 
este templul lumii unde sălășluiesc divinitățile; un 
corp imens învăluie universul și, pe cercul acestui 
corp, sunt trasate cele treizeci şi şase de figuri ale 
decanilor care apără orice viaţă și veghează asupra 
tuturor lucrurilor. Regină a Egiptului, mai vrei să 
lupti? 

— Sunt la fel de hotărâtă. 


12 Zei-stele care traversează în barcă bolta cerească, în perioade de 
zece zile. (n. t.) 


— Eşti conştientă de pericol? 

— Voi învinge sau voi muri. 

— Atunci, să declanșăm violenţa celui de-al 
nouălea decan, cel care distruge dușmanii... Cu 
condiția să așteptăm momentul potrivit. 

Hermes o apucă pe regină de încheietură și-i puse 
mâna pe reprezentarea geniului celest cu puteri 
terifiante. 

* 

Mercenarii mâncau pe săturate, dar începeau să-și 
piardă încrederea. De ce Cleopatra, dacă era într- 
adevăr încrezătoare în destinul ei, nu le dădea ordin 
să atace? Discutau, se luau la ceartă, începeau să se 
dezbine. 

În cele din urmă, Cleopatra le vorbi din nou! 

— Duşmanul se teme de noi și nu îndrăznește să ne 
înfrunte. Nu este aceasta dovada valorii voastre? 

Un sirian ieși din rând. 

— Şi noi rămânem ţintuiți aici! 

— Cu ajutorul lui Hermes, am solicitat intervenţia 
unei forțe divine. Un eveniment neprevăzut va 
modifica situația în mod radical și vom obţine 
avantajul. Aveţi încredere în mine. 

Asigurarea dată de regină risipi tulburarea și 
criticile încetară. 

Consternată, slujnica Charmion se retrase în cortul 
suveranei, căreia Apollodor îi servi o cupă de vin alb. 

— Tu, șambelanule, nu mă crezi? 

— Nu contează, Maiestate; dumneavoastră 


porunciți, eu mă supun. 

— Nu fi sceptic! Arta lui Hermes se va dovedi 
eficace, evenimentul anunţat se va produce. 

— Nu vă îndoiţi niciodată? 

— În fiecare chpă, dar nu-mi pasă! E un lux pe care 
nu mi-l permit. Dacă armata asta improvizată mă 
abandonează, sunt pierdută. 

* 

În ziua de 29 septembrie a anului 48 î.H., pe la 
jumătatea dimineții, străjerii Cleopatrei sesizară 
agitație printre soldaţii lui Ptolemeu. Nu se 
preocupau de adversarii lor, care intrară imediat în 
stare de alertă, ci de un pericol ce venea dinspre 
mare. 

De pe promontoriul ei, Cleopatra văzu o corabie 
intrând în portul oraşului Pelusium. 

— Un vas străin, își dădu cu părerea Apollodor. 
Micuţul rege primește întăriri. 

— E o singură corabie! Şi dacă e vorba de un 
dușman? 

— De ce şi-ar asuma un asemenea risc? 

Intrigată, regina se gândi la evenimentul prezis de 
Hermes. Corabia aceasta nu era oare un semn al 
destinului? 

În tabăra adversă se reinstală calmul. 

— Să ne pregătim să ţinem piept unui atac, 
recomandă Cleopatra, convinsă că înfruntarea era 
iminentă. 

Se scurseră minute interminabile, apoi o oră, apoi 


mai multe ore... lar soldații lui Ptolemeu rămaseră 
pe poziţii. 

Atacul nu va avea loc. 

Cu nervii la pământ, Cleopatra se retrase în cort și 
se lăsă pe mâinile experte ale servitoarei Charmion 
care îi făcu masaj din cap până-n picioare. 

— Renunţaţi cât mai aveți timp, Maiestate! Lucrul 
cel mai important nu e să supravieţuiți? 

Apariția lui Apollodor evită un răspuns usturător. 

— Maiestate, un roman dorește să vă vorbească. 

Cleopatra se ridică și Charmion o îmbrăcă. 

— Să vină. 

Hirsut, însemnat cu o cicatrice mare pe obraz, 
mercenarul nu părea prea amabil. 

— Ce-ai de spus? îl întrebă regina. 

— Bărbatul de la prora corabiei, l-am recunoscut; 
am luptat nu de mult în una din legiunile lui. Soldații 
îl respectau și credeau că va ajunge împăratul Romei. 

— Bărbatul acesta... 

— Este Pompei cel Mare. 

Cleopatra nu reuşi să doarmă. Ce înțeles avea 
sosirea ilustrului Pompei, romanul însărcinat să 
vegheze la executarea testamentului tatălui său, 
Ptolemeu al XII-lea, și să împartă aşadar puterea 
între micuțul Ptolemeu al XIII-lea și sora lui mai 
mare? 

Primindu-l la Pelusium, clanului advers i-ar fi ușor 


să-l manipuleze pe acest oaspete neașteptat! Pompei 
s-ar declara ostil Cleopatrei și, cine știe, ar comanda 
poate trupele însărcinate s-o elimine. 

Dacă se gândea bine, venirea războinicului străin 
părea un adevărat dezastru. 

Incă din zori, regina observă tabăra dușmană din 
vârful promontoriului Kasion, așteptându-se să 
descopere pregătirile unui atac. 

Dar domnea calmul și dispozitivul obișnuit de 
santinele nu fusese schimbat. 

— Trebuie să te liniștești, o sfătui vocea gravă a lui 
Hermes; decanul n-a produs încă acțiunea decisivă. 

— De unde ştii? 

— Învață să descifrezi mesajele cerului. Pompei a 
suferit o înfrângere grea și caută să ridice o armată 
nouă. 

— Şi eu voi fi prima lui victimă! 

— i-o repet: ai răbdare și încearcă să mențţii 
coeziunea partizanilor tăi. Evenimentul major n-a 
avut loc. 

— ŞI când se va produce? 

— În curând. 

Hermes se îndepărtă. Cleopatra nu încercă nici să- 
l] oprească, nici să-l mai interogheze, convinsă fiind că 
nu-i va spune mai mult. Fie avea încredere în el, fie 
lua inițiativa şi ataca prima. 

* 
Trecură două zile. 
Regina le vorbise oamenilor săi, reușind să-i 


convingă să reziste fără a comite vreo faptă 
nechibzuită. Întrucât nu dispunea decât de o corabie, 
era clar că Pompei, în ciuda reputației sale, nu venise 
cu întăriri destinate lui Ptolemeu! Dușmanul 
rămânea inert, ca și cum sfaturile strategului roman 
nu erau de ajuns pentru a declanșa ofensiva. 

Resemnată,  slujnica  Charmion îşi organiza 
treburile; obsedată de igienă și curăţenie, își ocupa 
timpul făcând curat în cortul reginei și spălându-i 
veșmintele. La palat, subalternii ei se ocupau de 
aceste sarcini ingrate, dar aici, în mijlocul taberei 
pline de indivizi grosolani pe care îi detesta, nu putea 
lăsa situația să se degradeze. 

În timp ce se apleca pentru a lua un flacon de ulei 
parfumat, simți cum cineva îi puse mâna pe fund. 

— la ascultă, frumoaso, noi doi ar trebui să ne 
distrăm, ce zici? 

Îngrozită, Charmion se dădu în lături și văzu un 
sirian bărbos, cu buze slinoase și privire animalică. 

— Dispari, monstrule! 

— Hai în cort... Niţică tăvăleală o să-ţi prindă bine. 

În clipa în care sirianul o înhăţa pe Charmion, un 
braţ puternic îl strânse de gât. 

— Calmează-te, prietene, îi recomandă șambelanul 
Apollodor. Nimeni nu se atinge de servitoarea reginei 
Cleopatra. Ai înţeles? 

— 'nţeles! 

Sicilianul slăbi strânsoarea și sirianul își recăpătă 
cu greu suflarea. 


— Aproape că m-ai sugrumat! 

— Să-ţi fie învăţătură de minte. 

Individul se îndepărtă, cu o privire chiorâșă. 

Charmion era gata să plângă. 

— Oamenii devin nervoși, se plânse Apollodor, o să 
numesc două gărzi care să te apere. 

— Când se va sfârși perioada asta oribilă? 

— În curând, după cum zice Hermes. 

— Şi dacă se înșală? 

— Atunci, o să pierim. 

* 

Unchiașul nu stătea cu mâinile în sân; temându-se 
că o să rămână fără vin, organizase o secție de 
aprovizionare formată dintr-un detaşament de arcași. 
Respectând instrucțiunile reginei, aceştia nu jefuiau 
satele din jur, ci plăteau mâncarea și băutura pe care 
le cumpărau de la ţărani. Resursele locului nu erau 
inepuizabile și, dacă situația se  prelungea, 
mercenarii Cleopatrei aveau să sufere de foame și de 
sete. Revolta nu va întârzia să izbucnească și această 
armată heteroclită se va dizolva. 

Unchiașul se ocupa de cumpărarea de amfore pline 
cu vin mediocru din partea locului, pentru care se 
tocmea aprig la preţ. Pălăvrăgeala podgorenilor nu-i 
adormea vigilenţa și obținea întotdeauna satisfacţie. 

Apropiindu-se de pivniţă, Unchiașul surprinse o 
conversație ciudată. Un sirian și un palestinian 
vorbeau despre ridicarea satelor împotriva 
Cleopatrei; atacată pe la spate, ea ar deveni o pradă 


ușoară pentru Ptolemeu. 

Sirianul se plânse că fusese respins de Charmion, 
servitoarea reginei, căreia o să 1-o plătească el cu vârf 
și îndesat când armata alexandrină îi va învinge pe 
rebeli. El și palestinienii aveau de gând să dezerteze, 
să se alăture dușmanului și să-i dea toate informațiile 
utile referitoare la forțele Cleopatrei. 

Unchiașul tuși ușor. 

— Hei, băieți, nu e prea frumos ce puneţi la cale! Eu 
în locul vostru aș renunţa și aș implora-o pe regină să 
mă ierte. 

Cei doi complotiști își scoaseră pumnalele. 

— Alegeţi soluția proastă, îi compătimi Unchiașul. 

— Crezi c-o să ne dobori? zise cu ironie 
palestinianul. 

— Eu nu, dar nu sunt singur. 

Vânt de Miazănoapte zvârli din copită, zdrobind 
rinichii palestinianului, apoi, cu o lovitură puternică 
de cap, măgarul stâlci pieptul sirianului. 

— Eu v-am prevenit, le aminti Unchiașul adunând 
armele. Ciudată manie au trădătorii de a se crede 
superiori! 

Indiferent la horcăielile muribunzilor, el se luă 
după Vânt de Miazănoapte, care se întorcea în tabăra 
Cleopatrei. 

Nori negri se arătau la orizont; cei doi turnători 
aveau să fie cu siguranță urmaţi de alții. 

— Portul Alexandriei este închis, constată Rufin; 
nu vom putea acosta decât la Pelusium și nu-mi place 
asta. În mod evident, duşmanul ne aşteaptă acolo. Ce 
hotărâți? 

La prora vasului-amiral, Cezar contempla Egiptul, 
acea țară misterioasă unde risca să piardă totul. 
Așadar, Pompei cucerise capitala regilor Ptolemei și 
dorea să dea o bătălie navală în fruntea marinei 
egiptene, raliată cauzei lui. 

— Direcţia Pelusium, decise Cezar. 

— Dacă vasele lor sunt destul de numeroase, vor 
încerca să ne încercuiască, prezise Rufin. 

— Rapiditatea noastră ne va permite să scăpăm de 
genul ăsta de capcană, îl asigură Cezar. 

Ordinele unui imperator nu se discutau, iar 
oamenii săi aveau încredere oarbă în el; nu-i ducea 
din victorie în victorie? 

În pofida chipului impasibil, Iulius Cezar căzuse 
pradă îndoielii și anxietăţii. De data asta, va fi 
suficientă protecţia zeiţei Venus? Lipsit de puncte de 
reper, înaintând pe pământ necunoscut, fără să 
cunoască forțele reale ale adversarului, ar fi trebuit 
să se întoarcă din drum și să încerce să obțină 
informaţii înainte de a lansa un atac atât de riscant. 

Dar o forță ciudată îl atrăgea în mod irezistibil spre 
acel tărâm iubit de zei, sălaș al instituţiei faraonice 
care rezistase la atâtea invazii și continua, după o 
lege misterioasă, să-și supună cuceritorii. 


Pregătită de luptă, flota romană se îndepărtă de 
Alexandria. Vântul sufla puternic în acea zi de 2 
octombrie 48 î.H. Şi marea era agitată. Valuri mari 
îngreunau manevra, iar marinarii erau încântați de 
experienţa lor. 

Cezar descoperi o coastă neospitalieră, lipsită de 
golf şi limanuri. Cât vedeai cu ochii, smârcuri şi dune 
mișcătoare. Locul ideal pentru o capcană! în 
depărtare, orașul de coastă Pelusium, cu fortificaţii 
impresionante. 

Marea rămânea goală. 

— Este imposibil să acostăm, zise Rufin. Dar unde 
se ascund corăbiile lui Pompei? Nu-i înţeleg strategia; 
vrea o înfruntare în mijlocul mlaștinilor? 

— Uite-acolo, o barcă! 

Mărimea ei nu reprezenta o ameninţare. Totuși, 
Rufin nu avea încredere. 

— Arcași, în poziţie de tragere, ordonă el. 

Nu peste mult, îi zări pe ocupanții bărcii: un 
slăbănog deșirat și opt vâslași. 

— Venim să-i aducem omagiu lui lulius Cezar, 
strigă lunganul, și nu suntem înarmați. 

Toţi se ridicară, cu braţele depărtate de corp. Într- 
adevăr, mica delegație părea inofensivă. 

— Numele meu este Teodot, declară șeful ei; fac 
parte din consiliul de regență și sunt preceptorul lui 
Ptolemeu al XIII-lea. În numele lui, le urez bun venit 
prietenilor noştri romani și ilustrului lor general. 

Nicio emoție nu însufleți faţa suptă a lui Cezar a 


cărui statură îl uimi pe Teodot. 

— Regele Egiptului dorește să ofere un cadou de 
bun venit oaspetelui său. Pot urca la bord? 

Uluit, Rufin nu contenea să observe marea și 
coasta: nu se vedea nicio ambarcațiune, nicio mișcare 
de trupe. 

La un semn al lui Cezar, fu desfășurată o scară din 
frânghie. Ducând cu el un coș, Teodot o urcă cu greu. 

Ajuns în faţa cuceritorului roman, se înclină. 

— Unde se află Pompei? întrebă Cezar cu o voce 
tăloasă. 

— Acum trei zile, învinsul de la Pharsalos a 
încercat să debarce la Pelusium. Această intruziune 
îi punea în încurcătură pe generalul Achillas și pe 
regentul Pothinus, ceilalți doi sfătuitori ai iubitului 
nostru suveran. Prin urmare, am discutat îndelung 
despre măsurile ce trebuiau luate, într-atât ne 
tulbura sosirea lui. 

— Ați refuzat să-i încredinţați lui Pompei comanda 
armatei voastre? 

— Într-adevăr. 

Cezar își stăpâni un oftat de ușurare. Această 
decizie îi consolida victoria și îi deschidea porţile 
Egiptului. Înfrângerea temutului său adversar, 
cândva stăpân al Orientului, părea definitivă. La 
Roma, triumful lui Cezar va fi de neuitat. 

— Pompei se află acum în palatul lui Ptolemeu? 

Teodot păru încurcat. 

— Ei bine... Sosirea lui a fost furtunoasă. Marea 


era și mai agitată decât astăzi, corabia lui nu putea 
pătrunde în micuțul port de la Pelusium. De aceea, 
generalul Achillas l-a rugat să vină cu o barcă ușoară. 
De pe mal, regele, curtenii și niște curioși asistau la 
scenă. 

— Continuă, ceru Cezar pe care tonul emfatic al 
preceptorului îl exaspera. 

— Generalul și escorta lui au pus în aplicare decizia 
consiliului de regență, rezumată în câteva cuvinte de 
Pothinus: „Un mort nu mușcă”. 

Ochii lui Cezar scăpărară. 

— Explică-te! 

— Când barca a acostat, Achillas și trei dintre 
soldații săi l-au înjunghiat pe Pompei care n-a 
încercat să opună rezistență. Cadavrul i-a fost 
aruncat în valuri, care l-au dus la țărm, iar regele 
nostru a ordonat să fie ars. 

— Cum vrei să cred o asemenea atrocitate? 

— lată cadoul de bun venit pe care 1-l face Ptolemeu 
lui Iulius Cezar. 

Teodot ridică atunci capacul coșului și scoase din el 
capul lui Pompei pe care-l ținu cu braţul întins, 
evitând să-l privească. 

Deși erau obișnuiți cu violenţa și cu moartea, Rufin 
și marinarii romani se dădură un pas înapoi. 

Cezar se uită fix la sinistra rămășiță pământească 
a marelui Pompei, pe care norocul îl abandonase în 
mod brutal. 

— V-am scăpat de cel mai rău duşman, murmură 


Teodot punând înapoi capul tăiat și lăsând coșul la 
picioarele lui Cezar. 

— Fiindcă a încuviințat această crimă, declară el, 
Ptolemeu va fi condamnat să rătăcească prin infern 
și va fi considerat un trădător odios. 

Teodot începu să tremure. Oare romanul n-avea să 
scoată sabia din teacă și să-i taie beregata? 

Dar Cezar, uitând de prezenţa acelui oribil emisar, 
plecă ochii și începu să plângă. 


23 


De pe promontoriul ei, Cleopatra asistă la sosirea 
flotei romane. Prevedea o reacție rapidă din partea 
marinei egiptene, care nu se manifesta însă decât 
prin trimiterea unei simple bărci! 

Care era semnificația acelei scene stupefiante? 
Neliniștită, regina aşteptă cu nerăbdare raportul 
șambelanului ei, Apollodor, care aduna mărturiile 
observatorilor și ale spionilor. 

— Iată-te în sfârșit! 

— Această flotă este a lui Cezar, învingătorul lui 
Pompei la Pharsalos și cel mai puternic dintre 
generalii romani. 

— Cezar îl vânează pe Pompei... Până nu-l va 
vedea în lanţuri nu se va opri! 

— Vânătoarea s-a terminat, îi dezvălui Sicilianul. 
Pompei a fost asasinat și decapitat, iar cadavrul său 
ars. 

Tânăra regină nu-și ascunse uimirea. 


— Ptolemeu și clica lui și-au asumat un risc enorm! 

— Dimpotrivă, obiectă șambelanul, este o strategie 
abilă. Hotărând să-l suprime pe Pompei, au pus capăt 
unui conflict interminabil între romani, care ar fi 
putut să se continue pe pământ egiptean. Execuţia 
asta este un superb cadou făcut lui Cezar! O fi 
simulat el indignarea și tristeţea, dar în realitate se 
bucură de intervenția radicală a lui Ptolemeu. 

Uluită, Cleopatra se întoarse să contemple marea. 
Flota romană se îndepărta de Pelusium, pentru a se 
îndrepta spre Alexandria. 

Și dacă șambelanul se înșela, dacă dispariţia lui 
Pompei și venirea lui Cezar serveau cauza ei? 

Un vânt puternic îi sufla prin plete, iar soarele 
dădea pielii sale o strălucire ca de aur. Regina nu se 
simțea pierdută, evenimentul prezis de Hermes 
avusese loc! 

— Şi dacă ar marca sfârșitul revoltei tale? întrebă 
magul cu vocea lui gravă. Pompei era un om singur, 
învins, în căutare de protecție, incapabil să pornească 
din nou la luptă. Cezar însă este în plină ascensiune 
și va înlătura toate obstacolele ca să ajungă la 
puterea supremă. 

— Şi eu, Cleopatra, aș fi unul din aceste obstacole? 

Hermes păstră tăcerea. 

— Indiferent că e vorba de Cezar, de Ptolemeu sau 
de altul, eu refuz să mă supun! 

— Nu te temi de moarte? 

— Îmi doresc să trăiesc și să domnesc. 


Lăsându-l pe Hermes, regina îi dădu ordin 
șambelanului să adune oștenii. În lumina amiezii, 
tânăra femeie manifesta o asemenea autoritate, încât 
se lăsă imediat o tăcere tulburată doar de zborul 
vreunui pelican. 

— Am veşti excelente! Ptolemeu a comis o gravă 
eroare asasinându-l pe Pompei, rivalul lui Cezar, și 
uitând că amândoi erau romani. Cezar n-are acum 
decât un singur gând: să se răzbune! În fruntea 
legionarilor săi, el va semăna teroarea în Alexandria, 
chiar și cu prețul unor pierderi grele, iar armata lui 
Ptolemeu va fi zdrobită. Atunci, vom interveni noi şș1- 
1 vom nimici pe cei scăpați teferi din cele două tabere. 

Această superbă viziune îi entuziasmă pe 
mercenari; reginei îi mergea mintea și va şti să-i 
conducă la victorie. 

— Cea mai bună armă a noastră, continuă 
Cleopatra, este răbdarea. Să-i lăsăm pe Ptolemeu și 
pe Cezar să se sfâșie între ei. La momentul potrivit, 
vom lansa un atac decisiv. Până atunci, nu veți duce 
lipsă de nimic. 

Promisiunea Cleopatrei fu salutată cu aclamații. 

* 

Charmion o coafa pe regină înainte de cina pe care 
o oferea ofițerilor săi și o găsi atât de frumoasă, încât 
nu regretă că o urmase. 

— Discursul pe care l-ați ţinut aproape că m-a 
convins, Maiestate; iertați-mi îndrăzneala, dar 
argumentele voastre sunt întemeiate? 


— Viitorul ne-o va spune. 

Optimismul servitoarei se nărul. 

— Victoria aceasta... Nu este decât un vis? 

— Tu nu visezi să te întorci la Alexandria? 

— Ar fi o fericire nemaipomenită! 

— Atunci, nu înceta să crezi în ea, Charmion, și 
contează pe fermitatea mea. 

Servitoarea începu s-o machieze pe suverană, 
străduindu-se să-i pună în valoare ochii cu ajutorul 
unui fard verde-închis. Odată sarcina îndeplinită, o 
încercă un sentiment tulburător: tânăra regină nu 
era oare încarnarea unei zeițe cu puteri 
supranaturale? 

Apollodor îi întrerupse meditaţia. 

— Maiestate, avem o problemă delicată cu 
aprovizionarea, iar soldații au poftă de mâncare, nu 
glumă. 

— Ce soluție propui? 

— Mă tem să nu fac o greșeală. Un bărbat pretinde 
că asigură intendența, dar vă las să judecaţi singură. 

— Altfel spus, tu nu crezi asta! 

— Pot să vă prezint personajul? 

— Să vină. 

Apollodor îl introduse pe Unchiaș însoțit de Vânt de 
Miazănoapte. 

Surprinsă, Cleopatra zâmbi. 

— la te uită, ai ajuns... soldat? 

— Nicidecum! Dar, dacă-i vorba de băutură și 
haleală, mă descurc. Cred că un burduhan plin 


rămâne credincios șefului său. Eu și Vânt de 
Miazănoapte am pus capăt unui complot urzit de doi 
răufăcători, dar vor mai fi şi altele dacă eroii 
Maiestăţii Voastre nu vor avea mâncare şi băutură 
din belșug. 

— Şi te crezi în stare să îți asumi această funcție? 

Unchiașul și catârul ridicară capetele. 

— Maiestate, aveți în fața voastră urmașul unui 
neam de intendenți care au mulţumit cele mai ilustre 
familii. Și când zic că fac ceva, apăi fac. 

Vânt de Miazănoapte ridică urechea dreaptă în 
semn de aprobare. 

Apollodor privea în altă parte. 

— Cu permisiunea voastră, continuă Unchiașul, voi 
rechiziționa chiar mâine două pivnițe pline cu 
urcioare de vin roșu destul de bun, mai multe 
hambare cu cereale şi niște grădini cu legume, în 
schimbul unei plăți cinstite. Apoi organizez bucătăria 
și servirea mesei. O tabără militară fără disciplină 
este o rușine! 

Catârul încuviinţă. 

— La treabă, decise Cleopatra. 

Teodot stătea încremenit ca o statuie, așteptând 
sfârșitul reculegerii lui Iulius Cezar și temându-se de 
o nouă izbucnire de furie, ba chiar de condamnarea 
sa la moarte. Totuși, oferindu-i capul lui Pompei, 
trioul format din eunucul Pothinus, preceptorul 


Teodot şi generalul Achillas spera să obțină 
recunoașterea învingătorului de la Pharsalos; nu îl 
scăpau ei de un rival stânjenitor, nu îi deschideau 
calea spre Roma și spre puterea absolută? 

— Mergem imediat la Alexandria, hotărî Cezar. 

— Portul este închis, regele absent... 

— Vei elibera drumul şi mă vei conduce la palat. 

Teodot înțelese că acesta era preţul supraviețuirii 
lui și se abţinu de la alte obiecții. 

Flota romană, compusă din treizeci și patru de 
vase, luă direcția Alexandria. Favorabil, vântul avea 
să reducă durata drumului. 

Cezar dispunea de 3200 de legionari provenind din 
Legiunea a VI-a pe care o comandase în Tesalia și din 
Legiunea a  XXVIl-a; acestor viteji, foarte 
experimentați, li se adăugau 800 de călăreţi, germani 
și gali, care dispuneau de animale robuste. Or, 
potrivit unor informaţii neverificate încă, armata lui 
Ptolemeu număra cel puțin 20.000 de oameni, în 
mare majoritate greci, ale căror capacități de luptă 
rămâneau să fie evaluate. 

In calitate de imperator, Cezar avea drept de viață 
și de moarte asupra soldaților săi şi niciunul dintre ei 
nu i-l contestau. Obișnuiţi cu cele mai cumplite 
înfruntări, cu condiții de viaţă ce depășeau limita 
suportabilului și cu o disciplină strictă, legionarii 
erau gata să moară pentru generalul lor. Curajul și 
destoinicia lui îi făceau să fie mândri că-l slujesc, iar 
prestigiul său era tot mai mare. 


Să se bată unul contra cinci pe teritoriu străin... 
Acţiunea părea periculoasă și Cezar va trebui să se 
arate circumspect înainte de a declanșa un conflict, 
fie el și parțial. Totuși, nu se punea problema să dea 
la iveală vreun semn cât de mic de slăbiciune care ar 
putea fi exploatat de eventualii săi adversari. Dacă 
aceștia percepeau teamă sau indecizie, nu-i vor 
pregăti o soartă aidoma cu cea a lui Pompei? 

La orizont apăru portul din Alexandria, dominat de 
farul construit pe o stâncă lovită de valuri, la capătul 
dinspre Răsărit al insulei Pharos, situată în fața 
cetății lui Alexandru cel Mare. În vârful acestei 
minunății, statuia lui Zeus salvatorul. 

Corăbiile marinei de război egiptene formau un 
baraj de netrecut. 

— E rândul tău, îi zise Cezar lui Teodot. 

Preceptorul cobori în barca lui, pe care vasul amiral 
o remorcase. La bordul ei, vâslașii, fericiți că au 
scăpat cu viaţă, impuseră imediat un ritm susţinut. 

— Grecoteiul ăsta este un adevărat șarpe, alunecos 
și imperceptibil, zise Rufin; indulgenţa ta m-a uimit. 

— Indulgenţă trecătoare și interesată. 

— Şobolanul ăsta o să ne trădeze și o să ordone 
atacul! Oamenii noștri sunt pregătiți, dar nu va fi 
ușor să forțăm barajul. 

Cezar contempla  „strălucitoarea Alexandrie”, 
căreia atâția vizitatori îi lăudaseră frumusețea. Atât 
de apropiate și în același timp atât de îndepărtate, 
monumente superbe se ridicau de-a lungul radei. 


Barca lui Teodot ajunse în rândurile egiptene și 
preceptorul urcă la bordul unui vas înzestrat cu un 
număr considerabil de arcași. 

Momentul adevărului se apropia. 

Poate că, acționând repede, romanii ar reuși să 
străpungă liniile dușmane. Cu nervii întinși, soldații 
așteptau semnalul generalului imperator. 

Corăbiile lui Ptolemeu nu-și ridicară pânzele, ele se 
depărtară unele de altele și lăsară un loc de trecere. 
— Este o capcană! socoti Rufin; să nu ne mișcăm. 

— Le e frică și nu îndrăznesc să se bată. Să le 
dovedim superioritatea noastră. 

Vasul amiral se puse în mișcare și flota îl urmă. 

Rufin se temea de o ploaie de săgeți și de o manevră 
bruscă a egiptenilor, prin care să închidă fălcile 
capcanei. Stând în picioare la proră, Cezar 
reprezenta o pradă ideală. Dacă era ucis, egiptenii 
câștigau. 

Doar adierea vântului, freamătul apei pe care o 
despica etrava, mângâierea soarelui care apunea... 
Barca lui Teodot ghidă vasul amiral până în port. 

* 

Locuitorii Alexandriei se înghesuiseră pe chei și pe 
străzile care duceau la cartierul palatelor. Nicio 
manifestare de bucurie, ci doar figuri sobre, ba chiar 
ostile, și un sentiment de indignare; de ce armata 
marină a lui Ptolemeu nu-i alungase pe acești 
invadatori? Doar număra mai multe corăbii și ar fi 
reușit fără îndoială să scufunde flotila dușmană. 


După ce fusese eliminat Pompei, 1 se deschideau 
porțile cetății lui Cezar, un militar nemilos, călăul 
atâtor popoare, întruchiparea aroganţei romane! 

Și garnizoana însărcinată să păzească Alexandria 
în timp ce Achillas o înfrunta pe Cleopatra la 
Pelusium, sub privirea regelui, cum avea să 
reacționeze? Un roman, și mai ales Cezar, nu făcea 
niciodată o vizită de curtoazie unui suveran. El venea 
să pună mâna pe tronul lui și să-i înrobească poporul! 
Mândri de opulenta lor capitală, alexandrinii nu-și 
doreau nicidecum să suporte jugul unor militari 
încuiați la minte. 

— Faceţi loc pentru imperator! ceru Rufin însoțit de 
Teodot care nu se simţea deloc în apele lui și pândea 
ocazia să dispară. 

Işi făcură apariția lictorii, soldați care mergeau 
înaintea unui înalt demnitar purtând pe umărul 
stâng o legătură de nuiele cu o secure în mijloc. 
Prezenţa lor anunţa puterea legislativă a lui Cezar 
care se prezenta astfel ca noul stăpân al Egiptului. 

— Nu vrem legea romană! urlă un contestatar. Să- 
1 aruncăm în mare pe barbarii ăștia! 

Sute de piepturi repetară în cor ordinul și 
pedestrașii lui Ptolemeu, ieşind din pasivitatea lor, îşi 
ridicară sulițele. 

Capcana de care se temea Rufin se închidea: 
mulțimea aceasta zgomotoasă și dezlănţuită avea să- 
1 masacreze pe lictori, apoi să-l atace pe Cezar. 
Locotenentul său îl apucă de braţ pe Teodot. 


— Tu o să mori primul, îl ameninţă el. 

Lunganul n-avea autoritatea necesară pentru a-și 
calma concetăţenii și crezu că 1-a sosit ceasul de pe 
urmă. 

Mulțimea forma un zid compact, stopând 
înaintarea lictorilor. Soldați și civili amestecați se 
așezară astfel încât să împiedice orice tentativă de 
fugă. Prinși ca într-o plasă, romanii nu vor opune 
decât o rezistenţă foarte slabă. 

Vârful sabiei scurte a lui Rufin împunse gâtul lui 
Teodot. 

— Să dăm înapoi, îl imploră preceptorul. 

— Imposibil, și în plus îi detest pe trădători. 

— Nu e vina mea, eu... 

— Amintește-ţi de Pompei! 

În timp ce Rufin se pregătea să-i taie beregata 
slăbănogului și să sară mai apoi în ajutorul lui Cezar, 
un strigăt îl făcu să încremenească. 

— Uite-l, el este! 

Într-o clipită, mulțimea se potoli și urletele 
încetară. Agresorii se dădură în lături, lăsându-l pe 
imperator să treacă. Acesta înaintă cu paşi liniștiți, 
cu fruntea sus. Înveşmântat într-o togă purpurie, nu 
purta decât o singură bijuterie, un inel servind drept 
sigiliu cu efigia lui Venus, zeița lui protectoare. 

Autoritatea, prestanţa și calmul lui Cezar îi şocară 
pe locuitorii Alexandriei. Fineţea trăsăturilor, șarmul 
și eleganța lui încântară numeroase femei care brusc 
nu-și mai doreau să-l sfâșie în bucăţi. În mod evident, 


romanul acela nu era un barbar insensibil la 
frumuseţe. 

Rufin își băgă sabia în teacă. 

— Termină cu smiorcăiala, îi ordonă el lui Teodot. 

Ca prin minune, drumul se degajă și preceptorul, 
clătinându-se pe picioare, îi conduse pe lictorii care 
mergeau înaintea lui Cezar. 

Cuceritorul obținuse o nouă victorie, dar Rufin nu 
se îndoia de caracterul ei efemer. Calmul acela 
aparent n-avea să dureze prea mult, așa că, de cum 
vor ajunge la palatul regal, va lua măsurile necesare 
pentru a asigura securitatea lui Cezar. 

Locotenentul nu dădu nicio atenție splendorii 
edificiilor, căci o temere îl obseda: Alexandria avea să 
fie oare mormântul ilustrului imperator? 

Banchetul oferit de Cleopatra ofițerilor ei se dovedi 
a fi un adevărat succes. Mercenarii se simțiră ridicați 
la o demnitate neașteptată şi, ajutaţi de vin, se şi 
văzură cucerind Alexandria şi cântând imnuri de 
slavă reginei. 

Tânăra femeie își atingea obiectivul: să câștige timp 
așteptând rezultatul inevitabilei înfruntări dintre 
romani şi alexandrini. În faţa ei, armata lui Achillas 
rămânea neclintită, interzicându-i orice înaintare. 
Dar intruziunea lui Cezar va fi ușoară? Capitala se 
felicita pentru independenţa ei relativă, iar forțele 
armate rămase pe loc erau capabile, cu sprijinul 


marinei, să alunge invadatorul. Numai că romanii 
știau să se lupte și aveau să răspundă cu aceeași 
monedă, iar victimele vor fi numeroase. Constrâns 
să-și abandoneze pozițiile, Ptolemeu se va întoarce la 
Alexandria pentru a participa la luptă. 

Apoi, Cleopatra va interveni. 

Cel puţin, voia să fie convinsă de asta, refuzând să 
admită că Ptolemeu și Cezar vor deveni aliați, dornici 
s-o ucidă. La vederea unei armate imense, 
asemănătoare unui val uriaș, soldaţii ei amatori ar da 
bir cu fugiţii. 

Ea ar lupta până la capăt, dar cum să evite un 
dezastru? 

Obosită, Charmion aţipise. Cleopatra ieși din cort şi 
contemplă luna plină, soarele nopţii care deţinea 
secretul bătăliilor victorioase. De ce refuza ea s-o 
ajute? 

Mercenarii dormeau, câteva santinele stăteau de 
veghe. Atrasă de scânteierea apelor cu reflexii 
argintii, regina merse până la capătul 
promontoriului. 

Desculţă, cu privirea ațintită la lună, o luă pe o 
cărăruie care se întindea de-a lungul unei dune și 
cobora spre mare. Cezar avea o reputație 
îngrijorătoare: inteligent, șiret, nemilos, adorat de 
legionarii săi, nu cunoștea înfrângerea. Să distrugă 
armata improvizată a unei tinere lipsite de 
experiență militară ar fi pentru el o joacă de copil. 

Totuși, Cleopatra nu se va da bătută. Cunoștea 


soarta duşmanilor Romei: lega de carul 
învingătorului, erau oferiţi ca spectacol unei mulțimi 
urlătoare pentru a sfârşi apoi torturați în fundul 
vreunei temnițe întunecate. Era mai bine să moară în 
luptă. 

Deodată simţi o arsură puternică în călcâi. Plecând 
ochii, regina văzu un scorpion negru care se depărta. 
Având în vedere mărimea monstrului, cantitatea de 
venin nu-i lăsa deloc șanse de supravieţuire. În 
curând, durerea va deveni insuportabilă, corpul îi va 
fi lac de sudoare, inima îi va bate puternic și se va 
sufoca. 

Cleopatrei aproape că îi venea să râdă; așadar, va 
muri departe de Alexandria și nici măcar n-o să dea 
nicio bătălie! Zeii îi frângeau brusc destinul 
pământesc și nu-i dădeau posibilitatea de a înfrunta 
necunoscutul. 

Pentru a evita durerile insuportabile, avea o 
singură soluţie: să se lase pradă mării, să dispară în 
adâncul ei. Mângâierea apei o va ajuta să părăsească 
o viață lipsită de speranţă. Cleopatra se apropia de 
țărm când o voce gravă îi tăie elanul. 

— Eşti atât de nerăbdătoare să dispari? o întrebă 
Hermes. 

— M-a mușcat un scorpion. 

— Nu ştii că există leacuri? 

— Nu aici, în tabăra asta... 

— Urmează-mă. 

Rezistând durerii care începuse să se facă simțită, 


tânăra femeie acceptă. Va reuși știința lui Hermes s- 
o salveze? 

Luând-o pe ţărmul mării, magul se îndreptă spre 
un mic sanctuar a cărui fațadă era împodobită cu 
două coloane. Ușa era deschisă și Hermes o pofti pe 
Cleopatra să treacă pragul. 

În fundul edificiului, o statuie luminată de lămpi. 
O reprezenta pe Isis, înveșmântată într-o tunică 
lungă și purtând pe cap o coroană compusă din două 
coarne de vacă încadrând un soare. În jurul braţului 
drept al zeiţei, un șarpe încolăcit și, sub picior, un 
crocodil. Supuse, cele două creaturi nu mai 
reprezentau niciun pericol. 

— Isis dă viaţa în această lume şi în cealaltă, îi 
aminti Hermes; ea prelungește existența 
credincioșilor ei și mânuiește cârma destinului. Fără 
ajutorul ei, este imposibil să domnești cu dreptate. 
Un cuvânt al zeiţei e de ajuns pentru ca un rege să-și 
poată ocupa tronul, să se lupte cu dușmanii și să 
învingă forțele tenebrelor. Mamă a zeilor, Isis, unică 
și fără de seamăn, care deţine secretul luminii, va fi 
oare călăuza ta? 

Frumuseţea statuii o fascină pe Cleopatra. 
Obișnuită s-o venereze pe marea zeiță, ea avu 
sentimentul că-i descoperă adevărata putere. Uitând 
de tulburările care începeau să-i cuprindă trupul, 
regina îngenunche și își încrucișă privirea cu cea a lui 
Isis. Niciodată nu mai trăise o asemenea comuniune, 
care-i purta sufletul dincolo de lumea vizibilă. 


— Priveşte cu ochii inimii, îi recomandă Hermes, 
adună în tine senzațiile întregii creaţii, ale focului și 
ale apei, ale uscatului și ale umezelii, închipuie-ți că 
ești în același timp pretutindeni, pe pământ, pe mare 
și în cer. Dacă reușești să cuprinzi cu gândul toate 
forțele vieţii, vei percepe divinul. 

Vorbele lui Hermes nu rămaseră neluate în seamă. 
Fiecare cuvânt al său deveni realitate și spiritul 
Cleopatrei călători alături de cel al lui Isis. 

Constatând că zeiţa își primea slujitoarea în mod 
favorabil, Hermes vărsă apă pe statuie, apoi adună 
lichidul prelins de pe piatra sacră într-un mic bazin 
împodobit cu hieroglife care conţineau formule de 
vindecare. 

— Când l-a ocrotit pe fiul ei, Horus, ascuns în 
mijlocul mlaștinilor, explică magul, Isis a îmblânzit 
Scorpionii, șerpii și crocodilii: din focul lor 
distrugător, a făcut leacuri capabile să-i salveze pe 
credincioșii ei, victime ale rănilor și agresiunilor. Bea 
această licoare magică, Cleopatra, va face veninul 
inofensiv și până mâine îţi vei recăpăta forțele. 

Regina nu ezită. 

Ea simţi apa vindecătoare curgându-i prin vene și 
greutatea care o apăsa dispăru. 

— Orice s-ar întâmpla, o sfătui Hermes, nu-ți 
întoarce niciodată fața de la Isis. Numai ea te va ajuta 
să ajungi la liman, trimițându-ţi vânturi prielnice. 
Dac-o nesocotești, lucrul acesta te va duce la pieire. 
Acum, dormi. Zeița îţi va apărea în vis, iar cuvintele 


ei îți vor elibera trupul de rău. 

Magul se îndepărtă, iar Cleopatra se întinse la 
picioarele statuii și adormi numaidecât, sub privirea 
protectoare a zeiței dătătoare de viață. Când îi auzi 
vocea, ea deveni la fel de ușoară ca un fulg de pasăre 
ȘI zări un peisaj minunat, plin de copaci înfloriți. 


26 


Sora mai mică a Cleopatra, Arsinoe, se tot învârtea 
prin apartamentele private pe care i le acordase 
Ptolemeu în palatul regal. Îl detesta pe băiatul ăsta 
insuportabil și pretențios care se considera rege și nu 
se gândea decât să-și satisfacă toanele; cât despre 
Cleopatra, Arsinoe o ura! Prea inteligentă, prea 
hotărâtă, prea frumoasă, prea seducătoare... Suma 
acestor calități devenea exasperantă! Adolescentă 
putin răsfăţată de natură, fata visa să domnească și 
se vedea condamnată să moară de plictiseală, 
înconjurată de servitori care se temeau de crizele ei 
de furie și nu căutau decât s-o mulțumească. 

Coafeze, manichiuriste, pedichiuriste, parfumiere 
șI croitorese încercau să-i dea un şarm pe care n-avea 
să-l aibă niciodată. Întrucât băieții n-o atrăgeau 
deloc, Arsinoe se distra cu tinere desfrânate pe care 
le alunga din viaţa ei după câteva nopţi de plăcere. 
Iubirea o plictisea repede, prefera intrigile și culisele 
puterii de care avea să se apropie mai devreme sau 
mai târziu. 

Oare împrejurările îi vor fi favorabile? Complotul 


împotriva Cleopatra, fuga şi întoarcerea ei 
neașteptată în fruntea unei cohorte de mercenari, 
inevitabila confruntare dintre acei tâlhari și armata 
lui Ptolemeu, asasinarea lui Pompei venit să ceară 
azil... Ce de evenimente într-o perioadă atât de 
scurtă! Tihna somptuoasei Alexandria ţinea de 
trecut, acum trebuia să înfrunte realitatea modelată 
de Roma. 

O speranţă: moartea violentă a Cleopatrei în timpul 
umilitoarei și fatalei ei înfrângeri. În pofida aroganţei 
el, și potrivit unor zvonuri persistente, șleahta de 
răzvrătiți nu va rezista mult în faţa trupelor 
generalului Achillas. Atunci, Arsinoe va apărea în 
văzul tuturor și își va dovedi calitățile; și n-o s-o 
împiedice micuțul Ptolemeu să se impună! 

Mai rămâneau romanii: aliați sau inamici? Cum va 
reacționa prima putere a lumii după eliminarea 
unuia dintre eroii săi, marele Pompei? Arsinoe avea 
o certitudine; oricine putea fi cumpărat, inclusiv 
romanii, iar în arta comerțului, alexandrinii treceau 
drept maeștri! 

Adolescenta se simţea în stare să ducă o politică 
vizând menţinerea prosperității Egiptului și a 
capitalei lui. Bădăranii ăia de legionari nu cunoșteau 
subtilitățile Orientului și se vor lăsa prinși în 
capcană. Arsinoe se bucura la gândiri că îi va 
manipula ca pe niște marionete și va ști să se afirme 
ca o regină strălucită. 

În timp ce visa la această apoteoză, se plictisea de 


moarte așteptând vești de la Pelusium, unde 
ostilitățile nu începuseră încă. De ce ezita generalul 
Achillas s-o calce în picioare pe Cleopatra? 

Arsinoe mânca un ciorchine de struguri roşii când 
sfetnicul și confidentul ei, eunucul Ganymede, îi 
aduse un mesaj. 

Vânjos, cu părul negru, cu privirea imperceptibilă 
și vocea mereu răgușită, Ganymede dorea căderea 
clicii lui Ptolemeu, dispariția ambiţioasei Cleopatra și 
urcarea pe tron a tinerei lui stăpâne, lipsită de 
experienţă, dar înfocată. Eunucul forma pas cu pas o 
rețea de susținători compusă din înalți funcționari, 
militari și negustori influenți. Întoarcerea agresivă a 
reginei decăzute îl uimise; descumpănit, Ganymede 
se temea de haos. 

— Cleopatra a murit? întrebă Arsinoe cu ochii 
strălucind. 

— Mesajul primit arată că cele două armate nu s- 
au înfruntat încă. 

Decepţionată, adolescenta aruncă ciorchinele de 
strugure cât colo. 

— Un alt eveniment tocmai a avut loc, continuă 
eunucul, sosirea lui Cezar, rivalul lui Pompei. Deși 
populaţia l-a huiduit, el a subjugat-o cu farmecul său, 
și garnizoana noastră n-a îndrăznit să-i respingă pe 
romani. Șarpele ăla de Teodot l-a condus pe imperator 
la palat și, în absenţa lui Ptolemeu și a Cleopatrei, 
dumneavoastră sunteți reprezentanta statului. Doriţi 
să-l înfruntaţi pe acest general? 


— Nu mă sperie! 

— Se spune că e nemilos și prudența mi se pare 
necesară. N-ar fi de preferat să vă ascundeţi? 

— M-ar găsi și m-ar pedepsi! mai bine îl înfrunt! 

Adolescenta se lăsă pe mâna cameristei, care o 
îmbrăcă într-o rochie verde cu pliseuri delicate și o 
umplu de bijuterii. Iritată, însoţită de Ganymede, 
Arsinoe dădu fuga în sala de audienţă rezervată 
oaspeţilor de vază. 

Când ajunse, se lovi de un personaj spătos, cu faţa 
brăzdată de riduri. 

— Unde alergi așa, fătuco? o întrebă Rufin. 

— Sunt prinţesa Arsinoe și cer să-l văd pe Cezar. 

— Mai înainte, trebuie să te percheziționez. 

Adolescenta îl respinse pe legionar. 

— Dacă mă atingi, te omor! 

Ganymede interveni. 

— Garantez eu pentru prințesă, nu are nicio armă! 

— La primul incident, zise Rufin, o să plătești 
scump. 

Locotenentul lui Cezar chemă două gărzi. 

— Escortaţi-o pe prinţesă și țineţi-o la distanţă de 
imperator. 

Rufin deschise ușa sălii de audienţă unde Cezar 
studia o hartă a Alexandriei pe care i-o adusese 
Teodot. 

Pregătită să-l sfideze pe cuceritor, Arsinoe îi 
susținu privirea care o țintui pe loc. Faimosul roman 
era demn și frumos, departe de imaginea de barbar 


pe care și-o formase prinţesa. Uimită, dominată, 
tânăra fu incapabilă să rostească vreun cuvânt. 

— Arsinoe, sora mai mică a Cleopatrei, anunță 
Ganymede cu o voce tremurătoare. 

Încrucişând braţele, Cezar o studie pe adolescenta 
cu chip dezagreabil, cu înfățișare oarecare şi mult 
prea înzorzonată. 

— Care este rangul tău oficial, Arsinoe? 

— Regele Ptolemeu și regina Cleopatra nu se află 
în Alexandria, preciză Teodot; făcând parte din 
consiliul de regență, eu reprezint statul. 

— Nu această tânără? 

— Aparține familiei regale, reaminti Ganymede, 
nemulțumit de intervenţia preceptorului. 

— Exercită vreo putere? întrebă Cezar. 

— Nu, dar... 

— În cazul ăsta, să se întoarcă în apartamentele ei. 

Întrucât tonul romanului nu admitea replică, 
Arsinoe se înclină și se retrase. 

Contemplând de la terasa palatului regal cel mai 
luxos cartier din Alexandria, Cezar remarcă, în 
grădină, un pavilion de o eleganţă rară. 

— Mă voi instala acolo, îl anunţă el pe Teodot. 

— Palatul este aproape gol, v-ar fi mai bine aici. 

— Decizia mea este luată. 

Era inutil să-i precizeze lui Teodot că-i va fi mai 
ușor să asigure paza pavilionului, spre deosebire de 


apartamentele private, înţesate probabil cu pasaje 
secrete și uși ascunse. 

— Îţi încredințez o misiune: să-i aduci în 
Alexandria pe regele Ptolemeu și pe regina 
Cleopatra. 

— Imposibil, armatele lor se vor înfrunta cât de 
curând, în apropiere de Pelusium! 

— E vorba de un ordin care trebuie executat fără 
întârziere. 

Fermitatea tonului înăbuși orice protest. 

— Vreau să-l văd imediat pe comandantul 
garnizoanei din Alexandria. După ce mi-l prezinţi, vei 
pleca la Pelusium. Încearcă să fii convingător, 
Teodot. Nu-mi place incompetenta. 

* 

La sfârşitul zilei, anchetele şi interogatoriile făcute 
de Cezar, Rufin și ofițerii superiori ai armatei romane 
conduseră la concluzii clare. Nicil3 prin număr, nici 
prin compoziţie, nici prin cunoștințele lor militare, 
trupele lui Achillas nu păreau demne de dispreţ. El 
dispunea de un efectiv de 20.000 de oameni, format 
mai cu seamă din soldaţi de-ai romanului Gabinius!4, 
care se obișnuiseră cu viața destrăbălată din 
Alexandria, uitând disciplina armatei romane. Mulți 


13 Rândurile care urmează sunt un extras din cartea Războiul civil, 
scrisă chiar de Cezar. (n. a.) 

14 Aulus Gabinius (100 - 47 î.H.) - general roman care, în anul 55 
Î.H., îl readuce pe tronul Egiptului pe Ptolemeu al XII-lea, înlăturat 
de fiica lui, Berenice. (n. t.) 


se căsătoriseră și aveau copii. Lor li se adăugau pirați 
și tâlhari veniți din Siria, Cilicia și din ţinuturile 
învecinate. În plus, o mulțime de condamnaţi la 
moarte şi proscrişi se strânseseră în Alexandria, care 
le oferea și sclavilor fugari un refugiu și o situație 
sigure. Dacă se întâmpla ca vreunul dintre ei să fie 
prins de stăpânul său, soldații îl elberau. 
Pedestrașilor li se adăugau două mii de călăreți; 
aceste trupe erau hârșite în numeroase conflicte, îl 
readuseseră pe tron pe Ptolemeu al XII-lea, 
flautistul, și se luptaseră cu egiptenii. 

— Nu e tocmai o armată, își dădu cu părerea Rufin, 
cl o bandă de răufăcători! 

— Nu sunt mai puţin de temut, consideră Cezar, iar 
superioritatea lor numerică este o ameninţare. 

— Aţi mai trecut printr-o asemenea situație. 

— Un port, un oraş mare, un teren necunoscut... 
Nu va fi ușor să ne folosim stratagemele aici. 

— Prioritate absolută: să vă asigurăm securitatea. 
Am pus cei mai buni oameni ai noștri să stea de pază 
la cartierul general. Începând din această seară, 
patrulele vor cutreiera orașul și rapoartele lor ne vor 
fi de mare ajutor. 

Figura sumbră a lui Cezar îl neliniști pe fidelul său 
locotenent; nu-l văzuse niciodată atât de pesimist. 

— Trimite un mesager în Asia Minor, la aliatul 
nostru Mithridate, cu ordinul de a ridica trupe și de a 
mi se alătura în Alexandria. 

Rufin încruntă din sprâncene. 


— Vă temețţi că se va isca o revoltă? 

— Puțin probabil, dar prefer să-mi iau măsuri de 
precauţie. Sosirea întăririlor va linişti apele. 

* 

Formată din zece oameni, prima patrulă romană 
părăsi cartierul palatelor şi al clădirilor 
administrative pentru a o lua pe o stradă mărginită 
de case luxoase. Ofițerul, un gal care îl venera pe 
Cezar, descoperea cu uimire splendoarea capitalei 
egiptene; oamenii lui făceau și ei ochii mari. După 
nesfârşite luni de bătălii și după victoria de la 
Pharsalos, savurau atmosfera acestui oraș, care se 
fălea cu opulența lui. Cazarmele lor vor fi mai 
confortabile decât corturile, iar hrana din belșug le va 
umple burțile. Cât despre femeile ușoare, după cum 
se zvonea, ele nu lipseau! Pe scurt, îi aștepta o şedere 
plăcută. 

Felul cum îi primea populația nu-i bucura însă 
deloc. La trecerea patrulei, ușile și ferestrele se 
închideau, mamele le porunceau copiilor să între în 
casă, iar grupurile de gură-cască o luau din loc. 

— Nu ne iubesc, observă un legionar bărbos, 
originar din Germania. 

— Se vor obişnui cu prezența noastră, prezise 
gradatul. Autoritatea Romei nu se discută. 

— Grecii sunt niște smintiți, specialiști în atacuri 
perfide! Ăştia mint aşa cum respiră. 

— Stai liniștit, Cezar o să-i pună cu botul pe labe. 

La vreo treizeci de pași de ei, un roșcovan ridică o 


suliță. 

— Moarte cotropitorului, moarte romanilor! 

— Pe ăla o să-l fac să-și înghită limba, promise 
bărbosul. 

Roșcovanul își aruncă arma cu putere, dar fără 
precizie, și fugi mâncând pământul, luând-o pe o 
străduță. Ca un singur om, membrii patrulei porniră 
toți în urmărirea lui. 

O fundătură. 

Fugarul găsise refugiu într-una din modestele 
locuinţe cu două etaje. 

— Scotociţi peste tot şi găsiţi-l, ordonă ofițerul. 

Abia apucară să bată la prima ușă, că se auziră 
niște strigăte dinspre intrarea pe străduţă; oameni 
înarmaţi le barau trecerea. 

— V-am zis eu, bombăni germanul, grecii sunt niște 
smintiți. 

Lăsând la o parte strategia, membrii patrulei se 
năpustiră cu săbiile și sulițele ridicate. De o violenţă 
extremă, atacul dislocă barajul și mai mulți răzvrătiți 
nu se mai ridicară de la pământ. Unul dintre ei 
ajunse totuși să-i străpungă șalele bărbosului. Plin de 
furie, acesta reuși să se întoarcă și să-i taie gâtul 
ucigașului. 

— Retragerea! strigă galul. 

Doi legionari îl luară pe german, incapabil să mai 
meargă. 

— O să scapi, îi promise comandantul. 

— Smintiții ăștia, masacraţi-i pe toţi, murmură el 


dându-și duhul. 

Un mort și cinci răniţi. 

Indiferent la sângele care-i curgea din umăr, galul 
se gândea la raportul dezastruos pe care avea să 1-l 
prezinte lui Cezar. 

Rufin îi întrerupse cina lui Cezar care continua să 
studieze un plan al Alexandriei și se familiariza cu 
noul teritoriu pe care îl simţea mai periculos decât o 
pădure din Germania. 

— Trei patrule atacate, patru morți, opt răniți grav; 
revolta mocnește, răzvrătiții se apropie de palat. 

— Să mi se aducă mantia purpurie. 

Îmbrăcat cu haina de imperator, Cezar îi dădu 
ordin locotenentului său să maseze o bună parte a 
trupelor în faţa palatului regal pentru a atrage 
mulțimea. Strategia se dovedi eficace. Haita de 
furioși scanda slogane ostile la adresa invadatorului; 
Cezar își făcu atunci apariția în capul scării 
monumentale, încadrat de doi purtători de torţe. 
Noaptea era liniștită, luna poleia cu argint apele 
portului. 

În câteva secunde, se făcu liniște. Poporul 
Alexandriei era nerăbdător să audă declarațiile 
comandantului ocupanților. 

— N-am venit aici ca un cuceritor, zise Cezar cu o 
voce apăsată, ci ca să-l capturez pe Pompei și să-l duc 
la Roma. Dispariţia lui pune capăt conflictului dintre 


noi şi n-am intenția să cuceresc Egiptul. De aceea 
recunosc suveranitatea cuplului vostru regal, format 
din Ptolemeu al XIII-lea și Cleopatra. 

Surpriza cedă locul ușurării, ba chiar se auziră 
câteva strigăte de „Trăiască Cezar!”. 

— Probabil, știți cu toţii, continuă el, că Ptolemeu 
al XII-lea, tatăl celor doi suverani ai voştri, îi 
încredințase lui Pompei grija de a face să-i fie 
respectate ultimele dorinţe. Ca reprezentant legitim 
al Romei, mie îmi revine astăzi sarcina de a duce la 
îndeplinire această datorie sfântă. De aceea o să-i 
primesc pe regele Ptolemeu și pe regina Cleopatra, 
pentru a-i convinge să se supună voinţei răposatului 
și să evite un cumplit război civil. lată unicul motiv 
al prezenţei mele aici. 

Acest angajament provocă o salvă de aclamații; 
putea să existe vreo veste mai bună? Cei sceptici erau 
reduși astfel la tăcere și tavernele nu se goliră până 
în zori. Departe de a declanșa ostilitățile și de a 
considera Egiptul o nouă provincie romană, Cezar îi 
respecta instituțiile și urma să instaureze o pace care 
părea pierdută. 

Mulțimea se risipi. lar Rufin nu putu să nu admire 
și mai mult geniul lui Cezar. 

* 

Teodot era furios. 

— Arcașii tăi erau cât pe ce să mă omoare, îi 
reproșă el lui Pothinus, surprins să-l vadă pe 
preceptor, de obicei atât de calm, în pragul unei crize 


de nervi. 

— Au ordine clare; să împiedice pe oricine încearcă 
să se apropie de Maiestatea Sa. Ar trebui să te speli 
ȘI să-ți schimbi tunica înainte de a sta de vorbă cu el. 

— Sunt mesagerul unui ordin al lui Cezar. 

— Zici bine: un ordin? 

— Care trebuie să fie executat imediat. 

Îngrijorat, Pothinus îl conduse pe coregentul său în 
cortul lui Ptolemeu. Ghiftuit cu prăjituri, regișorul 
moțăia. 

Eunucul îi atinse ușor braţul. 

— Treziţi-vă, Maiestate; preceptorul vostru dorește 
să vă dea nişte informaţii. 

Băiatul se frecă la ochi. 

— Aşadar, Cezar te-a cruțat! 

— Doreşte să stea de vorbă cu Maiestatea Voastră. 

— Eu unul n-am chef de-așa ceva. 

— Ca să fiu mai precis, insistă 'Teodot, Cezar vă 
ordonă să vă întoarceţi la Alexandria, și același lucru 
îi cere și Cleopatrei. 

— Îmi ordonă, îmi ordonă! Eu sunt regele, eu sunt 
cel care dă ordine. Cezar ar face bine să se întoarcă 
acasă și să nu mă mai deranjeze. Am un război de 
câștigat. 

— După părerea mea, ar fi o greșeală gravă să nu 
vă supuneți; recunoscându-vă legitimitatea, Cezar o 
să vă întărească puterea și Roma n-o să ne mai 
deranjeze. 

Regele se ridică în picioare. 


— Mi-e sete şi mi-e foame. 

— O să mai așteptați, i-o tăie Teodot, iritat. Mai 
întâi, trebuie să rezolvăm problema asta crucială. 

— Sunt de aceeași părere, insistă Pothinus. Cezar 
este un comandant de oști redutabil şi ar putea să ne 
pricinuiască pierderi grele. 

— Armata noastră este de zece ori mai mare! 

— Poate, dar cum va reuși ea să învingă pe două 
fronturi? De o parte, Cezar; de cealaltă, Cleopatra! Să 
intrăm mai întâi în grațiile acestui cuceritor și o să ne 
descotorosim după aceea de sora voastră blestemată. 

Această perspectivă îl interesă pe Ptolemeu. 

— Cezar n-a fost bine primit, îi dezvălui Teodot; 
poporul este gata să se revolte dacă tronul vă este 
amenințat. Așadar, n-aveţi de ce să vă temeţi! 
Întoarcerea voastră va fi triumfală. 

Pothinus nu era la fel de optimist. 

— Cezar nu cere să se întâlnească și cu Cleopatra? 

— Ba da, dar nici nu se pune problema s-o 
anunțăm! Trebuie s-o ţinem blocată aici, explicându- 
1 lui Cezar că ea refuză orice discuţie și că nu are 
decât o singură dorinţă: să se războiască. Atunci, 
romanii ne vor ajuta să scăpăm de pacostea asta. 

— Şi dacă am ataca-o acum? propuse băiatul. 

— Generalul Achillas nu ne sfătuiește s-o facem, 
răspunse Pothinus. Armata vrăjitoarei ar opune o 
rezistență puternică și victoria n-ar fi sigură. Achillas 
preferă să aștepte ca mercenarii să-și piardă 
răbdarea și să se dezbine; din cauza lipsei ei de 


experiență, Cleopatra nu va reuși să refacă rândurile. 

— Cezar tocmai ne-a stricat planul, îi aminti 
Teodot, așa că trebuie neapărat să-i câștigăm 
încrederea. 

— Discuţiile astea mă plictisesc, i-o reteză scurt 
Ptolemeu, și chiar mi-e foame! 

Teodot strigă un servitor care se grăbi să aducă 
niște prăjituri. Preceptorul se interpuse între ei. 

— Sunteţi hotărât să vă întâlniți cu Cezar? 

— Da, da! 

— Atunci, meritaţi o recompensă, Maiestate. 

Băiatul se năpusti asupra dulciurilor. Teodot și 
Pothinus se duseră la generalul Achillas ca să-i 
explice noua situație și să ia măsurile necesare. Nu le 
mai rămânea decât să spere că Cezar se va arăta 
binevoitor față de micuțul rege şi consiliul său de 
regență. 

Era o dimineaţă minunată. Un vând domol abia 
încrețea apa mării, soarele de toamnă poleia cu aur 
peisajul și orizontul părea nemărginit. leșind din 
micul sanctuar al lui Isis, Cleopatra se simți cuprinsă 
de exaltare gândindu-se la tinereţea ei și la 
promisiunile viitorului; magia zeiței risipise veninul, 
nu mai rămăsese nici măcar o urmă a mușcăturii 
scorpionului. 

Pentru o clipă, încetă să mai lupte. De ce să nu 
guste bucuriile simple, de ce să nu aprecieze 


puritatea zorilor și tandrețea apusului de soare, 
renunțând să comande o armată improvizată și să 
încerce imposibilul? Deşi atât de tânără, Cleopatra 
trăise deja mai multe vieţi: cea de prinţesă răsfăţată 
care a profitat de luxul unui palat, cea de regină care 
a crezut în puterea absolută, cea de suverană 
decăzută care a străbătut marea și deșertul, cea a 
unui comandant de oaste capabil să-l înfricoșeze pe 
generalul Achillas... Nu venise oare momentul să 
oprească această vâltoare și să profite de adevărata 
el viaţă, cea a unei tinere îndrăgostite de frumuseţe, 
care uitase să iubească? 

Dragostea sau puterea... Nu greșise oare alegând-o 
pe cea din urmă? Nu era suficient să-i abandoneze pe 
acei soldați pierduţi și să-și croiască o nouă viață 
departe de Egipt? 

Gândindu-se la ţara ei, i se strânse inima. Nimic nu 
o interesa mai mult decât destinul străvechiului 
imperiu, ai cărui suverani dintâi fuseseră Isis și 
Osiris. Nu putea întoarce spatele acestui destin la 
care era şi ea acum părtașă. Oricât de slabă i-ar fi 
șansa de a guverna, n-avea s-o irosească. 

Atacul scorpionului era o prevestire: trebuia să 
declanșeze ofensiva, să nimicească trupele lui 
Achillas şi să pornească spre Alexandria. 

Înaintea furtunii, regina își oferi o ultimă plăcere 
mergând prin spuma valurilor grațioase, dar care 
loveau cu o forță mereu reînnoită. Protectoare a 
marinarilor, garant al navigației sigure, Isis va 


continua oare s-o protejeze pe cea pe care tocmai o 
salvase? 

Cleopatra reveni pe cărarea ce ducea la 
promontoriu. Înnebunită de îngrijorare, slujnica 
Charmion alergă în întâmpinarea el. 

— V-am căutat peste tot, Maiestate! Am crezut că 
ați fost răpită şi că n-o să vă mai văd niciodată... 
Sunteţi teafără? 

— Lanișteşte-te. 

Apollodor li se alătură. 

— Maiestate... Ce fericire să vă revăd! Arătaţi-vă 
repede în fața armatei, vă rog! Circulă tot felul de 
zvonuri nebuneşti și Unchiașul a fost nevoit să 
împartă urcioare de bere pentru a potoli spiritele. 

— Hermes n-a intervenit? 

— A dispărut. 

Așadar, magul o lăsa să treacă singură proba 
bătăliei decisive care îi va oferi moartea sau puterea. 

— Regina... regina este acolo! strigă un sirian 
zărind-o pe Cleopatra. 

Imediat, discuțiile și băutele încetară. Profeţii 
nenorocirii fură huiduiți și fiecare mercenar ținu 
morțiș să vadă cu propriii ochi că suverana era în 
viață. Unchiașul răsuflă ușurat şi dădu pe gât câteva 
pahare pline ochi cu un vin alb revigorant. Laniștit și 
el, Vânt de Miazănoapte își savură tainul compus din 
pâine muiată, boabe de struguri, bucăți de mere și 
lucernă. 

— Momentul decisiv se apropie, anunţă ea. 


Antrenaţi-vă mai cu râvnă și pregătiți-vă să doborâți 
dușmanul! 

Declaraţia fu salutată cu aclamații. După o 
perioadă de trândăvie, mulți aveau chef să se lupte. 

— Raportul unui străjer, Maiestate, îi transmise 
Apollodor; e agitaţie în tabăra inamicului. 

— Se pregătește un atac? 

— Nu, mai degrabă o retragere. Numeroși soldați 
se adăpostesc în fortăreață și rămâne o singură linie 
de apărare. Un impozant cortegiu tocmai a plecat 
spre Alexandria. 

În apropiere de tabăra Cleopatrei, o santinelă dădu 
alarma. Nişte soldați se repeziră să vadă ce se 
întâmplă și prinseră fără nicio greutate un ţăran 
dezarmat pe care îl duseră la regină. 

Intrigată, ea îl recunoscu pe unul dintre servitorii 
de la palat. Vizibil epuizat, acesta se prosternă. 

— Sunt unul dintre partizanii voştri, Maiestate şi 
am părăsit capitala ca să vă aduc vești! S-au petrecut 
evenimente majore în ultimele zile. 

— Te ascult, zise regina sceptică. 

— Cezar şi legionarii lui au intrat în Alexandria. 
Confruntat cu ostilitatea populației, care nu ezită să- 
1 atace patrulele, generalul a ţinut un discurs pentru 
a-și justifica prezenţa. Întrucât Pompei a murit, îi 
revine lui sarcina de a veghea la executarea 
testamentului tatălui vostru, încredințat Romei. De 
aceea, Cezar vă cere imperios să vă întoarceţi, și 
fratelui vostru la fel. Dorește să pună capăt vrajbei 


dintre voi și să restabilească pacea. Emisarul 
însărcinat să vă anunţe este preceptorul Teodot. 

— Acest om să fie îngrijit și hrănit, ceru regina; 
apoi, va lucra sub ordinele Unchiașului. 

Doi soldați îl ajutară pe servitor să se ridice și să 
meargă. 

— Este o capcană grosolană, își dădu cu părerea 
Apollodor. Cezar vrea să cucerească Egiptul și nu se 
gândește decât să tragă foloase din conflictul pe care- 
l] aveţi cu Ptolemeu! 

— Al fără îndoială dreptate, dar poate că nu se 
simte în poziţie de forță și încearcă să obțină timp 
evitând o răzmeriță populară. În orice caz, Teodot nu 
i-a transmis invitaţia decât lui Ptolemeu și acest mic 
tiran s-a grăbit să se întoarcă la Alexandria. El şi 
sfetnicii lui îi vor explica lui Cezar că ei sunt 
Cârmuitorii legitimi și că eu m-am descalificat 
revoltându-mă împotriva fratelui meu. Copleşit de 
minciuni, Cezar le va da crezare în cele din urmă. ŞI 
cum nu mă voi prezenta în faţa lui, va avea dovada 
spuselor lor. 

Respectarea testamentului mizerabilului meu tată! 
Adică să-l căsătorească pe micuțul Ptolemeu cu 
surioara mea Arsinoe care mă urăște și visează să 
domnească! Această ușoară modificare a 
documentului nu va șoca pentru mult timp, iar eu voi 
fi definitiv eliminată, incapabilă fiind să înving 
armata noului cuplu regal aliată cu legionarii lui 
Cezar. 


Apollodor nu emise nicio obiecție. Luciditatea 
reginei o făcuse să zugrăvească un tablou realist al 
situației și să spulbere speranţele de a cuceri din nou 
tronul, pe care le mai avea. Bătălia era pierdută 
înainte de a fi începută. Cleopatrei nu-i mai rămânea 
decât să-i demobilizeze pe mercenari și să găsească 
un refugiu departe de Alexandria, unde să trăiască 
din amintiri. 

Alexandria lui Ptolemeu al XIII-lea și a Cleopatrei 
număra aproape 600.000 de suflete și o treime din 
această numeroasă populație era evreiască. 
Bucurându-se de un privilegiu acordat de Alexandru 
cel Mare, elita comunității evreieşti locuia într-un 
magnific cartier al capitalei, Bruchion, aproape de 
palate. Coreligionarii săi mai ocupau partea de nord- 
vest a orașului, în apropierea portului, și mai existau 
familii evreieşti în toate zonele vastei aglomeraţii. 

Încă de la întemeierea orașului, ele fuseseră 
autorizate să trăiască după legea lor, cea a Torei. 
Mulţi își luaseră nume grecești sau își grecizaseră 
patronimele evreiești, astfel încât să se integreze în 
societatea condusă de descendenții lui Alexandru. 
Toţi vorbeau și scriau în limba greacă, dar își 
practicau religia și rămâneau credincioși cutumelor 
lor. 

Evreii dispuneau de o sinagogă somptuoasă, o 
bazilică prevăzută cu șiruri de coloane și cu șaptezeci 


de scaune ornate cu aur și pietre preţioase pe care le 
ocupau șaptezeci de bătrâni, păstrători ai tradiției. În 
centru, o tribună din lemn destinată cantorului, 
însărcinat cu citirea Torei. Ceremoniile adunau 
laolaltă adepţi fervenți și uniţi, fericiți că-și pot păstra 
credinţa în inima unui oraş prosper. 

În acea seară de 3 octombrie a anului 48 î.H., 
Antipatros mergea cu paşi grăbiţi spre o altă 
sinagogă, cea dintr-un cartier mărginaş din sud- 
vestul oraşului, pe care o autorizase Cleopatra 
înainte de a fi constrânsă să părăsească Alexandria. 
Dotat cu o deosebită energie și cu o forță de 
convingere ieșită din comun, Antipatros era unul 
dintre oamenii cei mai bogați și mai influenți ai 
capitalei. Negustor fără pereche, administrator de 
seamă, sfătuitor foarte ascultat de membru 
comunității lui, el se ţinea departe de uneltirile 
politice și de agitația de la curte. Totuși, având în 
vedere evenimentele recente, îi era imposibil să 
păstreze această linie de conduită. Antipatros 
considerase așadar necesar să convoace sfatul 
bătrânilor pentru luarea unor decizii. 

Sub pretextul unei comemorări religioase, 
principalii diriguitori ai populaţiei evreiești se 
reuneau de urgenţă. În afara sinagogii, un discret 
serviciu de ordine le asigura securitatea. În aceste 
vremuri tulburi, era mai bine să-și ia toate precauţiile 
necesare. 

Antipatros constată cu satisfacție că nicio 


personalitate importantă nu lipsea de la apel. Niciun 
negustor n-avea să trădeze secretul deliberărilor, iar 
orientarea adoptată va fi impusă tuturor evreilor din 
Alexandria. 

Tensiunea era perceptibilă și Antipatros se aștepta 
la discuţii încordate. Trecuse mult timp de când 
Venerabilul, decanul bătrânilor, în vârstă de 
nouăzeci şi șase de ani, se mulțumea să troneze de la 
înălțimea autorității lui, delegându-și vocea unui 
armator ratat, Aqaby, gelos pe reușita și pe prestigiul 
lui Antipatros. Scund, bucălat și rotofei, Agaby n- 
avea succes decât la prostituate. 

— Convocarea aceasta ne-a luat prin surprindere, 
atacă el, sfatul bătrânilor nu este la dispoziţia ta! 

— Nu știi că Cezar şi legionarii lui se află în 
Alexandria și că viitorul nostru este în Joc? Dispun de 
informaţii confidenţiale care vor permite comunității 
noastre să-și aleagă destinul. Venerabilul îmi 
permite să iau cuvântul? 

De obicei surd și aproape orb, moșneagul ridică o 
mână în semn de aprobare. Decepţionat, Agaby se 
posomori. 

— Soldaţii lui Cezar, pedestrași și călăreți, s-au 
instalat în cartierul Bruchion, dezvălui Antipatros. 
Au rechiziționat niște locuinţe care aparţin evreilor, 
dar n-au comis violenţe. 

— De ce n-a protestat Ptolemeu? se miră un bătrân. 

— Ptolemeu a hotărât ca armata lui s-o înfrunte pe 
cea a Cleopatrei la Pelusium și s-o nimicească. 


— Regele a reușit? 

— Până în prezent, adversarii se studiază reciproc. 
Nimeni nu îndrăzneşte să ia inițiativa. Cezar n-a 
găsit decât un palat gol și, ca să potolească furia 
poporului, a recunoscut legitimitatea cuplului regal 
astăzi destrămat. El cere întoarcerea lui Ptolemeu și 
a Cleopatrei și dorește să evite un război civil. 

— Toate astea nu ne privesc pe noi, consideră 
Agaby. 

— Dimpotrivă, ripostă Antipatros. Cucerirea 
puterii va avea consecințe care vor apăsa greu asupra 
comunității noastre. 

— De ce anume te temi? 

— Dacă vom comite o greşeală fatală, vom 
dispărea. 

În adunare se auziră murmure. 

— Batți câmpii! zise Aqaby. 

— Un fapt nou trebuie să vă deschidă ochii: 
creşterea implacabilă a puterii romane. Moartea lui 
Pompei n-a schimbat nimic, Cezar mi se pare și mai 
de temut. 

— Noi suntem supușii lui Ptolemeu, nu ai lui 
Cezar! 

Antipatros făcu câţiva pași, privindu-i rând pe rând 
pe membrii sfatului. 

— Nişte supuși, vai, atât de dispreţuiți! Grecii ne 
tolerează, dar își păstrează cu îndârjire privilegiile. 
Noi suntem doar niște evrei din Alexandria, nu 
cetăţeni ai orașului nostru, și nu participăm la 


niciuna din instanţele cârmuirii. Ptolemeu și ai lui ne 
consideră niște ființe inferioare, bune doar să le 
garantăm prosperitatea prin munca și impozitele 
noastre! Această nedreptate este intolerabilă; iar 
suveranul nu ne garantează nici măcar stabilitatea! 

Antipatros spunea cu voce tare ceea ce mulți dintre 
bătrâni abia îndrăzneau să gândească. Aroganţa 
guvernului grec, la care se adăugau corupția și 
ineficacitatea, deveneau insuportabile. 

— Cezar este o şansă pentru comunitatea noastră, 
zise oratorul. În pofida vorbelor lui liniștitoare, sunt 
convins că dorește să-l alunge pe micuțul Ptolemeu și 
să transforme Egiptul în provincie romană. Când va 
obține victoria, va şti să le mulțumească celor care l- 
au ajutat să se impună. 

— Să fim de partea lui Cezar... Asta este 
propunerea ta? se miră Agaby. 

— După părerea mea, nu avem de ales și cer 
sfatului bătrânilor ca să urmăm această cale. 

— E curată nebunie! Eu unul cer acestei adunări să 
rămânem neutri! 

Vocea vlăguită a Venerabilului, care nu mai fusese 
auzită de mai multe luni, răsună în sinagogă. 

— Antipatros ne deschide ochii. Era Ptolemeilor se 
sfârșește, o domnie nouă se anunţă. Comunitatea 
noastră îl va susține pe Cezar, cu condiția să ne 
respecte credinţa și să ne acorde mai multe funcții de 
răspundere. 

În ciuda impozantei escorte care le asigura 
securitatea, lui, micuţului Ptolemeu și preceptorului, 
eunucul Pothinus nu se simţea în largul său. În acea 
dimineaţă blândă de 4 octombrie a anului 48 î.H., 
flotila se va îndrepta rapid spre Alexandria, luând-o 
pe un canal mărginit de palmieri, arbori de acacia și 
sălcii. 

Generalul  Achillas acceptase să rămână la 
Pelusium, împiedicând astfel înaintarea Cleopatrei, 
ale cărei forțe nu erau destul de puternice pentru a 
cuceri fortăreața și a-și deschide drum spre 
Alexandria. Cel puţin asta spera Pothinus, așa cum 
spera să-l convingă pe Cezar să devină principalul 
său aliat. 

— Riscăm mult, se plânse Teodot. Când i-am dus 
capul lui Pompei, Cezar a plâns. Noi i-am făcut un 
mare serviciu, scăpându-i de cel mai rău adversar, 
dar mă tem că ne poartă ranchiună. 

Micuţul Ptolemeu ţopăia la prora vasului, arunca în 
apă mingiuţe din cârpe, trăgea de frânghii și le cerea 
marinarilor să mărească viteza. 

— Este atât de tânăr, zise Teodot, și atât de 
incapabil să perceapă gravitatea situației! 

— Poate că ăsta-i un avantaj, își dădu cu părerea 
Pothinus. Băiatul o să-l înduioşeze pe roman și 
candoarea lui îi va risipi supărarea. Un militar 
capabil să plângă un dușman are cu siguranţă 
slăbiciuni. 


— Nu era decât un moment de emoție; la generalul 
ăsta, ambiția e mai puternică decât orice. 

— Și această ambiție îl face să-şi dorească să 
cucerească Alexandria... 

— El pretinde contrariul, preciză Teodot, și cu 
discursul acesta a calmat mulțimea furioasă. 

— Cum poți da crezare unui roman? 

— Nu ne cunoaște bine orașul și tradițiile; trebuie 
să-l convingem că ajutorul nostru îi este 
indispensabil și că numai Ptolemeu, suveran legitim, 
este apt să domnească. 

* 

Cezar nu-și părăsea pavilionul din grădina regală. 
Aici primea notabili, înalți funcţionari și responsabili 
administrativi, pentru a putea înțelege modul de 
funcționare a guvernului. La întrebările lui precise, 
cerea răspunsuri precise. În absenţa regelui şi a 
membrilor consiliului de regență, demnitarii, 
încurcaţi, încercau să vorbească pe ocolite, dar erau 
constrânși să furnizeze un minimum de informaţii, 
altfel riscau să-l mânie pe imperator. 

În cele din urmă, veni și vestea bună! Ptolemeu, 
Pothinus și Teodot se întorseseră. Imediat, mulțimea 
curtenilor se îmbulzi la palat pentru a-și proclama 
fidelitatea față de suveran. Rufin  întrerupse 
felicitările și îi rugă pe cei trei să meargă la pavilionul 
unde îi aștepta Cezar. 

Așezat pe un scaun cu spătar înalt, el își măsură 
oaspeţii cu o asemenea intensitate, încât aceștia se 


simțiră tulburaţi. Dominaţi încă de la prima privire, 
Pothinus și Teodot îl încadrară pe băieţel, ca și cum 
doreau să-l protejeze. 

Cezar se ridică, se apropie și îl măsură din cap 
până-n picioare pe copil. 

— Așadar, iată-l pe Ptolemeu al XIII-lea! Sunt 
fericit să vă cunosc, Maiestate! 

Pentru prima oară în scurta lui viaţă, băiatul era 
atât de impresionat, că nu putea vorbi. 

— N-am fost prea bine primit, zise cu regret Cezar, 
șI îmi pare rău de morți și de răniți. Am luat măsurile 
de securitate necesare, îndrăznind să sper că 
prezenţa suveranului va menţine calmul. 

— Poporul își iubește regele, zise Teodot. 

— Ţi-ai îndeplinit o parte a misiunii, constată 
romanul; ai luat legătura și cu regina Cleopatra? 

— Din păcate, este imposibil! Nu-i controlăm 
deplasările, şi revoltata asta nu ne-ar da voie să ne 
apropiem de ea. Sub comanda generalului Achillas, 
cea mai mare parte a armatei noastre staționate la 
Pelusium o împiedică pe diavoliță să atace 
Alexandria și să provoace haos. 

— Populația o detestă, adăugă Pothinus, căci a 
încercat să dea o lovitură de stat, voind să-și impună 
tirania și nişte reforme dezastruoase. Numai 
Ptolemeu este demn să domnească și să asigure 
prosperitatea frumoasei noastre urbe. 

Cezar se întoarse să se așeze pe scaun, fără a-i 
invita pe cei trei să-l imite. El era Judecătorul, ei 


acuzaţii. 

— Ptolemeu al XII-lea și-a încredinţat testamentul 
Romei, aminti el, și, după tragica dispariție a marelui 
Pompei, mie îmi revine sarcina de a veghea la 
respectarea strictă a ultimelor dorințe ale 
răposatului monarh, care era aliatul nostru. Să 
nesocotesc această datorie sacră ar fi o greşeală gravă 
pe care nici zeli, nici oamenii n-ar îngădui-o. Or, 
clauzele testamentului sunt clare: puterea trebuie să 
fie împărțită între Ptolemeu al XIII-lea şi sora lui, 
Cleopatra. Intenția mea este să-i împac pe cei doi 
moștenitori legitimi ai tronului și să restabilesc astfel 
un guvern statornic. 

— O dorim cu toţii, zise Pothinus, dar regina este 
incontrolabilă, periculoasă și... 

— Mi-e imposibil să iau o decizie până n-o văd și n- 
o interoghez, zise tranșant Cezar. Trimiteţi-i un 
emisar și rugați-o să vină la Alexandria, garantându- 
1 siguranţa totală. Până la venirea ei, regele și cei doi 
sfătuitori ai lui nu vor părăsi orașul. 

Ordinul nu admitea replică. 

— Un detaliu important, adăugă imperatorul; când 
a cerut ajutorul Romei!5 pentru a fi recunoscut rege, 
Ptolemeu al XII-lea a promis să-i verse treizeci și șase 
de milioane de dinari dacă alianţa ducea la rezultatul 
scontat. Într-adevăr, la sfârşitul exilului său și grație 
intervenţiei noastre, el a urcat pe tron, dar, înainte 


15 În anul 59 î.H. (n. a.) 


de a muri, n-a restituit decât jumătate din sumă. 
Noul cuplu regal trebuie să-mi plătească mie ceea ce 
datorează Romei, al cărei reprezentant sunt. 

Pothinus simți că i se face rău. 

— Nu... nu vorbiţi serios, nu? Este o sumă uriașă! 

— Acesta este preţul recuceririi puterii. Și 
conducerea actuală trebuie să-l plătească. 
Neonorarea acestei datorii ar fi un delict de o mare 
gravitate, pasibil de sancțiuni drastice. 

— Treizeci și şase de milioane de dinari, bolborosi 
Pothinus în stare de șoc. 

Încremenit, micuțul rege abia dacă îndrăznea să se 
uite la Cezar, un monstru de autoritate cu vorbă 
blândă. 

— Această primă întrevedere mi s-a părut 
constructivă, conchise romanul; acum, îndepliniți-vă 
obligațiile. 


32 


Încântat să-și regăsească palatul, apartamentele, 
jucăriile și patul, micuțul rege cinase cu o poftă 
nemaipomenită și, gândindu-se la prestanța de 
veritabil comandant a lui Cezar, adormise repede. 

Ghiftuindu-se cu felurite mâncăruri cu sos, 
Pothinus încerca să-și recapete sângele rece, în timp 
ce Teodot se cinstea cu o cupă de vin roșu consistent. 

— Romanul ăsta se crede stăpânul Alexandriei, 
răbufni eunucul, și vrea să ne golească sipetele! N-ar 
trebui să-l chemăm pe Achillas și să-i arătăm forța 


noastră militară? Dacă se sperie, Cezar o să 
părăsească Egiptul. 

— Omul acela nu dă niciodată înapoi, obiectă 
preceptorul. Trecutul său stă mărturie. Dacă se simte 
ameninţat, va reacţiona brutal și ne poate pricinui 
pagube ireparabile. Achillas împiedică șleahta de 
mercenari a Cleopatrei să atace Alexandria, așa că 
trebuie să rămână la postul lui. 

— Cleopatra... Trebuie s-o eliminăm cât mai 
repede! Odată dispărută, vom avea mâinile libere. 

— Să-i dăm ascultare lui Cezar şi să-i trimitem un 
emisar care Îi va garanta că nu va fi pedepsită. 

— Va mușca oare momeala? 

— Omul nostru nu va fi însoțit de niciun soldat, 
Cleopatra va putea dispune de garda ei personală. De 
ce s-ar teme? Sunt convins că dorește să-l întâlnească 
pe Cezar, să se justifice și să-l convingă. 

— O asemenea întrevedere ar fi un dezastru! 

— Dar nu va avea loc, prezise Teodot; o să atacăm 
corabia reginei la jumătatea drumului, între 
Pelusium și Alexandria, şi o s-o scufundăm. Nu vor fi 
supraviețuitori. Vrăjitoarea fie va pieri înecată, fie o 
să-i ardem cadavrul. 

Imaginându-și reușita acestui plan simplu și 
decisiv, Pothinus se destinse și înfulecă vreo zece 
smochine. 

— Treizeci şi şase de milioane de dinari... Romanul 
ăsta este un hoț! 

— Nu cere decât jumătate, îi reaminti Teodot. 


— E mult prea mult! Refuz să-i dau satisfacție. 

— Folosește-ți talentele de negociator și 
tărăgănează lucrurile cât poți de mult. Odată 
Cleopatra dispărută, trupele noastre din nou 
disponibile şi populaţia  incitată împotriva 
ocupantului, vom încerca să-l alungăm pe Cezar din 
Egipt. Este un strateg chibzuit și va prefera să se 
întoarcă la Roma în loc să sufere o înfrângere care 1- 
ar păta reputaţia și l-ar îndepărta de putere. 

Argumentele abilului Teodot îl încântară pe eunuc. 
Se felicită că-l numise pe erudit în consiliul de 
regență. Talentele lui de preceptor și de literat nu-l 
împiedicau să preconizeze acțiuni radicale și să 
treacă el însuși în prima linie. 

— Îl trimit imediat pe emisarul nostru la 
Cleopatra, hotări Pothinus, liniștit. 

* 

Necunoscând încă decât superficial Alexandria, 
Cezar consideră că renumele ei era justificat. Da, 
cetatea aceasta dispunea de bogății enorme și îşi 
merita numele de „centru comercial al lumii”; aici 
totul se vindea, totul se cumpăra și acea uriașă 
prăvălie adăpostea un număr impresionant de 
silozuri cu grâu şi depozite conținând urcioare de vin 
și de ulei, papirusuri, bijuterii și sute de alte mărfuri. 
Manufacturile produceau sticlă, hârtie, textile, 
parfumuri, vase de lut și obiecte prețioase. 

Din cauza războaielor civile, Roma, puternica 
Romă, suferea de foame. Nu era oare Egiptul 


grânarul visat din care Cezar ar putea lua grâu din 
belșug pe care să-l ofere supușilor săi? Anexând acest 
teritoriu Republicii, va apărea ca un binefăcător și-i 
va zdrobi pe ultimii partizani ai lui Pompei, a căror 
capacitate de a face rău nu era neglijabilă. Gloria 
militară nu era de ajuns pentru a cuceri elita și 
plebea Romei. Cezar avea nevoie de bani şi de reușite 
economice, care vor face din el un șef de stat 
incontestabil. lar străvechea ţară a faraonilor îi 
oferea o ocazie nesperată. 

— Un notabil dorește să vă vorbească, îl anunță 
Rufin. 

— Audienţele s-au terminat, să revină mâine. 

— Pretinde că este purtătorul unei propuneri 
urgente. 

— L-ai percheziționat? 

— Bineînţeles, pare serios. 

Încrezându-se în instinctul său, Cezar cedă. 

Bărbatul era lat în spate şi autoritar. 

— Cum te numești? 

— Antipatros, reprezint comunitatea evreiască din 
Alexandria, adică o treime din populaţia ei. 

Fără îngâmfare, dar cu fermitate, Antipatros 
susținu privirea lui Cezar, pe al cărui chip apăru un 
zâmbet slab. 

— Un argument cu greutate, recunosc; ce scop are 
această vizită? 

— Am să vorbesc pe șleau: comunitatea mea nu mai 
suportă aroganţa grecilor. Noi muncim din greu, le 


asigurăm prosperitatea și rămânem tot pe planul al 
doilea. Prin urmare, vrem să fim respectaţi și să 
dobândim mai multe drepturi. 

— Ptolemeu trebuie să decidă asta. 

— Micuţul rege nu este decât o marionetă, 
manipulată de foști servitori ajunși miniștri! 
Vânzându-se Romei, tatăl lui, flautistul desfrânat, a 
distrus dinastia pe care o fondase Alexandru. Și 
această șleahtă de neisprăviţi duce ţara de râpă. 
Viitorul ei stăpân sunteţi dumneavoastră. 

Se lăsă o tăcere prelungă. Cezar fie avea să-l dea 
afară pe nerușinat, fie accepta discuția. 

— Îmi propui ajutorul comunității evreiești? 

— Într-adevăr. 

— În ce condiții? 

— Ne veţi respecta religia și tradițiile? 

— Roma îngăduie toate credinţele care nu tulbură 
ordinea publică și nu primejduiesc echilibrul 
societății. 

— Ne veţi acorda statutul de cetăţeni cu drepturi 
depline? 

— De ce vi l-aș refuza? 

— Mă pot încrede în cuvântul unui roman? 

Zâmbetul slab al lui Cezar dispăru aproape cu 
totul. 

— Ai îndrăzni să te îndoiești de el? 

— Aţi avea încredere într-un om naiv? 

— Îţi vol îndeplini cerințele, Antipatros, cu două 
condiții: să nu mă minţi și să nu mă dezamăgești. 

Deşi părea cufundat într-un somn adânc, Vânt de 
Miazănoapte se ridică brusc în picioare și se îndreptă 
spre posturile de pază, cu fața spre armata dușmană. 
„Nu-i a bună!', mormăi Unchiașul, smuls și el dintr-o 
siestă odihnitoare. In timp ce se ţinea după catâr, 
alertă nişte soldaţi ațipiți, cărora Apollodor li se 
alătură fără întârziere. 

— Ceva se întâmplă. 

— Nu se mișcă nimic, constată Sicihanul. 

— Vânt de Miazănoapte nu se înșală niciodată, este 
primul care simte pericolul. 

— Acolo, strigă o santinelă, un tip singur! 

Arcaşii îşi încordară arcurile. 

Atacatorul, un burtos de vreo cincizeci de ani cu 
mers șovăielnic, ridică braţele. 

— Pare mort de frică și dezarmat, zise Unchiașul. 
Am putea să-l întrebăm ce vrea înainte de a-l omori. 

Apollodor încuviinţă. 

Omul era lac de sudoare și abia vorbea. 

— Sunt purtătorul unui mesaj pentru regina 
Cleopatra. 

Unchiașul îl percheziționă el însuși pe mesager și 
Vânt de Miazănoapte îl adulmecă, fără a manifesta 
ostilitate. 

— Urmează-mă, îi ordonă Sicilianul. 

* 

Regina citea un document ciudat pe care 1-l lăsase 

Hermes; el evoca mutaţiile sufletului, capabil să 


devină pasăre, foc, vânt, stea și se termina cu: 
„Naşterea nu înseamnă viaţa, ci conștiința”. 
Cleopatrei i-ar fi plăcut să-l revadă pe mag și să-i 
pună o mie de întrebări, dar nimeni nu va putea ţine 
pe loc ființa aceea, imperceptibilă ca suflarea divină. 
Oare drumurile li se vor mai întâlni vreodată? 

— Maiestate, a venit un mesager, anunţă 
Apollodor, strângându-l de încheietură pe emisar, 
care se înclină. 

— Cine te-a trimis? 

— Regentul Pothinus, la ordinul lui Iulius Cezar. 
Romanul dorește să vă vadă. 

— S-a întâlnit cu Ptolemeu? 

— Într-adevăr, Maiestate, și consideră că trebuie 
neapărat să vă asculte pentru a începe un proces de 
pace și reconciliere. Am sarcina de a vă pune la 
dispoziție o corabie care să vă ducă de la Pelusium la 
Alexandria. Echipajul ei, restrâns, va fi compus din 
marinari neînarmați, iar oamenii de încredere ai 
Maiestăţii Voastre vă vor însoţi. În felul acesta, 
securitatea o să vă fie perfect asigurată. 

— E o propunere atrăgătoare, zise Cleopatra. Când 
va fi corabia la dispoziția mea? 

— Chiar de mâine; Cezar este nerăbdător să vă 
întâlnească. 

— Fă tot ce e necesar. 

Apollodor îl conduse pe emisar la ieșirea din tabără. 
Omul se îndepărtă în grabă și Sicilianul se întoarse 
în cortul reginei. 


— Maiestate, este o capcană! Cezar și Ptolemeu vă 
ademenesc cu un acord imposibil. 

— Nu m-am îndoit nicio clipă de asta; corabia va fi 
atacată între Pelusium și Alexandria, iar pirații au 
primit probabil ordin să mă execute. 

Sicihanul răsuflă ușurat. 

— Esenţialul, Maiestate, este să rămâneţi în viaţă. 
Vă propun să dislocăm această armată improvizată și 
să alegem un număr mic de oameni siguri care să vă 
escorteze spre nord. Un principat vă va acorda 
dreptul de azil și veți fi departe de dușmani. 

Era cea mai bună ieşire din acest război pierdut, 
dar regina păru să aibă dubii. 

— Am nevoie să mai chibzuiesc puţin, Apollodor. 

— Orice atac a devenit imposibil, Maiestate. 
Întrucât nu veți urca pe această corabie, Cezar va fi 
furios, iar legionarii lui se vor alătura trupelor lui 
Achillas pentru a vă nimici. La ce va servi acest 
masacru? Fiți înțeleaptă, vă implor, timpul ne 
presează! 

— Lasă-mă singură. 

Sicihanul nu era complet liniștit; rebelă, tânăra 
femeie mai nutrea încă speranțe deşarte. Rolul 
șambelanului său era să 1 le risipească. Inteligența 
reginei o va face până la urmă să privească realitatea 
în față și să-și salveze viitorul, chiar dacă era 
dezamăgitor. La vârsta ei, nu-ți doreai să mori. 

* 


Emisarul îmbătrânise cu zece ani și pierduse mai 


multe kilograme în greutate. Obișnuit cu luxul și cu 
atmosfera liniștită a palatului regal, crezuse că-i 
sosise ceasul de pe urmă când se apropiase de tabăra 
Cleopatrei.  Nemânuind niciodată o armă și 
detestându-i pe militari, trăise cel mai cumplit 
moment din viața lui! Dar nu puteai refuza să te 
supui eunucului Pothinus cu riscul de a fi demis din 
funcţii, ba chiar de a dispărea în mod brutal. 

Șeful guvernului îl primi în vastul său birou, ferit 
de urechile indiscrete. 

— Care-i rezultatul? îl chestionă Pothinus agresiv. 

— Excelent, stăpâne, excelent! Regina Cleopatra v- 
a acceptat propunerea. 

— Felicitări, prietene; i-ai văzut tabăra? 

— O adevărată oroare! Corturi mizerabile, tâlhari 
de diferite origini, mirosuri de mâncare, oameni 
grosolani cu vorbe vulgare, un vacarm insuportabil 
din cauza antrenamentului acelor soldăţoi... O 
adunătură de gunoaie. 

— Regina ţi s-a părut sănătoasă? 

— E tot la fel de frumoasă și seducătoare. 

— Odihnește-te puţin, prietene, apoi pregătește-ți 
scurta deplasare la Pelusium și adu-ne-o pe 
Cleopatra. Îţi meriți recompensa cu vârf și îndesat. 

Emisarul nu îndrăzni să ceară amănunte: era vorba 
de o promovare, de o sumă de bani sau de amândouă? 

— Nu ştiu cum să vă mulțumesc, stăpâne! 

„Dispărând de pe faţa pământului”, gândi Pothinus 
care omisese să-i spună acelui neghiob că va pieri în 


timpul atacului corabiei Cleopatrei. Nu va mai 
rămâne niciun martor al fericitului eveniment care 
avea să pună capăt disidenţei vrăjitoarei. Odată 
rezolvată această problemă, mai rămânea spinoasa 
chestiune financiară pusă de Cezar. Romanul dădea 
ordine, dar nu-l cunoștea pe Pothinus; dacă te 
atingeai de punga lui, devenea mai feroce ca o fiară. 

Alexandria părea calmă, nicio patrulă romană nu 
fusese atacată în timpul nopții. Totuşi, Cezar nu-și 
făcea iluzii. O bună parte a populației îi era încă 
ostilă. Liniştea care domnea în cartierul Bruchion, 
unde se instalaseră legionarii, se datora intervenţiei 
evreului Antipatros. Echipajele de pe corăbii 
rămâneau în stare de alertă permanentă, temându- 
se ca portul să nu se închidă precum un vintir. 

Sprijinul comunității evreieşti era un ajutor 
neașteptat, dar va fi el durabil? N-avea niciun motiv 
să se teamă de micuțul Ptolemeu care, incapabil să 
poarte greutatea unei coroane, era inofensiv. În 
schimb, cei doi sfătuitori ai lui, Teodot și Pothinus, 
erau manipulatori de temut care se agăţau de 
puterile și de privilegiile lor. La Roma, Cezar i-ar fi 
călcat în picioare, dar pe pământul lor, aveau 
posibilitatea să-l ucidă. 

Situaţia putea să degenereze în orice moment și 
legionarii, în ciuda curajului lor, nu vor putea stăvili 
șuvoiul unei mulțimi dezlănțuite. Niciodată Cezar nu 


fusese atât de fragil, expus unui destin pe care nu-l 
stăpânea. Străbătuse atât drum, scăpase din atâtea 
încercări ca să ajungă în acel pavilion elegant, o 
închisoare aurită, un loc al morţii... Nu, zeii nu-l vor 
supune unei asemenea umilințe! 

Imperatorul îşi contemplă sigiliul cu efigia zeiţei 
Venus, protectoarea lui celestă. Amant satisfăcut pe 
deplin, afemeiat notoriu, el nu întâlnise totuși 
niciodată dragostea, fiind prea ocupat să lupte în 
războaie şi să cucerească puterea. In definitiv, n-avea 
importanţă; nu conta decât măreţia Romei pe care 
încăpăţânarea lui Pompei, lipsit de o viziune a 
viitorului, o pusese în pericol. 

Din călătoriile şi războaiele sale, Cezar învățase o 
lecţie: necesitatea de a fonda un imperiu care să 
impună pacea în ţările cucerite și să le facă prospere. 
Succesul acestei întreprinderi colosale implica 
anexarea Egiptului care avea bogății uimitoare, dar 
foarte prost administrate. Atrăgându-l aici, Pompei îi 
deschisese un orizont nebănuit. 

Rufin îi întrerupse meditaţia. 

— Pothinus dorește să vă vadă. 

— Să între. 

Eunucul afișa o figură amabilă. 

— Dorinţele voastre vor fi în curând împlinite, zise 
el mieros, și sunt încântat de buna noastră înţelegere. 
Țara mea aspiră la liniște şi vă sunt recunoscător că 
încercați să contribuiţi la restabilirea ei. Din păcate, 
sarcina nu se anunţă ușoară! Cleopatra l-a executat 


pe emisarul nostru, ceea ce înseamnă că refuză să vă 
întâlnească și că dorește să lupte. 

Cezar nu-şi ascunse nemulțumirea. 

— Tânăra regină a înnebunit de-a binelea, adăugă 
Pothinus. Vrea să domnească singură și provoacă 
haos. Dacă nu o distrugem, banda ei de tâlhari va 
provoca pagube grave. 

— Am epuizat toate resursele diplomatice? 

— Să nu vă treacă prin cap să-i trimiteţi vreun 
ambasador roman!  Nefericitul ar fi masacrat. 
Confruntarea mi se pare inevitabilă, dar generalul 
Achillas, militar valoros și competent, va evita un 
dezastru, iar această perioadă dificilă se va încheia 
cu bine. Cel puţin cu condiţia să nu cufundaţi 
Alexandria în mizerie! Şi veți fi autorul acestei 
catastrofe dacă vă menţineţi exigenţele financiare, 
atât de excesive! În calitate de ministru al Finanţelor 
și al Economiei, controlez agricultura și 
meșteșugurile, veghez la colectarea impozitelor și a 
taxelor, mă fălesc cu o gestiune riguroasă și nu mă 
simt dator cu optsprezece milioane de dinari! 

— ŞI totuși așa este, 1-o tăie Cezar. Egiptul trebuie 
să-și asume angajamentele răposatului rege, altfel 
dezlănțuie mânia Romei. 

Faţa eunucului se congestionă. 

— Fie vorba între noi, ca oameni responsabili ce 
suntem, n-am putea ajunge la o învoială? 

— Îţi propun una: zece milioane de dinari pe loc și 
te scutesc de restul. 


Eunucul chibzui câteva momente. 

— Egiptul este un regat străvechi, tradițiile lui 
sunt complexe. Fără respectul vostru, un roman n-ar 
putea să înţeleagă toate aspectele. Pompei a murit, 
dar partizanii lui sunt încă numeroși și vor continua 
să vă stea în cale. Şederea prea îndelungată aici o să 
vă ducă la pieire. 

Cezar rămase impasibil. 

— Dispui cumva de informaţii cu privire la 
adversarii mel? 

— În Orient, zvonurile circulă repede. Victoria pe 
care ați repurtat-o la Pharsalus nu-i decât o etapă. 
Cucerirea definitivă a Romei este mai îndepărtată 
decât vă închipuiţi. La Alexandria, vă pierdeţi timpul. 

— Şi cei zece milioane de dinari ai mel? 

Pothinus își luă un aer spășit. 

— V-am oferit capul lui Pompei... Nu valora el oare 
suma asta? 

— Ţi-am făcut o reducere importantă, ăsta-l 
ultimul meu cuvânt. 

Eunucul își trecu degetul arătător peste buze. 

— Tranzacția aceasta este costisitoare, foarte 
costisitoare... Totuși, sunt gata s-o accept. 

— Cu ce condiție? 

— Să părăsiți imediat Egiptul și, când veţi ajunge 
înapoi la Roma, o să vă trimit dinarii. Acolo, vă vor fi 
de folos pentru a vă asigura influenţa. 

Tăcerea prelungă a lui Cezar părea aprobatoare și 
eunucul era încântat de talentul său de negociator. 


La urma urmei, şi cel mai glorios dintre eroi avea 
preţul său. 

Imperatorul se ridică încet. 

Privirea lui exprima o asemenea furie, încât 
Pothinus se dădu un pas înapoi. Deodată, romanul îi 
se păru că seamănă cu un uriaș. 

— Tu, o slugă, îndrăznești să dictezi conduita lui 
Cezar şi să-i trasezi drumul cumpărându-l ca pe 
ultimul borfaș! Nerușinarea și lașitatea ta sunt fără 
margini dacă te-ai crezut în stare să mă manipulezi. 

Buzele eunucului începură să tremure. 

— Eu... eu nu voiam să... 

— Insultându-mă pe mine, ai insultat Roma, și nu 
vol uita. Îţi vei plăti datoria, Pothinus, vei asigura 
aprovizionarea legionarilor mei și nu vei lua nicio 
inițiativă fără să mă anunţi. Fii convins de disprețul 
meu și scuteşte-mă de sfaturile tale jalnice. 

Departe de Alexandria cea grecească, Dendera se 
lăsa mângâiată de primele raze ale soarelui într-o 
frumoasă dimineaţă de toamnă. Hathor, marea 
preoteasă a zeiţei care îi dăduse numele, se sculase 
înainte de revărsatul zorilor pentru a celebra, în 
numele Faraonului, ritul primordial, cel al 
deșteptării în pace a puterii divine în inima 
sanctuarului său. Tămâiată, miruită, îmbrăcată, 
hrănită cu energia ascunsă a alimentelor, statuia 
divină răspândea lumina care învinsese tenebrele. 


În acea dimineață, superioara preoților şi 
preoteselor din Dendera simți o emoție deosebită. De 
când începuse construirea noului templu, care avea 
să aibă o mărime remarcabilă, arhitectul şi echipele 
lui de meșteri munciseră din răsputeri, inspirați de 
Hathor, suverana stelelor. Edificiul se înălța mult 
mai repede decât fusese prevăzut, sub privirea 
admirativă a locuitorilor provinciei, fericiți să vadă 
clădindu-se un somptuos lăcaș de piatră, unde va 
sălășlui divinitatea lor protectoare. 

Obligaţiile sexagenarei erau copleșitoare; graţie 
numărului mare de încăperi terminate, ea putea 
organiza programul zilnic al unui personal numeros 
și calificat, de la slujitoarele și slujitorii zeiței, cerc 
restrâns apt să-i contemple misterele, până la 
slujitorii ocazionali care aveau sarcina să întrețină 
templul și să păzească obiectele rituale. Cu toţii 
trebuiau să știe să scrie și să citească și depuneau 
jurământul de a respecta o regulă care presupunea 
onestitate şi devotament. Superioara era aceea care 
trebuia să organizeze rotația echipelor și să asigure 
cât mai bine executarea sarcinilor, mari și mici. 

Rolul templului nu se limita la funcțiile lui rituale 
și sacre. El mai adăpostea o școală, un dispensar și un 
centru de asistență pentru săraci. Preoţii deveneau 
adesea scribi publici și redactau, pentru neştiutorii de 
carte sau pentru oamenii simpli, contracte de 
vânzare, de cumpărare, de împrumut și de căsătorie. 
În jurul sanctuarului se desfășura o intensă 


activitate economică, creatoare de locuri de muncă; 
țărani, măcelari, pescari, brutari, berari și artizani se 
bucurau de prezenţa acelui centru de viaţă care unea 
cerul cu pământul. 

La ora prânzului, arhitectul o invită pe marea 
preoteasă să ia masa împreună cu el. Constructorul 
nu era vorbăreţ,; intransigent, respectat și admirat, el 
ținea piept autorităților administrative și făcea 
dovada unei capacități de muncă ieşite din comun. 

— Veștile care vin de la Alexandria nu sunt bune, 
anunţă el. Capitala este în pragul războiului civil, 
armata Cleopatrei și cea a lui Ptolemeu sunt pe 
punctul de a se înfrunta în apropiere de Pelusium. 
Nici unul, nici celălalt nu par a fi pregătiţi să împartă 
puterea și nu sunt sigur dacă, de data asta, mijlocirea 
romanilor va izbuti. 

— Finanţarea lucrărilor va fi amenințată? se 
îngrijoră Hathor. 

— Mi-am luat precauţii, prezentându-i devizele 
estimative strategului de care depinde provincia 
noastră și transportând aproape toate materialele. 
Oricare ar fi rezultatul conflictului dintre Ptolemeu 
și Cleopatra, vom termina acest templu. O singură 
dificultate se mai întrevede la orizont: administraţia 
grecească ar putea refuza să verse banii pentru 
simbriile meșterilor mel. 

— Ar fi o catastrofa! 

— Nu vă faceţi griji, mă voi descurca. 

— Templul le va asigura hrana și cazarea, promise 


marea preoteasă, iar populaţia ne va sprijini. 

— Voi sta de vorbă cu autoritățile și le voi convinge 
să nu facă o prostie, preciză şeful șantierului. Buna 
funcționare a unui templu de o asemenea anvergură 
este o sursă de profituri, căci grecii nu încetează să 
născocească mereu alte taxe și să le strângă. Au tot 
interesul să se termine templul de la Dendera pe care 
îl vor copleși cu impozite. 

— Zeița ne va ajuta să trecem peste această 
încercare, zise superioara zâmbind. Care dintre cei 
doi ne-ar fi mai favorabil, Ptolemeu sau Cleopatra? 

— Un grec şi o grecoaică... Amândoi preferă să stea 
la Alexandria, nu știu nimic despre Egipt și nu sunt 
interesați decât de prosperitatea luxoasei lor capitale. 
Într-o bună zi, țăranii se vor răzvrăti. Prea multă 
mizerie, prea multă nedreptate, prea mult dispreţ... 
Vârsta de aur a ţării noastre este foarte departe. 

— Totuși, construieşti un templu demn de 
strămoși, o fiinţă vie care va străluci și după ce noi nu 
vom mai fi. 

Pentru o clipă, pesimismul arhitectului se risipi. 

— Aveţi darul de a ne face să credem că încă nu e 
totul pierdut, mare preoteasă, și că se vor întoarce 
vremurile când ghimpele nu înțepa și șarpele nu 
mușca. 

— Templul nu reînvie în fiecare zi „Prima Dată”, 
celebrarea riturilor nu ne situează la originea 
creației, practica misterelor nu ne permite să 
comunicăm cu zeli? 


Arhitectul privi spre cer. 

— Când va trebui să gravăm numele unui faraon 
pe zidurile acestui templu, nu vom lăsa un loc gol? 

— Avem șansa de a trăi Regula transmisă fără 
cusur din epoca primei dinastii, îi aminti marea 
preoteasă. Instituţia faraonică rămâne intactă, chiar 
dacă reprezentantul ei pământesc este nedemn de ea. 
Construind acest templu cu ajutorul pietrelor vii, tu 
lucrezi la imaginea strămoșilor tăi și îi vei acoperi cu 
semne sacre ce ne dezvăluie riturile și miturile, acele 
cuvinte ale zeilor care transmit cunoașterea 
adevărată. După ce noi vom dispărea, ele vor 
continua să le difuzeze mesajul. 

Întorcându-se pe șantier, arhitectul avu 
sentimentul că-și părăseşte epoca și că păşeşte în cele 
ale constructorilor de odinioară. Dendera îi apăru ca 
o colină primordială, ieșită din oceanul de energie, pe 
care viaţa prinsese formă. El nu clădea un simplu 
monument, ci receptacolul forţei luminoase care 
recrea lumea în fiecare clipă. 

Sunetul melodios al uneltelor îl linişti. Meşterii lui 
erau conștienți că duceau o luptă esențială, destinată 
să păstreze comoara lăsată moştenire de înţelepţi. 
Mâna lor era expresia desăvârșită a unei 
spiritualități care data din vremea vârstei de aur a 
piramidelor, iar ei încă erau capabili să transforme 
materia în lumină. 

Constructorii îi datorau acest miracol unei femei 
nemaipomenite, acea mare preoteasă cu înfățișare 


firavă. Hotărârea ei de neclintit  provocase 
intervenția zeiței şi nimeni n-avea să împiedice 
ridicarea templului. 

Pothinus se opri în sfârşit din vomitat şi îşi 
recăpătă cu greu respirația. Slujitorii se grăbiră să 
scoată cearșafurile mânjite și să parfumeze camera, 
în timp ce eunucul se cufunda într-o baie fierbinte. 

Teodot se apropie. 

— Cezar e cel care te-a îngreţoșat așa? 

— Niciodată n-am fost tratat în asemenea hal! 
Dacă mai stăteam un minut, vomitam pe toga lui, 
într-atât mi-a întors stomacul pe dos... Romanul ăsta 
este o brută de cea mai Joasă speţă, o fiară însetată 
de putere şi de bani! 

— Ai reuşit totuşi să negociezi? 

— Nu va scădea sub zece milioane de dinari și îi 
vrea de îndată. 

Preceptorului începură să-i tremure corzile vocale. 

— Asta ar fi extorcare! 

— Nici nu se pune problema să cedăm șantajului 
acestui hoţ, zise Pothinus. 

— Dispune de un document oficial... Luându-și acel 
angajament, Ptolemeu flautistul ne-a condamnat la 
ruinare! 

— Cezar crede că se află pe un teritoriu cucerit, dar 
se înșală. Între el și noi, tocmai s-a declanșat războiul. 
lar noi deţinem două avantaje majore: numărul și 


terenul. 

— Să nu ne încredem în generalul ăsta, îi 
recomandă Teodot. Mi se pare foarte viclean, iar 
cazul Cleopatrei nu este încă rezolvat. 

— Va fi mâine! După aceea, ne vom ocupa de Cezar. 

— Cum ai de gând să acţionezi? 

— Făcându-i zile fripte lui și legionarilor lui, astfel 
încât să-l constrângem să părăsească Egiptul. N-are 
destui soldaţi și marinari ca să pună stăpânire pe 
Alexandria și, mai devreme sau mai târziu, va trebui 
să accepte evidenţa. Îi vom pregăti o retragere 
onorabilă și îi vom promite plata eșalonată. Dacă se 
încăpăţânează, îi vom rezerva niște surprize 
neplăcute și, așa imperator cum este, tot vom reuși 
să-i venim de hac! 

Strategia aceasta nu-i displăcu lui Teodot. 
Neîndemânaticul  Pothinus nu era lipsit de 
inteligență, iar vicleşugurile lui poate că vor 
străpunge platoșa unui militar prea încrezător în 
forța sa. 

* 

Furioasă, tânăra Arsinoe forță ușa de la 
apartamentele micuțului Ptolemeu, ocupat să joace 
zaruri cu unul dintre servitorii săi care avea grijă să- 
] lase să câștige pe băiatul de obicei coleric. 

— Trebuie să-ți vorbesc! 

— Mă plictisești. 

— E ceva serios, foarte serios! 

Ptolemeu aruncă zarurile. 


— Iar ai pierdut, îi reproșă el partenerului său, joci 
atât de prost! Pleacă, și tu la fel, Arsinoe. 

— Eu rămân. 

— Eu sunt regele și dorințele mele sunt ordine! 

Servitorul se făcu nevăzut. 

Adolescenta își încrucișă braţele și își măsură 
frățiorul cu o privire ironică. 

— Atât timp cât Cleopatra va trăi, tu vei fi valetul 
el. 

Băiatul tresări. 

— Taci, eşti urâtă și proastă! 

— Dar spun adevărul. Când o să vă hotărâți, tu și 
sfetnicii tăi, s-o suprimați? 

Ptolemeu adoptă un aer grav. 

— Ceea ce e hotărât e hotărât. 

Un zâmbet larg lumină chipul ingrat al tinerel. 

— Minunat... E minunat! Deci, voi fi regina ta! 

— Ce spui? 

— Numai un cuplu poate domni, așa că o să mă iei 
de soție. 

— Nu, nu... Nu vreau! 

— O să mă iei de soţie și o să domnim. 

* 

Chinuit de nişte arsuri insuportabile la stomac, 
iritat la culme, Aqaby dăduse fuga la prostituata lui 
preferată care lucra într-un lupanar din suburbia de 
nord a Alexandriei. O matroană conducea afacerea cu 
o mână de fier şi critica aspru mărirea taxelor pe care 
1 le impunea statul. Ea îl aprecia pe evreul Aqaby, 


chent regulat și bun platnic. Nevricos din fire, acesta 
părea surescitat când trecu pragul stabilimentului. 

— Calmează-te, băiete; bea o cupă de vin, mă duc 
să-ți aduc iubita. Ah... mai întâi, banii. 

Agaby plăti tariful și sări peste preludiu. După 
umilirea la care-l supusese Antipatros, simţea nevoia 
să se elibereze de furie pentru a avea din nou mintea 
limpede. 

Experta i-o limpezi într-adevăr, iar vântul răcoros 
al nopţii îl învioră de-a binelea pe bărbăţelul bucălat. 
Cum să presupui că ambițiosul Antipatros va încerca 
o asemenea lovitură de forță şi că Venerabilul va ieşi 
din toropeală pentru a fi de acord cu el? 

Cuvântul șefului comunității nu se discuta și evreii 
din Alexandria aveau să comită o greșeală fatală 
punându-se în slujba lui Cezar. Poporul îl detesta pe 
acest invadator și cei care-l vor susține vor suporta 
furia lui. Confruntat cu această nebunie, Agaby 
trebuia să încerce să-i salveze pe ai săi avertizând 
autoritățile grecești. Să-l denunțe pe Antipatros, 
coreligionarul său... Un act demn de dispreţ, un risc 
enorm care îi va aduce o condamnare din partea 
Venerabilului. Să-l ucidă pe nebun cu propriile 
mâini? N-ar avea curajul s-o facă și se temea de forța 
fizică a adversarului său. Să-și rumege ranchiuna și 
să asiste pasiv la manevrele lui Antipatros care îi va 
duce pe evrei spre prăpastie? Nu, ar fi o greșeală de 
neiertat! 

Să avertizeze guvernul grec, dar în ce mod? 


Apropiindu-se de sinagoga unde avea loc marele 
sfat, lui Aqaby îi veni o idee. În calitate de purtător 
de cuvânt al Venerabilului, era autorizat să 
folosească sigiliul bătrânului căruia îi redacta 
corespondența oficială, supusă controlului 
secretarului său. lar acest sigiliu era păstrat la 
sinagogă, într-un sipet la care Agaby avea acces. 

Circulau zvonuri contradictorii; unele vorbeau 
despre un atac iminent, altele despre dispersarea 
efectivelor din cauza unei ofensive conjugate a 
soldaţilor lui Ptolemeu și ai lui Cezar. De ce tăcea 
Cleopatra? Întrucât nimeni nu ducea lipsă de nimic 
și berea curgea în valuri graţie excelentei gestiuni a 
Unchiașului, optimismul predomina. Nu renunţase 
Achillas să mai lanseze atacul? lată dovada că 
armata Cleopatrei, formată din vlăjgani neciopliţi și 
curajoși, îl înspăimânta pe generalul grec! 

Ameţit de băutură, un fost sclav intonă un cântec 
deocheat din provincia lui îndepărtată, Galia 
Cisalpină, și camarazii lui îl reluară în cor. „Cel 
puțin, gândi Unchiașul, dușmanul va remarca 
moralul trupelor!” 

— Regina dorește să te vadă, îi zise Apollodor 
bătându-l pe umăr. 

— Pe mine, la ora asta? Vreau să dorm! 

— Urmează-mă, Unchiașule. 

Cei doi bărbați pășiră peste trupurile celor aţipiți 


sau beți pentru a ajunge la cortul Cleopatrei în care 
se simţea o mireasmă de iasomie. Neobosită, visând 
la curăţenia perfectă, Charmion dereteca zi și noapte. 

Unchiașul aprecia caracterul de neîmblânzit al 
tinerei suverane, dar nu se îndoia de eșecul el. 
Această aventură nebunească se va termina, armata 
se va dizolva și calmul va domni din nou în 
Alexandria. 

— Am o nouă sarcină să-ți încredinţez, îl anunță 
regina. 

— Mie, sunteţi sigură? 

— După o matură chibzuinţă, consider că tu ești 
omul potrivit pentru o asemenea situație. 

Unchiașul se temea de ce era mai rău și nu fu 
decepţionat. 

— În absenţa mea, care sper să fie scurtă, tu mă vei 
reprezenta în faţa soldaţilor. 

— Nu sunt în stare de așa ceva, Maiestate! 

— Dimpotrivă, te impui pe zi ce trece, iar 
mercenarii ăștia te respectă; la nevoie, liniștește-i și 
anunţă-le întoarcerea mea iminentă cu vești bune și 
o soldă mărită. 

Unchiașul plecă ochii. 

— Şi dacă... nu vă mai întoarceţi? 

— Nu va trebui să reziști decât o zi sau două; după 
aceea va fi imposibil să eviți debandada. 

— Asta ar însemna... 

— Că am murit. 

— Nu ştiu ce aveţi de gând să faceţi, Maiestate, dar 


n-ar putea exista o soluție mai puţin periculoasă? 

— Din păcate, nu. 

— Sicilianul n-ar fi mai eficient decât mine? 

— Am nevoie de Apollodor și, în afară de el și de 
servitoarea mea Charmion, tu ești singurul în care 
am încredere. 

„Asta îmi mai lipsea, gândi Unchiașul. N-ar fi 
trebuit să-mi părăsesc niciodată satul natal.” 

— Voi face tot ce-mi stă în putinţă, promise el, după 
care se retrase și îl avertiză pe Vânt de Miazănoapte. 

Următoarele ore riscau să fie agitate. 

Cu braţele încrucișate, atent, Apollodor nu-și 
permisese să intervină în timpul acestei stupefiante 
discuţii, dar acum dorea să înţeleagă. Charmion 
amuțţise din cauza îngrijorării. 

— Pot să aflu noua voastră strategie, Maiestate? 

— Să mă întâlnesc cu Cezar, să-i spun adevărul și 
să-l conving de justeţea cauzei mele. 

Apollodor și Charmion rămaseră cu gura căscată. 

— Generalul roman a devenit aliatul lui Ptolemeu, 
îi aminti Sicilianul, și nu veți ajunge până la el! 
Fanaticii lui Pothinus așteaptă acest demers pentru 
a vă asasina. 

— Exact, recunoscu Cleopatra. 

— Din moment ce știți asta, interveni Charmion, 
este inutil să încercați o asemenea nebunie! 

— Am găsit un mijloc de a scăpa de asasini și de a 
mă prezenta în faţa lui Cezar. O barcă și braţele tale 
îmi vor fi de ajuns, Apollodor. Dacă accepți, vom 


recâștiga Alexandria chiar la noapte. 

Sicihanul crezu că n-a auzit bine. 

— Vom fi prinși, vom... 

— Cerul este întunecat, plin de nori, tu cunoşti 
drumul la perfecție şi știm cum să intrăm în palat. 

— Cu tot respectul, Maiestate, planul acesta mi se 
pare nebunesc! 

— Plecăm? 

Charmion izbucni în plâns, în timp ce Apollodor își 
turnă o cupă de rachiu de curmale. 

* 

Aqaby pătrunse în sinagoga adormită și se îndreptă 
tiptil spre încăperea unde erau păstrate copiile 
scrisorilor Venerabilului și prețiosul lui sigiliu. 
Încordat, deschise cufărașul; să scrie o misivă 
imitând scrisul bătrânului va fi o Joacă de copil și 
prezenţa sigiliului îi va conferi o valoare oficială. 
Acuzat de complot împotriva consiliului de regență, 
Antipatros va fi arestat și executat, iar comunitatea 
evreiască salvată. 

Licărirea unei lămpi îl alertă pe Agaby, care se 
întoarse și dădu cu ochii de Venerabil, care abia se 
ținea pe picioare, sprijinindu-se în baston. 

Încremenit, strângând sigiliul cu ambele mâini, 
bărbatul scund şi bucălat nu îndrăznea să-și 
privească maestrul în faţă. 

— De ce comiți acest furt, Agaby? 

— Eu... eu trebuie să împiedic un dezastru. 

— Al hotărât cumva să intervii în locul meu? 


— Dumneavoastră nu... nu înţelegeţi situația! 

— Dânduc-te drept mine și abuzând de numele meu, 
te pregătești să-l denunţi pe Antipatros guvernului 
grec. Eşti conștient că îl trimiți la moarte? 

— Este absolut necesar! 

— Cine ţi-ar putea ierta o asemenea crimă? 

Obrajii lui Agaby tremurară; niciodată nu-și 
imaginase că va fi silit să-l elimine pe Venerabil. Din 
păcate, surprinzându-l, bătrânul nu-i dădea de ales! 
Trebuia să-l reducă la tăcere. 

— Îmi pare rău, eu... 

— Vrei să mă ucizi și pe mine? 

— Îmi juraţi că o să păstraţi tăcerea? 

— Ar fi o lașitate care nu ți-ar schimba decizia. 

Agaby lăsă sigiliul și se apropie, pregătit să-l 
sugrume pe bătrân. 

— Va fi rapid, nu încercaţi să opuneți rezistenţă. 

— N-aş avea puterea s-o fac. 

— lertați-mă, eu... 

— Răul a pus stăpânire pe tine și nu vei scăpa de 
pedeapsă! 

Agaby șovăi. 

— Îmi pare rău, chiar îmi pare rău... 

— Ce demon îți roade sufletul? Nu meriți să mai 
trăieşti. 

Incapabil să fugă, Venerabilul afișa o seninătate 
uimitoare. 

Cuvântul „pedeapsă” răsună în capul agresorului 
său, obligându-l să se dea înapoi. 


— Nu ești decât un moșneag! 

— Dar el, nu. 

— El... 

Lumina de la o a doua lampă îl izbi în ochi pe 
Agaby. 

La stânga lui, un bărbat înalt, ras în cap, cu fața 
aspră, brăzdată de riduri adânci, îmbrăcat cu o tunică 
gălbuie. 

— Cine ești tu? 

— leşi din această comunitate pe care ai trădat-o, îi 
ordonă Hermes, pleacă departe de Alexandria și nu 
te mai întoarce. 

Chinuit de arsurile de la stomac, Aqaby era 
incapabil să gândească limpede. Dacă-și omora 
amândoi dușmanii, ieşea din impas. Se năpusti 
așadar asupra principalului său adversar. Odată 
eliminat acesta, bătrânul va fi o pradă ușoară. 

Din palmele lui Hermes ţâșni o rază de lumină. 

Lovit drept în inimă, trădătorul deschise braţele, se 
clătină câteva clipe, apoi se prăbuși, fulgerat. 

În acea noapte de 7 octombrie a anului 48 î.H., 
vântul era prielnic navigației și Apollodor Sicilianul 
știu să se folosească de el pentru a scurta durata 
drumului care despărțea Pelusium de Alexandria. 
Excelent marinar, îi făcu plăcere să manevreze vela 
unei bărci solide, în care Cleopatra, impasibilă, se 
pregătea să-și înfrunte destinul. Hermes ar fi 


dezaprobat oare această inițiativă? Absența lui 
dovedea contrariul. Dacă ar fi considerat că planul 
este nebunesc, ar fi intervenit. 

De o parte, marea, imensă, indescifrabilă, 
fremătând neîncetat, aducătoare de libertate; de 
cealaltă, coasta egipteană, cea a unei ţări pe care 
regina dorea s-o cucerească. Ea, singură în faţa celui 
mai puternic roman, aliat cu Ptolemeu și cu clica lui 
al cărei obiectiv prioritar era s-o distrugă. 

Totul ar fi trebuit să fie atât de simplu... Ea, 
Cleopatra a VII-a, măritată simbolic cu Ptolemeu al 
XIII-lea, astfel încât să formeze un cuplu regal 
domnind peste un oraș opulent, cu bogății mai mari 
decât cele ale Romei! Tânăra femeie s-ar fi putut 
mulțumi cu o viață fastuoasă, având o cohortă de 
servitori care să-i satisfacă până și cele mai 
neînsemnate dorinţe. Înconjurată de amanți 
nerăbdători să-i laude nurii, regina ar fi gustat 
nenumărate plăceri, împărțindu-și timpul între 
relații scurte, plimbări agreabile și citirea de lucrări 
hterare şi științifice, fără a mai pune la socoteală 
banchetele și seratele lungi, animate de cântăreţi și 
dansatori. 

Anii s-ar fi scurs liniștiți și luxoşi. De ce dorise 
Cleopatra să exercite puterea? Se lansase din instinct 
în această aventură, neștiind că ea îi distrugea un 
viitor strălucitor. Totuși, nu regreta nimic, fiindcă 
descoperise o altă realitate pe care teatrul din 
Alexandria o ascundea. Se trezise în ea amintirea 


unui Egipt milenar, plin de comori nebănuite. Ca să 
le descopere, trebuia să-și îndeplinească funcția de 
regină, oricare ar fi fost circumstanţele. 

Cunoştea prea bine slăbiciunea  micuţului 
Ptolemeu, lașitatea preceptorului său Teodot și 
perfidia eunucului Pothinus; dar cine era lulius 
Cezar? Un general ahtiat după bătălii, un cuceritor 
nemilos, un ambițios lipsit de scrupule? Vălul se va 
ridica dacă reușea să stea de vorbă cu el. 

— Corabie la orizont, Maiestate, ascundeţi-vă! 

Ostilă acestei expediții  nebunești,  slujnica 
Charmion întinsese un covor moale pe fundul bărcii 
și pusese peste el o mulțime de pânzeturi, ca să-i 
asigure stăpânei un minimum de confort pentru 
această ultimă călătorie. Convinsă că n-avea s-o mai 
vadă niciodată pe Cleopatra, Charmion îi sărutase 
mâinile îndelung; când va afla de moartea stăpânei, 
slujnica avea de gând să-și pună capăt zilelor. 

Cleopatra se întinse și se acoperi cu mai multe 
țesături, în timp ce Sicilianul, adoptând atitudinea 
unui simplu pescar, încerca să plutească pe lângă un 
vas cu ancoră. Navă de război sau comercială? Nu se 
vedeau arcași, ci doar un simplu marinar de veghe 
care se mulțumea să observe deplasarea nocturnă a 
bărcii. Prudent, în ciuda prezenţei farului, căpitanul 
corabiei de mărfuri n-avea să între în port decât la 
răsăritul soarelui. 

— Nu e niciun pericol, zise Sicilianul. 

Regina se elhberă şi contemplă din nou marea, de 


un calm liniștitor. Câte alerte asemănătoare se vor 
mai produce? Numai o ambarcaţiune de tale 
modestă, plutind de-a lungul coastei, putea să treacă 
neobservată și să alunece pe apă până la 
debarcaderul palatului regal. Mai trebuiau să nu 
comită nicio eroare de navigaţie, să scape de 
eventualii marinari de veghe şi să acosteze într-un loc 
discret fără să fie văzuți de gărzi; altfel spus, o serie 
de privilegii pe care nici măcar zeii binevoitori nu le 
acordau muritorilor. 

— Maiestate, doriți să continuaţi? 

— Mai aveai vreo îndoială? 

Sicihanului îi plăcea să navigheze. Făcuse primii 
lui pași pe o corabie și nu se temea nici de valuri, nici 
de vremea urâtă. Un om normal ar fi fost neliniștit, 
dar el aprecia această escapadă nocturnă, șuierul 
vântului și miresmele mării. Cleopatra îl fascina; 
încercările nu-i știrbeau determinarea și tinereţea n- 
o priva de maturitate. Chiar de s-ar fi născut într-un 
grajd, tot ar fi fost regină. Să întâlnească o ființă 
excepțională era un privilegiu pe care Apollodor n- 
avea de gând să-l irosească; mai bine murea în 
serviciul unei femei de o asemenea valoare decât să 
piară de mediocritate. 

Orele se scurseră nonșalante, alungând temerile; 
suverana decăzută şi șambelanul ei nu dominau oare 
lumea? 

În depărtare, se zăreau niște lumini. 

— Ne apropiem de Alexandria, Maiestate. 


— Deja... 

— Strâng vela și folosesc vâslele. 

Zeii le surâseră. Ocolind capul Lochias, barca se 
strecură între un mic dig și niște recifuri pentru a 
ajunge în portul galerelor regale. Cu toate simţurile 
la pândă, Apollodor se temea de o intervenție a 
poliției maritime. 

Nu se produse niciun incident şi Sicilianul acostă la 
capătul cheiului pustiu și întunecat. Uimit de acest 
succes, avu senzația că se trezește dintr-un vis. 

— Gărzile palatului ne vor aresta, Maiestate; să nu 
ne forțăm norocul. 

— N-am venit aici să ne ascundem! 

Brusc descumpănit, Apollodor lăsă vâslele. 

— Atunci, ce doriți? 

— Înfăşoară-mă în pânzeturi și apoi în covor. O să 
mă duci pe umăr și o să prezinţi această povară ca pe 
un cadou destinat lui Cezar. 

— Maiestate... Va fi un eşec sigur! 

— Grăbește-te. 

Cleopatra se întinse pe ţesături, Sicilianul o acoperi 
cu ele, apoi rulă covorul în jurul ei și legă prețiosul 
pachet cu o curea. 

Convins că va fi în cel mai bun caz alungat și în cel 
mai rău arestat, se îndreptă cu mers șovăielnic spre 
primul post de pază care împiedica accesul în 
cartierul palatelor. 

Doi soldaţi erau ațipiţi, dar un al treilea îl interpelă. 

— Unde te duci, băiete? 


— Îi aduc un cadou lui Cezar. 

— Ah, romanul... Se pare că are nevoie de covor. 
Treci, și aşteaptă, te va conduce un servitor. 

Uluit că trecuse obstacolul, Apollodor pătrunse pe 
un domeniu pe care-l cunoștea bine și unde pericolul 
putea fi mortal. Locul colcăia de indivizi supuși 
consiliului de regență şi unul dintre ei putea să-l 
denunțe pe șambelanul reginei detestate. 

Un persona) burduhănos îl reperă. 

— Apollodor! Ce cauţi aici? 

Din fericire, bucătarul preferat al Cleopatrei era un 
prieten vechi. 

— Îi aduc un cadou lui Cezar. 

— Te conduc la pavilionul unde locuiește, în 
grădina palatului. Să ne grăbim! Dacă unul din 
oamenii lui Pothinus te recunoaște, ești terminat. 
Vrei să-ţi dau o mână de ajutor? 

— Nu, mă descurc. 

Cei doi bărbați grăbiră pasul. 

— De ce îți asumi asemenea riscuri? se miră 
bucătarul. 

— E vorba de o promisiune. 

— Uite, acolo e... După aceea, vino la mine, te voi 
ascunde și te voi ajuta să fugi. 

Doi legionari păzeau intrarea în pavilion; lăncile lor 
se încrucișară. 

— Cadou pentru Cezar, declară Apollodor. 

Soldaţii se uitară la covor. 

— Îi va îmbunătăți confortul! Urmează-mă. 


În toiul nopții, Cezar continua să lucreze. Graţie 
informațiilor primite de la aliatul său evreu, 
Antipatros, învăţa să cunoască Alexandria și avea 
asigurată siguranța modestei lui armate. 

Cezar ridică ochii. Sicilianul lăsă covorul Jos. 

— Cine îmi trimite acest dar? 

Sicihanul dezlegă cureaua, derulă covorul și scoase 
pânzeturile. 

Uluit, Cezar văzu o tânără femeie ridicându-se cu 
graţie. Ajunsă imediat în picioare, ea îl contemplă pe 
imperator cu o privire hotărâtă și ispititoare în 
același timp. 

— Sunt regina Cleopatra, declară ea cu o voce 
seducătoare, și sunt fericită să onorez invitaţia ta. 

Cleopatra alesese o rochie lungă din in regal de o 
extraordinară fineţe, aproape transparent, care abia 
îi acoperea corpul magnific. 

— Lăsaţi-ne, le ordonă Cezar lui Apollodor și 
legionarului. 

Acesta din urmă protestă. 

— Femeia aceasta ar putea fi periculoasă și... 

— Trebuie să repet ordinul? 

Soldatul şi Sicilianul se făcură nevăzuţi. 

În mod evident, Cleopatra nu ascundea nicio armă. 
Fascinat, Cezar nu-și putea lua ochii de la această 
regină cu forme perfecte și cu un chip care exprima o 
hotărâre deosebită. 


— În ce limbă vrei să vorbim? întrebă el în greacă, 
pe care o cunoștea din copilărie. 

— Aceasta îmi convine. 

— Am auzit că ştii vreo zece, aşa e? 

— Ştiu vreo douăzeci. 

Cezar se ridică. 

— Şi eu sunt fericit să te cunosc, dar nu mă 
așteptam... 

— Ptolemeu și clica lui hotărâseră să mă ucidă 
pentru a împiedica această întrevedere. 

Romanul clătină din cap. 

— Obiceiurile de la curtea Alexandriei sunt destul 
de brutale! 

— Cele din cuceritoarea Romă nu sunt tot așa? 

Cezar zâmbi. Mare amator de femei, credea că 
întâlnise toate caracterele și că descifrase toate 
subtilitățile fiicelor lui Venus. Dar această tânără 
suverană, care îmbina agerimea minții, cultura şi 
frumuseţea, îl surprindea. Farmecul vocii ei era atât 
de captivant, încât el dorea să-i audă declaraţiile, 
chiar dacă erau polemice. In plus, Cleopatra 
îndrăznea să-l înfrunte fără să tremure și să 1 se 
adreseze ca de la egal la egal. Adversara aceasta va fi 
pe măsura lui, și romanul înțelegea de ce regina, 
aprigă și seducătoare, trezea ura mediocrului clan al 
Ptolemeilor. 

— După o călătorie inconfortabilă, dorești puţin 
vin? 

— Cu plăcere. 


Cezar umplu două cupe și îi oferi una oaspetelui 
său. Apropiindu-se de Cleopatra, abia își stăpâni 
tulburarea și se temu ca tânăra femeie să nu-și fi dat 
seama. 

— Trebuie să recunosc că vinurile egiptene sunt de 
o calitate excelentă, și am de gând să le import. 

— Egiptul îţi rezervă multe alte surprize. 

— Plăcute, sper! Nu vrei să ne așezăm? 

Cleopatra alese niște perne aranjate pe patul de 
campanie al generalului, iar acesta din urmă, un 
simplu scaun cu spătar în cruce. 

Regina nu și-l imagina astfel pe cel mai de temut 
războinic roman. Desigur, avea o față suptă, un nas 
coroiat, riduri pe frunte şi în bărbie, dar trăsăturile 
lui nu erau cele ale unui militar grosolan. În pofida 
constituției robuste, Cezar părea un bărbat elegant, 
cu un mod de exprimare îngrijit și o incontestabilă 
prestanță. Aristocrat mândru de obârșia lui, avea o 
demnitate naturală combinată cu talentul de a 
comanda. Cleopatra întâlnea pentru prima oară un 
asemenea bărbat și încerca un sentiment ciudat. Era 
un bărbat periculos, nemilos, ambițios? Fără nicio 
îndoială, dar atât de atrăgător! 

„Orbitoare când o vezi, suavă când o auzi”, gândi 
Cezar, care se hotărî să-și revină în fire abordând 
problema esențială. 

— Ultimele dorinţe ale tatălui tău, Ptolemeu al XII- 
lea, trebuie să fie respectate, iar eu mă aflu aici 
pentru a veghea la îndeplinirea lor. În consecinţă, 


trebuie să împarţi tronul Egiptului cu fratele tău, 
Ptolemeu al XIII-lea! 

Romanul se aștepta la o reacție violentă, dar 
Cleopatra bău un pic de vin și zise: 

— Nu cer nimic altceva. 

— N-ai încercat să scapi de micuțul Ptolemeu? 

— Lucrurile s-au întâmplat exact invers! M-am 
ocupat personal de treburile regatului, căci se 
impuneau niște reforme urgente. Acționând, am 
declanșat ura celor trei lachei care erau încântați să 
exercite meseria de ministru: eunucul Pothinus, 
preceptorul Teodot și generalul Achillas. Formând un 
consiliu de regență, ei sperau să mă supună. lritați că 
opun rezistență, m-au constrâns să plec în exil, iar azi 
n-au decât un scop: dispariția mea. Sunt cu șapte ani 
mai mare ca Ptolemeu, eu am douăzeci și unu, el 
paisprezece, și mi-am dovedit aptitudinile de a 
conduce și de a învinge greutățile. N-a fost ușor să 
strâng o armată de mercenari. Totuși, am 
supravieţuit, şi trupele lui Ptolemeu se tem să le 
înfrunte pe ale mele. 

— Un război civil este întotdeauna un dezastru, 
zise Cezar. Dacă reușesc să vă împac, vei renunţa la 
luptă? 

— Voi renunţa. Dar tu vei renunţa la cucerirea țării 
mele? 

— Roma are nevoie de bogățiile Egiptului, mai ales 
de cerealele ei, şi am de gând să întrețin relații 
comerciale intense cu o conducere puternică și 


durabilă. 

— Altfel spus, eu și Ptolemeu. 

— Acestea sunt cerinţele răposatului tău tată, asta 
este legea voastră; de respectarea ei va depinde 
pacea, care e profitabilă pentru toți. 

— Asemenea vorbe înțelepte mă copleșesc! Cupa 
mea e goală... Să sărbătorim pactul nostru. 

Cezar destupă o amforă pântecoasă cu gât cilindric. 
Conţinea un vin roşu din deltă cu o aromă deosebită. 

— Pothinus susține că ai pus să-i fie executat 
emisarul. 

— Minte, obiectă regina. Dacă aș fi acceptat să urc 
pe corabia pe care mi-a trimis-o, aș fi fost ucisă. 

— Întrucât nenorocirea asta a fost evitată, să bem 
pentru nunta dintre Roma și Egipt! 

Imperatorul se așeză în dreapta reginei, la o 
distanţă rezonabilă. 

— ÎI iubeai pe tatăl tău, Cleopatra? 

— Îl detestam! Din cauza viciilor lui, Egiptul a 
slăbit. Și Roma pretinde că ne guvernează. 

— Eu sunt Roma, și vorbele tale te-ar putea costa 
viața. 

— Şi tu îmi doreşti moartea? 

— Bineînțeles că nu! 

— Atitudinea ta dovedeşte contrariul... Aşadar, nu 
mai șovăl! Scoate-ți sabia și loveşte! 

Cezar se ridică în picioare. 

— Mă iei drept un barbar? 

— Nu ești aliatul lui Ptolemeu? 


— Te înşeli, Cleopatra! M-am întâlnit cu Ptolemeu 
șI cu lingăii lui, Pothinus și Teodot. 

— ŞI... 

— Şi îi dispreţuiesc. Sunt niște canalii; tu ești o 
regină. 

Îi apucă mâna, iar ea nu șI-o retrase. 

— În ochii poporului, vei fi soția fratelui tău, 
Ptolemeu. Inteligența îți va permite să-l îmblânzești 
pe băiețandrul ăsta și să domnești din nou. lar eu nu 
mă voi opune. 

— Susținerea Romei... Nu este oare o capcană 
fatală? 

— A1 o soluţie mai bună? 

— Eu vreau să restaurez măreţia Egiptului, iar tu 
s-o înăbuși! 

Iritat, Cezar se depărtă și îi întoarse spatele 
suverane. 

— Întoarce-te în apartamentele tale, Cleopatra. 

— Nu voi fi în siguranță acolo; îmi voi petrece 
noaptea aici. 

— Cum vrei. 

Imperatorul se apucă să consulte rapoartele 
patrulelor sale, pe care le strânsese Rufin. Trebuia să 
uite de această femeie și să aibă în vedere doar 
echilibrul politic al Egiptului. 

— Nu mă abandona, Cezar. 

Când se întoarse, regina era goală și frumuseţea 
luminoasă a acestei tinere cu inimă înfocată trezi în 
el o dorinţă a cărei putere îl pârjoli. 


— Nu cunoșteam dominaţia iubirii, mărturisi ea, 
dar tu mi-o impui. 

— Am cincizeci şi doi de ani, Cleopatra. 

— Pasiunea depinde de numărul anilor? 

— Pleacă, te rog. 

Regina se apropie încet, îi luă mâna și i-o puse pe 
sânii ei; o mână blândă, fierbinte, tandră. 

În acea dimineaţă de 8 octombrie a anului 48 î.H., 
eunucul Pothinus era foarte bine dispus. Mai întâi, 
își recăpătase apetitul și devorase un mic dejun 
copios, compus din cereale, produse lactate și fructe. 
Apoi, își imagina ultimele ore ale Cleopatrei, 
îngrozită când își va vedea corabia atacată de pirați. 
În curând, vrăjitoarea avea să dispară definitiv din 
scenă și consiliul de regență va deplânge moartea 
brutală a reginei, determinată de niște indivizi care 
nu puteau fi controlați și pe care poliția îi va căuta cu 
stăruință. Apoi îi vor fi arătate cadavrele lor lui Cezar 
pentru a-i dovedi buna funcționare a Justiției. 

Mai rămânea să formeze un pseudo-cuplu regal și, 
din nou, norocul era de partea șefului guvernului, 
căci dispunea de prinţesa Arsinoe. Micuţul Ptolemeu 
îl înștiințase că adolescenta își dorea să domnească și 
să devină soția lui după eliminarea Cleopatrei. 
Oportunitatea era profitabilă cu condiția să stea cu 
ochii pe scorpia asta cu fizic ingrat și să împiedice 
orice necumpătare din partea ei. La paisprezece ani, 


Ptolemeu începea să aibă veleități de mascul care o 
vor reduce pe Arsinoe la tăcere. Considerându-se 
rege, n-o va autoriza pe sora lui să se exprime și va 
rămâne o paiață în mâinile abile ale lui Pothinus, 
care va deţine cheia adevăratei puteri: gestionarea 
finanţelor. 

Eunucul se duse să-l ia pe băiat, pe care servitorii 
îl pieptănau, îl parfumau și îl îmbrăcau; nerăbdător, 
acesta învârtea în mână, cu un gest mecanic, un car 
miniatural. 

— Maiestatea Voastră a dormit bine? 

— Cleopatra este moartă? 

— Anunţul oficial nu va întârzia, acest trist 
deznodământ este inevitabil. 

Ptolemeu demontă carul și călcă în picioare 
bucățile. 

— Acum, să ne debarasăm de Cezar și să-i tăiem 
capul, ca pe cel al lui Pompei! 

— Se impune o strategie mai subtilă, estimă 
Pothinus. Tiranul acesta este păzit îndeaproape și nu 
are încredere în noi. 

— Il urăsc pe romanul ăsta, vreau să plece! 

— Laniștiți-vă, va pleca. Eu şi Teodot vom reuni 
condițiile necesare. 

Aducând cu el niște texte poetice care proslăveau 
splendorile Alexandriei, preceptorul Teodot se 
alătură eunucului și suveranului. 

— Studiul este amânat pentru după-amiază, zise 
Pothinus. O sarcină urgentă impune prezența 


noastră: trebuie să-l înștiinţăm pe Cezar de moartea 
Cleopatra şi de căsătoria regelui cu Arsinoe. 

Puștiul tropăia de fericire și preceptorul reuși cu 
greu să-i aranjeze diadema. 

Plini de vioiciune, cei trei se îndreptară spre 
pavilionul din grădina regală. La intrare, gărzile își 
încrucișară lăncile. 

— Nu ştiţi cine suntem? se indignă Pothinus. 

— Lăsaţi-l să treacă, ordonă Rufin. Regele 
Ptolemeu şi sfătuitorii săi sunt așteptați de 
imperator. 

Imediat ce trecură pragul, micuțul monarh, 
eunucul și preceptorul încremeniră, uluiți. 

Îmbrăcat cu o elegantă tunică roșie, așezat la masa 
lui de lucru, Cezar consulta niște documente. La 
stânga lui, femeia care scotea sfoara cu care erau 
legate rulourile de papirus nu era alta decât... 
Cleopatra! 

Cleopatra vie, cu o licărire nouă în privire, alături 
de invadator! 

— Cum... Cum a ajuns regina aici? se miră 
Pothinus ale cărui buze groase se albiseră. 

— Nu contează, zise Cezar ridicând capul și 
măsurându-și interlocutorii cu răceală. Cleopatra 
acceptă să se supună legalităţii pe care o întruchipez, 
reprezentând în același timp Egiptul și Roma. Și îl 
invit pe Ptolemeu să se comporte la fel. 

Explodând de furie, băiatul își smulse diadema și o 
aruncă la pământ. 


— Asta-i trădare! Fac apel la poporul meu, o să vă 
masacreze! 

Scăpând de cei doi sfetnici, Ptolemeu se năpusti 
afară din pavilion și alergă în direcția palatului, 
strigând neîncetat: „Trădare, trădare, să mă ajute 
poporul!”. 

— Ar trebui să-l calmaţi, zise Cezar. Situaţia ar 
putea degenera. 

— El este regele, îi aminti Teodot. Noi nu suntem 
decât umilii săi slujitori. 

Romanul se ridică, umilindu-i pe cei doi ipocriți cu 
disprețul său. 

— În acest caz, vom înfrunta poporul. 

* 

Strigătele micuțului rege avură o eficacitate 
remarcabilă. În mai puțin de-o oră, o mulțime 
numeroasă se adunase în fața palatului, cerând 
explicații. 

— O să le vorbesc! hotărî Ptolemeu. 

— Ajunge, ordonă Cezar. 

Pothinus și Teodot îl încadrară pe băiat. 

— Nu interveniți, murmură eunucul la urechea 
protejatului său. 

Fierbând de mânie, Ptolemeu strânse pumnii. 
Sfetnicii lui sperau în dezlănțuirea unei haite 
gălăgioase, care să-i constrângă pe romani să urce pe 
corăbiile lor și să pornească în larg. 

Cezar se prezentă la una dintre ferestrele clădirii 
în compania Cleopatra. 


— Regina voastră este în viață, proclamă el, 
războiul civil este evitat. După tradiția voastră, ea 
este căsătorită cu Ptolemeu al XIII-lea şi, potrivit 
testamentului tatălui lor, vor domni împreună sub 
protecția Romei. Cei doi suverani ai voştri s-au 
împăcat acum și vor saluta reinstaurarea păcii 
printr-o serbare și un banchet. lar eu ofer Egiptului 
insula Cipru pentru a celebra acest fericit eveniment. 

— Vrem să-l vedem pe Ptolemeu! urlă un 
manifestant. 

— Veniţi lângă mine, Maiestate, îl rugă Cezar. 

Pothinus își împinse stăpânul. Recalcitrant, acesta 
apăru totuși în stânga lui Cezar, care se retrase 
pentru a lăsa cuplul regal în fața poporului 
Alexandriei. 

După un moment de şovăială, un sentiment de 
ușurare și bucurie stăpâni mulțimea. Graţie unui 
guvern stabil, centrul comercial al lumii avea să-și 
reia activitățile  negustorești, beneficiind de 
favorurile Romei. 

Într-un singur glas, oamenii îi aclamară pe 
Ptolemeu și Cleopatra. 

Cezar nu manifestă nicio emoție, Pothinus simți 
niște arsuri cumplite la stomac, iar Teodot își mușcă 
buzele până la sânge. 

din Alexandria!6 erau pline de ornamente; lame de 
aur ascundeau lemnăria, marmură din belşug lumina 
sălile și ei 1 se adăugau cantități impresionante de 
agat şi de porfir, fără a mai pune la socoteală 
abundența dalelor din onix pe care pășeai. Uşile și 
pervazurile lor nu erau din banalul stejar, ci din 
abanos placat cu solzi colorați de broască ţestoasă 
indiană, care aveau smaralde montate în centrul lor. 
Fildeșul acoperea culoarele, jaspul dădea obiectelor 
de mobilier reflexii arămii, gemele făceau divanele să 
strălucească, iar covoarele, după o lungă baie de 
purpură, scânteiau. 

Capabil să înfrunte condițiile extreme ale unui 
război, Cezar era sensibil la lux, iar cel al locuinţei 
Ptolemeilor părea neasemuit. Invitaţii la banchetul 
de Stat, care avea să fie menţionat în anale, se 
gătiseră cu cele mai frumoase veşminte ale lor, iar 
femeile, pline de bijuterii, se întreceau în eleganţă, 
începând cu regina Cleopatra şi prințesa Arsinoe. Toţi 
oamenii importanți de la curte asistau la această 
sărbătoare de reconciliere, ce deschidea o eră nouă și 
asigura Alexandriei ani lungi de prosperitate. 
Întrucât Cezar nu se prezenta în calitate de 
dominator, ci de conciliator, niciun conflict nu 
ameninţa capitala și locuitorii ei se vor consacra din 
nou comerțului, negociind dur cu romanii. 


16 Descrierea palatului este făcută după cea a poetului latin Lucan 
(39-65) în epopeea sa, Pharsalia. (n. a.) 


Bucătarii palatului își arătaseră talentele pentru a- 
1 răsfăța pe iluștrii convivi: pateuri, carne în sos, 
pește de mare și de Nil, legume variate agrementate 
cu mirodenii, brânzeturi, deserturi din belșug, toate 
însoţite de vinuri de calitate din deltă, purtând 
menţiunea „foarte, foarte bun”. 

În dreapta lui Cezar, Ptolemeu se ghiftuia; în 
stânga lui, Cleopatra abia ciugulea câte ceva. Băiatul 
de paisprezece ani se schimbase. Înţelegând că 
sfătuitorii săi nu vor reuși s-o elimine pe sora lui mai 
mare fără a-l mânia pe imperator, începea să se 
îndoiască de eficacitatea lor. Şi dacă transforma în 
realitate titlul de rege cu care îl blagoslovise 
destinul? Dacă-și exercita puterea pe care era 
constrâns, cel puţin pentru o perioadă, s-o împartă? 
Personalitatea lui Iulius Cezar îl impresiona și îl 
scotea din coconul său protector; cu el, și nu cu Teodot 
ori cu Pothinus, trebuia să semene un monarh. Cât 
despre Cleopatra, în afară de faptul insuportabil că 
era femeie, nutrea o ambiţie nejustificată, sortită 
eșecului. 

— Vă place ospăţul? îl întrebă regișorul pe Cezar. 

— Bucătarii voştri sunt nişte artiști. 

— Reconcilierea aceasta... Chiar o doriți cu 
adevărat? 

— Vă îndoiți de asta, Maiestate? 

— Mi-ar trebui o dovadă, care ar însemna mai mult 
decât niște declarații frumoase. 

Neașteptata maturitate a lui Ptolemeu îl uimi pe 


roman. 

— Ce dovadă? 

— Sora și soția mea, Cleopatra, a dat ordin bandei 
ei de mercenari să se împrăștie? 

— Chiar în dimineaţa asta, răspunse regina. Și-au 
primit solda și au părăsit regiunea Pelusium. 

Adolescentul clătină din cap. 

— Aşadar, nu va fi război civil... Poate ar trebui să- 
ți mulțumesc. 

— Nu-ţi cer atât de mult. Odată calmul restabilit, 
se cuvine să facem niște reforme administrative şi să 
asigurăm vigoarea monedei noastre. 

— Aceste subiecte mă interesează la fel de mult ca 
pe tine, draga mea soră, și va trebui să discutăm 
despre ele. 

— Te-ai opune consiliului de regență? 

— Rațiunea lui se justifica din cauza vârstei mele 
și a lipsei de experienţă. În curând, aceste neajunsuri 
vor dispărea. Cunoașterea poeziei nu e suficientă 
pentru a guverna, am început deja să studiez lumea 
finanţelor. 

— Nu te încrede în Pothinus, îi recomandă 
Cleopatra. El nu se gândește decât la interesele unei 
mici caste. 

— Voi învăţa să-mi fac propria părere, iar prezența 
ta mă va ajuta mult. 

Compusă din flautiști, oboiști şi harpiști, o 
orchestră începu o melodie veselă și niște dansatoare, 
sumar îmbrăcate, efectuară arabescuri ce îi încântară 


pe participanții la banchet. Paharnicii umplură 
cupele cu un vin dulce și fructat, iar invitaţii începură 
să se ameţească. Se glumea, se spuneau bancuri 
deocheate, se evocau orgiile lui Ptolemeu flautistul... 
Cleopatra se ridică. 

— Dacă oaspetele nostru nu se supără, zise ea către 
Cezar, aș vrea să mă retrag. 

— Ziua a fost lungă, o să mă întorc și eu la cartierul 
meu general. 

Fiindcă abuzase de mâncare și băutură, Ptolemeu 
abia își mai ținea ochii deschişi. Teodot îl însoţi până 
în camera lui. 

Bănuitor, Pothinus stătuse cu ochii pe roman și pe 
vrăjitoare, temându-se ca aceștia să nu fi devenit 
amanți. hRăceala lor reciprocă pe toată durata 
festinului părea destul de lhniștitoare. Alt motiv de 
îngrijorare era comportamentul micuţului Ptolemeu. 
Băiatul părea puţin cam prea sigur de el. Va avea 
oare vanitatea de a se considera rege? 

* 

Charmion îi sărută mâinile reginei. 

— Sunt fericită, Maiestate, atât de fericită! lată-ne 
în sfârșit înapoi la palat... îmi pierdusem nădejdea c- 
o să vă revăd în viaţă și nu credeam că va fi pace. 
Apartamentele voastre sunt în ordine, sper că n-am 
uitat nimic... Dacă am greșit cu ceva, iertați-mă! 

— Am o misiune importantă să-ți încredinţez: să 
primeşti în mare secret un vizitator de marcă. 
Apollodor ţi-l va aduce, va trebui să-i evitați pe 


CUr1oșI. 

Charmion fu încântată. 

— Un bărbat? 

— Iulius Cezar. Trebuie să stau de vorbă cu el. 

— Nu vă asumaţi un risc prea mare? 

Cleopatra zâmbi. 

— Lanișteşte-te, romanul ăsta ştie să se arate 
diplomat. 

Regina se retrase în vasta ei cameră plină cu 
miresme de iasomie. Acoperit cu un brocart aurit, 
patul era un peisaj în care amantului ei îi va face 
plăcere să se piardă. Charmion aranjase buchete de 
iriși în colțurile încăperii. Pe o măsuţă joasă, două 
cupe din argint şi o micuță amforă cu vin alb, 
decorată cu scene amoroase. 

Cum de  ghicise servitoarea? Dintotdeauna 
presimţea dorinţele stăpânei și găsea mijloacele de a 
1 le satisface. Cleopatra își scoase rochia grea de 
ceremonie, își desprinse părul din coc și își puse pe ea 
un simplu voal, uşor și diafan. 

Nu era oare victima unui miraj? Nu, Cezar, 
bărbatul cel mai puternic din lume va fi în curând 
alături de ea, atent și pasional. Prima lor noapte de 
dragoste ştersese diferența de vârstă dintre ei, dar 
Cleopatra trebuia să cedeze în faţa evidenţei: sarcina 
lui Cezar era terminată, iar el se pregătea să se 
întoarcă la Roma pentru a se lupta cu niște adversari 
îndârjiți și pentru a cuceri puterea supremă. Înainte 
de a-l pierde, dorea să împartă cu el ultimele 


momente de extaz. 

— lată-l, anunţă Charmion, excitată. 

Imperatorul nu rezistase invitațţiei, iar şambelanul 
Apollodor știuse să-l conducă într-o discreție perfectă. 

Revăzând-o pe Cleopatra, Cezar simți din nou o 
atracție irezistibilă. Când ea 1 se cuibări în braţe, un 
puternic sentiment de fericire îi inundă întreaga 
ființă. Niciodată nu și-ar fi închipuit că va trăi o 
iubire atât de violentă, încât să-i anihileze reținerea 
lui naturală și controlul asupra lui însuși. El, care se 
credea un cunoscător al femeilor, era subjugat de 
misterele acestei regine și simţea o dorință 
nestăvilită s-o exploreze. 

O purtă pe braţe până în patul imens, îi scoase 
voalul și o contemplă. 

— Aceasta va fi ultima noastră noapte, nu-i așa? îl 
întrebă ea, cu vocea acoperită de o umbră de tristeţe. 

— O să-mi închizi ușa odăii tale? 

— Nu, bineînţeles că nu! Dar tu trebuie să pleci... 

— Cerul mă reține aici. Este anotimpul vânturilor 
etesiene, vânturile din nord care fac navigația prea 
periculoasă. 

În culmea fericirii, tânăra regină își dezbrăcă 
amantul și se lăsă pradă mângâierilor lui, implorând- 
o în tăcere pe zeița cerului să lase acele vânturi 
miraculoase să sufle săptămâni în șir. 

Insoțiţi de legionari romani, trimișii Cleopatrei îi 


plătiseră pe mercenari, ordonându-le să se disperseze 
și să plece departe de Pelusium. Autorizaţi să ia cu ei 
proviziile adunate de Unchiaș, soldații armatei 
improvizate nu erau nemulțumiți să scape așa de 
ieftin. Aventura aceea ar fi putut lua o întorsătură 
urâtă. 

— Ce se petrece în Alexandria? întrebă Unchiașul. 

— Apele s-au liniştit, răspunse unul dintre 
delegaţii reginei. Graţie intervenției lui Cezar, 
conflictul dintre Ptolemeu și Cleopatra s-a terminat 
ȘI cel doi suverani, aliați ai Romei, au organizat un 
banchet fabulos pentru a sărbători reconcilierea. 
Poporul este mulţumit, frumoasa noastră cetate 
revine la viață. Foarte satisfăcută de serviciile tale, 
regina doreşte să te angajeze ca adjunct al 
șambelanului ei; simbrie excelentă, casă și masă 
oferite. Care-i decizia ta? 

— Ştii, eu cu orașul... 

Vânt de Miazănoapte ridică urechea dreaptă. 

— Ce, tu vrei să vezi Alexandria? 

Măgarul confirmă. 

— Asta mai lipsea! Bun, să mergem atunci. 

Delegatul era surprins. 

— Animalul ăsta îţi dictează conduita? 

— Măgarul meu ştie bine unde merge. 

Călătorii urcară la bordul corabiei reginei. La 
proră, Vânt de Miazănoapte savură spectacolul 
mării. 

* 


Generalul Achillas o respinse pe fetișcana ale cărei 
dezmierdări îl plictiseau. Era timpul să treacă la alta, 
mai iscusită. 

Aghiotantul asprului șef al armatei cu față 
pătrățoasă şi barbă neagră dădu buzna în 
apartamentele lui din fortăreața de la Pelusium. 

— Pleacă, pleacă! 

— Cine, soldăţoii Cleopatrei? 

— Îşi părăsesc pozițiile, convingeți-vă singur! 

Achillas se îmbrăcă în grabă cu o tunică grosolană 
șI se urcă în vârful meterezelor. 

Mercenarii strângeau corturile, două coloane de 
pedestrași plecau deja spre nord, mici grupuri se 
împrăștiau. 

— E dubios, zise Achillas. După părerea mea, asta- 
1 o simplă manevră de diversiune. Au plănuit să ne 
atace din mai multe părţi în același timp și încearcă 
să ne inducă în eroare. Fiecare să rămână la postul 
lui. 

Ziua se scurse încet, sub privirea generalului. La 
apus, acesta nu mai avea nicio îndoială, era vorba 
într-adevăr de o dispersare a trupelor. Tâlharii ăștia 
aveau de gând să se reunească la distanţă mare de 
Pelusium ca să pregătească o ofensivă de proporții? 
Puțin probabil. Neîncrezător, Achillas le ordonă 
iscoadelor să-i urmărească și să se asigure că acești 
prădalnici nu pregăteau vreo lovitură. 

Iritat, Achillas înfulecă o rață friptă și goli o amforă 
de vin roșu care i se urcă la cap. De cine își băteau joc 


la Alexandria și de ce Pothinus nu-i trimitea ordine 
precise? Acesta domnea asupra finanţelor, dar el, 
Achillas, dispunea de armată! Cei doi complici ai săi, 
eunucul și preceptorul, uitau că el era al treilea 
membru al consiliului de regență, singurul capabil să 
menţină ordinea. Faptul că era neglijat în felul ăsta 
începea să-i displacă. 

A doua zi dimineaţa, iscoadele confirmară 
împrăștierea mercenarilor, iar generalul primi în 
sfârșit o misivă oficială cu sigiliul lui Pothinus. 
Veștile erau uluitoare: reconciliați, Ptolemeu și 
Cleopatra acceptaseră să domnească împreună, iar 
Cezar era încântat de acest acord! 

„N-o să țină”, gândi Achillas, convins că regina se 
va grăbi să-l pună pe frățiorul ei în planul al doilea și 
să reia singură frâiele puterii. Instrucţiunile erau 
clare: așteptând plecarea romanilor, armata rămânea 
cantonată la Pelusium, pentru a se evita vreun 
incident care ar putea să repună în discuţie acordul 
obținut. 

Achillas înţelegea abila strategie a lui Pothinus: 
lipsită de ajutorul lui Cezar, Cleopatra va fi izolată și 
va deveni o pradă ușoară. Atunci, armata se va 
întoarce în Alexandria, vrăjitoarea va fi eliminată şi 
Ptolemeu va domni luându-și o altă nevastă, supusă 
și mută. 

Odată pericolul îndepărtat şi viitorul promițător, 
Achillas și oamenii lui puteau să se consacre odihnei, 
mâncărurilor alese şi femeilor ușoare. Şi când 


Pothinus o să-i dea ordinul, el o să-i taie cu plăcere 
capul Cleopatrei. 
* 

Unul dintre valeții eunucului era categoric: Cezar 
și Cleopatra își petrecuseră noaptea împreună în 
camera reginei. În ciuda precauțiilor șambelanului 
Apollodor, un servitor îl recunoscuse pe roman. 

Mai întâi contrariat,  Pothinus  minimaliză 
evenimentul: acest tiran de cincizeci și doi de ani 
ceruse ceea ce 1 se cuvenea de la o tânără frumoasă, 
încântată să-și ia înapoi, grație lui, o parte a tronului 
și crezând că va reuși să-l înlăture pe Ptolemeu. 
Naivitatea unei femei ambitioase! 

Ras, parfumat și îmbrăcat cu o strălucitoare tunică 
portocalie, a cărei amploare îi ascundea rotunjimile, 
Pothinus se grăbea să meargă în port. În treacăt, 
îndepărtă câțiva curteni preocupaţi să-și mențină 
privilegiile și, înconjurat de o mică suită, ieși din 
palat. 

Un vânt ușor bătea pe cheiurile rezervate corăbiilor 
marinei regale. În apropiere, fuseseră ancorate la 
țărm cele ale lui Cezar, pe care eunucul se miră să le 
vadă la locul lor. 

— Aduceţi-l la mine pe supraveghetorul principal, 
ceru el. 

Responsabilul veni cu pas domol. 

— Cezar n-a luat decât o corabie? 

— Romanul? N-a plecat, toate corăbiile lui sunt 
aici. 


— Eşti sigur? 

— Sunt în post din zorii zilei. Numai trei corăbii 
comerciale au părăsit Alexandria. 

Contrariat, Pothinus îl convocă pe unul din 
căpitanii flotei lui Cezar. Cu fața brăzdată de riduri, 
marinarul nu părea prea amabil. 

— Când plecaţi? 

— Nu se știe precis. Nu simțiţi nimic în aer? 

— Nu, eu... 

— Vânturile etesiene! Din cauza lor, navigația este 
imposibilă. Trebuie să așteptăm să se potolească. 

Cezar îşi asuma nişte riscuri nebunești. Odată 
problema egipteană rezolvată, ar fi trebuit să plece 
din Alexandria și să se preocupe de partizanii lui 
Pompei care, avizi de răzbunare, se vor strădui să-l 
blocheze drumul spre Roma și spre puterea absolută, 
acea putere la care visa, nu pentru propria glorie, 
deja recunoscută, ci pentru a face din ţara lui stăpâna 
lumii. Trebuia să pună capăt conflictelor interne, 
disputelor personale și crizelor economice; o muncă 
titanică, dar atât de palpitantă, și un drum stabilit 
dinainte. 

Un drum pe care apărea Cleopatra. 

Obișnuit cu luptele și încercările, Cezar neglijase 
una dintre ele: iubirea. El, un imperator care nu se 
temuse nici de germani, nici de iberi, nici de gali, nici 
de legiunile lui Pompei, ceda acum în faţa unei tinere 


firave. Nu putea pleca de lângă ea și nu găsise decât 
un motiv jalnic, vânturile din nord, care ar fi putut 
să-l justifice inexplicabila ședere în Alexandria. 

O şedere periculoasă... Modesta armată a lui Cezar 
n-ar putea face față trupelor lui Ptolemeu, dacă 
regișorul i-ar declara război! După răsunătoarea lui 
reconciliere cu Cleopatra, de ce ar adopta o atitudine 
agresivă? 

Când mâna reginei îi mângâie obrazul, Cezar uită 
toate temerile. Farmecul vocii ei era completat de 
magia gesturilor, de o asemenea blândeţe, încât îl 
vrăjeau. 

— De vreme ce rămâi, murmură ea, este inutil să 
ne mai ascundem. 

— Dar nu ești soția lui Ptolemeu? 

— Asta-i o simplă ficțiune politică! Nimic nu-mi 
interzice să te iubesc. 

— Alexandrinii nu se vor simți jigniți? 

— Escapadele tatălui meu îi amuzau! Moravurile 
sunt libere aici, nimeni nu se va ofusca din cauza 
relației noastre. Alianţa dintre Egipt şi Roma... Nu 
este asta o veste minunată? 

— Mă vei face fericit, Cleopatra? 

— Tu hotărăști. 

Ea îi înlănţui gâtul cu braţele. 

— O să-ți arăt orașul meu! Pe lângă el, Roma nu 
este decât un târgușor amărât. 

* 


Cezar se reculese îndelung în mausoleul care 


adăpostea sarcofagul lui Alexandru cel Mare, apoi 
Cleopatra îl duse la Muzeu, inima culturală a 
capitalei. Consacrat Muzelor, chezașe ale activităţilor 
artistice și intelectuale, el ocupa un spaţiu vast unde 
fuseseră construite un sanctuar, o bibliotecă imensă, 
un refectoriu, camere de locuit și săli de studiu 
destinate mai ales astronomiei și medicinei. Aici, 
specialiștii în anatomie disecau cadavrele, iar 
farmaciștii își preparau poțiunile. Căci Muzeul era 
cea mai înaltă treaptă a cercetări științifice, 
permițând locatarilor săi să-și aprofundeze 
cunoştinţele și să facă numeroase descoperiri. 

Să locuiești la Muzeu era o poziţie invidiată și de 
invidiat. Hrăniţi şi îngrijiţi pe cheltuiala statului, 
savanții nu plăteau impozite și se consacrau în 
întregime disciplinei lor, departe de zbuciumul lumii 
din afară. Ei beneficiau de apartamente spațioase, de 
o agreabilă sală de mese, de o grădină, de o 
promenadă pe sub niște arcade și de o sală mare de 
conferințe, echipată cu scaune confortabile. 
Astronomi, chirurgi, medici, filosofi, retori, specialiști 
în hidrostatică și alți cercetători se întâlneau zilnic și 
își îmbogăţeau cunoștințele. 

Cleopatra 1-l prezentă lui Cezar pe marele preot al 
Muzeelor, director al instituției și unul dintre înalții 
demnitari ai curții. Ca să ocupi acest post ţi se cereau 
competenţe serioase, iar conducerea Muzeului era o 
sarcină grea şi totodată captivantă. 

Romanul simţi un viu interes să discute cu locatarii 


Muzeului şi vastele lui cunoștințe, atât în astrologie, 
cât și în filosofie, îi uimiră pe mulți dintre ei. El, care 
scria într-o latină foarte îngrijită, le dădu sfaturi utile 
prozatorilor. Dornic să înveţe, Cezar asistă la mai 
multe conferinţe și petrecu ore lungi în grădină, în 
compania amantei lui și a erudiților, care erau 
încântați să-i prezinte rezultatele cercetării lor 
neobosite. 

Apoi, Cleopatra îi deschise lui Cezar ușile 
Bibliotecii fondate de Ptolemeu I, căruia primul 
bibliotecar, Demetrios de Phalene, nu ezita să-i 
spună: „Cărţile au mai mult curaj decât curtenii când 
e vorba să le prezinte regilor adevărul”. Aranjate cu 
grijă pe rafturi, toate acele volumina erau compuse 
din foi de papirus lipite și înfășurate pe un băț din 
lemn. Etichetate şi repertoriate cum se cuvine, cele 
șapte sute de mii de volume ale Bibliotecii din 
Alexandria erau consacrate subiectelor din multiple 
domenii precum istoria, geografia, etnografia, 
mitologia, astrologia, astronomia, ornitologia, 
minunile lumii, medicina, magia, literatura și chiar 
jocurile și reţetele de bucătărie! Această aspirație 
către știința universală îl ului pe imperator care 
străbătu sălile în care scribii și filologii copiau fără 
încetare texte, revizuindu-le. Nişte bibliotecari 
inventariau achizițiile recente, căci statul cumpăra 
manuscrise de la suverani străini, de la orașe sau de 
la particulari. O mulțime de traduceri din egipteană, 
caldeeană, persană, latină și din diverse alte limbi 


ocupau rafturile. 

Cezar se interesă de traducerea grecească a Torei, 
pe care prietenul său evreu, Antipatros, și 
coreligionarii săi o utilizau, și despre lucrarea 
preotului Manethon, redactată la cererea lui 
Ptolemeu I și care prezenta lista celor treizeci de 
dinastii ale Egiptului faraonic. Niciun imperiu nu 
fusese atât de stabil și prosper, traversând secolele 
fără a-și renega vreodată instituţiile. 

Una dintre cărți îl fascină: Tratatul lui Hermes 
Trismegistul, moștenitor al zeului egiptean Thot, 
maestrul cuvintelor sacre. Nimeni nu mai scrisese 
precepte atât de profunde despre nașterea spiritului, 
opera divină și legile eterne ale creației. 

— Acum, zise Cleopatra, cunoști locurile unde mi- 
am petrecut copilăria și adolescenţa. 

Fără a se sinchisi de privirile aruncate pe furiș de 
erudiţi, Cezar o luă în braţe. 

— Înteleg mai bine acum farmecul cuvintelor tale, 
hrănite cu toată această știință. 

— Ai fi preferat o idioată adorabilă? 

— Tu eşti o regină, Cleopatra, și meriți să domnești. 

Rapoartele spionilor lui Pothinus se potriveau: 
Cezar îşi petrecea zilele la Muzeu și la Bibliotecă, iar 
nopţile în patul Cleopatrei. Romanul asculta 
conferențiari, discuta cu filosofi, citea texte de magie 
și astrologie, lua parte la dezbateri literare și 


științifice și nu se mai sătura de farmecele tinerei lui 
amante. Cezar războinicul, cuceritorul, viitorul 
stăpân al Romei, devenise un student îndrăgostit! 

Descumpănit, Pothinus nu ştia ce să creadă; deși 
vânturile din nord se potoliseră, învingătorul lui 
Pompei n-avea de gând să plece din Alexandria. Dat 
fiind comportamentul său lipsit de agresivitate, 
populația își păstra calmul, dar cum avea să evolueze 
această situație neobișnuită? 

— Te cheamă regele, îl anunţă Teodot, pe a cărui 
frunte apăruse un rid nou. 

— Mai târziu, sunt ocupat. 

— Este un ordin, Pothinus. 

— Ce? 

— Ptolemeu s-a schimbat mult, este mai dur și se 
crede capabil să guverneze. 

— Pune-l pe puştiul ăsta obraznic la locul lui! 

— Mi se împotriveşte; să ne prefacem că ne 
supunem. 

Ptolemeu al XIII-lea, Cleopatra, Arsinoe... Uneori, 
Pothinus ar fi trimis bucuros în infern această familie 
imposibilă și l-ar fi manipulat pe ultimul ei membru, 
care nu era decât un băieţel. 

Dar reconcilierea dintre rege și regină, legaţi prin 
binecuvântarea lui Cezar, îl constrângea să meargă 
pe căi ocolite, înfruntând această realitate. 

— Suveranul nostru nu se mai îndoapă cu prăjituri, 
preciză Teodot, îşi lucrează mușchii în fiecare zi la 
sala de gimnastică, unde dă Jos grăsimea și primește 


rapoartele demnitarilor. 

Pothinus se strâmbă; pretențiile astea de 
independenţă îi displăceau. Mergând cu pas greoi, 
ajunse în sala de audienţă pe care tânărul monarh se 
hotărâse s-o ocupe. Un înalt funcționar tocmai îi 
înmânase un dosar. 

— Ţi-a luat mult să vii, Pothinus. Pe vitor, 
grăbeșşte-te să răspunzi la solicitările mele. 

— Am înţeles, Maiestate. 

— Poeţii mă plictisesc, mărturisi regele, și prefer 
socotelile statului. Deși reformele Cleopatrei au fost 
cât pe ce să ne ruineze, nici gestiunea actuală nu este 
satisfăcătoare. Și tu eşti principalul responsabil. 

Eunucul înghiţi în sec. 

— Este un domeniu complex și... 

— Şi eu sunt prea tânăr pentru a-l stăpâni! Nu sunt 
de aceeași părere. Neglijenţă, corupție, privilegii 
inadmisibile... Nu iei în seamă aceste nereguli? 

— Ele mă preocupă, Maiestate. 

— Insuficient, Pothinus! Trebuie să scăpăm de 
aceste bube, dar altceva e mai urgent. 

Eunucul nu-l recunoștea pe băieţelul capricios, 
indiferent la problemele statului. 

— Potrivit informatorilor mei de la sala de 
gimnastică, Cezar ar fi amantul sorei mele. 

— Exact, Maiestate. 

— Romanul îmi lezează demnitatea! De ce n-a 
părăsit Alexandria? 

— Din cauza vânturilor din nord. 


— Îşi bate joc de noi şi se comportă ca un tiran într- 
o ţară cucerită! 

— La drept vorbind, obiectă  Pothinus, se 
mulțumește să viziteze orașul, să urmărească 
învățătura savanților Muzeului şi să frecventeze 
Biblioteca. 

— Un viclean! Cezar studiază terenul și se 
pregătește să mă răstoarne de la putere. Fă tot ce-ţi 
stă în putință pentru a-l constrânge să plece. Dacă 
eşuezi, vol chema armata lui Achillas și voi folosi 
forța. 

Pothinus se albi la față. 

— Maiestate, legionarii romani sunt soldați 
remarcabili și... 

— Nici ai noştri nu sunt lași, în plus, avem o 
enormă superioritate numerică. Execută ordinele, 
Pothinus, şi fii eficace. 

* 

„Măi, să fie, recunoscu Unchiașul, asta da 
minunăție!”, iar Vânt de Miazănoapte îi împărtășea 
părerea debarcând în marele port al Alexandriei, 
închis la est de capul Lochias; la vest, în portul Bunei 
Reîntoarceri, erau ancorate corăbii mari, comerciale. 
Măgarul admirase farul care domina cele două bazine 
principale separate de digul care lega insula Pharos 
de țărm. Un port interior, „cutia”, era legat de un 
canal către lacul Mareotis și braţul canopicl al Deltei 
Nilului. 

Chiar dacă templele şi clădirile oficiale nu le egalau 


pe cele ale vechilor egipteni, ele nu erau lipsite de 
distincție, și Unchiașul se minună de lărgimea 
străzilor, mai ales de cea a arterei principale, Calea 
Canopică, orientată de la est spre vest, lată de treizeci 
de metri și lungă de cinci kilometri. Străzile erau 
dispuse după un caroiaj care împărțea orașul în cinci 
cartiere, cărora administrația le dăduse numele 
corespunzătoare primelor cinci litere ale alfabetului 
grecesc. 

Agitaţia orașului părea necontenită: egipteni, greci, 
evrei, ciprioţi, asiatici și alți străini din ţări apropiate 
sau îndepărtate alergau în toate părțile. Marinari, 
docheri, curieri, negustori, mici comercianţi, artizani 
își vedeau de treburile lor sub privirea cetăţenilor 
aparținând celor cinci triburi deținătoare ale culturii 
grecești și dominând restul populaţiei. 

— Acum, ai văzut, îi zise Unchiașul lui Vânt de 
Miazănoapte, oamenii de aici sunt foarte nervoși, ar 
trebui să ne întoarcem în satul nostru. 

Măgarul, căruia trecătorii îi admirau robusteţea și 
coloritul frumos al părului cenușiu-deschis, se făcea 
că nu îl aude. El îl urmă pe trimisul reginei, care o 
luă înspre cartierul palatelor. 

„Nu-mi miroase a bine, presimt c-o să intrăm în 
belele”, își zise Unchiașul care nu fusese niciodată în 
stare să prezică viitorul. 

Totuși, primirea se dovedi amabilă, iar șambelanul 
Apollodor veni personal să-i întâmpine pe noii sosiți. 

— Mă bucur să te revăd! Cum ţi se pare capitala? 


— Superbă, superbă... Dar călătoria mi-a uscat 
gâtlejul. 

— O problemă ușor de rezolvat! Pivniţa palatului 
nu te va dezamăgi. Ți-am rezervat o locuinţă 
agreabilă, iar măgarul tău nu va duce lipsă de nimic. 
Crezi că va accepta să transporte corespondența 
privată a reginei? 

— Privată... Asta înseamnă confidențială? 

— Oarecum. 

„Ei, poftim, constată Unchiașul, încep belelele.” 

— Regina Cleopatra este în siguranţă? 

— Între noi fie vorba, nu sunt sigur. Relaţia ei cu 
Cezar este de notorietate publică și mă tem ca ea să 
nu nemulțumească populaţia Alexandriei. Dar să nu 
fim pesimiști: romanul va părăsi până la urmă orașul, 
iar noi ne vom relua obiceiurile. Între timp, îmi vei fi 
de mare ajutor. Te-ai descurcat atât de bine cu 
aprovizionarea adunăturii noastre de mercenari, 
încât munca la palat va fi o plăcere! 

— Ce va trebui să fac? 

— Să supraveghezi alimentele destinate Cleopatrei 
șI lui Cezar. 

— Asta înseamnă... Să le gust? 

— Nu, nu! Vei avea la dispoziție servitori pentru 
așa ceva. Tu te vei preocupa de calitatea produselor 
șI vei alege cei mai buni furnizori. Ce zici, îţi convine 
această sarcină nobilă, plătită generos? 

Unchiașul se scărpină în bărbie. În mod evident, 
era prea frumos. 


— Bine, să încercăm... 

Sicihanul îl bătu cu palma pe umăr. 

— Bine ai venit la palat! Vom face treabă bună 
împreună. „Unde m-au adus zeii?” se întrebă 
Unchiașul. 

Ghidat de Cleopatra, Cezar descoperi cu plăcere 
atelierele din Alexandria care produceau mărfuri de 
preţ exportate în numeroase ţări, mai ales veșminte 
de lână și de in. Romanul observă că războaiele de 
țesut erau puse sub sigiliu, iar muncitorii controlați, 
pentru a se evita confecționarea de mărfuri 
clandestine pentru care nu se plătea impozit. Aceeași 
severitate pentru parfumieri și sticlari, de o 
îndemânare uluitoare și a căror muncă aducea o 
adevărată avere statului. Poliţia era peste tot, astfel 
încât să se evite o economie paralelă. Taxele, 
considerabile, asigurau modul de viață al 
aristocraților greci, singurii abilitați să poarte titlul 
de „cetățeni ai Alexandriei”, conform principiilor 
democrației care le asigura menţinerea privilegiilor. 
Bineînţeles, femeile erau considerate niște minore 
care depind de un tutore. Preluând puterea, grecii 
distruseseră statutul egiptencelor, egale cu bărbații, 
și nu păstraseră decât imaginea reginei, prezentă 
alături de rege. Întrucât în epoca faraonică soțul era 
numit „frate”, iar soția „soră”, regii Ptolemei se 
pronunțaseră pentru necesitatea unui cuplu regal 


care unea un frate și o soră de același sânge. 

Cezar admiră bijuteriile din aur ornate cu pietre 
preţioase și nu scăpă ocazia să-i ofere Cleopatrei un 
colier magnific pe care i-l puse imediat la gât. 
Împreună, se amuzară să studieze cu atenţie 
faimoasele figurine de teracotă, cu repertoriu 
nelimitat. Ele reprezentau farul, templele, 
divinitățile, actori, muzicieni, dansatori, purtători de 
lampă, animale, personaje grotești, bărbați cu 
mădularul viguros și amanți dedându-se la hârjoneli 
vesele. 

Uitând de Roma, imperatorul pătrundea în inima 
vieții alexandrine, petrecea zile captivante și nopţi 
fermecătoare, din ce în ce mai îndrăgostit de tânăra 
lui metresă. El, noul Romulus, fiu al lui Venus și 
descendent al eroului Eneas, vorbi de lunga lui 
carieră: tribun militar, chestor, edil, consul, 
proconsul, general victorios, dar și Mare Pontif, adică 
șef al religiei. 

— Te invit la o ceremonie celebrată la Serapeum, 
marele templu al lui Serapis, îl anunţă Cleopatra. 

O sută de trepte duceau la sanctuarul construit pe 
o colină ce domina cartierul Rhakotis, nume al unui 
vechi sat egiptean. O imensă esplanadă preceda 
edificiul cu acoperiș poleit cu aur. La adăpostul unui 
portic, o bibliotecă numărând mii de lucrări. 

Cleopatra și Cezar trecură pragul templului cu 
ziduri decorate cu fâșii de aur, argint și bronz. 
Pătrunzând printr-o fereastră situată la răsărit, 


razele soarelui luminau gura statuii colosale a lui 
Serapis, un bătrân bărbos și cu părul lung, care 
stătea pe un tron și ţinea în mână un sceptru. Lângă 
el, Cerber, câinele infernului. Purtând pe cap un 
oboroc ornat cu spice de grâu și ramuri de măslin, 
zeul avea ochi din pietre prețioase care străluceau în 
întuneric. 

— Serapis i-a apărut în vis lui Ptolemeu I, îi 
dezvălui Cleopatra, și i-a cerut regelui să-i ofere un 
lăcaş în Alexandria. În ființa lui se contopesc 
străvechiul zeu al renașterii, Osiris, și taurul Apis, 
simbol al puterii vitale. Făcând pământul roditor, 
Serapis se unește cu Isis, suverana marilor mistere, 
și protejează cuplul regal. 

Nişte preoți puri, îmbrăcați cu veșminte de in alb, 
apărură în procesiune și se aşezară în jurul statui. 
Cezar și Cleopatra se apropiară. 

— Accepţi să participi la acest ritual? îl întrebă ea 
cu voce scăzută. 

— Va fi periculos? 

— Serapis face pământul roditor, îi aminti regina 
emoționată, și mă tem să nu... 

— Să-l lăsăm pe zeu să acționeze, decise Cezar. 

leșind din penumbră, superiorul preoţilor puri 
purta într-o mână un vas cu apă lustrală și în cealaltă 
un vas din care țâșnea o flacără. 

Recunoscându-l pe Hermes, Cleopatra își înăbuși 
un strigăt de uimire. Fericită să-l ducă pe amantul ei 
în templu și să-l determine să facă un pas decisiv, ea 


realiza și mai bine importanţa acestui moment. 

Obișnuit să susțină privirea bărbaţilor cu un 
caracter puternic, Cezar fu impresionat de cea a 
marelui preot şi se simţi incapabil să-l domine. 

Din instinct, regina și imperatorul îngenuncheară. 

Hermes vărsă apa purificatoare pe fruntea lor și 
trecu flacăra creatoare prin dreptul feței lor. Folosind 
două elemente majore cu ajutorul cărora zeii creaseră 
universul, el făcu sufletele celor doi amanți să 
descopere realități invizibile. 

* 

De pe esplanada templului, Cezar și Cleopatra 
contemplară îndelung Alexandria, portul și farul. 
Soarele de toamnă scălda orașul într-o lumină 
blândă, iar albastrul mării se unea cu cel al cerului, 
formând un tablou idilic, ca şi cum nimic nu putea să 
tulbure pacea acelei zile perfecte. 

Cleopatra îi oferea lui Cezar o lume nebănuită, cea 
a iubiri, cea a unei capitale cu bogății 
surprinzătoare, cea a unui Orient care se dovedea a 
fi un izvor de prosperitate. Era palpitant să trăiască 
aici, să descopere un nou orizont. Și ce fericire să 
frecventeze Muzeul și Biblioteca, să-i asculte pe 
filosofi și savanţi, să exploreze texte care transmiteau 
înțelepciunea scriitorilor antici! 

Refuzând mondenitățile, Cezar lua cina doar cu 
Cleopatra, ale cărei vorbe îl încântau. Savurând 
erudiția și umorul ei, ar fi vrut să oprească timpul în 
loc și să se bucure pentru totdeauna de miracolul 


acestei comuniuni. Oare acele zile fericite din 
Alexandria reprezentau sfârșitul conflictelor brutale 
prin care trecuse, oare Cleopatra era adevăratul său 
destin? 

Cezar își punea întrebări, regina îi răspundea prin 
ardoarea sentimentelor ei. Prizonier al dorințelor și 
al plăcerilor, el nu simţea nevoia să plece și era 
convins că ajunsese în sfârşit pe tărâmul la care 
vlsase. 

Cleopatra evoca vârsta de aur a școlii din 
Alexandria, secolul matematicianului Euchd!”, al 
sculptorului Apelle și al poetului Callimah, când 
slujnica Charmion, jenată, îndrăzni să-i deranjeze pe 
cel doi îndrăgostiți. 

— Un ofițer vrea să vă vadă. 

— Cum îl cheamă? întrebă Cezar. 

— Rufin. Pretinde că e ceva grav. 

Locotenentul imperatorului nu se ţinea de farse, 
venirea lui era probabil justificată. 

— Să între. 

Incapabil să-şi stăpânească emoțiile, Rufin tuna și 
fulgera. 
— Este intolerabil! își bate Joc de noi, situaţia asta 
nu mai poate dura. Şarpele ăsta de Pothinus... 
— Ce mârșăvie a comis? întrebă Cezar. 

— A livrat soldaților noștri grâu vechi, mucegăit, şi 
bere imposibil de băut! Acest fapt provoacă 
nemulțumiri în rândurile noastre şi oamenii se miră 
că nu interveniţi. 

— Lanișteşte-te, Rufin, voi rezolva problema chiar 
mâine. 

În noaptea aceea, Cezar dormi puţin. Cleopatra își 
folosi toate resursele de seducţie pentru a-l reține 
lângă ea și a-l împiedica să-l trezească pe eunuc. 
Pentru că orele viitoare se anunțau dificile, regina îl 
târi cu ea în vâltoarea plăcerilor. 

* 

Pothinus se aştepta să fie convocat de Cezar, dar nu 
în acel loc: micuțul palat al Cleopatra de pe insula 
Antirhodos, situat lângă un templu al zeiței Isis. 
Vederea era superbă. În depărtare, marea strălucea. 

Cu mâinile încrucişate la spate, cuprins de o mânie 
stăpânită, imperatorul nu se mai sinchisi de 
formulele de politețe. 

— Ce Înseamnă asta, Pothinus? 

— Despre ce vorbiți? 

— Despre mâncarea stricată livrată soldaților mel. 

— Le ofer ceea ce am, iar ingratitudinea voastră mă 
consternează. Romanii n-ar trebui să se arate 
mulţumiţi că sunt hrăniți pe cheltuiala altora? 

— Nu apreciez ironia ta! 

Tonul eunucului deveni mieros. 

— Locuitorii Alexandriei vă mulțumesc că ați evitat 
un conflict sângeros reconciliindu-i pe Ptolemeu și 


Cleopatra. Totuși, prezența voastră prelungită ar 
putea deveni izvor de discordie și ar fi înțelept, în ceea 
ce vă priveşte, să vă  întoarceţi la Roma. 
Administrațiile noastre vor încheia contracte 
comerciale, iar între noi va domni cea mai bună 
înțelegere. Vânturile din nord s-au potolit, călătoria 
nu mai prezintă riscuri. 

Scurta tăcere a lui Cezar îi dădea lui Pothinus 
speranța unui răspuns favorabil. Argumentele aveau 
greutate, iar generalul ăsta nu se gândea decât la 
cariera lui. Interludiul Cleopatra, oricât ar fi fost de 
plăcut, trebuia să se termine. 

— Curtezan fățarnic ce eşti, îndrăzneşti încă o dată 
să-mi dictezi conduita! N-am de gând să părăsesc 
Alexandria unde am multe lucruri de descoperit, și 
singurii mei interlocutori vor fi regele Ptolemeu și 
regina Cleopatra. Tu strânge iute cei zece milioane de 
dinari datorați Romei și hrănește-mi soldații așa cum 
trebuie. Altfel, voi cere capul tău și îl voi obține. 

Alb la față, Pothinus era aproape mort de frică și fu 
fericit să iasă teafăr din palatul acela blestemat. 

* 

Timp de mai multe ore, eunucul nu-și potoli mânia 
și personalul său fu nevoit să-i suporte dispoziția 
proastă și capriciile. Când veni preceptorul Teodot, îi 
povesti în detaliu umilirea la care îl supusese bruta 
de roman. 

— Ucigaşul ăsta m-a ameninţat, pe mine, Pothinus! 
Vrea să-mi tale capul, să pună stăpânire pe 


Alexandria, să-l destituie pe Ptolemeu și să-și urce 
târfa pe tron! Degeaba o să-i dăm banii pe care-i cere, 
asta nu va servi la nimic; abia azi văd clar ce joc face! 

— Aşadar, împărtășești opinia mea și a regelui 
nostru: trebuie să scăpăm de Cezar și de Cleopatra. 
Ştii că s-au dus la templul lui Serapis și că au fost 
binecuvântaţi cu apă şi foc, asemenea unui viitor 
cuplu regal? 

— E prea de tot, să acționăm cât mai repede! 

— Să folosim vechile metode, preconiză Teodot; 
oricât de suspicios ar fi romanul ăsta, tot o să-i venim 


de hac. 
* 

Isis, deținătoare a secretelor învierii din morți și a 
formulelor magice; Isis, mamă a lui Horus, 
întruchipare umană a șoimului celest și protector al 
regalității. Venerând-o pe zeiță în micul sanctuar al 
insulei Antirhodos, Cleopatra avea sentimentul că se 
întoarce în timp și se contopește cu spiritul marii zeițe 
al cărei nume se scria, în hieroglife, cu un semn care 
reprezintă un tron. Ea, care îi era călăuzitoare și 
inspiratoare, o îndemna să depășească frontierele 
Greciei și ale Alexandriei pentru a regăsi rădăcinile 
Egiptului faraonic și pentru a face arborele vieţii să 
înflorească din nou. 

Să-l iubească pe Cezar, să fie iubită de el... 
Miracolul acela nu-i era de ajuns tinerei regine. 
Dăruindu-i acea fericire neașteptată, Isis n-o incita 
oare să-și exercite pe deplin funcția domnind peste 


întreg Egiptul și nu doar peste Alexandria? Încetând 
să mai fie o străină, Cleopatra se înscria în șirul 
dinastiilor care primeau moștenirea faraonilor și o 
duceau mai departe. 

— Dacă asta este dorinţa ta, zise vocea gravă a lui 
Hermes, nu i-o ascunde lui Cezar și convinge-l să te 
ajute să-ți realizezi visul. 

Statura înaltă a magului umplea micul templu. 

— Nu la Alexandria va putea să ţi se împlinească 
mărețul plan, zise el. Departe de aici, în sud, la 
Dendera, constructorii ridică un imens sanctuar 
consacrat zeițelor Hathor și Isis. Va fi unul dintre cele 
mai frumoase din ţară și acolo te vei iniția în marile 
mistere, cu condiția să nu uiţi chemarea lui Isis, chiar 
și în timpul celor mai grele încercări. 

Hermes își deschise palma dreaptă; conţinea o 
piatră neagră care difuza o lumină portocalie. 

— Când ritualiștii adună bucăţile împrăștiate din 
trupul lui Osiris și îl refac, ei fasonează această 
piatră divină pe care Isis o folosește pentru a-l reînvia 
pe soțul ei defunct. În fiecare an, în timpul celebrării, 
piatra moare și renaște. Aceasta este ultima, cea mai 
recentă, Cleopatra; nu te despărți de ea și folosește-o 
cu înţelepciune. 

— Luminează-mă şi mai mult! Cum... 

— Să guvernezi presupune să știi să înfrunți 
încercările la care te supune destinul. Când situația 
o va cere, dovedește-ţi valoarea. 

Hermes îi dădu piatra Cleopatrei și ieşi din 


sanctuar. 

Regina dormea goală și Cezar o contempla. Nopțile 
erau la fel de frumoase precum zilele și pasiunea lui 
pentru Cleopatra creștea neîncetat. Talentele ei de 
amantă erau completate de farmecul unei conversații 
mereu reînnoite, când superficială, când profundă. 
Înfocată şi tandră, entuziastă şi delicată, această 
tânără era o fiinţă de excepţie căreia Cezar nu reușise 
nici pe departe să-i înțeleagă toate misterele. 

Ea deschise ochii și privirile li se încrucișară. 

— Trebuie să-ți spun adevărul, murmură ea. 

— Ce mi-ai ascuns? 

— Esenţialul. 

Intrigat, Cezar se așeză pe marginea patului și îi 
luă cu blândeţe mâinile. 

— Complotezi împotriva Romei? 

— Te iubesc, Cezar, și îmi iubesc ţara care nu se 
reduce la Alexandria. S-a deschis un drum care duce 
la Egiptul faraonilor, prezenți în străfundul 
sufletului meu. Vreau să reînviez acel Egipt și să-i 
redau măreția trecută. 

— Imperiul acela a dispărut, vârsta lui de aur este 
de mult apusă. 

— Alexandria este o amăgire. Pentru prima oară, 
capitala Egiptului este un port pentru că grecii au 
ales să se aşeze la marginea țării reale, între mare și 
un lac, uitând gloriosul trecut al Celor Două Ţări! Dar 


acest trecut nu este mort; dimpotrivă, el renaște sub 
forma unor temple imense în care gândirea anticilor 
continuă să fie predată și transmisă. Eu am devenit 
egipteană și această transformare îmi călăuzește 
viața. 

— Visezi să fil... faraon? 

— Au existat femei care au îndeplinit funcţia 
supremă, și această instituție a rămas în vigoare. 
Până și Alexandru cel Mare a trebuit să se încoroneze 
faraon pentru ca puterea lui să fie recunoscută de 
poporul egiptean! Succesorii săi au respectat obiceiul, 
dar au greșit închizându-se în palatele și în 
mentalitatea lor grecească. Tu ai ieşit dintre 
granițele țării tale și ai cutreierat lumea. Mâine, vei 
ridica Roma la rang de imperiu și poţi să-mi înţelegi 
ambițiile care nu se opun alor tale. 

Discursul Cleopatrei era cel al unui șef de stat și 
Cezar îl luă în serios. Desigur, viziunea ei 
nebunească n-avea nicio șansă să prindă formă. 
Totuși, regina îi va consacra energia și capacităţile ei 
și va încerca să-i dea o aparență de realitate. Un 
Egipt legat de spiritualitatea și tradițiile lui, un Egipt 
puternic și mândru de prestigiul său... Cezar n-avea 
de ce să se teamă de un asemenea partener. Femeia 
pe care o iubea guverna Cele Două Ţări cu intenţia de 
a le reface prosperitatea, iar bogățiile produse vor fi, 
în mare parte, exportate spre Roma. Aliați, Egiptul și 
Roma vor domina Orientul și Occidentul. 

Neliniștită, regina aștepta verdictul imperatorului. 


Fără sprijinul său, visul ei va rămâne literă moartă. 

— Eu am planuri mari pentru Roma, tu ai pentru 
Egipt și ne iubim unul pe celălalt la fel de mult cum 
ne iubim ţările. O femeie cu vedere scurtă și îngustă 
la minte m-ar fi dezamăgit. Dar tu, tu aspiri să 
răstorni cursul timpului reconstruind Cele Două Ţări 
asemenea strămoșilor tăi! Este imposibil, Cleopatra, 
dar numai imposibilul mă interesează și n-am încetat 
să-l înfrunt. Arată-te la înălțimea idealului tău şi vom 
rămâne uniți pe vecie. 

Mulţumindu-i lui Isis, tânăra femeie își îmbrățișă 
amantul. În curând, se vor duce la Dendera pentru a 
o venera pe marea zeiță și pentru a se impregna cu 
puterea el. 

* 

Încântat să străbată bulevardele și străzile 
Alexandriei, Vânt de Miazănoapte își îndeplinea la 
perfecție funcția de factor poştal şi transmitea celor 
interesați scrisorile personale ale reginei. Artizani și 
comercianți primeau comenzi pe care se grăbeau să le 
livreze, ultimul fiind cel mai bun parfumier din 
capitală, care îi rezerva ilustrei lui cliente un parfum 
incomparabil pe bază de iasomie. Măgarul îi ducea și 
evreului Antipatros, susținător al lui Cezar, scurte 
rapoarte care îl informau despre situaţia de la palat. 
Întrucât imperatorul îşi prelungea șederea, afișându- 
și legătura cu Cleopatra, exista pericolul unor reacții 
alarmante din partea clanului lui Ptolemeu. Aceste 
evenimente întăreau opinia lui Antipatros și a 


comunității sale: Roma era menită să Joace un rol 
determinant pentru viitorul strălucitoarei Alexandrii 
și să te opui lui Cezar ar fi o greșeală fatală. 

Cât despre Unchiaș, el se achita de sarcina lui spre 
marea satisfacție a șambelanului Apollodor. Cărnuri, 
legume și fructe erau alese astfel încât să fie pe placul 
lui Cezar și al Cleopatrei, iar Unchiașul, explorând 
pivniţa și impunându-și să guste personal din fiecare 
amforă, oferea cuplului regal vinuri de cea mai bună 
calitate. 

În dimineaţa aceea, după plecarea lui Vânt de 
Miazănoapte, el îi primi pe furnizori și, după un 
examen minuţios, alese ingredientele pentru masa de 
prânz pe care avea s-o pregătească bucătarul reginei: 
fileuri de biban, pulpă de miel, bob cu chimen, brânză 
proaspătă, struguri, prăjitură cu mere. O masă 
ușoară la care trebuia să ofere un vin alb tânăr și 
proaspăt, apoi un vin robust provenind din podgoriile 
regale ale Deltei Nilului. 

La intrarea în pivniţă, îl așteptau doi necunoscuți. 
Cu fruntea îngustă, nebărbieriţi, nu făceau parte din 
personalul reginei. 

— Cine sunteţi și ce faceți aici? 

Unul din cei doi indivizi scoase un cuțit și îl 
împunse ușor pe Unchiaș în burtă. 

— Al cheile de la pivniţă? 

— Da, dar... 

— Deschide ușa sau te spintec! 

Constrâns să se execute, Unchiașul folosi două chei 


groase de fier. Necunoscuţii îl împinseră pe scară. 

— Vinul pentru masa de prânz a lui Cezar, ceru 
unul dintre ei. Unchiașul arătă două urcioare. Abia 
făcu gestul că al doilea hoţ îl lovi în ceafa cu o bâtă. 
Victima lui se prăbuși, inconștientă. 

— ÎI termin cu cuțitul? întrebă tovarășul lui. 

— Nu te mai obosi, e mort deja. 

Cei doi zbiri urcară scara, închiseră cu cheia ușa 
pivniţei și îi dădură cele două urcioare asistentului 
bucătarului șef, care le era complice. Toţi trei 
primiseră o sumă considerabilă și, când va fi găsit 
cadavrul Unchiașului, situaţia avea să fie schimbată 
radical, lăsând din nou câmp liber lui Pothinus și 
clanului său. 

După o dimineaţă petrecută în compania 
Cleopatrei, citind istoria dinastiilor din străvechiul 
Egipt scrisă de preotul Manethon, lui Cezar îi era 
foame și sete. Paharnicul îi servi o cupă de vin alb 
proaspăt pe care îl savură cu înghițituri mici. 

Cleopatra era cuprinsă de o bucurie nouă, cea a 
speranţei. De-acum, visurile ei cele mai nebunești nu 
mai erau doar niște miraje. Experienţa și geniul 
politic al imperatorului erau atuuri majore și cuplul 
lor făcea progrese consolidându-se și impunându-se 
în fața popoarelor lor. Regina era nerăbdătoare să se 
îmbarce pentru a merge la Dendera ca să fie miruită 
de zeiță. Numai atunci, domnia ei va începe. 


Cezar își duse mâna la frunte. 

— Am o migrenă subită... Mi-a tăiat pofta de 
mâncare. 

Broboane de sudoare îi apărură la rădăcina 
părului, fața lui căpătă o paloare îngrijorătoare și 
respirația îl deveni întretăiată. 

Cleopatrei nu-i luă mult să înțeleagă ce se 
întâmplă; odinioară, cei de la curtea Ptolemeilor 
foloseau cu ușurință otrava. Ea alergă până în sala de 
baie, deschise caseta în care se afla piatra neagră a 
lui Hermes și se întoarse la Cezar care era cu ochii în 
gol, pe punctul de a leșina. 

Încrezându-se în instinctul său, ea îi trecu uşor 
piatra peste buzele golite de sânge. Lipsa efectului nu 
o descurajă, se încăpățână să mai încerce. Când 
apăru o nuanţă de roșu, știu că perseverenţa ei îi va 
salva iubitul. 

Încet-încet, respirația lui Cezar reveni la normal, 
sudoarea dispăru, ochii încetară să 1 se dea peste cap. 
Imperatorul se ridică în picioare, epuizat. 

— Durerea asta... durerea asta îngrozitoare... îmi 
trece... ŞI tu, tu... Nu m-ai abandonat. 

* 

— Să-l otrăvească pe Cezar? se miră Ptolemeu. 
Draga mea soră, cine ar fi fost destul de nebun să 
comită o asemenea crimă? 

— Oamenii tăi, dragul meu frate. Nu-l detestă ei pe 
imperator? Şi nu îndrăznesc să-mi imaginez că tu ai 
dat ordinul să fie asasinat trimisul Romei și 


executorul testamentar al tatălui nostru. 

— Bai câmpii! N-am decât un reproș să-i fac: de ce 
nu pleacă din Alexandria? 

— Pentru că mă iubeşte şi îl iubesc. 

— O legătură trecătoare și fără viitor! Convinge-l 
pe roman să părăsească Alexandria și vom trăi în 
pace. 

— Cine a încercat să-l otrăvească pe Cezar? 

— Habar n-am, dragă soră! 

— Pothinus trebuie să știe. 

Regișorul scrâşni din dinți. 

— Ai fi în stare să-l bănuiești pe şeful guvernului 
meu? 

— Al guvernului nostru, dragă frate. E datoria lui 
Pothinus să-l descopere cât mai repede pe vinovat, 
dacă nu vrea să declanșeze furia îndreptățită a lui 
Cezar. 

* 

Vânt de Miazănoapte stătea așezat la căpătâiul 
Unchiașului, care avea ceafa bandajată, și îi lingea 
mâinile pentru a-i transmite forța lui. Îngrijit de cei 
mai buni specialiști ai Muzeului, rănitul abia scăpase 
din ghearele morţii. De cum deschise ochii, ceru o 
cupă de vin tare și îi descrise cu precizie pe cei doi 
agresori. 

Ancheta lui Pothinus nu durase decât o zi. Acesta îi 
prezentase lui Cezar, care își revenise complet, 
cadavrele celor doi criminali și pe al complicelui lor, 
un ajutor de bucătar al Cleopatrei. Paharnicul nu 


avea niciun amestec. Cei trei asasini se omorâseră, 
pasămi-te, între ei și nimic nu lăsa să se presupună 
că fuseseră plătiți de cineva. Animaţi de sentimente 
antiromane, cei trei smintiţi își ispășiseră crima și 
cazul era închis. 

Cezar și Cleopatra nu-l păcăleau pe eunuc cu 
mutismul lor. Nici el, nici ea nu credeau în această 
înscenare, convinși că el era organizatorul acelui 
complot nereușit. Între acel cuplu imposibil și 
Ptolemeu, calmul nu era decât de fațadă, iar Pothinus 
se afla în mijlocul câmpului de luptă. 

— Imbecilii ăia trei au dat greș, se plânse Teodot 
care făcuse rost de otravă. Cezar îşi va lua acum mii 
de precauţii și nu vom mai reuși să-l atingem. 

— Te înșeli, obiectă Pothinus. O să-i distrugem 
reputația și o să stârnim ura populației. 

* 

Însărcinatului cu paza comorii templului nu-i veni 
să-şi creadă urechilor. Funcţionarii de la ministerul 
finanţelor își băteau Joc de el! 

— Să vă dau vasele de aur și argint? E o glumă 
proastă? 

— E ordinul lui Cezar. Rechiziționează bogățiile din 
sanctuarele noastre. 

— Din câte ştiu eu, nu romanul ăsta ne guvernează! 

— Suveranii noștri sunt obligați să se supună 
ordinelor lui. N-are rost să mai stăm la discuţii. 

— Şi dacă refuz? 

— Vei fi condamnat, iar legionarii vor jefui templul. 


Cea mai bună soluţie este să te supui. 

Cu moartea în suflet, preotul deschise ușa de la 
camera comorii, iar funcționarii își umplură sacii cu 
obiecte rituale. 

După ce-și îndeplini neplăcuta sarcină, preotul îi 
contactă pe colegii lui, însărcinaţi să administreze 
bunurile din templele lui Isis, Kronos, Poseidon, Pan 
și ale celorlalte divinități prezente în Alexandria. 

Peste tot, aceeași constatare: generalul roman 
jefuia comorile sanctuarelor din capitală ca să 
îmbogăţească Roma! Comportându-se ca un hoţ, 
devenea un profanator și dușmanul zeilor greci. 
Preoţii se reuniră de urgență și condamnară 
atitudinea străinului. 

O delegație se duse la palat, cerând audienţă. 
Pothinus primi principalele personalităţi religioase 
ale cetăţii și le ascultă cu atenţie. Fiindcă îl presau să 
intervină, el nu-și ascunse descumpănirea și le 
mărturisi adevărul: amant al Cleopatrei, Cezar 
pregătea înlăturarea lui Ptolemeu și nu va întârzia 
să-și urce metresa pe tron, proclamându-i 
atotputernicia. Atunci, Cleopatra, aliată a Romei, își 
va exercita tirania, îl va elimina pe preoţi şi pe foștii 
demnitari, va pune soldați în locul lor și-i va stoarce 
de bani pe cei bogaţi. Prizonier al legionarilor, 
Ptolemeu avea mâinile legate. 

Singura soluție: o revoltă populară, în înţelegere cu 
consiliul de regență și armata. 

Disperaţi, preoţii aprobară această strategie și 


promiseră să răspândească ordinul. 

Micuţul Ptolemeu adoptă o atitudine foarte demnă 
și îi măsură pe cei doi sfătuitori ai săi cu un aer 
disprețuitor. 

— Se spune că Cezar ar jefui comorile templelor din 
Alexandria. S-a adeverit zvonul ăsta? 

— Din păcate da, răspunse Teodot, mâhnit, iar 
preoții sunt consternaţi. 

— L-am primit în audienţă, adăugă Pothinus, și am 
încercat zadarnic să le potolesc furia. 

— Aceste acte de violenţă sunt insulte intolerabile 
la adresa suveranităţii noastre! zise regele. Înţelegeți 
că trebuie să-l alungăm pe roman? 

— Aveţi dreptate, recunoscu eunucul, dar refuză să 
părăsească orașul, atât de tare s-a atașat de sora 
voastră. După părerea mea, acest cuplu malefic a 
hotărât să vă înlăture și să preia puterea. Viaţa vă 
este în pericol, Maiestate. 

— In acest caz, să acționăm! 

— Diplomaţia a devenit inutilă, Cezar și Cleopatra 
nu vor da înapoi. De aceea o intervenție militară pare 
indispensabilă. 

Adolescentul păru contrariat. 

— Războiul contra Romei... 

— Roma este departe, preciză Teodot. Va fi vorba 
de un război împotriva lui Cezar, la Alexandria, pe 
teritoriul nostru, și nici chiar un imperator nu va fi în 


stare să ne învingă, căci superioritatea noastră este 
covârșitoare. Îl vom înfrânge pe acest cuceritor și îl 
vom decapita, ca și pe Pompei. Roma își va alege un 
nou comandant și va uita de Egipt. 

— Cezar nu dispune decât de un număr mic de 
corăbii și legionari, îi aminti Pothinus. Atacul 
generalului Achillas și revolta poporului Alexandriei 
îl vor copleși. 

Regișorul înălță capul. 

— Eu, Ptolemeu, învingător al marelui Cezar! Ce 
triumf fabulos... Îi voi călca în picioare cadavrul ȘI O 
voi ucide pe Cleopatra cu mâinile mele! 

— Secolele viitoare vă vor cânta gloria, îl asigură 
Teodot, iar poeţii vă vor elogia faptele de vitejie. 

La această idee, monarhul simți o bucurie 
sălbatică. În sfârşit, o va întrece pe Cleopatra! 

* 

Pothinus era un ministru meticulos și n-avea 
obiceiul să acționeze în pripă. Ca să-l ucidă pe Cezar 
se impunea să-și ia toate precauțiile necesare. Nu 
trebuia să lovească decât atunci când era sigur de 
reușită, doborându-și adversarul încă de la primul 
asalt. Se lovea însă de o problemă delicată. Fin 
strateg, imperatorul era fără doar și poate conștient 
de slăbiciunea trupelor sale și probabil chemase 
întăriri. Acestea vor evita portul Alexandria, ușor de 
închis, și vor trece prin Pelusium, unde generalul 
Achillas aștepta ordine. Presupunând că o legiune 
era deja pe drum, Achillas o va intercepta, blocând 


drumul spre Alexandria. În consecinţă, el trebuia să- 
șI divizeze trupele, lăsând la Pelusium o garnizoană 
suficient de mare. 

Acest imperativ implica un atac provenind din 
interiorul capitalei, ceea ce nu era ușor de organizat. 
Ajutat de Teodot, Pothinus elaboră un plan fără 
cusur. După ce vor primi instrucțiunile, preoţii o vor 
face pe agenţii de legătură, iar legionarii cantonațţi în 
cartierul Bruchion nu-și vor da seama de nimic. 

Forţele de securitate îi vor înarma pe sclavii 
aristocraților greci şi le vor promite recompense 
frumoase după obţinerea victoriei. 

Atașaţi de stăpânii lor, acești indivizi vor fi fericiţi 
să se lupte cu romanii și să-și dovedească vitejia. 
Până la declanșarea conflictului, ei vor fi mult mai 
bine hrăniți decât de obicei și vor fi scutiți de unele 
corvezi. Soldații lui Cezar vor decima cu siguranță 
această trupă, dar ea le va cauza pierderi și îl va slăbi 
și mai mult pe imperator. 

Pothinus va forma mai multe cohorte de veterani, 
masate în locuri strategice ale capitalei. Soldați 
experimentați, aceştia vor ști să ducă lupte 
sângeroase de stradă împotriva romanilor care nu 
prea cunoșteau orașul și nu erau obișnuiți cu acest 
gen de confruntare. Veteranii vor fi chemați să bareze 
străzile și străduţele ridicând ziduri, astfel încât să 
taie retragerea grupurilor de legionari prinși în 
capcană. Ei vor folosi catapulte care începeau să fie 
scoase din arsenal în cea mai mare discreție. La 


acestea se vor adăuga turnuri de asediu prevăzute cu 
roți şi trase de cai. Destinate arcașilor, ele le vor da 
posibilitatea să ucidă un număr considerabil de 
legionari. 

Satisfăcut de acest dispozitiv de luptă la care 
Cezar, în pofida abilității lui, nu va avea cum să 
riposteze, eunucul i-l prezentă lui Ptolemeu care fu 
mândru să-l aprobe. 

— Mai rămâne un punct esenţial, Maiestate. 

— Care, Pothinus? 

— Regele este acela care trebuie să-i dea 
generalului Achillas ordinul de a pleca spre 
Alexandria cu o parte a trupelor lui. Am pregătit 
mesajul, lipseşte doar sigiliul vostru. 

Adolescentul ținu morțiș să citească documentul. 

— Excelent... Aprob mesajul și îl voi semna. 

Deodată, Ptolemeu șovăi. 

— Planul pe care l-ai pus la cale chiar ne 
garantează o victorie totală și definitivă? 

— Mă pun chezaș, Maiestate. Cezar a greșit 
prelungindu-și șederea în Alexandria, alegând-o pe 
Cleopatra drept metresă și urzind un complot ca să 
vă omoare și să încredințeze puterea deplină acestei 
vrăjitoare. Ne crede înfrânți, incapabili să 
reacționăm. Când fulgerul îl va lovi, își va da seama 
că s-a lăsat orbit de vanitate. 

Privirea regișorului se înăspri. 

— M-au disprețuit, pe mine, urmașul lui Alexandru 
cel Mare! Nici Cezar, nici Cleopatra nu trebuie să 


supraviețuiască. 

— Fiţi sigur de asta, Maiestate. 

Ptolemeu își puse sigiliul. Pothinus rulă papirusul, 
il legă cu sfoară și își puse și el sigiliul. Astfel, 
generalul Achillas nu se va îndoi de autenticitatea 
mesajului care avea să schimbe mersul istoriei. 
Războiul din Alexandria tocmai începuse, și Cezar 
habar n-avea. 

Antipatros avea de gând să se răsfeţe cu un prânz 
copios. La capătul unor tocmeli aprige, omul de 
afaceri evreu îi vânduse omologului său cipriot o sută 
de urcioare decorate, de cea mai bună calitate, talgere 
din argint și o colecţie de bijuterii după care doamnele 
elegante vor fi înnebunite. Această mică avere îi va 
permite să cumpere un nou depozit, în apropiere de 
portul mare, și să angajeze personal. 

Vânt de Miazănoapte se prezentă la biroul său la 
ora obișnuită. Din tolba lui de piele, Antipatros 
scoase scrisoarea care Îi era adresată. Nimeni 
altcineva n-ar fi putut face acest gest fără să fi primit 
o lovitură de copită din partea robustului măgar. 

Venind de la şambelanul Apollodor, misiva vorbea 
despre tentativa de asasinat din care Cezar scăpase 
ca prin urechile acului. 

— Urâtă treabă, murmură el, foarte urâtă. 

Unul din angajaţii săi îl alertă. 

— Se petrece ceva ciudat, stăpâne. Ar trebui să 


vedeţi. 

Antipatros îl mângâie pe Vânt de Miazănoapte. 

— Aşteaptă-mă aici, voi avea probabil o scrisoare 
să-ți dau. Ca să nu te plictiseşti, gustă niște dulciuri. 

Măgarul nu refuză pâinea crocantă cu curmale, în 
timp ce negustorul își urma ghidul. 

Acesta se opri în loc. 

— Atenţie, stăpâne, nu vă arătaţi! Clădirea de- 
acolo, de la răscruce... Se umple de oameni înarmați. 
Ai jura că-i o nouă cazarmă! 

O privire rapidă fu de ajuns: noii veniţi erau 
veterani aflați sub comanda unui ofițer superior. 

— Şi asta nu e tot, adăugă angajatul. 

Schimbând direcția, îl duse pe Antipatros la 
intersecția dintre un bulevard și o stradă, de obicei 
aglomerată. Nişte militari din trupele de geniu 
ridicau un zid care avea să blocheze în curând 
accesul. 

— N-am mai văzut niciodată așa ceva, stăpâne... 
Ce ni se pregătește? 

— Un război civil. 

Omului de afaceri îi pierise pofta de mâncare. Se 
întoarse la biroul său, scrise un raport pentru 
Cleopatra și îl strecură în tolba lui Vânt de 
Miazănoapte. 

— E o misiune urgentă și periculoasă, preciză el; 
riști să întâlnești obstacole serioase până să ajungi la 
palat. Te simți în stare? 

Măgarul ridică urechea dreaptă și se îndepărtă, 


mergând în trap scurt. Dacă trupele lui Pothinus îi 
izolaseră deja pe Cezar și Cleopatra, nu exista 
mesager mai bun decât el. Cât despre Antipatros, el 
își lua răspunderea să-i informeze pe membrii 
comunității sale şi să se gândească la măsurile care 
trebuiau luate. 

* 

Generalul Achillas era prost dispus. Abuzul de 
prostituate şi de vin îl obosea, iar lipsa de activitate 
îl apăsa. Pentru a se calma, inspecta fortăreața de la 
Pelusium, organiza întreceri de luptă din care ieșea 
mereu învingător, trăgea cu arcul și străbătea 
fortificațiile privind marea. 

Când aghiotantul său îi aduse un mesaj oficial, el 
speră că această situaţie insuportabilă avea să se 
schimbe în sfârşit. Citirea textului nu-l decepţionă! 
Ptolemeu, prizonier al lui Cezar în Alexandria, cerea 
intervenția lui Achillas, recomandându-i totodată să 
menţină la Pelusium o parte din trupe, capabile să 
blocheze o eventuală armată chemată în ajutor de 
imperator. 

Cu alte cuvinte, era război! într-o clipă, namila cu 
față pătrăţoasă și barbă neagră își recăpătă energia 
șI dorinţa de luptă. Gândul că-l va masacra pe roman, 
demonstrându-și superioritatea, îl entuziasma peste 
măsură. lulius Cezar greșise că-l subestimase. 

Fără nicio îndoială, învingătorul în războiul cu galii 
trimisese emisari pentru a ridica o armată care să-i 
întărească contingentul redus de legionari staționat 


la Alexandria. Zadarnică precauţie, căci marina 
egipteană și vitejii lui Achillas îi vor opri la Pelusium 
pe acești eventuali intervenienţi de ultimă oră. Nimic 
nu confirma, la urma urmei, că rugămintea lui Cezar 
va fi îndeplinită. 

Generalul își reuni statul-major și solicită părerea 
principalilor săi tovarăși de arme, îngrijoraţi la ideea 
de a lupta cu Cezar. Achillas îi liniști și căzură de 
acord asupra efectivelor necesare: două mii de 
călăreţi şi douăzeci de mii de pedestrași. După o seară 
de beție şi o noapte de odihnă, această armată va 
pleca să-l elibereze pe Ptolemeu și să-i învingă 
dușmanii lui. 

— Prieteni, strigă Achillas, să sărbătorim viitorul 
nostru triumf. Să ni se aducă de băut! 

Generalul nu le acordă nicio atenţie purtătorilor de 
urcioare cu bere tare, rezervate ofițerilor. Printre ei, 
un tinerel blond înrolat cu forța, deși era partizan al 
Cleopatrei. Auzindu-i pe Achillas și statul său major 
bucurându-se pentru plecarea iminentă a armatei 
către Alexandria, tânărul înţelese că războiul era 
declarat şi că regina se afla în mare pericol dacă acest 
atac o lua pe nepregătite. 

După ce-și termină treaba, blondul se întoarse în 
bucătăria fortăreței târșâindu-şi picioarele. 

— Nu arăţi prea bine, remarcă superiorul lui. 

— Am febră... Mă ia cu frig. 

— Du-te să te culci, mâine o să te simți mai bine. 

În loc să meargă în dormitorul comun, tânărul ieși 


din fortăreață. Cunoscând amplasarea santinelelor, 
profită de amurgul serii pentru a se furișa până la 
țărmul bătut de valuri furioase. 

Bun marinar, nu se temea de vremea rea și de furia 
mării, cu condiția să nu se îndepărteze de coastă şi să 
aibă o ambarcaţiune solidă. Singurul loc unde putea 
găsi una era șantierul naval de la Pelusium. 

La căderea nopţii, doi paznici supravegheau 
corăbiile aflate în reparație. Iar tinerelul blond avu 
noroc: o barcă în stare perfectă era legată la ponton. 
Prudent, el cercetă împrejurimile, temându-se de un 
rond de noapte. 

Întunericul, vântul... Tânărul profită de aceste 
elemente, conștient de caracterul aventuros al 
acțiunii lui. În caz de furtună, n-avea cum să evite 
scufundarea. Totuși, dorința de a o preveni pe 
Cleopatra îl obseda. 

Faptul că ajunsese până aici fără a fi fost reperat 
era un semn bun. Din moment ce zeii îl protejau, nu 
trebuia să se îndoiască de succesul său. Monștrii din 
adâncuri îi vor cruța viața, va reuși să ajungă la 
Alexandria și îl va împiedica pe generalul Achillas să 
comită o crimă. 

Cu speranţa în suflet, tânărul apucă vâslele. 

Cu capul bandajat și chinuit de migrene, Unchiașul 
își reluase totuși munca, asistat de un gardian care îi 
asigura protecția. După interogatorii amănunțite, cei 


care lucrau la bucătărie, declarați nevinovați, 
rămăseseră la posturile lor. De acum înainte, trei 
degustători aveau să verifice alimentele şi băuturile. 

— Măgarul tău, îl avertiză şambelanul Apollodor; 
vino repede. 

Îngrijorat, Unchiașul urcă patru câte patru treptele 
scării de la pivniţă și se duse la Vânt de Miazănoapte 
care era rănit la flancul stâng. 

— A fost atacat, constată Sicilianul. Stai liniștit, 
veterinarul palatului o să-l îngrijească. 

Răsuflând greu, măgarul abia scăpase din ghearele 
morții. Citind în ochii lui, Unchiașul căută în tolbă și 
găsi misiva lui Antipatros. 

— Du-i-o Cleopatrei, îi zise Unchiașul Sicilianului. 
Vânt de Miazănoapte și-a riscat viața ca să ne-o 
transmită. 

* 

De la terasa palatului Cleopatrei de pe insula 
Antirhodos, Cezar contempla marea, drumul care 
ducea la Roma și flotila lui trasă la țărm. De mult 
timp ar fi trebuit să ridice ancora și să uite de țara 
asta... Dar aici se afla Cleopatra, cu viziunea ei 
despre viitor, cu spiritul ei râvnind imposibilul, cu 
puterea farmecelor ei. Forţa iubirii? Cezar nu o nega. 
Dincolo de ea se profila reînvierea imperiului 
faraonilor, izvor de inspirație pentru viitoarea Romă. 

Șederea la Alexandria și întâlnirea cu această 
regină neobișnuită îi modificau destinul. În câteva 
rânduri, imperatorul ştiuse că tulbura cursul 


inexorabil al timpului și impunea voința lui unor 
popoare, mai întâi ostile, apoi recunoscătoare. 
Această femeie îl vrăjea și, prin ea, milenii de 
grandoare îl incitau să-și depășească micimea și să 
fondeze propriul imperiu. 

Această ambiție implica riscuri considerabile și 
tentativa de otrăvire va fi cu siguranţă urmată de alte 
agresiuni. Conștient de pericol, Cezar n-avea de gând 
să dea înapoi. Ar fi o lașitate din partea lui să nu 
încerce aventura. 

Când Cleopatra veni alături de el și îl luă de braţ, 
Cezar simți o forță nouă. 

— Visezi la Roma? îl întrebă ea. 

— La o Romă imensă pe care sper s-o văd 
născându-se. 

Apollodor tuși ușor şi cuplul se întoarse spre el. 

— Un mesaj urgent pentru regină. 

Citirea lui o mâhni pe Cleopatra. 

— Ahatul nostru, negustorul evreu Antipatros, este 
foarte îngrijorat; cohorte de veterani se strâng în 
diferite cartiere ale Alexandriei, iar soldații aduc 
catapulte şi încep să bareze străzile. 

Cezar citi şi el acel raport alarmant. 

— Ptolemeu se pregătește să mă atace și are de 
gând să profite de un război de hărțuire urban cu care 
legionarii mei nu sunt obișnuiți. 

— Acolo jos, strigă Sicilianul, se apropie o barcă! 

Singurul om de la bordul ei abia mai putea să dea 
din vâsle. 


Doi soldați din garda personală a lui Cezar îl 
ajutară să tragă la țărm. Tinerelul blond se ferise de 
capcanele mării, dar nu scăpase de arcașii unui vas 
de război postat la intrarea în port. Rănit grav, 
reuşise totuși să le vorbească romanilor înainte de a- 
și da duhul, iar unul dintre soldaţi se duse grabnic la 
imperator pentru a-i transmite mesajul. 

— Generalul Achillas a primit ordin să meargă spre 
Alexandria cu mii de călăreţi și pedestrași. Atacul va 
fi iminent. 

Cezar îl convocă pe Rufin și îl informă de situație. 

— Toți soldații sunt gata să lupte până la moarte, 
declară aprigul locotenent, dar bătălia se anunţă prea 
inegală. Este imposibil să restabilim liniștea în oraș 
șI în același timp să respingem o asemenea armată. 

— Nicio veste despre eventuale întăriri? 

— Niciuna. 

— Care-i părerea ta, Rufin? 

— Sunteţi comandantul suprem și o să vă respect 
deciziile. 

— Părerea ta! 

— Să ne îmbarcăm cât mai avem timp și să pornim 
în larg cât mai repede. 

— Ptolemeu va da ordin să se închidă portul, zise 
Cleopatra. 

— Măcar avem o şansă dacă încercăm să forțăm 
barajul; rămânând aici, suntem condamnați la pieire. 

— Războiul acesta poate fi evitat, consideră Cezar. 
O să mă folosesc de o armă secretă. 


— Care? se miră Rufin. 

— Ptolemeu al XIII-lea. 

* 

— eşiti, le ordonă imperatorul eunucului Pothinus 
și preceptorului Teodot. Trebuie să vorbesc cu regele 
între patru ochi. 

Tonul nu admitea replică, aşa că cei doi sfătuitori 
se executară. Peste măsură de încordat, micuțul 
suveran se agăţă de braţele tronului și încercă să 
evite privirea romanului. 

— Un război civil este cea mai mare nenorocire, 
declară Cezar cu o voce fermă, lipsită de agresivitate. 
Atacând-o pe Cleopatra, ataci Roma și vei provoca un 
al doilea conflict atât de grav, încât întreg Egiptul va 
avea de suferit. Ai impresia că superioritatea ta 
strategică și numerică îți garantează o victorie 
strălucitoare. Uiţi de calitățile legionarilor mei și de 
apropiata sosire a unei armate care îmi sare în 
ajutor? Eu am văzut mulți oameni murind și acest 
spectacol nu m-a bucurat niciodată. Tu, adăpostit în 
acest palat, îţi închipui că totul nu-i decât un joc. Dar 
nu este un joc, Maiestatea Voastră. 

Discursul îl mișcă pe regișor, flatat să fie astfel 
consultat. 

— Nu mai sunt la vârsta la care să mă joc! protestă 
el, sfâșiat între teama copilului în faţa unui tată 
autoritar şi dorinţa de a se afirma. 

— Sute de cadavre acoperind străzile din 
Alexandria, asta este cu adevărat dorinţa celui de-al 


treisprezecelea reprezentant al ilustrei dinastii a 
Ptolemeilor? Întemeietorul ei, Alexandru cel Mare, 
restabilise pacea, iar Roma nu are nicio intenție s-o 
distrugă. 

— Ce propune Cezar? 

— Întrucât niciun act iremediabil nu s-a comis 
încă, negocierea ar fi o soluţie excelentă. Urgenţa 
constă în stoparea ofensivei generalului Achillas. 

— În ce mod? 

— Dacă niște trimiși ai regelui său îi vor transmite 
un ordin clar, Achillas se va supune. După aceea, vom 
căuta împreună să ajungem la un acord satisfăcător. 

— Va include el plecarea tuturor romanilor? 

— Vom discuta despre acest lucru. 

Ptolemeu se ridică în picioare. 

— Îţi voi urma sfatul şi vom încerca să evităm 
înfruntarea armată. 

Abia părăsi Cezar sala de audienţă, că Pothinus și 
Teodot se grăbiră să între, nerăbdători să afle 
conținutul discuţiei. 

— Romanul a îndrăznit să vă amenințe? întrebă 
eunucul. 

— Cezar începe să ne respecte și se teme de 
ofensiva lui Achillas. M-a rugat s-o întrerup. 

— Şi bineînţeles, l-ați refuzat! 

Micuţul monarh își luă un aer superior. 

— Vom numi doi emisari însărcinaţi să-l transmită 
lui Achillas intențiile noastre, fără a omite să-i 
precizeze că suportăm în continuare jugul tiranului 


roman. 

Pothinus şi Teodot zâmbiră. În ciuda vârstei sale 
fragede, Ptolemeu nu era lipsit de viclenie. 

— Alegeţi niște personalități credibile care să se 
prezinte în fața Cleopatrei înainte de a pleca. 

Eunucul avu o îndoială. 

— Credeţi într-o conciliere, Maiestate? 

Rictusul lui Ptolemeu îl linişti. 

Doi jurişti, formați la Muzeu și aparținând curții lui 
Ptolemeu, se plecară înaintea lui Cezar și a 
Cleopatra, care avuseseră ocazia să asiste la 
cursurile lor. Influenţi și respectaţi, ei nu apreciau 
deloc agitația politicienilor și preferau să se consacre 
învățământului. Prieteni vechi, Dioscoride și 
Serapion își petreceau cea mai mare parte a zilelor 
încercând să uite mârşăviile lumii externe. 

— V-o spunem deschis, zise Dioscoride, un individ 
de vreo cincizeci de ani cam îngâmfat. Eu și colegul 
meu nu v-am aprobat reformele și le-am combătut. 
Prea multă grabă și lipsă de precizie... Dar, după ce- 
am chibzuit, ne-am dat seama că n-aţi greșit. Moneda 
noastră este o armă decisivă şi puterea ei ne 
garantează prosperitatea. Promulgarea de noi legi 
impune totuși respectarea procedurilor. 

Sosie a lui Dioscoride, Serapion aprobă printr-un 
semn din cap. Minuţios, el detesta pornirile înfocate 
ale reginei, puțin propice exerciţiului riguros al 


dreptului. 

— Regele v-a explicat ce misiune aveţi? întrebă 
Cezar. 

— Nu ne place să ne depășim funcțiile, mărturisi 
Dioscoride, dar suveranul nostru dorește ca noi să-i 
transmitem generalului Achillas ordinul de a-şi 
instala tabăra la distanță mare de Alexandria. Se 
pare că e singurul mod de a evita un război civil. Pe 
toți zeii, militarii şi armele sunt detestabile! Nu-i și 
părerea ta, Serapion? 

Cel interpelat confirmă printr-o privire stăruitoare. 

— Totuși, reluă Dioscoride, îndeplinim această 
sarcină ca să împiedicăm niște tulburări deplorabile. 
Violenţa nu folosește la nimic. 

Cei doi diplomaţi se retraseră. 

— Crezi în succesul acestor doi nerozi? îl întrebă 
regina pe Cezar. 

— De ce ar încălca Achillas ordinele suveranului 
său? Dacă armata lui rămâne pe loc, vom avea timp 
să ne organizăm apărarea. 

Cleopatra își privi amantul cu o intensitate 
neobișnuită. 

— Nu e o iluzie? Poate că locotenentul tău, Rufin, 
are dreptate; pleacă, salvează-ţi viața! 

— Abandonându-te și fugind ca un laş? Onoarea 
mea ar fi pătată pentru totdeauna și visul tău distrus. 
Vom construi viitorul aici și acum. 

Imbătată de iubire, tânăra femeie se abandonă 
dorinței bărbatului care, cu preţul unui curaj 


nebunesc, îi oferea speranţa. 
* 

În acea ultimă zi a lunii octombrie a anului 48 î.H., 
vremea se stricase. Temperatura scădea și un vânt 
puternic dinspre apus aducea nori. Trăsura care îi 
ducea pe Dioscoride și Serapion fusese prevăzută cu 
perne, dar acest confort sumar nu descrețea frunţile 
celor doi juriști care nu suportau să se îndepărteze de 
Alexandria. Nu apreciau deloc viaţa la ţară, 
drumurile întortocheate şi nici călătoriile, chiar şi 
foarte scurte. Lumea lor era Muzeul și Biblioteca, 
unde scriau texte de lege pe care le supuneau spre 
aprobare guvernului. De când se iscase vrajbă între 
Ptolemeu și Cleopatra, numeroase proiecte erau 
blocate și reforme indispensabile se lăsau așteptate. 
Cel puţin, această deplasare anevoioasă va conduce 
la o stare de liniște. În sfârşit, capitala își va recăpăta 
chipul obișnuit. 

Roţile trăsurii și copitele cailor produceau un 
zgomot asurzitor. Cum mai regretau cei doi erudiți 
liniştea sălilor de lectură! Plăcerea supremă era să 
desfăşoare încet un papirus conținând informații 
preţioase, să-l citească cu atenţie și apoi să-l aranjeze 
la locul său. După ce vor termina această misiune, 
Dioscoride și Serapion se vor întoarce grabnic în 
Alexandria. 

Escorta lor era compusă din zece călăreți 
experimentați aflați sub comanda unui veteran. 
Printre ei, un partizan al Cleopatrei căruia șeful nu-i 


cunoștea opiniile. Regina îi dăduse sarcina să observe 
desfășurarea negocierii și să-i trimită un raport 
detaliat. 

— Ce oroare! zise Dioscoride zărind avangarda 
armatei lui Achillas. Nu pot să sufăr manevrele 
militare. 

Serapion încuviinţă. 

Călăreţii şi trăsura se opriră brusc, iar Juriștii se 
treziră aruncaţi unul peste celălalt. 

— Imbecilii ăştia ne-au rănit! protestă Dioscoride. 

Cu braţele ridicate, comandantul escortei pusese 
piciorul pe pământ. Arcașii generalului erau gata să 
tragă, surprinși să întâlnească acest detașament, 
probabil ostil. 

— Misiune regală! strigă el. 

Incadrat de soldați vigilenţi, un ofițer se apropie. 

— Îi aduc doi ambasadori generalului Achillas. 

— Trebuie să-mi predați armele. 

Sub privirea îngrijorată a Juriștilor, membrii 
escortei se supuseră, apoi trăsura înaintă pe lângă o 
coloană de pedestrași. 

Călare, purtând pe cap un coif, Achillas stătea în 
mijlocul trupelor lui. 

— Ce individ grosolan, murmură Serapion la 
urechea lui Dioscoride. Mă întreb dacă știe să 
citească și să scrie. 

— Coborâţi, le ordonă aghiotantul generalului. 

Cu oasele înțepenite de atât drum, ambasadorii nu 
se prea grăbiră. 


— Cine sunteţi? îi întrebă Achillas. 

— Dioscoride și Serapion, trimiși ai Maiestăţii Sale, 
Ptolemeu al XIII-lea. Suntem însărcinați să vă 
transmitem un mesaj urgent și confidențial. 

— Am auzit de voi, le mărturisi generalul. Din câte 
se spune, sunteți cei mai buni jurişti ai curții. 

Această declarație neașteptată modifică părerea 
defavorabilă a ambasadorilor. Aspectul brutal al 
militarului nu ascundea cumva un spirit fin? 

— Urmaţi-mă. 

Dioscoride și Serapion merseră la distanță mare de 
cal. Se temeau de animale și mai ales de acele enorme 
patrupede care puteau azvârli din copite fără veste. 
Generalul îi duse la adăpostul unui smochin bătrân 
șI îi linişti sărind Jos de pe cal. 

— Așadar, care-i mesajul? 

— Ptolemeu dorește să opriţi înaintarea armatei 
spre Alexandria și să vă așezați tabăra departe de 
oraş. 

Achillas crezu că n-a înţeles bine. 

— Este o glumă? 

— Încetarea ostilităților va ușura negocierile cu 
Cezar și Cleopatra. 

— Negocieri, repetă Achillas, sceptic. A trecut 
vremea negocierilor! 

— Aceasta este dorinţa regelui, insistă Serapion, și 
toți supușii lui credincioşi trebuie s-o respecte. 

— Dorinţa regelui... Sunteţi siguri? 

— Aşa ne-a spus, preciză Dioscoride, și noi nu-i 


punem la îndoială vorbele! 

— V-a spus-o... deschis, fără ascunzișuri? 

— Oarecum. 

— Fii mai clar! îi ceru Achillas. 

— Ptolemeu ne-a reamintit că suportă jugul 
tiranului roman și... 

— lată adevărul! îi tăie vorba Achillas. Nefericitul 
a fost constrâns să repete instrucțiunile lui Cezar 
care vrea să-l țină prizonier pe suveranul nostru, să- 
mi întârzie ofensiva și să lanseze un contraatac. 

Uluiţi, ambasadorii se simțeau pierduţi. 

— Ce stăpân serviţi voi? îi întrebă Achillas. 

— Pe Ptolemeu al XIII-lea! exclamară într-un glas 
cel doi jurişti. 

— După părerea mea, mai degrabă pe căţeaua aia 
de Cleopatra, servitoarea lui Cezar. 

— Nu, nu, te înșeli! 

Sabia generalului țâșni din teacă și îi tăie gâtul lui 
Dioscoride. Înspăimântat, Serapion își privi prietenul 
murind fără să schiţeze vreo mişcare de fugă. 

Calm și precis, generalul îi rezervă și lui aceeași 
soartă. 

După ce-și şterse lama sabiei pe tunica lui 
Dioscoride, Achillas urcă pe cal și se întoarse la 
armata lui. 

— La drum! Mergem să ne eliberăm regele și 
capitala. 

Relatarea negustorului evreu Antipatros era pe cât 
de detaliată, pe atât de înspăimântătoare, și fiecare 
descriere a lui îi lovea pe Cezar și Cleopatra precum 
un pumnal. Zeci de catapulte fuseseră amplasate în 
principalele intersecții din Alexandria, veterani și 
soldați veniți din provincie patrulau prin oraș, sclavi 
înarmaţi formau primele linii, numeroase străzi erau 
blocate cu baricade construite din pietre tăiate. 
Orașul întreg se transforma în fortăreață populată cu 
adversari pregătiți să se lupte cu romanii. 

Departe de a întrerupe dezvoltarea acestui 
dispozitiv militar, Ptolemeu o accelerase, arătându- 
se dornic de a declara un conflict de anvergură. 

— Portul este încă accesibil, adăugă Antipatros, și 
corăbiile voastre pot ieși. Grăbiţi-vă înainte ca 
marina de război egipteană să vă împiedice. 

Șambelanul Apollodor îl introduse pe călăreţul care 
făcea parte din escorta lui Dioscoride și Serapion. 

— Generalul Achillas i-a ucis cu mâinile lui pe cei 
doi ambasadori, le dezvălui el. Chiar mâine, armata 
lui va ajunge în Alexandria. 

— Micuţul Ptolemeu este mai viclean decât mi-am 
închipuit, constată Cezar. I-a trimis intenționat la 
moarte pe cei doi demnitari. Achillas îl crede 
prizonier al Romei și vrea să-l elibereze, chiar și cu 
preţul unui măcel. 

De data asta, înfruntarea sângeroasă era 
inevitabilă și situația clară. Armata lui Cezar 


număra 3.200 de pedestrași, 800 de călăreţi și 34 de 
vase de război; cea a lui Ptolemeu era compusă din 
cei 20.000 de pedestrași și 2.000 de călăreți ai lui 
Achillas, rezervele încartiruite la Pelusium şi trupele 
din Alexandria. 

Indiferent de curajul și experiența romanilor, o 
bătălie urbană era pierdută dinainte. 

— Să mergem imediat în port, propuse Sicilianul. 
Zona este sigură, drumul scurt. Dacă plecăm pe 
înserat, corăbiile noastre vor evita un atac advers. 

— Eu rămân în Alexandria, decise Cleopatra. Dacă 
aş fugi, Ptolemeu ar prelua puterea și nu mi-aş mai 
revedea niciodată ţara. 

— Maiestate, asta-i sinucidere curată! Partizanii 
voştri nu sunt destul de numeroşi, vor fi nimiciţi în 
câteva ore, iar regele n-o să vă cruţe! 

— Uiţi de soldații mei, interveni Cezar. 

Șambelanul se arătă uimit. 

— Rămâi şi tu, generale? 

— În faţa vitregiei, m-am luptat întotdeauna și am 
de gând să ies victorios și din această nouă 
confruntare. 

Cezar era  transfigurat.  Uluiţi, șambelanul 
Apollodor și negustorul Antipatros contemplară un 
chip de pasăre răpitoare cu ochi arzători și reci în 
același timp. Bărbatul fermecător și amabil ceda locul 
comandantului de armată ajuns imperator. Această 
metamorfoză o linişti pe Cleopatra, însuflețită de o 
feroce dorinţă de a lupta. 


— Generalul Achillas pare convins că-l ţinem 
prizonier pe micuțul lui monarh, le aminti Cezar. Ei 
bine, să i-o confirmăm! 

* 

La palatul regal, atmosfera era netulburată. Planul 
lui Pothinus şi Teodot, ajutați de protejatul lor, 
perfidul Ptolemeu, fusese pus în aplicare fără 
greşeală și le aducea o victorie totală. În curând, 
Cezar şi Cleopatra vor fi masacrați și Ptolemeu al 
XIII-lea se va afirma ca un mare strateg, el, 
învingătorul celui mai faimos dintre generalii 
romani! 

Nerăbdătoare să se mărite cu fratele său și să fie 
încoronată regină în locul Cleopatrei, Arsinoe nu mai 
contenea să-l chestioneze pe fidelul ei eunuc, 
Ganymede, ca să afle informații noi. Ridicarea 
capitalei împotriva romanului și a metresei lui 
prevestea clipe minunate, iar năvălirea trupelor lui 
Achillas va fi un spectacol nemaipomenit. 

Uşa biroului lui Pothinus se deschise dintr-o dată; 
își făcură apariția Cezar, Rufin şi nişte legionari. 

Eunucul şi Teodot se ridicară în picioare. 

— Ce înseamnă... 

— N-aveţi voie să părăsiți reședința, declară Cezar. 
Orice tentativă de evadare sau de comunicare cu 
inamicul va fi pedepsită cu moartea. Până la noi 
ordine, vă las în viaţă. 

Stupefiați, eunucul și preceptorul priviră cum se 
închide ușa, păzită de acum înainte de doi soldaţi care 


nu vor ezita să ucidă pe oricine va încerca să fugă. 

Cu pași mari, Cezar şi oamenii lui se întoarseră în 
apartamentele lui Ptolemeu. Înţelegând că n-aveau 
cum să-i oprească, gardienii lui lăsară armele și se 
treziră imediat legați fedeleș. 

Un coafor tocmai îi netezea adolescentului șuvițele 
de păr. Văzându-l pe Cezar, își întrerupse munca și 
se ghemui într-un colţ al încăperii. 

Înspăimântat, Ptolemeu făcu ochii mari. 

— Micuţul manipulator a dat dovadă de o cruzime 
rară condamnându-și diplomaţii, declară Cezar. Am 
întâlnit mulți oameni perfizi, dar tu îi întreci pe toţi. 

Acuzatul protestă. 

— Te-am înfrânt, Cezar! Poporul și soldații mei te 
vor călca în picioare! 

— Eşti prizonierul meu, Ptolemeu, iar acest palat 
devine temnița ta. Să nu crezi că o eventuală victorie 
a lui Achillas, care e departe de a fi obținută, te va 
salva. 

— Tu, pentru a te salva, mă vei da pe mine în 
schimbul vieții tale! Acum, sunt comoara ta cea mai 
prețioasă. 

Privirea  dispreţuitoare pe care i-o aruncă 
imperatorul îl făcu pe adolescent să tacă. 

Nişte ţipete ascuţite răsunară. Doi legionari o 
aduseră cu forța pe Arsinoe care se dezlănțuise, 
urlând vorbe de ocară nu prea demne de o prinţesă. 

Apariția Cleopatrei o făcu pe sora ei să rămână 
mută de indignare. Ptolemeu încercă să o atace pe 


regină, dar braţul lui Cezar îi tăie elanul. 

— Sunteţi dușmanii Romei și ai Egiptului, iar de 
azi înainte veți fi împiedicaţi să faceţi rău. 

— Cleopatra, zise regișorul tremurând de ură, îți 
promit c-o să te sfârtec de vie! 

Întrucât o parte a palatului regal fusese 
transformată în închisoare, cealaltă deveni cartierul 
general al lui Cezar. Pe o masă mare, din marmură, 
fusese întinsă o hartă a Alexandriei. 

— Sunteţi conștient că riscaţi să pierdeţi beneficiul 
victoriilor obținute până acum? întrebă Rufin. 

— Nu aşa se întâmplă înaintea fiecărei bătălii? 
Aceasta va fi cea mai dificilă, recunosc, dar și cea mai 
glorioasă. 

Locotenentul generalului imperator își bombă 
pieptul. 

— Aşa este, vom învinge. 

Cleopatra arătă un loc precis pe hartă. 

— Nu putem să ocupăm decât un singur cartier, 
Bruchion. Palatul regal, Muzeul şi Bibhoteca sunt 
ușor de apărat. lar cel mai bun bastion al nostru va fi 
teatrul, de unde se ajunge cu ușurință în portul de 
răsărit şi la şantierele navale. 

— Excelentă analiză, recunoscu Cezar. Nu trebuie 
în niciun caz să ne dispersăm trupele. Concentrându- 
le în locurile indicate, vom opune atacatorului o linie 
de apărare greu de străpuns. 


— Corect, aprecie Rufin. 

— Avertizează-l imediat pe toți oamenii noștri. 
Fiecare să fie pregătit pentru a respinge un atac 
începând de mâine, din zori. 

Cleopatra continua să studieze cu atenţie planul 
capitalei. Cezar o luă în braţe. 

— Vor muri mulți oameni, iar orașul va fi distrus, 
indiferent cine va câștiga acest război. 

— E un coșmar... Se va risipi el oare? 

— Zell să ne călăuzească acţiunile. 

— Poate că e ultima noastră noapte... 

— Al regrete, regină a Egiptului? 

— De ce aş avea, din moment ce vom învinge? 
Insuflă-le forța necesară oamenilor tăi; eu trebuie s-o 
implor pe Isis. Ne vom revedea după aceea. 

* 

Puşi la lucru, Unchiașul și Vânt de Miazănoapte se 
achitară cum nu se poate mai bine de sarcina lor, 
alergând de la o casă la alta pentru a-i alerta și a-i 
aduna pe soldați. Negustorul Antipatros și numeroși 
evrei le dădură o mână de ajutor, conștienți că fiecare 
minut conta. Disciplina legionarilor le-a fost de mare 
ajutor și, puțin după lăsarea serii, aceștia ascultară 
un scurt discurs ținut de imperator, care le vorbi de 
pe scena teatrului. 

Cezar nu le ascunse gravitatea situației și 
dificultatea sarcinii lor. Date fiind înverșşunarea și 
superioritatea adversarului, luptele vor fi nemiloase 
și mulți viteji nu vor mai revedea Roma. Numai 


curajul și coeziunea le vor da posibilitatea să reziste, 
așteptând sosirea întăririlor. 
* 

În apropierea portului regal se afla un sanctuar 
închinat zeiței Isis, protectoarea marinarilor. Statuia 
care o reprezenta era un amestec de stiluri, egiptean 
și grecesc. Purtând pe cap coroana cu disc solar și 
coarne de vacă, îmbrăcată cu o rochie lungă plisată, 
cu gâtul împodobit cu un colier de aur, zeița ţinea în 
mână o sistră, instrument muzical format din tije 
metalice ale căror vibrații alungau undele malefice. 
La picioarele ei, niște spice de grâu și un corn al 
abundenței. 

Zâmbetul zeiţei o linişti pe Cleopatra. Frica de un 
dezastru se atenuă şi avu viziunea unei mări calme, 
scăldate de razele soarelui. 

Regina apucă mâna pe care Isis i-o întindea și, în 
compania ei, avu senzația că merge pe apă, admirând 
o Alexandrie intactă, cu monumente strălucitor de 
albe. 

In timp ce viziunea se risipea, statuia se răsuci, 
dând la iveală o scară. Regina urcă pe ea și ajunse la 
o criptă unde strălucea o lumină blândă provenind de 
la o lampă cu ulei. Ea lumina o statuetă a zeului Thot, 
om cu cap de ibis pe altarul căruia Hermes, îmbrăcat 
cu o robă aurie, ardea tămâie. 

— Fiindcă n-ai uitat-o pe Isis, zise vocea gravă a 
magului, ea nu te va abandona. 

— Războiul Alexandriei a început și n-avem nicio 


șansă de supravieţuire. Totuși, Cezar a acceptat să 
meargă la Dendera și i-am trimis un mesaj marii 
preotese asigurând-o că, orice s-ar întâmpla, lucrările 
vor continua și templul va fi isprăvit. 

— Venerează-l pe Thot, stăpânul cuvintelor sacre 
gravate pe pereţii sanctuarelor. Timpul, distrugerea 
și nebunia oamenilor nu-l ating. El influenţează 
gândirea credincioșilor săi, le deschide mintea și le dă 
seva unui copac mare, cu frunziș bogat, care 
răspândește o umbră binefăcătoare. Când barbaria și 
fanatismul îl vor tăia, natura întreagă va pieri și nu 
vor mai rămâne decât oameni care se luptă cu alți 
oameni. Aceea este bătălia ta, Cleopatra, și iată 
drumul tău, vai, atât de periculos, către misterele lui 
Isis. Dacă știința și abilitatea lui Thot te călăuzesc, 
poate că orizontul se va deschide. 

* 

Ca să-și mai aline durerea de oase şi muşchii 
obosiţi, Unchiașul dădu gata o amforă de vin roșu, o 
licoare puternică și revigorantă, cu arome de o fineţe 
remarcabilă. Bătrânul mângâie gâtul măgarului său, 
ghemuit lângă el, cu ochii pe jumătate închiși. 

— De data asta, băiete, ni s-a înfundat! Tu voiai să 
vezi Alexandria și când colo o să vedem un război, și 
nu unul mic! la ascultă... Nu crezi c-ar fi momentul 
să ne întoarcem în sat? 

Măgarul își ridică urechea stângă. 

— Cum nu? Suntem prinși între un oraș întreg care 
se revoltă împotriva noastră și o armată imensă care 


abia așteaptă să ne facă una cu pământul, iar tu vrei 
să rămâi aici! 

Bine ridicată, urechea dreaptă a măgarului 
confirmă. 

— Fără tine, nu voi găsi niciodată drumul de 
întoarcere! Fir-ar să fie, tot mai vrei să te joci de-a 
eroul... E groaznică, la unii măgari, mania asta de a 
cuceri lumea! 

Vânt de Miazănoapte închise ochii, semnalând 
necesitatea de a dormi înaintea zilei grele care se 
anunța. Descumpănit, Unchiașul îl imită. 

Santinelele romane erau la postul lor, pândind cel 
mai mic semn de ostilitate din partea alexandrinilor. 
Adăpostiți în cartierul  Bruchion, oamenii 
imperatorului credeau că pot respinge un asalt 
puternic. Nu era comandantul lor invincibil, nu ieșise 
el teafăr şi nevătămat din cele mai periculoase 
capcane? 

La palat, Cleopatra îi descria lui Cezar viziunea pe 
care o avusese. Noaptea era calmă, vântul blând, 
marea liniștită, stelele străluceau și Alexandria își 
ținea răsuflarea. 

Pe la mijlocul dimineții, armata lui Achillas trecu 
de Poarta Canopică din vestul capitalei!8. La vederea 


18 Numită şi Poarta Lunii. În partea de est a orașului, se afla Poarta 
Soarelui. (n. t.) 


generalului, veteranii, soldații și întăririle chemate 
în ajutor de Ptolemeu scoaseră strigăte de bucurie. 
Unite, forțele ostile lui Cezar vor forma un val atât de 
puternic, încât nimic nu-i va sta în cale. 

Generalul avu o oarecare dificultate să instaureze 
ordinea militară în sânul gloatei care invadase Calea 
Canopică, din fericire largă de vreo treizeci de metri, 
care ducea în cartierul Bruchion și la palatele în care 
se refugiase inamicul, ținându-i prizonieri pe rege și 
pe sfetnicii lui. La capătul celor cinci kilometri pe 
care-i avea de parcurs, Achillas va străpunge 
apărarea slabă a romanilor și imperatorul va avea 
parte de o înfrângere umilitoare despre care se va 
vorbi secole de-a rândul. 

Exista totuși un risc. Nu-i va ucide Cezar pe 
Ptolemeu, Arsinoe și pe ceilalți ostateci pentru ca mai 
apoi să-și ia viaţa? În pofida declaraţiilor liniştitoare, 
Achillas chiar spera la o răzbunare radicală din 
partea cuceritorului decăzut, căci astfel întreaga 
putere îi aparținea. Generalul se va forța să verse 
lacrimi la căpătâiul celor morți şi va ocupa tronul 
instaurând un regim militar. 

Nişte cai trăgeau turnuri de asediu înalte, pline cu 
arcași, prevăzute cu roți și ușor de deplasat. 
Pedestrașii și călăreţii mergeau în urma lor, însoțiți 
de specialiști însărcinați cu mânuirea catapultelor. 
Soldații se îmbulzeau, cântau, se îmbătau cu un 
triumf rapid, ordinul fiind de a ucide fără cruţare. La 
căderea serii, nu va mai rămâne niciun roman viu în 


Alexandria, iar capetele lui Cezar și al Cleopatra vor 
fi înfipte în vârful sulițelor. 

Deodată, înaintarea se opri. 

— Continuaţi să avansați! ceru Achillas. 

— Este imposibil, strigă un ofițer din înaltul unui 
turn de asediu, romanii au blocat trecerea! 

Generalul constată el însuşi.  Imitându-și 
adversarul, legionarii astupaseră străzile și 
străduțele, baricadându-se în interiorul acelei 
fortărețe improvizate. 

Cea dintâi săgeată țâşni dintr-un arc roman și 
străpunse gâtul ofițerului care stătea în stânga lui 
Achillas. 

Riposta fu imediată şi catapultele bombardară 
pozițiile inamicului. Ploaia de săgeți și de pietre ar fi 
trebuit să facă ravagii printre legionari, dar aceștia, 
adăpostindu-se în imobile și case, nu suferiră decât 
pierderi neînsemnate. 

Furibund, Achillas repetă atacurile ore în șir fără a 
reuși să distrugă apărarea lui Cezar, ai cărui arcași 
de elită se descurcau de minune. Din cauza unei 
manevre greșite, un turn de asediu pe roți se prăbuși, 
strivind numeroși pedestrași şi declanșând un 
început de panică. 

Având nevoie să chibzuiască, generalul ordonă 
încetarea ostilităților. Se lovea de o rezistență mai 
puternică decât își închipuise și trebuia să schimbe 


tactica. 
e 


Abia revenise calmul, că Vânt de Miazănoapte, 
Unchiașul și câțiva infirmieri se şi repeziră să dea 
ajutor răniților. Aducând urcioare cu apă, măgarul 
avu parte de o primire călduroasă, în timp ce 
Unchiașul suporta bombănelile legionarilor. 

Rufin se prezentă la raport. 

— Treizeci de morţi, douăzeci de răniți grav, 
cincizeci ușor, în stare să continue lupta. O singură 
baricadă străpunsă. Deocamdată, dușmanul n-are 
sorți de izbândă și pierde mulţi oameni. Atacurile lor 
sunt dezordonate și ineficace. 

— Moralul? întrebă Cezar. 

— Ridicat. 

— Să nu slăbim vigilența. După această înfrângere, 
furia lui Achillas va fi înzecită. 

— Am  rechiziționat personalul medical al 
palatului, anunţă Cleopatra. Mai multe săli vor fi 
rezervate răniților, care vor primi cele mai bune 
îngrijiri. 

— lată-te aliata Romei, constată imperatorul. 

Ea îi zâmbi. 

— Nu cumva este invers? 

Cezar nu înceta s-o redescopere pe această tânără 
femeie care avea mereu tot felul de iniţiative. În plin 
conflict armat, în timp ce viaţa îi era ameninţată, ea 
își păstra sângele rece și părea de neclintit, afișând 
totodată farmecul unei magiciene. 

— Ce crezi despre Achillas? o întrebă Cezar. 

— Un adevărat comandant de armată, brutal şi 


nemilos. Nu va renunţa la ideea de a ne distruge, căci 
puţin îi pasă de viitorul familiei regale; el se vede deja 
stăpânul absolut al Alexandriei. 

— O luptă pe viaţă și pe moarte... Riscă să-l 
orbească; se va înverșuna să ne străpungă 
baricadele? 

— Achillas nu renunţă uşor. În caz de eșec repetat, 
va căuta o soluție mai bună. 

Regina și imperatorul se aplecară asupra hărții 
oraşului, încercând să-și dea seama din ce parte i-ar 
mai putea ataca adversarul. 

* 

Teodot era atât de abătut, încât nici nu mai putea 
să-i recitească pe poeții alexandrini. Exasperat, 
Pothinus se învârtea în cerc. 

— Izolarea noastră va fi de scurtă durată, își dădu 
el cu părerea. Armata lui Achillas ne va elibera în 
curând. 

— Nu-ţi împărtășesc optimismul, zise eruditul. 
Cezar este un strateg iscusit. 

— Nu este expert în lupta urbană și va fi copleșit 
numeric! 

Ușa închisorii se deschise. Apolodor Sicilianul intră 
urmat de doi servitori tineri care aduceau mâncare. 

— Atacul generalului Achillas a eşuat, le dezvălui 
el, şi armata lui Cezar este intactă. În calitate de 
prizonieri, până când veţi fi judecaţi, mâncarea 
voastră va fi la fel cu cea a soldaților. 

Cum șambelanul se întoarse cu spatele, Pothinus 


strecură în buzunarul de la tunica unuia dintre 
servitori două monede de bronz și un scurt mesaj 
adresat lui Achillas, prin care îi ordona să continue 
lupta și să-l elibereze pe Ptolemeu. 

Eunucul mirosi mâncarea de bob fiert amestecat cu 
bucăți de carne dubioase; îngreţoșat, preferă să 
postească. 

* 

Slujnica Charmion profită de încetarea luptei ca s- 
o coafeze pe regină, s-o parfumeze și s-o oblige să-și 
schimbe rochia. 

— Război sau ne-război, trebuie să rămâneți 
frumoasă și elegantă. Faptul că sunteți iubită de 
Cezar nu îngăduie neglijenţa. Ce ţinută, ce general! 
Mantia lui roșie este impecabilă, mâinile îi sunt 
îngrijite şi nu-și permite nicio lipsă de gust. În 
definitiv, vă înţeleg; în pofida vârstei lui, este de o mie 
de ori mai seducător ca flăcăii vânjoși de la curte! 
Care, de la atât antrenament la sala de gimnastică, 
au tărtăcuța goală şi mădularul moale. 

— Charmion! 

== În respingeați fiindcă speraţi să întâlniți un 
bărbat ca Cezar și ați avut dreptate. Dat fiind 
caracterul vostru, vă trebuia un amant de talia lui. 
Încercaţi să câștigați războiul și să vă căsătoriți cu 
generalul ăsta. Împreună, redresaţi ţara noastră pe 
care au distrus-o Ptolemeu și clica lui, iar poporul vă 
va iubi. Eu mă lupt în felul meu, i-am scos toate 
prăjiturile după care e mort micuțul monstru. Măcar 


o să slăbească! Ah, nu vă mișcaţi... Gata, sunteți 
superbă. 

Charmion îi arătă reginei o oglindă mare. Aceasta 
reflecta razele aurii ale unui soare blând de toamnă 
care începea să apună. 

Neliniștită, Cleopatra presimţea o noapte tragică și 
se duse lângă Cezar. 

Și el părea îngrijorat. 

— Ne-am întărit linia de apărare, zise el, și vom 
rezista. Achillas o știe, nu va insista. 

Cleopatra contemplă rada portului, cheiurile, 
insula  Antirhodos, principalul canal navigabil, 
farul... Și avu o certitudine. 

— Portul regal... Achillas o să-l ocupe! 

Ascultând rapoartele ofițerilor săi, generalul 
Achillas ajunsese la concluzia că  baricadele 
romanilor vor fi greu de trecut. În plus, aceștia 
profitaseră de încetarea luptei pentru a le întări și 
asalturile riscau să fie zădărnicite unele după altele. 

Trebuia așadar găsit un punct slab în sistemul de 
apărare al lui Cezar, iar Achillas descoperi în cele din 
urmă un unghi de atac: portul de la răsărit, unde erau 
ancorate șaptezeci și două de nave de război 
alexandrine, dar şi flotila romană care se credea la 
adăpost. Ptolemeu n-avusese timp să dea ordin 
marinei lui să blocheze ieșirea din radă și Cezar, 
refuzând să părăsească orașul, își păstra în rezervă 


galerele. 

Un obiectiv precis: să ia corăbiile lui Ptolemeu, să-i 
taie lui Cezar orice posibilitate de fugă și să atace 
palatul dinspre mare; legionarii nu vor reuși să apere 
cheiurile mult timp. 

Evitând cartierul Bruchion, soldații lui Achillas o 
luară de-a lungul râului alergând. Era imposibil să 
folosească turnurile de asalt și catapultele, dar 
pedestrașii nu vor avea nevoie de așa ceva. Luaţi pe 
nepregătite, romanii nu vor opune decât o rezistență 
disperată. 

* 

Cezar ținuse cont de avertismentul Cleopatra și 
deplasase o sută de legionari care se masaseră în 
dreptul portului regal pentru a apăra galerele 
romane. 

Neaşteptându-se la o hoardă zgomotoasă și 
compactă, ei se retraseră încercând să se 
adăpostească și un ofițer chemă imediat întăriri. 
Postaţi pe acoperișul palatului, niște arcași încetiniră 
înaintarea dușmanului. 

Rufin îl alertă pe Cezar. 

— Trebuie neapărat să ne retragem! Altfel, oamenii 
noștri vor fi masacrați. 

— Şi galerele noastre? 

— Sunt pierdute. 

— Dacă ele sunt pierdute, la fel suntem și noi. 

— Este imposibil să le apărăm, zise Rufin. Sunăm 
retragerea? 


Imperatorul nu putea să-şi întârzie decizia. 

— Să dăm foc la tot. 

— La tot... 

— Să ardem corăbiile noastre şi pe cele ale lui 
Ptolemeu. 

— Sunteţi sigur că... 

— Este singura soluţie. Să ne grăbim. 

Cleopatra nu interveni. Acţionând astfel, Cezar se 
priva definitiv de o eventuală fugă și își dovedea 
dorința de a învinge. 

Comandând o trupă de soldați hotărâți, Rufin 
execută ordinul. Aruncând torţe înmuiate în smoală 
lichidă, ei aprinseră parâmele de cânepă şi puntea 
corăbiilor, care era îmbibată cu ceară. In curând 
luară foc băncile vâslașilor și frânghiile care fixau 
vergele în vârful catargurilor. Pe jumătate arse, 
vasele se scufundară!?. 

Acest spectacol înspăimântător îi încremeni pe 
luptători. Cum ar fi putut Achillas să-și imagineze o 
asemenea distrugere? Iscându-se un vânt puternic, 
focul se întinse de la o corabie la alta cu o rapiditate 
stupefiantă, ajungând la hambarele cu grâu și la un 
depozit de lemn de lângă Marea Bibliotecă. 

Înnebuniţi, gardienii erau incapabili să împiedice 
extinderea flăcărilor. Savanţii ţâșniră afară din 
locuinţe, neştiind ce să ia cu el. Ferestrele se făcură 
țăndări, focul găsi elemente de calitate, papirus și 


19 Descrierea îi aparține lui Lucan. (n. a.) 


etajere din lemn. Un bătrân erudit vru să salveze 
câteva volume, dar tunica îi luă foc și el se prăbuși în 
mijlocul unui rug de proporții gigantice care îi 
înmărmuri pe Cezar, Cleopatra, pe legionari și pe 
adversarii lor. 

În mai puţin de o oră, din cauza rafalelor de vânt 
care înteţiseră incendiul, Muzeul, Biblioteca și mai 
multe alte clădiri fură distruse în totalitate. Cartierul 
Bruchion nu mai era decât o magmă fumegândă și 
doar palatele, cu fațada înnegrită, scăpaseră parțial 
de dezastru. 

Cezar se  dezmetici primul din  buimăceala 
generală. 

— Mai rămâne un pasaj între teatru și port, îi zise 
el lui Rufin. Să-l folosim. 

Puţinii soldați ai lui Achillas postați în acel loc nu 
rezistară în fața năvălirii romanilor și imperatorul 
conduse el însuși un detașament întreg pentru a 
ajunge la obiectivul său: farul. Nu putea să ocupe 
toată insula Pharos, dar cucerirea celebrului 
monument, situat la capătul ei, îi asigura 
supravegherea portului și controlul asupra lanțurilor 
care se întindeau pentru a închide accesul la el. 

Rufin aprecie încă o dată geniul strategic al lui 
Cezar și simţul improvizației de care dădea dovadă în 
împrejurări tragice. Instinctul îi permitea să tragă 
folos din orice incident, chiar dacă era o catastrofa 
precum acel incendiu uriaș. Un singur imperativ 
conta: să reia inițiativa. 


Paznicii însărcinaţi cu întreținerea farului au fost 
rapid masacrați și Cezar se năpusti pe scara în 
spirală care ducea la etaje. De formă pătrată, primul 
atingea înălțimea de 60 de metri, al doilea, octogonal, 
mai adăuga 26 de metri şi al treilea încă 19 metri. 
Lumina flăcării care ardea constant în vârful acestui 
turn de piatră de 105 metri ajungea până la cincizeci 
de kilometri. Având numeroase încăperi, farul le 
furniza romanilor un post de observaţie perfect, din 
înaltul căruia puteau supraveghea orașul și marea. 

— Locul este sigur și va fi lesne de apărat. N-avem 
decât doi răniţi ușor. 

Cezar privi cum arde Alexandria. Atacând Roma, 
micuțul Ptolemeu provocase distrugerea capitalei 
sale și a bijuteriilor ei, Biblioteca și Muzeul, care 
întruchipau dorința unei științe universale. Mu de 
cărți și de rapoarte științifice se transformau în 
scrum, nenumărate zile de cercetare erau reduse la 
neant. 

Pentru prima dată, imperatorul, obișnuit cu 
atrocitățile bătăliilor, vedea pierind o lume de 
savanţi, ingineri, literați și poeţi din cauza vanităţii şi 
a smintelii unei dinastii decadente. Dacă s-ar fi lăsat 
pradă furiei, l-ar fi sugrumat pe Ptolemeu al XIII-lea, 
jalnic moştenitor al unui laş, al unui obsedat sexual 
și al unui corupt. Dar nu mai era cale de întoarcere. 
Acum, avea un singur ţel: să câștige războiul 
Alexandriei. 

Privirea Cleopatrei scăpăra scântei. 

— Biblioteca, Muzeul, comorile Alexandriei. Cum 
al îndrăznit? 

— Nu sunt vinovat de acest dezastru, zise Cezar. 
Dând ordin să fie incendiate corăbiile mele și cele ale 
lui Ptolemeu, nu-mi închipuiam că focul se va întinde 
în felul acesta. Furtuna s-a dezlănţuit într-o clipă, iar 
vântul, de o rară violenţă, a exprimat mânia zeilor. 

Regina strânse pumnii. 

— Acum, Îi acuzi pe zei! 

— Cine altcineva ar fi decis să înzecească puterea 
incendiului? Prostia fratelui tău, nedemn de funcția 
sa, a dezlănţuit pedeapsa cerului. Intenţiile mele 
erau clare: să elimin flota dușmană și s-o sacrific pe- 
a mea pentru a da de înţeles că nu voi fugi. Acum, 
controlez farul şi sistemul meu de apărare este intact. 
Atacurile lui Achillas au eșuat, superioritatea lui 
numerică nu-i oferă victoria rapidă la care spera. 
Uită trecutul, Cleopatra, și nu te gândi decât la luptă. 

— Muzeul, Biblioteca... 

— Dacă domnești, le vei reconstrui. 

Regina părea neîncrezătoare. 

— Rămâi aliata mea sau îmi condamni acțiunea? 

Ochii verzi ai Cleopatrei, de o profunzime de 
nepătruns, îl măsurară pe imperator. 

— Te iubesc, Cezar. Şi cred în noi. 

Niciodată învingătorul din războiul cu galii nu 
primise o asemenea încurajare. În inima acelei nopți 


pe care coloanele de fum o făceau și mai întunecată, 
el se simţi invincibil. 
* 

— Ei, drăcie, îngăimă Unchiașul, ei, drăcie... 

Până și Vânt de  Miazănoapte, de obicei 
imperturbabil, părea uimit de întinderea ruinelor 
unde jăraticul încă licărea. Mulţi împărtășeau 
părerea lui Cezar: provocat de om, incendiul își 
datora intensitatea anormală intervenţiei zeilor. Pe 
cine doreau ei să pedepsească, pe micuțul Ptolemeu 
sau cuplul format din cuceritorul roman și regina 
Egiptului? Următoarele ore aveau să dea răspunsul. 

Temându-se de un nou atac, romanii nu slăbiră 
vigilenţa. În zori, Rufin schimbă garda și verifică dacă 
nu exista vreo breșă care i-ar fi permis dușmanului 
să se infiltreze. În fruntea intendenţei, Unchiașul și 
Vânt de Miazănoapte distribuiră rații de apă şi hrană 
în timp ce soldații, folosind bucăţi de moloz și diverse 
resturi din dărâmături, fortificau baricadele. În 
pofida aspectului său trist, Bruchion rămânea un 
bastion solid. 

Indiferenți la ravagiile provocate de incendiu, 
legionarii erau încântați de strategia comandantului 
lor. Necăzând pradă disperării, el răsturnase o 
situație  compromisă, având nişte inițiative 
nemaipomenite. Acest succes nesperat alunga 
oboseala și toți stăteau la posturile lor cu aceeași 
hotărâre. 

Din înaltul farului, Rufin constată amploarea 


pagubelor. Pedestrașii lui Achillas își adunau morții, 
nenumărați. Multe turnuri de asalt și catapulte 
fuseseră arse şi pierderea acestui material micşora 
capacităţile ofensive ale armatei care-l susținea pe 
Ptolemeu. 

Totuşi, nimeni nu subestima adversarul. Deși 
suferise pierderi serioase, Achillas n-avea să renunţe 
la ideea de a-i strivi pe romani. 

* 

Medicul militar îl consulta pe generalul Achillas, 
care suferise o criză de inimă când incendiul îi 
obligase pe soldați să se retragă. Invăluiţi de flăcări, 
mulți dintre ei pieriseră. 

— Aveţi o inimă puternică, își dădu cu părerea 
doctorul. 

Războinicul cu figură pătrăţoasă se ridică în 
picioare. 

— De băut, ceru el. 

Aghiotantul său se grăbi să-i aducă bere. Având 
gâtul uscat, generalul bău cu lăcomie, apoi îl dădu la 
o parte pe medic și ieși din vila luxoasă unde fusese 
transportat. 

Lumina îl orbi, generalul se clătină și se sprijini de 
zid; principalii săi locotenenţi îl înconjurară. 

— Mă simt bine, foarte bine... Vreau să aud 
rapoartele! 

— Nu sunt prea grozave, recunoscu un ofițer de 
cavalerie. N-am reușit să străpungem apărarea 
romanilor. Toate corăbiile lor au fost distruse, la fel 


și ale noastre. lar Cezar a pus stăpânire pe far. 

— Pe far... Sunteţi siguri? 

— Ne este imposibil să ne apropiem, arcașii lor au 
o precizie redutabilă și pedestrași au fortificat 
accesul. Dar controlăm insula Pharos. 

— Ce pierderi avem? 

Membrii statului-major prezentară estimările și 
bilanțul greu nu-l încurajă pe Achillas. Totuși, 
superioritatea lui rămânea zdrobitoare. Trebuia s-o 
folosească în mod eficace. 

Obosit, aprigul general se chinuia să înţeleagă 
adevăratele cauze ale eșecului. Atacul său ar fi 
trebuit să-i nimicească pe romani, rătăciți pe teren 
necunoscut, și când colo aceștia, dimpotrivă, se 
descurcaseră cum nu se poate mai bine. Flota lui 
Ptolemeu scufundată, cel mai frumos cartier al 
orașului mistuit de foc, familia regală și sfetnicii săi 
prizonieri în palat, Cezar și Cleopatra teferi și 
nevătămați... Acest început de război, pe care 
Achillas îl nădăjduia scurt, era deplorabil. 

Aghiotantul îi înmână un mesaj de la Pothinus care 
îi dădea de veste că regele și ai lui erau în viaţă și 
așteptau să fie eliberați. 

Așadar, eunucul avea complici care îi permiteau să 
comunice cu exteriorul. Erau ei însă de ajuns pentru 
a provoca o revoltă în interiorul reședinței lor forțate? 

Întrucât nimic nu se întâmplase așa cum fusese 
prevăzut, Achillas ar fi avut nevoie de sfaturile lui 
Pothinus pentru a pune la cale o nouă strategie care 


să-i surprindă pe romani. Ușor descumpănit, 
generalul se linişti gândindu-se la numărul mic de 
legionari care îi rezistau. În cele din urmă, va obţine 
victoria... Afară de cazul în care Cezar va primi 
întăririle necesare. lar Achillas nu putea să interzică 
accesul în port. 

— Ce ordonați? întrebă un ofiţer. 

— Ardeți morții, îngrijiţi răniții, staţi cu ochii pe 
inamic. Diseară, statul-major se reunește pentru a 
stabili următoarele operațiuni. 

Adus de spate, Achillas se retrase. 

De la fereastra zăbreltă a închisorii lor luxoase, 
Pothinus și Teodot urmăriseră toată noaptea 
extinderea incendiului. În zori, când vântul se 
potolise în sfârşit, constatară amploarea dezastrului. 

— Nu, murmură Teodot, nu, nu este posibil... Nu 
Muzeul, nu Biblioteca! 

— Ruine fumegânde... Blestematul ăsta de Cezar 
ne-a distrus capitala! 

— Nu Muzeul, nu Biblioteca, repeta preceptorul 
clătinându-se. 

Eunucul îl împiedică să se prăbușească și îl ajută 
să se aşeze. 

— Operele poeților şi ale savanților noștri, mii de 
volume adunate cu răbdare, texte neasemuite, 
inestimabile... 

Teodot își duse mâna la inimă, respirând cu mare 


greutate. 

— Trebuie să cer ajutor, hotărî Pothinus. 

— Nu Muzeul, nu Biblioteca... 

Eunucul bătu cu putere în ușă. Gardianul deschise, 
neîncrezător. 

— Preceptorul Teodot se simte rău, cheamă un 
doctor! 

Alertat, terapeutul familiei regale veni în fugă. 

Cu capul înclinat pe umărul stâng, preceptorul lui 
Ptolemeu al XIII-lea își dăduse duhul. 

Când servitorii primiră permisiunea să ia cadavrul, 
Pothinus îi strecură o scrisoare complicelui său 
obișnuit. Eunucul îi sugera lui Achillas să lanseze un 
nou atac masiv și să slăbească astfel rezistenţa 
romanilor. 

* 

— Totul este gata, Maiestate, declară eunucul 
Ganymede, dar riscurile sunt foarte mari. Chiar vreți 
să vă încercați norocul? 

Prințesa Arsinoe ridică bărbia. 

— Să ieşim din temnița asta, decise ea. 

Tânăra avea încredere deplină în Ganymede, tatăl 
ei adoptiv, dușman înverşunat al Cleopatrei. Viclean 
și violent, acesta visa un destin măreț pentru 
protejata lui. 

— L-am cumpărat pe unul dintre gardieni, un gal. 
A acceptat să ne scoată din palat, va veni dintr-o clipă 
în alta. 

Prinţesa și eunucul ţintuiră cu privirea ușa masivă 


din lemn de abanos de la apartamentele lui Arsinoe, 
lar aşteptarea li se  păru  interminabilă. 
Nemaisuportând închisoarea și nici pasivitatea lui 
Ptolemeu, fata era convinsă că putea să joace un rol 
decisiv în lupta împotriva romanilor. Amantă a lui 
Cezar, Cleopatra trădase poporul Alexandriei, căreia 
Arsinoe avea să-i redea mândria. 

Uşa se întredeschise. 

Gardianul era un ins necioplit la vreo cincizeci de 
ani, încântat să bage în buzunar o sumă frumușică. 
Întrucât puștoaica și eunucul nu reprezentau niciun 
pericol, faptul că-i lăsa s-o șteargă nu va primejdui 
victoria finală a imperatorului. 

— La ora asta, zise galul, bucătăriile sunt goale. 
Treceţi prin ele, coborâți scara ce duce la chei și acolo 
veți găsi o barcă. Dacă aveți puţin noroc, s-ar putea 
să scăpați de arcași. 

— Bună treabă, recunoscu Ganymede. 

— N-aş merita un mic supliment? 

— Ţi-l dau. 

Mâinile puternice ale eunucului îl sugrumară pe 
gal, care se arătă atât de surprins, încât abia avu 
putere să se zbată. Sufocat repede, cu limba 
atârnând, acesta se prăbuși la pământ. Ganymede îi 
șterpeli pumnalul, inspectă culoarul și îi făcu semn 
prințesei să-l urmeze. 

* 

Umbrele se risipiseră, Cleopatra își va ține 

promisiunea și nu-i va reproşa niciodată lui Cezar 


incendiul de la marea Bibliotecă. Rămânând în 
Alexandria, conștient de fragilitatea poziției lui, 
imperatorul îşi dovedise forţa angajamentului și 
dimensiunea curajului. Regina era convinsă că pe el 
îl vor încorona zeii. 

Ziua se scurgea fără incidente notabile. În timp ce- 
și trăgea sufletul, Achillas trebuia să-și regândească 
strategia înainte de a porni din nou la luptă. Un asalt 
masiv era cât se poate de probabil, iar el nu putea fi 
respins decât cu prețul multor vieţi omenești. Dacă se 
va deschide o breșă, palatul va fi la îndemâna 
dușmanului. 

— N-a fost ultima noastră noapte, zise Cleopatra, 
generalul Achillas a dat înapoi. 

— După ce va trece efectul surprizei, va fi și mai 
înverşunat. N-are rost să ne mințim, regină a 
Egiptului, situația noastră este disperată. 

Însoţit de un legionar care trăgea de gulerul tunicii 
un băiat cu lanţuri la picioare, șambelanul Apollodor 
îl întrerupse pe Cezar. 

— Arsinoe și Ganymede au reușit să fugă, zise 
Sicilianul cu părere de rău. Eunucul a sugrumat un 
gardian și au luat o barcă pe care n-am putut s-o 
oprim. Bine măcar că l-am identificat pe trădătorul 
ăsta! 

Legionarul își forță prizonierul să îngenuncheze. 

— Ascundea această scrisoare, explică Apollodor. 

Cezar citi documentul. 

— Cine ţi-a dat-o? îl întrebă el pe servitor. 


— Stăpânul Pothinus... Trebuia să i-o înmânez 
unui bucătar. 

— Arestaţi-l şi faceţi-l să vorbească, ordonă 
imperatorul. Apollodor, îţi încredințez sarcina de a 
desființa rețeaua asta. În palat nu trebuie să fie decât 
oameni de încredere. 

* 

Pothinus tresări, se ridică și se rezemă de perete. 

— Generale... 

— Recunoşti că eşti autorul acestei scrisori? îl 
întrebă Cezar. 

Eunucul își aruncă privirea pe ea. 

— Cineva mi-a furat-o, cineva... 

— În ciuda avertismentului meu, țineai legătura cu 
complicele tău, Achillas, dușmanul Romei. Te 
prevenisem de consecinţele unui asemenea act. 

Pothinus se aruncă la picioarele imperatorului. 

— Cruţaţi-mă, vă implor! 

— Suntem în război. Să hrănesc la sân un șarpe ca 
tine ar fi o greșeală de neiertat. 

Doi legionari luară cu ei un Pothinus plângăcios, 
căruia nimeni n-avea să-i deplângă moartea. 

Nimeni în afară de bucătarul său, care jură să-l 
răzbune. 

Nişte chiote de bucurie îl treziră pe Achillas, care 
ațipise înainte de adunarea statului său major și pe 
care aghiotantul său nu îndrăznise să-l deranjeze. 


leşi din clădirea care-i servea drept cartier general și 
văzu o mulțime zgomotoasă sărbătorind sosirea 
prințesei Arsinoe şi a tatălui ei adoptiv, eunucul 
Ganymede, o namilă vânjoasă de talia generalului. 

„Arsinoe este regina noastră!” strigă un ofiţer, 
cuvinte repetate pe dată la unison. 

În cele din urmă, prinţesa şi protectorul ei ajunseră 
la Achillas, care suferea de ameteli și de greață. 

— Aţi... ați evadat? 

Fata cu chip dizgrațios îi aruncă o privire 
disprețuitoare comandantului armatei. 

— Ptolemeu își suportă detenția, dar eu iau 
inițiativele necesare! auzi ce strigă poporul meu? Mă 
recunoaște ca suverană! De acum înainte, mi te supui 
mie. 

— lertați-mă, Maiestate, dar nu aveţi nicio 
experienţă în arta militară și... 

— A ta nu ţi-a adus victoria pe care ar fi trebuit s-o 
obţii! Strategia ta a fost un eșec lamentabil și nu te 
mai consider demn să comanzi armata. Ganymede te 
înlocuieşte chiar din clipa asta. 

— Eunucul ăsta... 

Tatăl adoptiv își împlântă pumnalul în pântecele 
lui Achillas. 

— Să discuți ordinele reginei este o crimă de 
lezmajestate care, în vreme de război, se pedepsește 
cu moartea. 

Cu o vădită plăcere, Ganymede răsuci cuțitul în 
rana condamnatului. Un șuvoi de sânge ţâșni din 


gura lui Achillas, care dădu ochii peste cap și se 
prăbuși. 

Noul general comandant se întoarse spre mulțimea 
compusă din militari şi civili. 

— Trăiască regina Arsinoe a IV-a, care ne va 
conduce spre victorie! 

Urarea fu salutată cu aclamații și noua stăpână a 
Alexandriei, îmbătată de această putere pe care și-o 
dorea atât de mult, rosti primele ei cuvinte oficiale. 

— Achillas este responsabil de pierderea multora 
dintre soldaţii noștri, și-a meritat pedeapsa. Noi îl 
vom elimina pe tiranul roman și pe amanta lui, 
vrăjitoarea de Cleopatra, și îl vom readuce pe 
Ptolemeu pe tronul lui! 

Acest plan entuziasmă asistenţa. 

— Un atac frontal ar fi inutil, declară Arsinoe. 
Generalul Ganymede mi-a sugerat o modalitate mult 
mai bună de a învinge dușmanul și acest demers nu 
ne va costa nici măcar o singură viaţă. 

* 

Mânia Cleopatra era fățișă. 

— Arsinoe, regina Egiptului... e grotesc! 

— După spusele aliatului nostru, Antipatros, zise 
Cezar, a fost încoronată prin aclamațiile mulțimii și 
prima ei decizie a fost să-l execute pe generalul 
Achillas și să-l numească în locul lui pe Ganymede. ÎI 
cunoşti pe acest om? 

— O divinizează pe surioara mea și a vegheat 
asupra educației ei. Este un fățarnic cu privire şireată 


care pune mereu la cale fapte mișelești. 

— A avut funcții militare? 

— Nu, dar este capabil să comande. La palat, avea 
rețeaua lui de slujitori, iar ceilalți se temeau de el. 

Cezar avea dubii. Un atac masiv ar fi străpuns 
liniile romane, dar noul comandant părea să renunţe 
la el. Totuși, având în vedere setea ei de putere, 
Arsinoe nu va căuta pacea. O interesa numai 
uciderea adversarului. 

Așadar, era vorba de un vicleșug. Ce modalitate de 
vătămare va folosi vrăjmașul? 

Simţind mâhnirea Cleopatrei, Cezar o îmbrățișă. 

— Tu eşti unica regină a Egiptului și uzurpatoarea 
va plăti scump pentru vanitatea el. 

* 

Cezar ocupa farul și cartierul palatelor. Portul de 
vest 20 și Heptastadionul 2! , digul care lega 
continentul de insula Pharos, rămâneau în mâinile 
lui Arsinoe și ale devotatului ei Ganymede. 

Nimeni nu contesta preluarea puterii de către cei 
doi şi acest succes Îl uimea pe eunuc, care se temea 
de furia ofițerilor lui Achillas. Decepţionaţi de 
comportamentul comandantului lor, aceştia 
trecuseră de partea noului lor general, fericiți să 
primească ordine îndrăzneţe, pe care se grăbeau să le 


20 Portul Eunostos. (n. a.) 

21 Numit așa fiindcă măsura șapte stadia. Un stadion (unitate de 
măsură a lungimii la vechii greci) echivala cu aproximativ 185 de 
metri. (n. t.) 


execute. Bănuitor, Ganymede le ceruse să depună un 
jurământ de credinţă, prevenindu-i că-l va sancţiona 
la cea mai mică abatere. Violenţa cu care îl omorâse 
pe Achillas îi dovedea cruzimea și nici măcar 
veteranii nu-și doreau să se confrunte cu acest 
războinic mătăhălos, care promitea să-i masacreze pe 
romani și să elibereze Alexandria. 

Mândră de reușita ei nesperată, Arsinoe își 
organiza curtea și nu suporta nici cea mai mică 
nesupunere. Plăcerea de a cârmui era fără seamăn și 
ăsta nu era decât începutul. 

— Cum stăm cu pregătirea ofensivei? îl întrebă ea 
pe Ganymede. 

— Nici marele Cezar în persoană nu-i va rezista. 

— Când vom vedea rezultatele? 

— În curând, staţi liniştită. Şi doresc să vă arăt o 
armă pe care idiotul ăla de Achillas o uitase. 

Intrigată, Arsinoe îl urmă pe eunuc până la 
șantierul portului Eunostos, unde niște dulgheri 
lucrau fără întrerupere, urmând directivele lui 
Ganymede. 

Regina nu-și putu stăpâni uimirea. 

— Corăbii... Astea sunt corăbii! 

— Cezar crede că ne-a scufundat întreaga flotă de 
război, dar se înșală. E drept că aceste nave sunt mai 
ușoare decât cele distruse în timpul incendiului, dar 
ne oferă posibilitatea să atacăm palatul regal. 

Surprinsă, Arsinoe mângâie coca mai multor 
corăbii. 


— Sunt gata să navigheze? 

— Meşterii disponibili își sporesc eforturile și 
lucrează în schimburi. Cezar nu se gândește decât să- 
și întărească baricadele, neștiind că ele au devenit 
inutile. 

Ochii fetei străluciră de satisfacție. 

— O să-l facem de râs pe imperator... Gloria 
noastră va fi cunoscută în toată lumea și vom 
reconstrui o Alexandrie care-l va face să pălească de 
invidie chiar și pe întemeietorul ei! Cât despre tine, 
fidelul meu general, vei fi răsplătit pe măsura 
meritelor tale. 


(919) 


Când să bea, Vânt de Miazănoapte întoarse botul 
într-o parte și bătu pământul cu copita piciorului 
stâng din față, semn de iritare sigură. 

— Apa nu e grozavă, recunoscu Unchiașul, dar e 
vitală! Haide, nu mai face mofturi. 

Refuzul măgarului persistă. 

— Ce se-ntâmplă... Uite, și eu beau apă din asta! 

Unchiașul o scuipă imediat. 

— Ptiu, ce scârboşenie! Este sălcie, de nebăut... 
Rezervorul nostru este contaminat, ai dreptate. Vino, 
să căutăm unul mai bun. 

Măgarul și Unchiașul se duseră la rezervorul vecin. 
În apropiere, soldații discutau aprins și se plângeau 
de gustul infect al preţiosului lichid. Și peste tot, în 
zona controlată de romani, constatarea era aceeași. 


Panica se răspândi cu repeziciune și un ofițer se 
grăbi să-l anunţe pe Cezar care se afla în compania 
Cleopatra, mirându-se de pasivitatea adversarului. 

— O catastrofa, generale! Nu mai avem apă 
potabilă. 

— Blestemata asta de Arsinoe vrea să ne alunge 
din oraș, zise regina. A pus să fie astupate conductele 
și canalul subteran care trece pe sub Calea Canopică. 

Adusă în palat, în imobile și case grație unui sistem 
de canale care se alimentau din puțuri, apa dulce era 
repartizată cu grijă între locuitorii capitalei și mai 
multe rezervoare beneficiau de filtre. 

— Arsinoe a ordonat să se pompeze apă din mare și 
să fie poluate bazinele de care depinde cartierul 
nostru, zise Cleopatra. Rezervele noastre de apă sunt 
imposibil de utilizat. 

— Trebuie să  părăsim Alexandria,  conchise 
ofițerul. 

— Nu e totul pierdut, obiectă regina. Să săpăm 
niște puțuri sub țărm și vom găsi apă dulce. 

— Atât de aproape de mare? 

— Să ne grăbim, decise Cezar. 

Se formară mai multe echipe mici care începură 
săpăturile în acea blândă zi de noiembrie. În miezul 
verii, abila manevră a lui Arsinoe și Ganymede ar fi 
avut efecte rapide. Dar căldura fiind suportabilă, 
soldații rezistară la sete. Unchiașul îi ajută împărțind 
cu zgârcenie stocul său de urcioare cu bere. 

Mergând de la un grup la altul, Cezar și Cleopatra 


le susținură moralul săpătorilor, asigurându-i că nu 
se speteau în zadar. În lipsa apei, se consumară 
struguri, iar Vânt de Miazănoapte, stoic, dădu 
exemplu congenerilor săi, câinilor și altor animale, 
nerăbdătoare și ele să-și potolească setea. 

Și orele trecură, pline de neliniște. 

* 

Arsinoe era în culmea fericirii. O mulțime de 
servitoare îi aduseră mâncăruri rafinate şi vinuri 
speciale, nemaipomenit de licoroase. Suverana 
mânca și bea pe săturate, sărbătorind venirea la 
putere, în timp ce armata romană murea de sete. Așa 
cum prevăzuse, Cezar refuza să accepte evidenţa și le 
dădea oamenilor săi să bea vin și bere până la 
epuizarea rezervelor. 

Generalul Ganymede se prezentă în faţa suverane. 

— Treaba merge strună, anunţă el. Flota noastră 
de război va fi gata de luptă chiar mâine. Când 
situația romanilor va deveni insuportabilă, vor fi 
nevoiți să iasă din vizuină. Catapultele și arcașii 
noștri îi vor ucide pe cei care se vor îndrepta spre 
vestul orașului, iar marinarii noştri vor scufunda 
puţinele bărci cu care vor pleca Cezar, Cleopatra și 
ultimii lor partizani. 

Arsinoe se întinse pe spate, aproape în culmea 
extazului. 

— Ce viziune minunată! Ieri, nu eram decât o fetiţă 
disprețuită și ținută prizonieră, în timp ce sora mea 
se umfla în pene. Astăzi, locuitorii Alexandriei mă 


venerează! 

Frenezia protejatei lui îl încânta pe Ganymede. 
Abia ieşită din copilărie, ea rămânea capricioasă, 
aspirând în același timp să deţină puterea supremă. 
El o va ajuta să se formeze și să reziste potrivnicilor, 
lar regina aceea va îndrepta greșelile dinastiei 
Ptolemeilor. După atâția ani de rătăcire și depravare, 
Arsinoe a IV-a, învingătoarea ilustrului Cezar, va fi 
egala lui Alexandru cel Mare. 

— N-ar fi timpul să vă odihniți, Maiestate? 

— Nu în seara asta! Vreau să savurez aceste clipe 
șI să mi le încrustez în memorie. 

Noul comandant al armatei alexandrine nu insistă. 
În timp ce Arsinoe benchetuia, el le va cere meșterilor 
de la șantierul naval să-și înteţească eforturile. Când 
flota de război se va desfășura, abia atunci Cezar, 
uluit, își va da seama de amploarea înfrângerii sale. 

* 

Noaptea nu oprise căutările, dar nici măcar o 
singură echipă nu găsise apă dulce și descurajarea 
slăbea forța brațelor. Cezar se prefăcea că mai crede 
în succes, iar Cleopatra, neîndoindu-se de un 
deznodământ fericit, îi interzicea să renunte. 

La lumina lunii pline, vreo zece soldați se 
înverşunau să lucreze în continuare. Bătând 
insistent din copită, Vânt de Miazănoapte săpă o 
groapă la vreo sută de paşi de țărm, în fața palatului 
regal. Unchiașul chemă doi soldați vânjoși și le ceru 
s-o mărească și s-o adâncească. Inainte de a se culca, 


el acceptară această ultimă sarcină. 

În fundul acelui puț rudimentar, dădură de apă. 

Apă limpede, dulce și bună de băut! 

În zori, săpând în zona țărmului, și alte echipe 
reușiră să ajungă la pânze noi de apă dulce, iar 
zvonul se răspândi: protejată de Isis, Cleopatra era o 
magiciană care veghea asupra armatei romane. 

Şi miracolele ei nu se opriră acolo. 

Deschizând ochii după ce dădu pe gât prima dușcă 
de vin alb sec din ziua aceea, Unchiașul scruta largul 
mării, savurând aerul proaspăt al zorilor. 

Deodată, văzu ceva atât de ciudat şi de 
surprinzător, încât se frecă la ochi, mai trase o dușcă 
ȘI își reluă observarea. 

În vârful farului, gardienii se agitau. 

— Nu pot să cred, îngăimă Unchiașul, par a fi vreo 
treizeci de corăbii! Te pomenești c-or fi întăriri! 

În semn de aprobare, Vânt de Miazănoapte ridică 
urechea dreaptă. 

Surescitat, Rufin îl trezi pe Cezar. 

— Vin întăririle! 

Cleopatra, pe care Charmion o îmbrăcase și o 
parfumase în grabă, se alătură amantului ei pe 
terasa palatului. 

Potrivit informaţiilor comunicate de gardienii 
farului, veştile erau și bune, şi rele în același timp. 
Bune, pentru că cele treizeci și patru de corăbii 


încărcate cu mașini de război, arme și grâu, 
aparțineau legiunii a XXXVIl-a. Proaste, căci 
violența vântului care bătea dinspre răsărit 
împiedica manevrele acestei flote și o obliga să treacă 
de portul Alexandriei. 

— Vom folosi toate bărcile disponibile, decise 
Cezar, şi le vom remorca. Să li se facă semn să 
rămână pe loc. Rufin, cuirasa mea. 

Locotenentul  imperatorului nu-şi ascunse 
surprinderea. 

— Doar n-ai de gând să te duci acolo... E prea 
periculos! 

— N-avem nicio secundă de pierdut. 

Cezar o privi pe Cleopatra. 

— În absența mea, ia deciziile necesare. În cazul 
unui atac pe uscat, să le dai oamenilor mei forța de a 
rezista. 

* 

Cu capul greu, Arsinoe se mulțumi cu un pic de apă 
proaspătă, acea apă a cărei absență va pricinui 
pierderea lui Iulius Cezar. Ziua aceea vântoasă le va 
usca gâtlejul romanilor, forțați să fugă la bordul unor 
bărci prăpădite, pe care vasele de război alexandrine 
le vor scufunda cu ușurință. 

Îmbrâncindu-le pe servitoare, generalul Ganymede 
intră în camera suveranei sale. 

— Cum îndrăzneșta?! 

— O armată de sprijin vine în ajutorul lui Iulius 
Cezar. 


Arsinoe sări ca arsă. 

— Un contingent numeros? 

— Cel puțin treizeci de galere. 

— Să le atacăm imediat! 

— Şansa e de partea noastră, mărturisi eunucul. 
Din cauza vântului puternic din est, vasele de război 
ale romanilor n-au reușit să între în portul 
Alexandriei. Singura soluție este să le remorcheze. 
Vâslașii lui Cezar au plecat deja în ajutorul lor și 
dispunem de o informaţie incredibilă. Călăreții noștri 
au capturat, în spatele unei baricade, niște pedestrași 
imprudenţi care erau însărcinaţi cu aprovizionarea şi 
care au mărturisit că Cezar în persoană se află în 
barca din frunte! 

Arsinoe afișă un rânjet feroce. 

— Imperatorul a înnebunit! De data asta, și-a 
semnat condamnarea la moarte. 

— Prizonierii ne-au mai dezvăluit și că, grație 
Cleopatrei, romanii descoperiseră apă potabilă. 

Un rictus de ură schimonosi fața dizgrațioasă a 
fetei. 

— O să-i scot ochii și o să-i tai limba! Du-te şi ucide- 
] pe Cezar, fidelul meu general, şi adu-mi cadavrul 
lui. 

* 

Îmbărbătaţi de prezența comandantului lor 
suprem, vâslașii parcurseseră într-un timp record 
distanța care îi despărțea de flota venită în ajutor și 
care se îndepărtase la vreo zece kilometri de 


Alexandria, ajungând la Capul Chersonesos. 

După scurte și vesele strigăte de salut, au urmat 
manevrele de remorcare, sub privirile atente ale lui 
Cezar și Rufin. Cu o voce puternică, acesta din urmă 
îi îndemna pe marinari să se grăbească. Niciun 
incident nu se produse și convoiul se îndreptă spre 
Alexandria. 

Imperatorul nădăjduia să mai primească și alte 
întăriri, mai importante, dar, deocamdată, acelea îi 
vor permite să-şi consolideze pozițiile și îi vor întări 
speranţele de victorie. Un asemenea aport de oameni 
și de material îi va uşura pe bravii oșteni care 
rezistaseră în pofida condițiilor îngrozitoare. 

La prora vasului-amiral, Cezar trezea din nou 
admirația legionarilor săi care îi apreciau luciditatea, 
hotărârea și curajul fizic. Fără un comandant de o 
asemenea valoare, războiul cu Alexandria s-ar fi 
transformat într-un dezastru. Perioada de relativă 
linişte fu însă de scurtă durată. 

În dreptul marelui port, în largul mării, își făcură 
apariția numeroase nave de război dușmane. 

— Credeam că flota lor a fost distrusă, murmură 
Rufin, schimbându-se la față. 

— Portul şi arsenalele din vest au scăpat de 
incendiu, îi aminti Cezar. 

— Suntem oare în stare să le ţinem piept? 

— Marina noastră și-a dovedit deja valoarea. 

Comunicând prin semne, căpitanii corăbiilor 
înregistrară ordinele lui Cezar: trebuiau să formeze 


un front larg, expunând în mijloc vasul-amiral. Dacă 
alexandrinii nu urmăreau decât să-l elimine pe 
imperator, ei îi vor repera mantia roşie şi se vor 
năpusti asupra lui. 

Cea mai neînsemnată manevră falsă putea întoarce 
capcana în favoarea reginei Arsinoe. 

Rufin se pregăti de impact. Cu câte o spadă în 
fiecare mână, îi va împiedica pe atacatori să ajungă 
la eroul căruia îi consacrase propria viaţă. 

Momeala fu irezistibilă! Cuprins de exaltare, 
Ganymede trimise zece din corăbiile lui să atace 
nava-amiral. Romanii le prinseră ca într-o menghină, 
loviră cu pintenul flancurile vaselor alexandrine și se 
năpustiră la abordaj. 

În timp ce vântul se potolea și soarele asfinţea, 
victoria lui Cezar lua o amploare neașteptată. Furios, 
Ganymede fu nevoit să bată în retragere ca să-și 
salveze ultimele corăbii. Era suficient ca Cezar să 
întrerupă această fugă pentru a-și înfrânge 
adversarul, dar, ca urmare a unei erori de traiectorie, 
un vas din Rhodos era împresurat. Imperatorul îi sări 
în ajutor cu toate forțele și apără întreg echipajul. 

Deși aprecia intervenția comandantului său, Rufin 
regretă că renunțaseră la urmărire. 

— Să-i terminăm! 

— Noaptea face navigația periculoasă, consideră 
Cezar. 

— Farul ne va lumina! 

— Apariţia flotei lor ne-a luat prin surprindere. 


Fără îndoială, Arsinoe dorește să ne atragă într-o 
capcană. Din portul de vest, pe care nu-l controlăm, 
ar putea ţâșni noi corăbii. 

Rufin dădu din cap, aprobator. Cezar nu obținuse 
fără temei titlul de imperator. 

Cleopatra știa să se arate exuberantă, dar prefera 
să-și ascundă sentimentele profunde. În fața lui 
Cezar însă nu reuși, într-atât de arzătoare îi era 
iubirea. 

— Ţi-ai asumat riscuri nebunești! 

— Conflictul o cerea. 

— Te-ai gândit la mine? 

— Mi-a fost teamă s-o fac. 

— Teamă... ţi-e teamă să mă iubeşti? 

— Dragostea și războiul nu fac, pare-se, casă bună. 
Cu tine, totul este altfel, atât de diferit... 

Sărutul lor înfocat îi transportă într-un regat unde 
domnea doar beţia pasiunii. 

Cleopatra fu prima care deschise ochii. 

— N-am terminat cu războiul ăsta, nu-i așa? 

— Arsinoe ne-a rezervat o surpriză neplăcută, care 
nu e probabil ultima. Cea mai bună soluție este să 
atacăm fără întârziere portul vestic. 

— Ar trebui să cucerești mai întâi Heptastadionul 
care divizează rada, dar bastioanele nu vor ceda cu 
ușurință. 

— Ce strategie îmi recomanzi? 


— N-o lăsa pe Arsinoe să-și tragă sufletul. 
* 

Originar din insula Rhodos, căpitanul Euphranor 
petrecuse mai mult timp pe corabia sa decât pe uscat. 
Oacheş, cu umeri largi și picioare scurte, era un 
marinar de excepție și îl venera pe Cezar. Era 
entuziasmat să lupte pentru el și nicio acțiune nu 1 se 
părea nebunească dacă imperatorul o dicta. 

Cezar îi prezentă planul radei și Cleopatra îi arătă 
principalul pericol. 

— Între cele două flote ale noastre, una la est ȘI 
cealaltă la vest, există un banc de nisip care 
protejează corăbiile lui Arsinoe și trecătoarea este 
foarte îngustă. 

— Mă voi descurca, patru nave îmi sunt de ajuns. 
În timp ce eu voi bloca adversarul, restul vaselor 
noastre îi va invada domeniul. 

— S-ar putea să te lovești de o rezistență puternică, 
obiectă regina. 

— Mă aștept la ce-i mai rău, dar și la bine. Să faci 
manevre într-un spațiu îngust necesită o pricepere 
deosebită, iar grecii voştri se vor împotmoli! 

— Vom trimite în luptă toată flota, hotări Cezar. 

* 

Ganymede nu-i ascunse realitatea suveranei lui. 

— Cezar posedă treizeci și patru de vase de război, 
în timp ce noi avem doar douăzeci și șapte. Această 
uşoară superioritate nu trebuie să ne îngrijoreze. 
Sunt vase grele şi vor eşua pe bancul de nisip care ne 


apără portul. 

— De ce n-ai reușit să-i ucizi pe romanul ăsta? 

— Ne-a întins o capcană diabolică! Din fericire, ne- 
am retras la timp, aşa încât capacitatea noastră de a 
învinge este intactă. 

Nervoasă, Arsinoe își pipăi perlele colierului. 

— Eşti sigur de asta? 

— L-am lăsat pe imperator să creadă că nu i-ar fi 
deloc greu să ne învingă. Dar, încercând să 
cucerească portul, o să-și frângă gâtul. Populaţia vă 
susține și o să-i pregătesc lui Cezar o primire 
frumoasă. 

Siguranţa generalului ei o liniști pe fată; oricât de 
puternic va fi atacul romanilor, el va eșua. 

* 

Unchiaşul şi Vânt de Miazănoapte asistară la 
îmbarcarea soldaților încercați, care formau elita 
trupelor aflate la dispoziţia lui Cezar. Cele treizeci și 
patru de vase de război ieșiră din portul de răsărit, 
înconjurară insula Pharos și se aliniară la intrarea în 
portul de vest, pregătite să înfrunte flota dușmană, 
care se credea la adăpost datorită bancului de nisip 
ce făcea accesul strâmt şi dificil. 

În momentul acela, căpitanul Euphranor și cele 
patru corăbii ale lui încercară o manevră care părea 
sinucigașă. Pe de o parte, el nu era sigur că va trece 
obstacolul fără să distrugă corăbiile; pe de altă parte, 
în caz că reușea, n-avea să reziste la atacul 
alexandrinilor și oamenii lui vor fi repede masacrați. 


Euphranor nu subestima riscurile, dar avea 
încredere în calitățile lui de marinar și știa că aceasta 
era cea mai bună strategie.  Urmându-i 
instrucțiunile, cele patru corăbii ocoliră bancul de 
nisip și se regrupară la mică distanţă de inamic, care 
declanșa ofensiva. 

Contrar oricărei aşteptări, marinarii şi arcașii 
reușiră să țină piept alexandrinilor, în timp ce restul 
flotei romane, luând-o pe urmele căpitanului din 
Rhodos, pătrundea în portul de vest. Din acel 
moment, lipsa spațiului împiedică vasele să facă 
manevre. Ele se izbiră unele de altele, se amestecară 
șI începu o luptă corp la corp de o extremă violenţă. 
Obișnuiţi cu acest gen de înfruntare și perfect 
antrenați, legionarii îi dominară pe alexandrini care, 
bătând în retragere și abandonându-și corăbiile, se 
refugiară în mijlocul cartierelor învecinate unde erau 
masate trupe de pedestrași. Ei sperau să-i atragă 
acolo pe romani, dar, obținând victoria și cucerind 
portul, Cezar nu se aventură mai departe. 

— Mâine, îl anunţă el pe Rufin, vom lua inamicul 
prin surprindere ocupând insula Pharos, apoi 
Heptastadionul, digul care o leagă de Alexandria. 
Când le vom stăpâni, ne va fi mai ușor să cucerim 
orașul. Și nu-mi pierd speranța că vor veni noi 
întăriri, dacă mesajele noastre au reușit să ajungă la 
garnizoanele din Asia Minor. Deocamdată, să nu 
contăm decât pe noi înşine. Crezi că o noapte de 
odihnă va fi suficientă? 


— Cred că oamenii noștri și-au recuperat deja 
puterile, zise locotenentul imperatorului. Acest 
succes le dă o forță suplimentară. 

Soarele asfinţea și Cezar se gândi la Cleopatra, pe 
care și-o imagină în fruntea unui detașament 
însărcinat cu apărarea palatului. Va ști cu siguranţă 
să respingă un atac dușman și nu va ceda nicio palmă 
de pământ. Era ea o simplă amantă, o cucerire în plus 
care se adăuga pe lista femeilor seduse de Cezar? Nu, 
era o adevărată regină, al cărei vis deschidea un nou 
orizont. 

Cleopatra, magiciana zeiţei Isis... Îl făcuse să 
rămână la Alexandria, obligându-l să ducă un război 
pe care el voia să-l evite. Un război cu un 
deznodământ nesigur, care îl constrângea să se 
adapteze fără încetare în funcție de condiţiile 
neașteptate. 

Cleopatra era prima femeie care îl obliga să se 
întreacă pe sine. 

Stratagema lui Cezar îi luă prin surprindere pe 
soldații alexandrini care ocupau insula Pharos. 
Navele de război romane atacară pe mare, în timp ce 
legionarii, folosind bărci, țâşniră dinspre port. 
Dezorientaţi, lipsiţi de un comandant capabil să le 
organizeze apărarea, alexandrinii se lăsară cuprinși 
de panică, își abandonară poziţiile și se aruncară în 
apă, sperând să ajungă înot la cheiul cartierului 


Rhakotis. 

Această inițiativă nefericită se sfârși cu un 
carnagiu. Romanii îi uciseră pe cei mai mulți fugari 
și luară șase sute de prizonieri. Acum, Cezar era 
stăpânul farului şi al insulei Pharos. Îi mai rămânea 
să ocupe digul care o lega de oraș. 

Scopul major al operațiunii era să împiedice orice 
comunicare între porturile din vest și din est, deci să 
izoleze trupele lui Arsinoe într-un spaţiu restrâns. 

Marele dig avea două poduri. Cezar îl cuceri cu 
ușurință pe primul și le ordonă oamenilor săi să 
astupe cu pietre pasajul amenajat sub arcadă: trei 
cohorte erau de ajuns pentru a îndeplini sarcina. 

* 

— E dezastru, le declară un supraviețuitor 
generalului Ganymede și reginei Arsinoe: romanii 1- 
au masacrat pe majoritatea soldaților garnizoanei de 
pe insula Pharos, i-au executat pe ultimii care au 
rezistat și au jefuit casele. Cezar ăsta este invincibil! 

Eunucul îl pălmui pe rănit. 

— lar tu eşti un laş și un incapabil! Luaţi-l pe 
netrebnicul ăsta din fața mea. 

Arsinoe simţi că-i fuge pământul de sub picioare. 

— N-ar trebui să plecăm din Alexandria? 

— Aceste eșecuri nu sunt decisive, Maiestate. 
Efectivele noastre rămân superioare celor ale 
romanilor și încă suntem în stare să le dăm o lovitură 
mortală. 

Un ofiţer veni în fugă. 


— Generale, Cezar ocupă primul pod de pe marele 
dig și a pus să fie astupat pasajul! 

— Vrea să ne taie orice acces la mare și să ne 
asedieze... Câţi legionari lucrează la asta? 

— Cel puţin trei cohorte care şi-au părăsit corăbiile. 

— Şi-au părăsit corăbiile! se miră Ganymede. Și 
Cezar se află printre legionarii săi? 

— ÎI recunoaştem după mantia lui roşie. 

— De data asta, a făcut o greșeală fatală! 

* 

Prima trecere pe sub arcadă era astupată și 
legionarii se bucurau de treaba făcută când se 
declanşă o dublă ofensivă, moment în care Cezar 
termina de desenat un plan detaliat al radei și al 
pozițiilor dușmane. 

Ganymede își trimisese toate corăbiile, care nu 
întâmpinară nicio rezistență, fiindcă cele ale lui 
Cezar erau aproape goale. Arcașii lor aruncară o 
ploaie de săgeți asupra romanilor, incapabili să se 
întoarcă pe vasele lor. Iar digul, singura soluție 
pentru a scăpa de tirurile ucigașe, fu invadat de 
pedestrași care blocară retragerea și masacrară un 
număr mare de legionari, obligaţi să se retragă. 

Văzându-și oamenii căzând în jurul lui, Cezar 
înțelese că era prins în capcană. Soldaţii săi îl apărau 
cât puteau de bine, iar Rufin încerca în zadar să 
lanseze un contraatac. Marinarii încă  teferi 
escaladară digul, hotărâți să-l elibereze pe imperator, 
dar se loviră de alexandrinii dezlănţuiți, care erau 


foarte aproape de un triumf total. 

— La bărci! ordonă Cezar. 

Acestea erau singura speranţă de a scăpa de 
moarte. Ca să-și croiască drum, legionarii aveau 
nevoie de un curaj și o voinţă extraordinare, într-atât 
de compactă era masa adversarilor. In pofida 
pierderilor severe, ei reușiră să facă o breșă prin care 
fugi Cezar. 

Supraviețuitorii săriră în bărci și apucară vâslele. 
În câteva clipe, acestea erau supraîncărcate ȘI se 
îndepărtară atât de încet de dig, încât formară ţinte 
ideale pentru arcașii şi mânuitorii de praștii 
alexandrini. 

Barca lui Cezar nu scăpă de potop și, îngreunată de 
cadavre și răniţi, se scufundă. Scoţându-și mantia, pe 
care o strânse între dinți ca să nu abandoneze acel 
simbol în mâna dușmanului, el își menținu mâna 
stângă ridicată, ţinând planul recent trasat, și înotă 
cu o forță surprinzătoare. 

— Omorâţi-l! urlă Ganymede, constatând că atletul 
acela de cincizeci și doi de ani se îndrepta spre una 
dintre corăbiile lui, al cărei echipaj era teafăr. Dată 
fiind distanța pe care o avea de străbătut, fuga îi era 
sortită eșecului. 

Săgeți și bile de plumb șuierau pe lângă imperator, 
constrâns să înoate în zigzag. Această ultimă paradă 
jalnică nu-i va permite să scape. Lovit de moarte, 
ilustrul cuceritor va pieri în mod mizerabil în portul 
Alexandriei. 


* 


Apollodor nu ştia cum să-i dea Cleopatrei teribila 
veste, dar era vital s-o informeze. După înfrângerea 
romanilor, trupele lui Arsinoe vor da năvală și ultimii 
legionari vor fi uciși. Visurile de putere se vor nărui, 
trebuia să plece în exil. 

Regina se întorcea de la inspectarea baricadelor 
care garantau securitatea cartierului palatelor. Ce 
era cu strigătele care se auzeau din portul de vest? 
Oare Cezar pusese stăpânire pe el? 

Faţa posomorâtă a Sicilianului o îngrijoră pe 
Cleopatra. 

— Ce se întâmplă? 

— Căpitanul uneia dintre corăbiile romane tocmai 
mi-a povestit ultimele evenimente. 

Vocea șambelanului devenea tot mai înăbușită. 

— Ei bine, vorbește! 

— Cezar a cucerit insula Pharos, apoi a vrut să 
închidă accesul între cele două părți ale portului. 
Victoria părea asigurată... 

— Dar nu era decât o iluzie? 

— Fidelii lui Arsinoe au profitat de o scădere a 
vigilenței legionarilor și i-au încercuit. Digul s-a 
transformat într-un adevărat cimitir. Suntem 
învinși, Maiestate, trebuie să părăsim Alexandria. 

— Şi Cezar? 

Apollodor lăsă capul în jos. 

— Unde este? 

— Cezar a murit înecat, Maiestate. 


Cleopatra rămase imperturbabilă. 
— Nu, este în viaţă. 

Cu braţele încrucișate, Cleopatra contempla portul. 
La vest, o corabie romană ardea. 

— Cezar este mort, Maiestate, şi sunteţi în mare 
pericol, insistă șambelanul. 

— Te înşeli. Dacă destinul mi-ar fi luat amantul, aș 
fi știut. 

— Ganymede a fluturat mantia lui purpurie! 

— Lamentabilă înscenare, nu era mantia lui! 
Nimeni nu-l capturează pe Cezar, nimeni nu-i fură 
emblema puterii. 

— Maiestate... 

— Mă duc în întâmpinarea lui. 

Fără a mai pierde timp ca să se schimbe, Cleopatra 
ieși din palat și se îndreptă spre portul regal. 

O corabie în stare jalnică intra în port și niște 
marinari făceau gesturi largi cu braţele. După o 
acostare brutală, se instală o pasarelă și el îşi făcu 
apariția. 

Epuizat, dar ținându-și fruntea sus, îmbrăcat cu 
mantia de imperator şi cu documentul salvat în 
mână, Cezar era teafăr și nevătămat. 

Când o văzu pe regină, când o strânse în braţe pe 
femeia pe care o iubea, își recăpătă toată vigoarea. 

— Ordin de retragere generală, îi zise Cezar lui 
Rufin, care reuşise şi el să scape din învălmășeala 


sângeroasă. 
* 

Grație destoiniciei căpitanului Euphranor, flota 
romană nu fusese distrusă în întregime, dar bilanțul 
înfrângerii de pe Heptastadion era copleşitor. Opt 
sute de legionari uciși, numeroși marinari dispăruți, 
mii de răniți, pierderea portului de vest și a 
dominației asupra mării. Atât de aproape de victorie, 
Cezar și oamenii lui fuseseră cât pe ce să piară. 

Cleopatra nu arătă nici cel mai mic semn de 
pesimism și energia ei fu molipsitoare. Refuzând să 
se dea bătuţi, romanii îşi consolidară pozițiile, se 
simțiră în siguranţă și își recăpătară forțele. Deși 
slăbiți, erau încă în stare să se apere, iar adversarul, 
înciudat că nu dăduse lovitura de graţie, avea să se 
teamă de una dintre acele iniţiative nebunești al 
căror secret îl deținea Cezar. 

Alexandrinii și romanii își îngropară morții și 
frontul rămase neschimbat. Orașul era tăiat în două, 
fiecare armată stabilindu-și tabăra pe teritoriile 
cucerite. Partizanii lui Arsinoe își oblojeau rănile, își 
refăceau flota şi pregăteau un atac decisiv. 

Constructori iscusiți, romanii ridicaseră veritabile 
bastioane pe care nici măcar niște trupe bine 
antrenate nu le puteau distruge decât cu preţul unor 
pierderi grele, iar Cezar spera în sosirea de noi 
întăriri. Alertat încă din luna octombrie a anului 48 
1.H., aliatul său, Mithridate din Pergam, avea nevoie 
de timp să strângă o armată, dar îi va veni în ajutor. 


Trebuia doar să reziste. 

Cleopatra avu o altă dorinţă; în pofida intervenției 
medicului ei personal și a asistenților lui, mulţi dintre 
răniți erau sleiți de puteri. Ea îl convinse pe Cezar să 
meargă la Canop pentru a-i cere ajutorul zeiței Isis, 
marea vindecătoare. 

* 

Un canal lega Alexandria de Canop, odinioară un 
oraș al plăcerilor unde alexandrinii organizau serbări 
stropite cu vin din belșug. Situată de-a lungul unei 
fâșii nisipoase, protejată de vânturile puternice prin 
capul Zephyrion, micuța așezare se fălea cu două 
sanctuare dedicate lui Serapis și lui Isis. Înainte de 
război, ele atrăgeau o mulțime de pelerini și bolnavii 
erau găzduiţi în camere întunecate unde, în timp ce 
dormeau, divinităţile îi vindecau. 

În pragul templului zeiţei Isis, Hermes îi aștepta cu 
un vas mare, al cărui dop reprezenta capul lui Osiris, 
cel reînviat în timpul revărsării Nilului. 

— Aţi întârziat, zise el cu vocea lui gravă, dar zeița 
nu vă refuză ajutorul fiindcă regina Egiptului n-a 
dat-o uitării. Această apă binefăcătoare, născută din 
lacrimile soarelui, va alunga suferinţele. Când rolul 
ei va fi încheiat, vasul va fi gol. 

Hermes i-l dădu Cleopatrei, se întoarse cu spatele 
la cei doi şi intră înapoi în sanctuar. 

— Cu apa aceasta sfințită, îl asigură regina, vom 
reda sănătatea răniților. 

— Crezi că preotul acesta ar refuza să vină la curte? 


— Hermes este misterios, el singur hotărăște când 
să intervină. 

Cezar își aminti că citise scrierile lui în biblioteca 
din Alexandria; după cum afirmau scriitorii din 
vechime, Egiptul era pământul iubit de zei și patria 
secretelor lor. 

* 

Generalul Ganymede turba de furie. Să eșueze 
astfel, la un pas de triumf! Atacul surpriză asupra 
digului fusese totuși o idee genială și eunucul nu 
înțelegea cum reuşise Cezar să scape din capcană. Nu 
cumva o putere supranaturală îl însufleţea pe 
diavolul ăsta de om? Isprava lui de înotător îi 
impresionase atât de tare pe alexandrini, încât unii 
se temeau să mai lupte. 

Respectat și considerat destoinic, Ganymede se 
străduise să ridice moralul soldaţilor săi și pe cel al 
populației mâhnite de numărul mare al morților și 
răniților. O parte a cadavrelor fusese îngropată în 
cimitirul din vestul orașului, cealaltă incinerată. 
Machiată excesiv și împodobită cu bijuterii 
zornăitoare, Arsinoe se arătă plină de mânie. 

— De ce nu pornești atacul decisiv? 

— Pentru că n-ar fi decisiv, Maiestate! Ne-am 
expune unei înfrângeri usturătoare. 

— Nu cumva frica te paralizează? 

— Cezar nu este un dușman obișnuit și nu va fi uşor 
să-i zdrobim apărarea. Nu se va mai lăsa luat prin 
surprindere a doua oară. Dacă vrem să-l învingem, 


trebuie să ne refacem forţele şi să le mărim. Întrucât 
romanii au pierdut controlul portului și al mării, o să 
construim corăbii ușoare şi rapide. 

— Nu risipești timp preţios? 

— Vă asigur că nu. 

— Şi dacă aș schimba generalul? 

Vocea lui Ganymede scăzu și mai mult. 

— Cum doriţi, Maiestate. 

Arsinoe își aranjă o șuviță rebelă și îl măsură pe 
eunuc cu o privire dispreţuitoare. 

— Faptul că ţi-am acordat încrederea mea este un 
privilegiu nemăsurat; nu mă dezamăgi. Vreau ca 
armata și flota mea să-i strivească pe romani și pe 
cățeaua aia de Cleopatra. 

Iarna alexandrină nu era lipsită de asprime; 
soarele era rareori absent, dar vânturile din nord şi 
din vest suflau adesea cu putere și răceau atmosfera. 
Valuri uriașe se spărgeau de diguri și de țărmul 
insulelor, făcând navigația imposibilă. 

Dar nici măcar zilele urâte nu frângeau elanul 
romanilor care continuau să fortifice cartierul 
palatelor, blocând fiecare intrare. Pe acoperișul 
imobilelor și al caselor erau postate santinele gata să 
dea alerta în caz de atac. 

Spre stupoarea Unchiașului, apa zeiţei Isis 
vindecase rănile soldaților lui Cezar, care atribuiseră 
acest miracol Cleopatrei, considerată o magiciană ale 


cărei puteri aveau să respingă inamicul. 

O liniște ciudată se instaură. În fiecare dimineaţă, 
legionarii se așteptau la un atac ce nu se producea. Şi 
timpul, după părerea lui Cezar, lucra în favoarea lor, 
căci armata de sprijin îi va elibera în cele din urmă. 

Romanii nu duceau lipsă de nimic. Având o 
colaborare perfectă, Apollodor și Unchiașul asigurau 
livrarea de produse provenind din interiorul ţării, 
fără a uita urcioarele pline cu vin de bună calitate. 
Cleopatra organiza banchete impresionante, la care 
erau servite vreo zece feluri de mâncare într-o veselă 
luxoasă în tonuri de bleu și verde. Vasele, platourile 
și farfuriile erau decorate cu scene de libaţie, cu 
imagini reprezentând iederă, lauri, rozete, animale 
zbenguindu-se în peisaje pline de verdeață și 
divinități străvechi precum Bes, piticul bărbos, 
protector al nașterilor. 

Gurmand rafinat, Cezar aprecia și o altă plăcere; la 
sfârșitul mesei, Cleopatra cânta la un instrument, 
flaut, țiteră sau harpă, cu talentul unui muzicant de 
profesie. Subjugată, asistenţa tăcea și savura 
cântecele când vesele, când languroase. 

Regina știa să-l facă pe imperator să uite de 
neliniștea zilei de mâine. Frumuseţea palatului, 
eleganța sculpturilor, a picturilor și a mozaicurilor lui 
creau un cadru înșelător, o lume artificială, protejată 
de turbulențele din afară. 

Artificială... Cu excepţia Cleopatrei. 

Lui Cezar îi plăcea s-o privească dormind. Era atât 


de frumoasă, atât de liniștită, atât de departe de 
atrocitățile unui război pe care acest cuplu incert voia 
atât de mult să-l câștige. 

Viziuni terifiante bântuiau nopţile lui Cezar. 
Trupuri mutilate, soldaţi urlând de durere, agonii 
fără de sfârşit... Cleopatra era tinereţea și speranţa. 
Ea nu refuza realitatea, dar avea certitudinea că o 
altă lume se putea naște, o lume ieșită din acel Egipt 
ancestral și luminos care astăzi îi hrănea sufletul. 

Când se trezea, cea dintâi privire era pentru 
amantul ei, şi această ofrandă îi umplea inima. 
Niciodată nu-şi imaginase că va trăi o iubire nebună, 
și tânăra regină cu spirit subtil îi dăruia acest 
miracol. 

Atâtea bătălii, atâtea suferinţe, atâtea cadavre și, 
după ce trecuse de cincizeci de ani, nepreţuitul dar al 
protectoarei lui, zeița Venus, suverana iubirii celeste 
și terestre întruchipată în Cleopatra. 

Refuzând să părăsească Alexandria, Cezar fusese 
cât pe ce să piardă totul, dar nu-și regreta decizia. Să 
fii iubit cu atâta pasiune, să ai încredere, să 
împărtășești clipe de neuitat... Câţi omeni aveau o 
asemenea șansă? 

Un coșmar îl asaltă; Biblioteca din Alexandria 
arzând, mii de cărți pradă flăcărilor, legionarii 
străpunși de săgeți, ultimii viteji cedând în fața 
presiunii unei gloate zgomotoase, palatul regal 
cotropit, Cleopatra dată pe mâna unor soldăţoi... 

Lac de sudoare, Cezar sări din somn. 


Regina era teafără și minunațţii ei ochi verzi îl 
priveau. 

Cleopatra îl înlănţui cu braţele şi trupurile lor se 
contopiră. 

— Visul tău urât s-a risipit, îi șopti ea cu o voce 
seducătoare. Îţi mai aminteşti de al meu? 

— Să reînvii vârsta de aur... 

— Vom învinge, dragostea mea, și vom merge la 
Dendera. 

* 

Construcția templului de la Dendera avansa rapid. 
Sub conducerea unui arhitect vigilent, atent la cel 
mai mic detaliu, constructorii simțeau o bucurie 
profundă să ridice zidurile unui sanctuar a cărui 
amploare și frumusețe îi seduceau chiar şi pe 
funcționarii administrației alexandrine veniți în 
control. 

Întreaga provincie se bucura că posedă o asemenea 
splendoare, care era totodată și o sursă de 
prosperitate. Pe măsura construirii lui și a clădirilor 
anexe, mergând de la ateliere până la o braserie și o 
brutărie, Dendera devenea un centru economic ce 
atrăgea o populație muncitoare. 

Fără a se lăsa cuprinsă de exaltare, superioara își 
făcea griji pentru corecta îndeplinire cotidiană a 
ritualurilor. Sfântul sfinților și templul acoperit îi 
ofereau un cadru excepțional pentru a celebra 
prezenţa divină și pentru a menţine strălucirea ei pe 
pământ. Sculptorii transformau plafoanele în cer de 


piatră, pe care pluteau bărcile zilei și ale nopții ce-și 
transmiteau seara soarele asfințit pentru a-l reînvia 
dimineaţa. Astrologii descopereau în asta mesajul 
stelelor nemuritoare și neobosite, iar ritualiștii se 
duceau cu privirea dincolo de orizontul omenesc. 

Cu ocazia serbărilor care celebrau renașterea lui 
Osiris, bătrâna doamnă organiză un banchet în 
onoarea meșterilor. 

Aparenta seninătate a arhitectului nu o păcăli pe 
marea preoteasă. 

— Care este motivul îngrijorării tale? 

— Veștile venite din Alexandria sunt proaste, 
foarte proaste. 

— Totuşi, am primit o scrisoare oficială de la regina 
Cleopatra! Nu numai că-și afirmă dorinţa neclintită 
de a finanța terminarea templului nostru, dar mai și 
vrea să-i vadă cu propriii ochi de îndată ce va fi 
posibil. 

— Visul acela nu se va realiza, iar scrisoarea nu e 
decât o iluzie. Metresă a generalului roman Iulius 
Cezar, Cleopatra se confruntă cu armata surorii ei 
Arsinoe. Războiul civil este în toi, romanii se luptă cu 
alexandrinii, capitala este împărţită în două și 
nimeni nu poate să prevadă rezultatul acestui 
conflict, care a făcut deja mii de morți. Orice-ar fi, 
învingătorul va domni peste un câmp de mine, fiindcă 
Biblioteca și Muzeul au fost distruse de un incendiu, 
lar alte cartiere sunt de nerecunoscut. Dendera va fi 
uitată, fiți sigură de asta. 


— Echipele tale au încă simbria asigurată? 

— Seful provinciei își îndeplineşte obligațiile 
conform instrucțiunilor primite de la palatul regal. 

— Deci, Cleopatra guvernează şi îşi respectă 
angajamentele! constată superioara. 

— A crezut că învinge, dar Ganymede, generalul 
care comandă trupele lui Arsinoe, a întors situația în 
favoarea noil suverane a Alexandriei. Cezar și 
Cleopatra sunt asediați. Fiţi prudentă și distrugeți 
această scrisoare care ar putea să vă compromită. 

— Templul nostru ar putea fi... ameninţat? 

Șeful șantierului nu-și ascunse pesimismul. 

— Arsinoe își urăște sora mai mare și va distruge 
tot ce a construit ea. Simbol, în Sud, al domniei 
Cleopatrei, Dendera nu va scăpa de tulburări. În 
curând, trupe din Alexandria vor apărea dinspre 
debarcader. 

Consternată, superioara luă în serios vorbele 
constructorului. 

— Graţie informatorilor mei, vă voi preveni cu o zi 
înainte. Va trebui să fugiți împreună cu colegiul 
sacerdotal. 

— Şi tu? 

— N-o să mă uit cum îmi este distrusă opera fără 
să mă lupt. Meşterii mei vor avea de ales: să plece sau 
să rămână alături de mine. 

Bătrâna doamnă contemplă sanctuarul zeiţei 
Hathor. 

— Mă vezi abandonându-mi templul? 


06 


La invitația  evreului Antipatros, principalii 
negustori din Alexandria se reuniră în mare taină 
într-o vilă păzită de soldaţi care nu făceau parte din 
armata lui Ganymede. Participanţii se exprimară 
liber și principalul exportator de grâu fu primul care 
luă cuvântul. 

— Războiul acesta ne ruinează: Alexandria a 
suferit distrugeri îngrozitoare, prea mulți oameni au 
murit şi sipetele noastre sunt goale. Această 
absurditate trebuie să înceteze. 

— Unii dintre voi îi susțin pe Cezar și Cleopatra, 
alții pe Arsinoe, le aminti Antipatros. 

— Să ieşim din impas, propuse un producător de 
amfore. Dacă acest conflict continuă, va fi sfârșitul 
orașului nostru. Să uităm de opiniile noastre 
partizane și să încercăm să obținem pacea. 

— Arsinoe şi Ganymede nu vor accepta niciodată 
nici cea mai mică negociere! obiectă patronul 
parfumierilor. Ei vor moartea Cleopatrei și 
înfrângerea lui Cezar. 

— Atunci, să-i ocolim! Decanul nostru să se 
întâlnească doar cu romanul și să-i ceară să-l 
elibereze pe Ptolemeu. Astfel, dorinţele regelui 
defunct vor fi respectate. Cuplul regal legitim, format 
din Cleopatra și Ptolemeu al XIII-lea, va domni din 
nou și ordinea va fi restabilită. 

— Cezar va râde de o asemenea propunere, zise 
proprietarul unui mare atelier de sticlărie. 


— Romanul nu este un fanatic și se teme să nu 
piară pe pământ străin! Dimpotrivă, va aprecia 
moderația noastră și va accepta postura de mediator. 

O discuție animată se porni. Antipatros n-avea 
decât un obiectiv: ca adunarea să nu se declare deloc 
ostilă față de Cezar. Dorinţa lui secretă fu îndeplinită 
ȘI, în unanimitate, negustorii îl numiră ambasador pe 
decanul lor, un armator bogat, încredințându-l o 
misiune precisă: să obțină eliberarea lui Ptolemeu, 
sinonimă cu revenirea păcii și a prosperității. 

* 

Să-l treacă pe bătrân din zona pe care o controlau 
partizanii lui Arsinoe la reduta lui Cezar și a 
Cleopatrei era destul de riscant. Dispunând de 
rețeaua necesară pentru a-şi informa aliații, 
Antipatros conduse această operațiune delicată. 

Escortat cum se cuvine, diplomatul de ocazie fu 
adus în fața lui Cezar şi a Cleopatrei. Cu o voce 
tremurătoare, acesta exprimă îngrijorarea 
negustorilor din Alexandria și opoziția lor față de 
continuarea ostilităților. 

— Frumoase gânduri, zise regina, dar cum 
intenționezi s-o potolești pe isterica de Arsinoe? 

Bătrânul prinse curaj. 

— Soluția vă aparține în calitate de soție oficială a 
regelui nostru, Ptolemeu. Împreună cu Cezar, redați- 
1 puterea legitimă și atunci insurecția prinţesei 
Arsinoe va înceta. 

— Vrei să spui... Să-l eliberez pe Ptolemeu? 


— Exact, Maiestate. 

Cezar își puse mâna pe cea a Cleopatrei, care 
tremura de indignare. 

— De ce să ne asumăm un asemenea risc? întrebă 
imperatorul. 

— Comerţul are nevoie de stabilitate. Regele nostru 
o va constrânge pe Arsinoe să depună armele și viaţa 
își va relua cursul normal. 

— Eu şi regina vom studia propunerea ta. 

Cuplul se retrase, iar șambelanul Apollodor îi servi 
bere bătrânului, care era fericit că nu declanșase 
mânia lui Cezar. 

* 

— Este o capcană grosolană! exclamă Cleopatra. 
Bătrânul ăsta cumsecade este emisarul lui Arsinoe, 
care se simte incapabilă să ne străpungă apărarea! 

— Te înşeli, ne este trimis de aliatul nostru, 
Antipatros. 

Argumentul o dezarmă pe tânăra regină. 

— Negustorii se tem că vor sărăci, zise Cezar, și 
lașitatea lor nu mă surprinde; cât despre alexandrini, 
nu una gândesc și alta fac? Tu ești mai bine plasată 
pentru a cunoaște ipocrizia locuitorilor din capitala 
ta! 

Regina își recăpătă calmul. 

— Închis în palat, micuțul rege de paisprezece ani 
ne este inutil. Elberându-l, vei dovedi că ești 
mărinimos și că respecţi legile noastre. În plus, 
reapariția lui va provoca tulburare în tabăra adversă 


și o va pune pe scorpia de Arsinoe într-o situație 
primejdioasă. 

Cezar zâmbi. 

— Perspicacitatea ta nu mă surprinde. 

— Să-l folosim pe micuțul Ptolemeu ca pe o armă... 
Nu e o strategie prea riscantă? 

— Există alta mai bună? 

* 

Slăbit, obosit, ieșit brusc din copilărie, Ptolemeu al 
XIII-lea părea rătăcit. Cei doi legionari care îl scoteau 
din închisoarea lui aurită nu-l duceau oare la moarte? 
Dorind să răzbune asasinarea lui Pompei, Cezar nu-i 
va tăia capul? Nu cumva, plină de ură, Cleopatra 
ceruse moartea fratelui e1?! 

Temător, adolescentul intră în marea sală de 
recepție a palatului. Așezaţi unul lângă altul, pe niște 
perne confortabile, Cleopatra, îmbrăcată cu o 
elegantă rochie albastră, și Cezar, într-o tunică roșie, 
se delectau cu prăjituri și beau vin alb. 

Nici urmă de soldaţi ori de vreo ameninţare. 

— Apropiaţi-vă, Maiestate, îi recomandă Cezar, 
amabil. 

Ptolemeu înaintă şovăielnic. Destinsă, Cleopatra 
nu arăta ostilitate. 

— Războiul acesta a durat prea mult, declară 
imperatorul, şi nu e bine ca un rege să fie ţinut 
prizonier. Acest nefericit eveniment a tulburat-o pe 
Arsinoe şi pe numeroşi locuitori ai Alexandriei. A 
venit momentul să vă redăm libertatea și 


prerogativele. 

— Vă... vă bateți Joc de mine? 

— Nicidecum, zise Cleopatra. Nu este acesta 
singurul mod de a reinstaura pacea? 

— Ba da, ba da, sunt convins de asta... 

— Ei bine, decise Cezar, s-o proclamăm atunci! 

Încadrându-l pe micuțul Ptolemeu, care era uluit, 
Cezar și Cleopatra îl conduseră în sala tronului, unde 
se adunaseră gărzile romane și personalul palatului. 

Ținând cu ostentație mâna dreaptă a tânărului rege 
precum un tată, imperatorul făcu o declarație oficială. 

— Îl îndemn pe Ptolemeu al XIII-lea să vegheze 
asupra regatului strămoşilor săi, să restabilească 
prosperitatea ţării care a fost greu lovită de acest 
conflict îngrozitor și să-i potolească pe supușii săi 
fideli. În felul acesta, va putea să-i apere de 
nenorocire şi să întărească prietenia cu Roma. 

Pe adolescent îl lăsară nervii și vărsă câteva 
lacrimi. Cezar însuși părea emoționat. 

— Aş prefera să rămân aici, alături de tine, să 
beneficiez de înţelepciunea și de protecția ta, îi zise 
Ptolemeu romanului. Mai am încă atâtea de învăţat! 

— Această modestie vă onorează, Maiestate, și îmi 
va face o mare bucurie să vă revăd după ce o veți 
convinge pe Arsinoe și pe generalul ei să depună 
armele. Această misiune sacră o să vă aducă stima 
poporului vostru. 

Ștergându-și lacrimile, regişorul adoptă o atitudine 
demnă, iar Cezar îi dădu drumul la mână. 


— Voi îndeplini această misiune, imperator, şi vei 
fi mândru de mine. 

Însoţit de o escortă, suveranul părăsi palatul. 
Heralzii anunţară eliberarea lui și vestea avea să 
ajungă fără îndoială repede la Arsinoe și la trupele ei. 

De la terasa palatului, Cezar și Cleopatra priviră 
cortegiul îndreptându-se spre tabăra adversă. 

— Decizia noastră l-a tulburat pe frățiorul tău, zise 
el. 

— Nu fi naiv, îi recomandă regina. Şarpele ăsta n- 
are decât un gând: să ne facă rău. 

— N-a plâns? 

— Erau lacrimi de bucurie! Acum că e în sfârșit 
liber, va începe o luptă pe viaţă și pe moarte. 

O mulțime enormă salută sosirea lui Ptolemeu și 
decanul negustorilor, însoțit de principalii săi colegi, 
îi aduse un omagiu profund. Plin de entuziasm, 
poporul Alexandriei își aclamă suveranul care se 
bucură îndelung de prestigiul redobândit, apoi 
pătrunse, însoțit de vreo zece ofițeri superiori, în 
luxoasa locuinţă unde se ascundeau Arsinoe și 
generalul Ganymede. 

Machiată, împodobită şi somptuos îmbrăcată, 
Arsinoe se înclină. 

— Iat-o pe scumpa mea soție, regina Egiptului! 
exclamă regișorul. De acum înainte, ea mi se va 
supune și va sta la locul ei. 


Clocotind de mânie, Arsinoe nu îndrăzni să 
protesteze. Vocea lui Ptolemeu se schimbase, în 
sarcasmul ei se simțeau amenințări. Era mai bine să 
nu-l supere. 

— Sabia mea vă stă la dispoziție, declară 
Ganymede, și aştept ordinele Maiestăţii Voastre. 

Adolescentul îi aruncă eunucului o privire 
disprețuitoare. 

— Nu există decât un general comandant: eu, 
suveranul tău. lar tu ar fi trebuit să mă servești mai 
devreme. Din cauza incompetenţei tale, dușmanul 
este neînvins. 

— Maiestate, eu... 

— Ucideţi-l pe acest neisprăvit, le ordonă Ptolemeu 
ofițerilor săi. 

Sub ochii îngroziți ai lui Arsinoe, aceștia îl 
masacrară pe Ganymede, iar regele o obligă pe soția 
lui să privească trupul însângerat. 

— Asta este soarta rezervată dușmanilor mei, 
draga mea, ține minte. 

Tânăra alergă să se refugieze în apartamentele ei. 

— Continuăm lupta, Maiestate? întrebă 
comandantul unui regiment de pedestrași. 

— Mai aveai vreo îndoială? Ehberându-mă, acest 
roman pretenţios şi naiv a comis o greşeală fatală! În 
timpul lungii mele captivități, am avut timp să 
chibzuiesc. N-o să-i străpungem liniile de apărare, ci 
o să le ocolim. Avem destule corăbii? 

— Am reconstituit flota de război, e o frumuseţe, 


afirmă un amiral. 

— Vom ataca la Canop, zise Ptolemeu, vom 
scufunda corăbiile romane şi-l vom ataca pe Cezar din 
spate. Îi vom face o surpriză frumoasă... Dacă refuză 
să se predea, să 1 se taie capul. Il voi expune în piața 
publică, să-l vadă poporul, iar Roma va tremura! Pe 
viitor, n-o să ne mai deranjeze. In schimb, pe 
Cleopatra o vreau în viaţă! A îndrăznit să mă trădeze 
pe mine, regele ei, și o să-i rezerv cele mai cumplite 
suplicii. Va muri încet, foarte încet. 

* 

Căpitanului Euphranor îi plăceau femeile din 
Alexandria. Nu prea sălbatice, focoase, se pretau cu 
plăcere la tot felul de fantezii și erau încântate de 
virilitatea inepuizabilă a acestui războinic oacheș cu 
umeri largi. Atras în vâltoarea plăcerilor, nativul de 
pe insula Rhodos își păstra totuşi mintea limpede. 
Convins că eliberarea micuţului Ptolemeu nu va 
readuce pacea, el se temea de o intervenţie a flotei 
dușmane. 

Portul Alexandriei? Posibil, dar terenul era dificil. 
Punctul slab, după părerea lui Euphranor, era 
Canop. Un țărm plat, un orizont degajat care 
permitea desfășurarea vaselor și un obiectiv: să pună 
stăpânire pe braţul canopic al Nilului și să atace 
Alexandria. 

Poate că Cezar era în mare pericol. De aceea, cu 
acordul său, căpitanul hotărâse să dispună o parte a 
corăbiilor sale în faţa orașului Canop. 


Abia se terminase această manevră, în a zecea zi a 
lunii martie, anul 47 î.H., că marinarul care stătea de 
veghe scoase un strigăt de alertă. 

Flota lui Ptolemeu pregătea un atac. 

— Ne trebuie întăriri, fu de părere secundul lui 
Euphranor. 

— Trimite un mesager la Cezar. Noi n-avem timp 
de așteptat! De când bat mările, am fost întotdeauna 
primul care începe lupta. 

Reacţia lui Euphranor îl surprinse pe adversar. 

Rapidă, corabia lui lovi cu pintenul un vas inamic 
și îl scufundă. Înspăimântaţi, alexandrinii bătură în 
retragere. 

Exaltat, Euphranor voi să întărească acest succes 
inițial și îi urmări pe fugari, fără să mai aștepte 
întăririle care întârziau să vină. ŞI iuțeala sa, care-i 
adusese atâtea victorii, se întoarse împotrivă-l. 
Căpitanul din Rhodos depăși trei corăbii dușmane și 
o ajunse din urmă pe cea de-a patra pe care avea de 
gând s-o lovească la fel cu pintenul, dar se trezi prins 
în capcană. 

Și atunci, dușmanii se năpustiră asupra lui ca ulii. 

În ciuda curajului său și a rezistenţei înverşunate a 
oamenilor săi, Euphranor fu copleşit de numărul 
mare al atacatorilor. Când ajutoarele venite îi 
împrăștiară, bravul căpitan, cu pieptul străpuns de o 
lance, zăcea fără suflare. 

* 


— Euphranor ne-a salvat viața, declară Cezar 


celebrând funeraliile acelui fidel servitor. Dacă ar fi 
depășit sistemul nostru de apărare, Ptolemeu ar fi 
putut obţine victoria. 

Trăgând învățămintele de rigoare din această 
tragedie, imperatorul întărise paza la intrarea pe 
braţul canopic al Nilului, împiedicând orice tentativă 
de raid, iar locotenentul său, Rufin, controla zilnic 
baricadele și fortificațiile. 

— Îţi mulțumesc că m-ai pus în gardă, îi zise Cezar 
Cleopatrei. Lacrimile micuţului scorpion aproape că 
mă păcăliseră. 

— Captivitatea l-a maturizat şi l-a transformat în 
comandant de oaste. Oricare ar fi obstacolele, nu va 
renunţa. O mulțime de alexandrini îl vor urma până 
la moarte. 

Această perspectivă nu-l încântă pe Cezar, ale cărui 
efective rămâneau cu mult inferioare celor ale unui 
regișor metamorfozat în fiară sălbatică și capabil să 
comande o armată. Odată eunucul Ganymede 
eliminat şi prințesa Arsinoe redusă la rol de 
servitoare, Ptolemeu se impunea în fruntea 
pedestrașilor şi a marinarilor pe care îi va convinge 
să se lupte. 

În scurt timp, tânărul războinic, sigur de forţa lui, 
se va gândi la o strategie: să atace din toate părțile, 
aruncându-și în luptă toate trupele, într-o ultimă 
bătăhe. Nici legionarii și nici corăbiile romane nu vor 
putea ține piept unui asemenea asalt. 

— Îmi ghicești gândurile? o întrebă Cezar pe 


Cleopatra, care îl privea cu ochi pătrunzător. 

— Te temi că am ajuns la capătul drumului? 

El o conduse la marginea terasei. În seara aceea, 
vântul adia slab şi marea era liniștită. Razele 
soarelui la asfintit poleia cu aur spuma valurilor. 

— Capitala ta pare aţipită, regină a Egiptului; 
totuși, se pregătește să ne devoreze. 

— Isis mă călăuzeşte, Venus te protejează, iar visul 
meu se va împlini. 

În tabăra lui Cezar domnea neliniștea. În ciuda 
calităților lui de strateg, imperatorul nu dispunea de 
efectivele necesare pentru a ţine piept unei ofensive 
generale a lui Ptolemeu, a cărui furie îi dinamiza pe 
alexandrini. Furtuna se va declanșa de la o zi la alta 
șI micul rege va ordona un masacru. 

— De data asta, îi zise Unchiașul lui Vânt de 
Miazănoapte, e timpul să plecăm. 

Măgarul își manifestă refuzul ridicând urechea 
stângă. 

— Nu pricep de ce ești așa de îndărătnic! N-avem 
nicio șansă să scăpăm cu viaţă, dușmanii sunt prea 
puternici și prea numeroși. 

Refuzând discuția, Vânt de Miazănoapte plecă să 
ducă misivele ofițerilor superiori repartizați pe linia 
de apărare. Resemnat, Unchiașul se pregătea să 
coboare în pivniţă, ca să aleagă vinurile ce urmau a fi 
servite la masa Cleopatrei, când zări un mesager 


alergând în direcția palatului regal, unde își avea 
reședința Cezar. 

Unchiașul n-avea nicio îndoială: un eveniment 
important avusese loc. Bău o gură de vin alb și se 
grăbi și el. Un anunţ oficial avea să se facă 
neîntârziat. 

Într-adevăr, palatul se transformă într-un stup, 
animat de tot felul de zvonuri. Cezar își făcu apariția, 
însoţit de Cleopatra. 

— Am primit veste de la prietenul și aliatul meu 
Mithridate din Pergam: armata cu care îmi vine în 
ajutor se va apropia în curând de Alexandria. 

* 

Micuţul Ptolemeu se făcuse mai înalt şi mai solid. 
Să comande îi dădea o energie nebănuită și niciun 
ofițer nu-i contesta autoritatea. Chiar dacă primul 
atac naval eșuase parțial, faimosul căpitan 
Euphranor își pierduse viaţa în timpul înfruntării și 
Cezar se vedea lipsit de cel mai bun marinar al său. 

Se impunea o strategie: un asalt masiv pe mare și 
pe uscat în același timp. Inferioritatea numerică în 
care se afla îl condamna pe imperator la înfrângere. 

— Mesaj] urgent, zise un aghiotant, înmânându-i 
regelui un mic papirus rulat și sigilat. 

Venea de la un post de supraveghere a deltei și 
conținutul său îl făcu pe Ptolemeu să fiarbă de mânie: 
armata pe care o strânsese Mithridate din Pergam 
sărea în ajutorul lui Cezar! 

Imperativ vital: să-l distrugă pe acel străin 


blestemat care compromitea triumful moștenitorului 
legitim al Ptolemeilor. 
* 

Ultimele veşti erau încurajatoare: Mithridate din 
Pergam scăpase de un regiment al lui Ptolemeu și se 
apropia de Alexandria. Regișorul își va arunca însă în 
luptă toate forțele pentru a împiedica joncțiunea cu 
Cezar, care era nevoit să-şi trimită trupele. În 
această ultimă confruntare se va decide învingătorul. 

— Evită lupta pe apă, îl sfătui Cleopatra; 
alexandrinii sunt prea pricepuţi la așa ceva. 

— Soldaţii lui Mithridate își așază tabăra pe malul 
lacului Mareotis. Tu cum ai ajunge la e1? 

— Ptolemeu o va lua pe un canal și îţi va întinde o 
capcană. Tu alege drumul pe uscat. După un marș 
forțat de aproape opt ore, îţi vei atinge scopul. 

Graţie disciplinei lor obişnuite, legionarii se 
pregătiră grabnic de plecare. Se însera, iar noaptea 
avea să-i protejeze. 

Cezar nu-i ascunse adevărul Cleopatra. 

— Suntem amândoi în mare pericol. Eu îmi duc 
oamenii la o luptă grea, contra unui adversar de 
temut, și poate că nu mă voi mai întoarce de pe 
câmpul de bătălie. Tu va trebui să aperi poziţiile 
noastre cu o mână de viteji care vor fi atacați din toate 
părțile. 

— Nici Venus și nici Isis nu ne vor abandona. Ne 
vom revedea și visul meu se va împlini. 

Cezar îşi dorea să dea crezare vorbelor acelei 


magiciene, dar îmbrățișarea lor semăna cu cea a unor 
tineri amanți constrânși să se despartă pentru 
totdeauna. 

* 

În fruntea avangardei, Rufin dădu ordin soldaţilor 
să se oprească. Ivirea zorilor îl făcea să distingă o 
tabără. 

Prieteni sau dușmani? 

Anunţat,  imperatorul, îmbrăcat cu  mantia-i 
purpurie, se duse lângă locotenentul său. 

— Să trimitem o iscoadă, propuse Rufin. 

— Inutil, zise Cezar, care înaintă mai mulți pași, 
devenind o țintă perfectă. 

O santinelă scoase un strigăt, iar tabăra fu 
cuprinsă de agitație. Din ea apăru o namilă de 
bărbos, cu părul ciufulit. 

— Cezar! strigă el. 

Grăbind pașii, cei doi bărbaţi se întâlniră și se 
îmbrățișară. 

— Nu te-ai schimbat, generale! 

— lar tu, Mithridate, pari a fi într-o formă 
excelentă. 

— M-am chinuit să strâng o ceată de războinici pe 
care trebuie să-i conduci cu șuturi în fund! Dar, dacă 
îi hrănești bine, sunt destul de eficienți. Ptolemeu 
spera să-i oprească, dar și-a mușcat mâinile de ciudă! 
Sub comanda ta, vom obţine o victorie răsunătoare. 

— Şi inamicul? 

— Trupele lui Ptolemeu au sosit aseară și și-au 


instalat tabăra pe o colină mărginită într-o parte de 
un teren mocirlos și în cealaltă de un canal. O poziție 
strategică frumoasă, de necucerit! După părerea mea, 
regișorul ar fi trebuit să mă atace în continuare, dar 
a preferat să-și așeze tabăra. Unirea armatelor 
noastre și prezenţa ta modifică raportul de forţe! 
Acum, putem să trecem la ofensivă. 

Soarele lumină un peisaj unde domina apa. 
Ptolemeu își alesese un loc excelent din care nu va fi 
uşor să-l alunge. 

— Trecem râul, urcăm colina și distrugem acel cuib 
de vipere, propuse Mithridate. 

Metodele  expeditive dau uneori roade, drept 
urmare Cezar o aprobă pe aceea. Călăreţii germani 
găsiră niște diguri, legionarii tăiară copaci și 
încropiră niște poduri rudimentare. Se organiză un 
prim asalt, dar Ptolemeu îl respinse cu ușurință. 

Decepţionat, Mithridate își recunoscu eșecul. 

— Oamenii au nevoie de odihnă, consideră Cezar. 
Iscoadele să cerceteze locul din toate unghiurile. 
Dacă descoperă vreun punct slab, ne vom folosi de el 
mâine. 


69 


Înspăimântată, Charmion tremura și abia reușea s- 
o coafeze pe regină. 

— Se vor năpusti asupra palatului ca ulii, vor viola 
femeile și vă vor supune la chinuri cumplite! 

— Bineînţeles că nu, răspunse Cleopatra cu o voce 


liniștită. 

— Maiestate, suntem aproape singure! 

— Niciodată poporul Alexandriei nu-i va face rău 
suveranei lui. 

Această siguranţă o liniști pe slujnică. Cât despre 
Cleopatra, ea nu îndrăznea să se plângă de sărăcia 
forțelor ei: fidelul său şambelan, Apollodor, și mai 
puţin de o sută de legionari! Dacă șarpele ăla de 
Ptolemeu ar ordona un atac, rezistența ar fi 
neînsemnată și regina ar cădea pradă răzbunării 
fratelui ei mai mic. 

Nu, nu se va întâmpla așa! Cleopatra se gândi la 
Hermes, pe care nu-l mai văzuse de mult timp. 
Fiindcă ea nu o neglija pe Isis, protecția magului nu- 
1 va lipsi. 

Apollodor îi aduse un mesaj de la Cezar. 

Suverana derulă papirusul cu nerăbdare. 

— Veşti bune, Maiestate? 

— Cezar s-a alăturat armatei venite în ajutor! 
Forțele lor sunt suficiente pentru a le înfrunta pe cele 
ale lui Ptolemeu. 

— Confruntarea finală, consideră Sicilianul. Să 
avem încredere în imperator, Maiestate, a obținut 
până acum atâtea victorii! 

— Numai aceasta contează, murmură tânăra 
femeie. 

* 

Ptolemeu jubila. Alegând colina pe care îşi 

instalase tabăra, ocupa o poziție imposibil de cucerit. 


Necunoscând terenul, romanii și aliații lor se vor 
strădui din răsputeri să urce pantele abrupte. De 
altfel, primul lor asalt fusese un eșec usturător! 
Pedestrașii râdeau de pretenţia adversarilor, a căror 
încăpățânare îi va duce la pieire. 

Totuşi, unii ofițeri  dezaprobau strategia 
monarhului. N-ar fi trebuit să-l atace pe Mithridate 
înainte de sosirea lui Cezar și apoi să-l zdrobească pe 
acesta din urmă? Instalarea taberei era o regretabilă 
pierdere de timp și avantajul numărului nu mai 
conta. 

Adolescentul de paisprezece ani convocă statul- 
major, compus din militari experimentați. El le simți 
îndoielile, ba chiar ostilitatea. 

— Decizia mea este cea bună! Încercând să ne 
alunge, romanii vor pierde sute de oameni și, când vor 
bate în retragere, noi îi vom urmări și îi vom masacra. 

Forța de convingere a băiatului îi uimi pe ofițerii 
săi. Lăsând la o parte reţinerile, ei îi aprobară 
strategia. 

* 

Profitând de o lungă dimineață de odihnă, soldații 
lui Cezar și ai lui Mithridate își recăpătaseră energia 
și mulți erau nerăbdători să lupte. Prezența 
generalului imperator, de un calm liniștitor, nu le 
garanta oare succesul? 

Şeful iscoadelor adună rapoartele oamenilor săi și îi 
prezentă rezultatul lui Cezar. 

— Am descoperit punctul slab al dușmanului, zise 


el. Va trebui să ocolim mlaștinile și să atacăm tabăra 
din spate. Acolo, panta este mai lină și apărarea 
slabă. 

Cezar organiză o manevră de diversiune care îl va 
face pe Ptolemeu să creadă că romanii se înverşunau 
zadarnic. Grosul trupelor îl va urma însă pe șeful 
iscoadelor, soldații evitând să fie reperați de 
santinelele inamice. 

— Suntem pe calea cea bună! zise Mithridate care 
se bucura la ideea unui masacru. Ţara asta păcătoasă 
o să cânte gloria lui Cezar. 

Imperatorul se gândea la Cleopatra. O va apăra Isis 
de o răzmeriţă a alexandrinilor? 

* 

Ptolemeu îşi pierdea răbdarea; de ce nu lansau 
romanii un nou atac? 

— Iată-i! anunţă o santinelă. 

— Imbecilii, murmură adolescentul, reacționează 
exact cum am prevăzut. 

Chiar şi sub protecția arcașilor și a mânuitorilor de 
praștii, pedestrașii n-aveau nicio șansă să ajungă în 
vârful colinei, toți vor fi uciși. 

Ptolemeu se felicita pentru succesul său, când niște 
urlete provenind din propria tabără îl făcură să 
tresară. 

Un ofiţer veni în goană. 

— Maiestate, ne-au atacat din spate! 

— Respingeţi-i! 

— Imposibil, este deja debandadă. Trebuie să 


fugim. 

Regișorului nu-i veni să creadă când își văzu 
oamenii bătând în retragere și coborând colina cu 
speranța de a ajunge la fluviu. Majoritatea căzură 
victime ale săgeţilor romane. 

— Trebuie să fugim, insistă ofițerul. 

Neîntâlnind decât o slabă rezistență, legionarii și 
aliații lor nimiciră armata dușmană. 

Năucit, Ptolemeu se lăsă convins să fugă: platoșa 
lui aurită era grea, dar va fi o protecție eficace. 

* 

Războinic încercat, Mithridate simți că 1 se face 
greață, într-atât de numeroase erau cadavrele 
mutilate. Conştienți că dau lovitura fatală, 
învingătorii făcuseră un adevărat măcel. 

Fugarii n-avuseseră parte de o soartă mai bună. 
Năpustindu-se spre bărcile prea încărcate, se 
înecaseră în timpul scufundării lor. Puţinii înotători 
buni, capabili să traverseze fluviul, fuseseră uciși 
când ajunseseră la mal. 

Din armata lui Ptolemeu, nu mai rămăsese nimic. 

— Vreau leșul lui, ceru Cezar. 

Căutările se anunțau dificile, dar o stranie 
strălucire de lumină atrase atenția unui pedestraș. 

— Acolo, o platoșă aurită! 

Ajutat de un camarad, el scoase corpul din nămol și 
cei doi soldaţi îl depuseră la picioarele lui Cezar. 

Era într-adevăr Ptolemeu al XIII-lea, mort din 
cauza urii și a vanității; iar imperatorul nu-l plânse. 


TO 


Comandantul trupelor de miliție, însărcinat de 
Ptolemeu să asigure ordinea în Alexandria, își 
convocă adjuncţii. 

— Am putea face o faptă de vitejie, le propuse el. 
Palatul regal este păzit doar de câţiva legionari. Să 
forțăm un baraj, să-i ucidem și să punem mâna pe 
Cleopatra. La întoarcere, regele ne va felicita și ne va 
răsplăti. 

— E riscant, obiectă un bărbos. 

— Trimitem sclavii în frunte, promițându-le o 
recompensă frumoasă. Nu vor scăpa, dar îi vor 
elimina pe cei mai mulți dintre romani, iar noi vom 
termina treaba. După aceea, punem mâna pe 
Cleopatra şi o ducem în lanţuri! Vă închipuiţi ce-o să 
se bucure Ptolemeu? Iar noi vom deveni eroi! 

Argumentele câștigară adeziunea milițienilor și 
acțiunea se pregăti cu febrilitate. La ideea de a o 
umili pe regina trufașă, mulți soldăţțoi simțeau o 
excitație puternică. 

În timp ce șleahta se îndrepta spre cartierul 
palatelor, se lovi de o mulțime de civili înarmați cu 
clomege şi lănci. 

— Evreii! se miră comandantul miliției. 

Antipatros ieși din rând. 

— Unde mergeţi? întrebă el. 

— Lăsaţi-ne să trecem sau... 

— Sau ce? Nemernici proști ce sunteţi, aveaţi de 
gând să puneţi mâna pe Cleopatra și s-o batjocoriţi! 


Cezar s-ar fi mâniat atât de tare, încât ar fi șters 
orașul de pe fața pământului. 

— Cezar a murit, Ptolemeu triumfa! lar tu vei fi 
acuzat de trădare. 

— Ptolemeu să-l învingă pe Cezar... Eşti mai prost 
ca noaptea. 

— Dă-te din calea mea, Antipatros. 

— Nici vorbă. 

— O s-o mierlești, ca prietenul tău Cezar. 

Întrucât nici unii, nici alții nu acceptau să dea 
înapoi, înfruntarea risca să fie brutală. Antipatros se 
temea că partizanii săi nu vor fi în stare să ţină piept 
milițienilor, dar îi convinsese că viitorul comunității 
lor depindea de asta. 

— Vine, vine! strigă un milițian. 

— Cezar sau Ptolemeu, murmură Antipatros cu un 
nod în gât. 

Încremeniţi, cu braţele atârnând, milițienii și evreii 
priviră împreună înspre Calea Canopică. 

Călare, în fruntea soldaților săi, imperatorul arăta 
cu fală platoşa aurită a răposatului Ptolemeu. 

Mu de alexandrini ţâșniră din locuinţele lor. 
Bărbaţi, femei și copii se repeziră să-l vadă pe omul 
care punea stăpânire pe capitala lor. 

Cezar se opri în loc, așteptând ca mulțimea imensă 
să-l asculte. Când ridică platoşa, se făcu linişte. 

— Regele vostru s-a opus Romei și a murit, 
provocând pierderea armatei sale. Războiul 
Alexandriei s-a sfârșit. Doriţi să salutaţi pacea 


regăsită? 

Evreii lăsară primii armele, milițienii îi imitară şi 
marele preot de la templul lui Serapis, croindu-și 
drum prin mulțimea concetăţenilor săi, oferi 
învingătorului un vas din argint. 

— lată omagiul zeilor și al cetății noastre, declară 
el cu o voce puternică. Ne supunem voinţei tale și îţi 
implorăm clemenţa. 

Toţi așteptau cu răsuflarea tăiată. Câte execuţii 
avea să ordone romanul, cât de cruntă va fi 
răzbunarea lui? 

— Vă acord iertarea mea cu două condiții: să mi-o 
predați pe prinţesa Arsinoe și s-o recunoașteţi ca 
suverană pe Cleopatra. Ea și numai ea va domni 
peste Egipt. 

— Dacă acceptăm, întrebă marele preot, ne vei 
cruța vieţile şi cetatea? 

— Au fost prea mulți morți, numai pacea va 
restabili prosperitatea Alexandriei. Şi Cezar îşi 
respectă cuvântul dat. 

— Convoc imediat autoritățile orașului. 

— Aştept răspunsul vostru la palatul regal. 

* 

Unchiașul fu primul care-l văzu pe imperator în 
fruntea trupelor, care-i cântau osanale. 

— Pe toți zeii, romanul a câştigat şi războiul ăsta 
afurisit s-a sfârşit! 

Urechea dreaptă a lui Vânt de Miazănoapte se 
ridică. 


— Măcar o dată îmi dai şi tu o veste bună... Așa 
ceva trebuie sărbătorit! 

Unchiașul se năpusti în pivniţă și alese un vin roşu 
care purta menţiunea „foarte, foarte bun”. Dotat cu 
un simț moral remarcabil, renunţă să-l guste înainte 
de Cezar și Cleopatra. Abia începuse să urce scara, 
când niște aclamații îl întâmpinară pe imperator, 
care coborâse de pe cal și o contempla pe Cleopatra, 
îmbrăcată cu o rochie lungă, roșie, și împodobită cu 
bijuterii somptuoase. 

Privirile li se încrucișară pentru un moment lung. 
Și același surâs le lumină chipul. 

— Ptolemeu este mort, îi spuse Cezar, și armata lui 
distrusă. 

— Atunci, victoria este totală. 

— Nu încă. 

— De ce te temi? 

— De decizia notabililor din Alexandria. Dacă o 
susțin pe Arsinoe şi nu-ţi recunosc suveranitatea, ţi-o 
voi impune eu prin forță. 

— Refuz! S-a vărsat deja prea mult sânge. 

— Nu mai ai de ales, Cleopatra. Dacă arăţi cel mai 
mic semn de slăbiciune, scumpa ta soră va ridica 
populația și te va devora. Visul acesta... Visul acesta 
care te obsedează, vrei cu adevărat să-l împlinești? 

— Ai dreptate, n-am de ales. 

Cântând, bând și felicitându-se, romanii celebrară 
victoria, neștiind că ea era poate preludiul unei noi 
înfruntări care le va depăși ca amploare pe cele 


dinainte. 

Când Unchiașul veni cu urciorul de vin, sala de 
ospăț a palatului era goală; în mod evident, nu era 
nici banchet, nici sărbătoare! 

„Nu-mi miroase a bine, gândi el. Credeam c-am 
câștigat şi când colo furtuna izbucnește din nou.” 


Tl 


Ziua de 27 martie a anului 47 î.H., care se anunţa 
atât de frumoasă, se va sfârși oare cu un dezastru? La 
ideea unei revolte a populației Alexandriei, pe care 
legionarii ar reprima-o cu violență, Cleopatra se 
simțea cuprinsă de o profundă tristeţe, vecină cu 
disperarea. Va putea Arsinoe să stârnească într-atât 
ura împotriva surorii ei şi a romanilor, încât să 
prelungească niște suferințe cumplite? 

Tăcut, Cezar se aștepta la ce era mai rău. După un 
conflict lung și aprig în cursul căruia pierduse mulți 
oameni, nu avea să lase anarhia să se instaleze în 
Alexandria. Singura femeie care avea capacitatea să 
domnească era Cleopatra. 

În rândurile armatei victorioase, se simțea 
tensiunea. Graţie sârguinței Unchiașului, nimeni nu 
ducea lipsă de bere proaspătă, dar soldații nu se lăsau 
păcăliți: Cezar nu dăduse ordin să se degajeze decât 
o singură cale de acces la palat, ceea ce însemna că 
pacea rămânea fragilă. Era doar un răgaz înainte de 
reluarea conflictului? 

Un cortegiu impozant se apropie și Rufin îl anunţă 


imediat pe imperator. În haine de doliu, notabilii 
orașului purtau statui ale  divinităţilor. Ei 
îngenuncheară la piciorul scării monumentale a 
palatului și marele preot de la templul lui Serapis se 
adresă Cleopatrei și lui Cezar. 

— Ne pare rău pentru purtarea noastră și vă 
implorăm iertarea. Poporul vă recunoaşte 
suveranitatea şi condamnă revolta lui Arsinoe. 

Doi soldaţi o aduseră pe prinţesă, care avea mâinile 
legate. Cu părul desfăcut și chipul încercănat, ea nu 
îndrăzni să se uite în ochii surorii ei mari. 

Lui Cezar îi revenea sarcina de a pronunţa 
sentinţa. 

— Arsinoe va fi trimisă la Roma și va fi legată cu 
lanţuri de carul meu în timpul ceremoniilor care îmi 
vor celebra triumful. 

Distrusă, prizoniera nu protestă în niciun fel, iar 
temnicerii ei o scoaseră afară. 

— V-aţi ales regina, declară imperatorul şi vă 
felicit. Cu bucurie și cu profundă satisfacție, vă acord 
iertarea Romei și protecţia ei. Să ne gândim cu toţii 
la fondatorul acestei cetăți strălucite, Alexandru cel 
Mare, şi la uimitoarea lui viziune a viitorului. 
Războiul acesta a lovit brutal capitala voastră, dar ea 
se va redresa și mâine va fi şi mai frumoasă. A sosit 
momentul s-o încoronăm pe Cleopatra. 

* 

Alexandria benchetuia. În sfârşit, războiul se 

terminase! Scăpați de suferință, de spaimă și de 


pericol, locuitorii ei nu contestau autoritatea 
Cleopatrei pe care o sprijinea Cezar, aflat în fruntea 
unei armate victorioase. leri detestată, astăzi 
adulată, regina de douăzeci și doi de ani întruchipa 
viitorul țării. 

Savurându-și succesul, tânăra femeie își amintea 
de exilul său, de traversarea deșertului, de îndoielile 
și momentele de disperare, de eșecurile ei... Frontiera 
imposibilului fusese trecută. 

Să conducă Cele Două Țări, Egiptul de Sus și 
Egiptul de Jos, nu mai era o iluzie. Iubirea lui Cezar 
îi oferea un cadou inestimabil de care va trebui să se 
arate demnă. 

— Te îndoieşti de asta? întrebă o voce gravă. 

— Hermes! 

— Te îndoiești? 

Cleopatra îndrăzni să-l privească în ochi pe mag. 

— Mi-am făurit propriul destin și vreau să 
domnesc! 

— Destinul nu este opera zeilor? 

— Dacă nu contribuiam și eu, mi-ai acorda vreo 
atenție? 

— Alexandria este un cadru prea restrâns. 
Amintește-ţi că nici măcar Alexandru cel Mare n-a 
fost încoronat faraon decât cu încuviințarea zeului 
Amon. Caută protecția lui. 

— Unde îl voi găsi? 

— La templul din Heracleion. 

* 


Notabilii își aclamaseră suverana atunci când își 
făcuse apariția la gimnaziu, înainte de a se duce la 
sanctuarul din orașul de coastă Heracleion, la est de 
Canop. Acolo domnea Amon, zeul ascuns, venerat de 
iluștrii faraoni ai Regatului Nou, precum Ramses cel 
Mare. 

Cezar  liniștise autoritățile din Alexandria, 
promițându-le că suverana lor va respecta tradiția şi 
va asocia la tron un nou Ptolemeu, pe frățiorul ei, al 
paisprezecelea care purta acest nume, și că 
instituțiile vor fi păstrate. 

Pe o coroană de bronz fusese gravată o cartă ce 
garanta dreptul de cetate al evreilor. Cezar îi 
mulțumea astfel lui Antipatros și coreligionarilor săi 
pentru că-i acordaseră un sprijin preţios chiar și în 
cele mai grele momente. 

Însoţită de imperator, regina trecu pragul 
templului lui Amon22. Doi ritualiști purificară cuplul 
cu apă din Nil provenind de la revărsarea precedentă 
și simbolizând puterea de regenerare care se 
manifestă în timpul reînvierii lui Osiris. 

leşind din semiîntunericul sanctuarului, Hermes 
își făcu apariția, purtând un etui din piele care 
conținea papirusul rulat și sigilat. 


22 Este vorba de templul lui „Amon-Gereb“, termenul Gereb făcând 
referire la documentul prin care Amon transmitea noului faraon 
inventarul regatului său terestru și divin. Vestigiile cetăţii 
Heracleion, dispărute sub ape, au fost descoperite în anul 2000 de 
Franck Goddio. (n. a.) 


— lată testamentul zeilor care lasă moștenire 
faraonului tot pământul Egiptului și îl face 
responsabil de prosperitatea lui. Pentru a îndeplini 
această funcție copleșitoare, el trebuie să respecte 
regula eternă a zeiţei Maat, justeţea gândirii, 
rectitudinea acţiunii, armonia universului. Accepţi 
acest testament, Cleopatra, și îndatoririle pe care le 
implică? 

— Mă angajez să le îndeplinesc. 

— Jurământul acesta este făcut în prezenţa zeului 
Amon, principiul ascuns care însuflețește toate 
fiinţele. De acum înainte, ești servitoarea Egiptului și 
a poporului său, păstrătoarea dublului regat, celest și 
terestru. 

Primind documentul transmis din generație în 
generație, mâinile Cleopatrei tremurară. Se lega 
spiritual de tradiția strămoșilor săi, retrăia elanul 
primei dinastii și dorinţa ei de creaţie. 

Sanctuarul era supranumit „lăcașul bucuriei” și cea 
pe care o simţea Cleopatra era un adevărat miracol. 
O parte a visului ei nebunesc se realiza, speranța 
prindea contur. Ea, grecoaica, devenise faraon al 
Egiptului, înscriindu-se în lungul șir al legendarilor 
săi predecesori. 

Totuşi, nu căzu pradă euforiei, căci sarcina pe care 
și-o fixa părea irealizabilă: să refacă măreția 
imperiului dispărut, să facă din ţara sa egala Romei. 

Roma, viitorul regat al lui Cezar. 

În acea primăvară încântătoare a anului 47 î.H., 
curtea se deplasase până la palatul construit pe 
țărmul lacului Mareotis, în sudul Alexandriei. Locul 
era plin de vile luxoase, așezate în mijlocul unor 
imense grădini plantate cu arbori. Vara, apa 
răcoroasă a Nilului creștea și umplea lacul de unde 
plecau numeroase canale. Exista și un port care 
primea o mare cantitate de mărfuri, iar viile înșirate 
pe maluri furnizau un vin bun de pus la învechit, de 
o calitate excepțională. 

Precaut, Unchiașul ţinuse să verifice el însuși 
această reputație și n-o găsea nejustificată. 
Satisfăcut, se hotări să servească la masa regală un 
vin roșu tare, vechi de zece ani. Marele banchet oferit 
de Cleopatra în onoarea lui Cezar merita toată 
atenția. 

Anunţarea acestor festivități nu-l bucură pe Rufin, 
fidelul locotenent al generalului victorios. Veștile cu 
privire la Roma erau îngrijorătoare, pesimiștii 
vorbeau chiar de un inevitabil război civil. De ce 
întârzia imperatorul aici, în loc să se întoarcă grabnic 
în ţara lui şi să restabilească ordinea? lubirea nu 
justifica o asemenea atitudine! Învingătorul de la 
Pharsalos și de la Alexandria avea faimă de 
muieratic, iar Cleopatra, oricât ar fi fost ea de regină, 
nu era decât o iubire trecătoare! Simţul statului 
trebuia să-i dicteze lui Cezar conduita și să-l smulgă 
din farmecele Egiptului. Cu riscul unor mustrări 


severe, Rufin va îndrăzni să-i vorbească lui Cezar şi 
să-i spună părerea lui. 
* 

Şambelanul Apollodor, asistat de Unchiaş și de o 
cohortă de servitori, organizase cel mai somptuos 
banchet. Charmion se simțea și ea mândră de munca 
ei: niciodată Cleopatra nu fusese atât de elegantă și 
atât de frumoasă. Când apăruse, cu diademă de aur 
și ghirlande de trandafiri, îmbrăcată cu o rochie din 
mătase de Sidon, lăsând să i se ghicească sânii albi, 
convivii fuseseră uluiți, iar Cezar simți o profundă 
atracție pentru această femeie, a cărei inteligenţă nu 
era egalată decât de farmecul ei. 

Cleopatra îi invitase pe filosofii şi savanții scăpaţi 
teferi din războiul Alexandriei să reconstituie 
atmosfera Muzeului, unde spirite strălucite discutau 
despre descoperiri și făceau ipoteze. Unul dintre ei, 
Acoreus, astronom și hidrolog, îi captă atenţia lui 
Cezar. 

El îi vorbi de o invenţie capitală, moștenită de la 
dinastiile străvechi și care guverna viaţa egiptenilor 
de mii de ani: calendarul. Anul de douăsprezece luni 
a câte treizeci de zile începea atunci când strălucea 
pe cer Sirius, steaua Câinelui, care făcea apele 
Nilului să se umfle şi provoca revărsarea. Între doi 
ani, era o perioadă de cinci zile de temut, care vedeau 
totuşi nașterea unor divinități precum Isis și Osiris. 
Calendarul era o operă sacră, concepută de înțelepţii 
vârstei de aur, și nu putea fi modificat. Cezar le ceru 


savanților alexandrini să-l adapteze pentru a putea fi 
folosit la Roma?5. 

Un al doilea subiect îl intriga pe imperator: 
izvoarele Nilului. Prolix, Acoreus dezvoltă ore în șir 
multiple teorii, citând exploratori și geografi. 
Întrucât nicio concluzie definitivă nu se impunea, 
singura soluție era întreprinderea unei călătorii 
pentru rezolvarea acestei enigme. Şi cine era mai 
nimerit s-o facă dacă nu Cezar? 

El se întoarse spre Cleopatra. 

— Ţi-ar plăcea nebunia asta? 

— Chiar aveam de gând să te invit să-mi descoperi 
țara, de-a lungul fluviului; vei avea timpul necesar? 

— Cum să rezist la o asemenea invitație? 

Regina își puse tandru mâinile pe cele ale 
amantului ei. 

— Aştept un copil, copilul nostru. Accepţi ca fiul 
nostru să poarte numele tău? 

— Un fiu... 

— Medicii de la curte sunt categorici, testele lor se 
potrivesc. Cezarion se va naște la sfârșitul lunii iunie. 

— Cezarion... 

— Fiul tău, viitorul faraon, căruia îi voi transmite 
testamentul zeilor pentru a guverna un Egipt bogat 
șI puternic. 


23 Acest calendar, numit iulian, va fi folosit în Europa până la 
sfârșitul secolului al XVI-lea, când va fi reformat de papa Grigore al 
XIII-lea. (n. a.) 


Cezar era pus în fața unei realități pe care nu și-o 
imaginase. El, romanul, tatăl unui egiptean promis 
puterii supreme! O fericire necunoscută îl ameţea, iar 
zâmbetul Cleopatrei continua să-l vrăjească. 

* 

La Dendera, primăvara era o încântare. În 
împrejurimile templului aflat în constructie, tufe de 
tamarix, sicomori, arbori persea și pomi fructiferi 
exprimau o viaţă nouă, aliindu-se cu straturile de 
flori înflorite. În ciuda faptului că o durea spatele, 
Hathor, superioara preoţilor și preoteselor, aprecia 
această fericire și făcu o plimbare după un prânz 
frugal. Momentele de singurătate și meditație îi 
redaseră energia necesară ca să înfrunte zilele lungi 
de lucru și să rezolve o mie și una de probleme. 
Indiferent ce dificultate apărea, chiar minimă, se 
ajungea până la marea preoteasă, al cărei aviz era 
indispensabil. 

Preferând să zâmbească, Hathor îi mulțumea zeiţei 
protectoare că îi acordase o viaţă privilegiată. Exista 
fericire mai mare decât aceea de a săvârși în fiecare 
dimineaţă un ritual destinat să mențină pe pământ 
prezenţa divină? 

Meşterii continuau să lucreze cu aceeaşi tragere de 
inimă. Sub conducerea atentă a arhitectului, ei 
asamblau piesele care aveau să formeze domeniul 
zeiței iubirii, acea iubire celestă care desena harta 
cerului. 

Întorcându-se la templu, superioara mergea cu pași 


foarte lenți pentru a-i admira frumuseţea. Arhitectul 
o aștepta. După atitudinea lui, înţelese că era 
purtătorul unei informații importante. 

Administrația alexandrină închidea oare șantierul? 

Ingrijorată, Hathor se apropie. 

— Veşti din capitală, anunţă arhitectul. Ptolemeu 
al XIII-lea a murit, Cezar triumfa, Cleopatra 
domnește. 

— Războiul ăsta îngrozitor s-a terminat... 
Administrația provinciei a primit directive 
îngrijorătoare? 

— Plata echipelor mele continuă să fie asigurată, 
așa că putem continua să construim templul. 

— Cleopatra domneşte! Deci își va respecta 
angajamentele. 

— Chiar credeţi că îi pasă de Dendera? Cei din 
dinastia Ptolemeu nu iubesc decât Alexandria. 

Superioara contemplă edificiul, scăldat de soare. 

— Va veni... Sunt sigură că regina Cleopatra va 
veni să admire lăcașul zeiţei. 

— Aţi citit scrisorile trimise de prietenii noștri? îl 
întrebă Rufin pe Cezar. 

— Bineînţeles. 

— Războiul civil ameninţă... Numai întorcându-vă 
la Roma veţi împiedica acest dezastru! 

— Eşti prea pesimist. 

— Partizanii lui Pompei se agită în umbră; 


pierderea de timp o să vă fie fatală. 

— Laniștește-te, voi interveni la momentul potrivit. 
Înainte de a mă întoarce la Roma, vreau să văd 
izvoarele Nilului. 

Rufin rămase cu gura căscată. 

— Doar n-aveţi de gând să... navigaţi săptămâni 
întregi pe Nil? 

— Regina Egiptului mă va face să descopăr 
minunile țării el. 

— Nu... Nici să nu vă gândiţi la așa ceva! 

— Decizia mea este luată, Rufin. 

— Este imposibil să vă asigurăm securitatea! 
Alexandrinii sunt niște ipocriţi, se prefac că se supun 
ȘI nu se gândesc decât cum să vă ucidă! Călătoria asta 
le va oferi o ocazie nesperată. 

— Nu-mi fac griji, fiindcă tu vei lua toate măsurile 
necesare. 

* 

Mithridate din Pergam părăsise Egiptul, dar mai 
rămâneau destui legionari, marinari şi mercenari 
pentru a forma un impresionant corp expediționar. 
Rufin va lăsa la Alexandria niște forțe de poliţie aliate 
cu trupele de miliție evreiești. Cetatea era din nou 
liniştită, activitățile comerciale erau în toi şi, de data 
asta, reformele monetare şi administrative ale 
Cleopatrei nu întâmpinaseră nicio opoziție. 

Notabilii aprobau această călătorie care, potrivit 
vechilor tradiții, permiteau noului faraon să-și facă 
recunoscută suveranitatea în fiecare capitală 


provincială și în fiecare templu mare. Se ţeseau astfel 
legături profunde între monarh, ţara întreagă și 
supușii lui. 

Mai rămânea problema securității lui Cezar și deci 
a numărului de corăbii însărcinate să-l însoţească. 
Fusese consultat Unchiașul, întrucât știa totul 
despre traseu, iar el se adresase lui Vânt de 
Miazănoapte. Și măgarul fusese categoric: nu mai 
puţin de patru sute! 

O asemenea escortă era descurajatoare, cu condiția 
să poată fi strânsă! Graţie bunăvoinţei alexandrinilor 
și a eficacității șantierelor navale, Rufin avu în scurt 
timp la dispoziție această flotă, al cărei periplu va 
rămâne în amintirea egiptenilor. 

Veni și momentul în care, în ajunul plecării, 
Cleopatra îi prezentă lui Cezar nava-amiral: trei sute 
de metri lungime, patruzeci și cinci lățime, șaizeci 
înălțime. Asemenea celorlalți spectatori, imperatorul 
fu uluit. Cuplul va beneficia de apartamente luxoase, 
șambelanul Apollodor și slujnica Charmion de 
camere confortabile, iar Unchiașul de o pivniţă de 
vinuri demnă de palatul regal. Soldați, servitori, 
medici, filosofi și savanţi vor completa echipajul. 

Corabia porni în aclamaţiile poporului Alexandriei. 

* 

Permanent în gardă, Rufin nu se bucura deloc de 
peisaje și de scurtele opriri în timpul cărora Cezar și 
Cleopatra se întâlneau cu notabilii locali, le ascultau 
doleanțele și vizitau templele, aducând omagiu 


divinităților. Fidelul locotenent al imperatorului nu 
avea încredere în nimic și în nimeni, temându-se fie 
de un atentat masiv, fie de un ucigaș solitar. Prin 
urmare, garda personală a suveranului era formată 
din legionari încercaţi, gata să se sacrifice pentru a-și 
salva comandantul. Prea des, din păcate, cuplul ieșea 
în întâmpinarea populației, discutând chiar și cu 
țăranii, care erau supuși unei fiscalități insuportabile 
și suportau povara administrației. Rufin nu se 
liniştea decât știindu-i la bordul corabiei de paradă, 
și nici măcar atunci! Trebuia să supravegheze 
schimburile de gardă și să se asigure că niciun intrus 
nu se infiltrase. Și această lungă călătorie părea 
interminabilă! În coșmarurile sale, Rufin îl vedea pe 
Cezar înjunghiat. El nu reușea să oprească braţul 
asasinului și nici nu-i distingea fața. Cel puţin, 
avertismentul acesta îl făcea să menţină o stare de 
alertă permanentă și să nu slăbească vigilenţa. 

Cât despre Cezar, el se bucura de cele mai frumoase 
clipe din viaţa lui. Departe de război și de grijile 
puterii, el iubea și era iubit, contempla plantațiile de 
palmieri, gusta mâncăruri delicioase, stătea de vorbă 
cu filosofi și savanţi, studia punctele tari și 
neajunsurile politicii Ptolemeilor, asculta o populaţie 
neglijată și mai ales descoperea opera arhitecturală a 
faraonilor. Temple mari, capele, oratorii de ţară... 
Pământul iubit de zei era presărat cu edificii de 
mărimi diferite, primind puterile creatoare care 
sacralizau existența umană. Un suflu special 


însuflețea aceste monumente, impregnate cu o 
eternitate senină. Alături de Cleopatra, care era 
pătrunsă de funcţia ei, Cezar învăța să perceapă 
sufletul vechilor regi şi se hrănea cu exemplul lor. 
Mâine, dacă Roma îi acorda încrederea ei, va pune 
capăt certurilor interne, îi va călca în picioare pe 
mediocri şi va crea un imperiu. 

Cleopatra era radioasă; visul ei nu se realiza 
întrecându-i orice speranță? Văzând în sfârşit 
dimensiunea reală a ţării şi a moștenirii el, regina 
împărtășea această experiență incomparabilă cu un 
om de excepţie, tatăl viitorului faraon. Isis îi oferea o 
fericire la dimensiunile cerului și ale pământului, o 
fericire care va iriga Egiptul și poporul său. 

* 

— Misivă regală, anunță factorul, dându-i 
superioarei de la Dendera un papirus sigilat. 

Era sfârşitul şantierului, templul va rămâne 
neterminat? 

Bătrâna doamnă rupse sigiliul și citi documentul. 
Sceptică, reciti de mai multe ori textul și îl căută pe 
arhitect ca să-i comunice conținutul. Examinându-și 
planul, acesta se pregătea să dea indicaţii 
sculptorilor. Textele trebuiau să fie gravate în mod 
riguros, căci cuvintele zeilor supravieţuiau celor ale 
oamenilor. Când aceştia din urmă vor fi dispărut, 
hieroglifele vor continua să celebreze riturile. 

— Un mesaj de la regina Cleopatra, scris de mâna 
ei, zise superioara. 


— Veste bună sau rea? 

— Citeşte tu însuți. 

Șeful de șantier parcurse textul. 

— Aşadar, suverana noastră și Cezar vor face 
escală la Dendera! Este o imensă onoare. 

— Şi n-avem decât foarte puţin timp să le pregătim 
primirea. 

Fost servitor al eunucului Pothinus, bucătarul 
reușise să se angajeze pe una din cele patru sute de 
corăbii de escortă, unde frigea păsări pentru 
legionari. De la dispariția tragică a stăpânului său, n- 
avea decât un gând: să se răzbune pe Cleopatra. 

Dar cum să se apropie de ea? Profitând de câteva 
ore libere în timpul escalei de la Dendera, el cobori pe 
uscat, ascunzând un cuţit bine ascuțit, și se amestecă 
în mulțimea care îi saluta fericită pe suverană și pe 
imperator. Dacă se va ivi ocazia, bucătarul avea de 
gând să-i înjunghie pe vrăjitoare și pe amantul ei. 

Situată la șaizeci de kilometri nord de Teba, 
Dendera vedea Nilul curgând, în mod excepţional, de 
la est la vest și nu de la nord la sud. Cât despre 
templu, fiind cu fața spre nord, din punct de vedere 
geografic, el era în mod simbolic orientat spre răsărit. 
In timpul domniei lui Keops, constructorul marii 
piramide de la Gizeh, fusese deja ridicat un sanctuar 
în cinstea zeiței Hathor. Întreţinut de-a lungul 
dinastiilor, el celebra regalitatea feminină. lar în 16 


iulie anul 54 î.H., după cum îi spusese Cleopatra lui 
Cezar, Ptolemeu al XII-lea aprobase construirea unui 
nou templu de dimensiuni colosale. 

Aici, zeița cerului zămislea lumina, întruchipată în 
discul solar a cărui strălucire însuflețea toate formele 
de viață. Reglând cursul aștrilor și veghind asupra 
armoniei cosmosului, Hathor le arăta credincioșilor ei 
calea cea dreaptă. 

Între debarcader și templu, bărbaţi, femei şi copii 
formau o coadă zgomotoasă și bucuroasă care îi 
încânta pe Cezar și Cleopatra, dar îl exaspera pe 
Rufin; în asemenea circumstanţe, era imposibil să 
garanteze o securitate perfectă! Un ucigaș putea să 
se ascundă, să lovească și să profite de confuzie 
pentru a dispărea. 

Fără a fi conştient de riscurile la care se expunea, 
cuplul își savura popularitatea și înainta cu o 
lentoare enervantă. Încercând să fie cu ochii în toate 
părțile, Rufin era gata să intervină și această 
atitudine îl descurajă pe bucătar, care se temea să nu 
dea greș. 

În piaţa din faţa templului, preoţii și preotesele se 
adunaseră în jurul superioarei lor, îmbrăcată cu o 
robă amplă, din in alb. În dreapta ei, arhitectul. Ei se 
înclinară în fața imperatorului și a reginei, care o 
ridică imediat pe superioară. 

— Nu se spune că tu ești femeia cea mai înțeleaptă 
din Egipt? Îţi datorez respect și te rog să-mi deschizi 
porțile templului tău. 


— Este al vostru, Maiestate. Graţie vouă, 
arhitectul l-a edificat pentru a putea să celebrăm aici 
riturile care fac să se reverse asupra noastră 
dragostea zeiţei. 

— Cum te numești? îl întrebă Cleopatra pe 
arhitect. 

— Imhotep, sunt descendentul unui neam 
străvechi de constructori. 

— Să-ţi duci opera la bun sfârșit, Imhotep, pentru 
ca la Dendera să poată străluci pentru totdeauna 
dragostea creatoare a zeiței Hathor. 

Superioara îi conduse pe regină și pe imperator spre 
templu. 

„În interior, gândi Rufin, vor fi în siguranţă.” lar 
bucătarul consideră că ocazia era excelentă. Intrucât 
garda personală a suveranei rămânea în afara 
edificiului, el va avea timp să acţioneze. Furișându- 
se precum un șarpe, intră pe o ușiţă laterală care 
permitea accesul în prima sală mare. 

Cezar şi Cleopatra descoperiră cu uimire templul, 
locul nașterii zilnice a zeiței, ale cărei multe nume 
erau înscrise pe pereţii plini de hieroglife. Nişte scene 
descriau ritualurile de întemeiere și de ofrande aduse 
divinităților primite în lăcașul sacru al zeiţei. 

— Aici sunt revelate secretele cerului, zise 
superioara. Hathor este iubirea care guvernează 
mișcarea stelelor și a planetelor și le menţine în 
armonie. De la originile sanctuarului, înregistrăm 


ciclurile cosmosului, precum acela al lui Sothis24, cu 
o durată de 1460 de ani, și am descoperit fenomenul 
precesiunii echinocțiilor?5; cărțile de astronomie sunt 
una dintre comorile noastre cele mai prețioase. 

Cezar înţelese că grecii și romanii nu erau decât 
niște copii în fața înţelepciunii și științei vechilor 
egipteni. Și când superioara îl duse pe imperator în 
faţa Sfântului sfinților, înconjurat de unsprezece 
capele, unde se dezvăluiau misterele focului și ale 
apei primordiale, vizitatorul realiză, preţ de o clipă, 
amploarea viziunii lor. 

— S-o venerăm pe Hathor, îi pofti superioara, zeița 
de aur, ochiul luminii divine, stăpâna oceanului 
primordial și a cerurilor, ea care stăpânește viaţa și 
moartea, ea care dă judecată dreaptă credincioșilor 
el. 

În timp ce oaspeţii lui Hathor se reculegeau, 
bucătarul se pregătea să lovească strângând mânerul 
cuțitului. Ascuns în spatele ușii uneia dintre capelele 
dedicate zeului străfundurilor, Sokaris cu cap de 
șoim, avea de gând să profite de aceste circumstanţe 
ideale. Cezar va muri primul și cele două femei vor fi 
incapabile să opună rezistenţă în fața agresorului 
animat de o furie răzbunătoare. 

Bucătarul se întoarse cu spatele la statuia șoimului 


24 Sirius. (n. a.) 

25 Deplasarea lentă și în sens retrograd a punctelor de echinocțiu, 
datorită atracției exercitate de Soare și de Lună asupra Pământului. 
(n. t.) 


Și n-o văzu cum prinde viaţă. În timp ce asasinul 
deschidea ușa, ciocul păsării răpitoare ţâșni cu o 
viteză fulgerătoare și străpunse ceafa profanatorului. 
Ghearele îi luară cadavrul și i-l aruncară în abis, 
departe de lumină. 

* 

Ritualiștii o îmbrăcaseră pe Cleopatra cu o robă 
aurie, acoperită de o mantie împodobită cu franjuri 
pe margine și înnodată pe piept. Ea apăru astfel ca 
noua Isis, ieşită de pe colina sacră de la Dendera. 
Întruchipare a mamei universale, dătătoare de 
nenumărate binefaceri, ea va da naștere unui nou 
Horus, protector al monarhiei faraonice, și va reînvia 
puterea din trecut a faraonilor. A 

Fără a-și slăbi atenţia, Rufin răsufla mai ușurat. In 
timpul banchetului care aduna laolaltă notabiltățile 
provinciei, garda personală a lui Cezar va contracara 
cu ușurință o eventuală tentativă de agresiune. 

Cleopatra simți tulburarea amantului ei. Cufundat 
cu brutalitate într-o tradiție milenară, el îşi pierduse 
punctele de reper și se întreba dacă Roma, în pofida 
grandorii ei, nu era decât o naţiune mică în 
comparaţie cu o asemenea civilizație de o strălucire 
fără seamăn. 

Visul Cleopatra, copilul pe care îl purta în pântec, 
viitorul unei ţări renăscând din trecutul și din 
templele ei... Imperatorul nu participa oare la un 
miracol pe care trebuia să-l amplifice? 

Zâmbetul reginei îl seduse în cele din urmă; 


explorarea acestui univers devenea pentru el o 
prioritate. 

Teba cea cu o sută de porţi suferise distrugeri și 
jafuri în timpul ocupației persane. Eliberatorul 
Egiptului, Alexandru cel Mare, recunoscut faraon de 
zeul Amon, se ocupase de restaurarea unei părți a 
imensului său domeniu, redând viaţă sanctuarelor de 
la Karnak şi Luxor. 

Pilonii, colonadele, curțile interioare, imensele săli 
cu coloane decorate, nenumăratele basoreliefuri în 
culori vii, mulțimea și varietatea sanctuarelor... 
Uimit din cale-afară, Cezar se lăsa copleșit. 

El, imperatorul, se simţea foarte slab în faţa 
giganților din piatră, al căror chip traversase secolele. 
De ce n-ar încerca să se ridice la înălțimea lor 
căsătorindu-se cu Cleopatra și reînviind, alături de 
ea, funcția faraonică? 

Destinul îl condusese în Egipt, silindu-l să-și asume 
riscuri nebunești. Nu fusese cât pe ce să-și piardă 
viața în timpul războiului Alexandriei, câștigat la 
limită? Aici, pe acest pământ, un șef de stat putea să- 
și dea seama ce înseamnă adevărata putere și poate 
că aici Cezar se va împlini exercitând-o. 

* 

Charmion aprecia măreția palatului din Teba, unde 
atâția faraoni iluştri își avuseseră reşedinţa; sigur, ea 
mai făcuse câteva schimbări pentru a ameliora 


confortul și se gândea adesea la Alexandria ei natală, 
dar îi plăcea această călătorie pusă sub semnul 
iubirii. În ciuda diferenței de vârstă, Cezar și 
Cleopatra formau un cuplu minunat și pasiunea lor, 
mereu la fel de înflăcărată, o emoționa pe servitoare, 
obișnuită cu egoismul și cu slăbiciunea bărbaților. 
Neavând nimic dintr-un mielușel, dictatorul roman 
era sincer îndrăgostit și o admira pe tânăra regină. 
Deschizându-i porțile Egiptului, va reuși ea să-l 
convingă să rămână aici? 

Cuplul petrecea ore în șir la Karnak, templul 
templelor. Șambelanul Apollodor se îngrijea de 
calitatea bucatelor servite la masa regală, iar 
Unchiașul de cea a vinurilor. El și Vânt de 
Miazănoapte erau încântați că se întorseseră în Sud 
și își ofereau sieste lungi, în timp ce Rufin își făcea 
inimă rea, obsedat de teama unui atentat. 

Sosirea unei corăbii necunoscute declanșă o reacţie 
promptă. Respectând regulile de securitate, 
marinarii romani o inspectară și îl duseră pe 
căpitanul ei la Rufin, care recunoscu imediat un 
veteran demn de încredere. 

— Aduc corespondența venită la Alexandria, 
explică el; sunt niște misive oficiale pentru imperator. 

* 

Soarele strălucea sus pe cer, căldura se înteţea. 
Cleopatra se odihnea și, de la o fereastră a palatului, 
Cezar contempla domeniul sacru de la Karnak. 

Locotenentul său îi prezentă documentele. 


— Pari contrariat, Rufin. 

— Îmi permiteți să vorbesc deschis? 

— Ţi-o recomand. 

— Chiar dacă vă ofensez? 

— Vorbeşte, te rog. 

— De trei luni încoace, se pare că ați uitat de Roma! 
Oamenii noștri sunt neliniştiți şi se întreabă când se 
vor întoarce în patria lor. Așteaptă să luaţi o decizie. 

— Este atât de urgent? 

— Cred că da. 

— Să vedem ce zic scrisorile. 

Susținătorii lui Cezar nu-și ascundeau îngrijorarea, 
veştile erau alarmante. Senatul nu aprecia deloc 
legătura imperatorului cu o străină și dorea ca 
aceasta să se termine cât mai repede. Servindu-se de 
o doză masivă de ipocrizie, morala publică rămânea 
un criteriu dominant al politicii romane. lar Cezar, 
oricât de puternică era influenţa lui, nu va putea 
neglija părerea senatorilor. 

Partizanii lui Pompei nu se potoleau. În ciuda 
dispariției comandantului lor, se regrupau în 
Numidia26 și îi raliau la cauza lor și pe legionarii 
nemulțumiți de solda pe care o primeau. Detestându- 
] pe Cezar, ei încercau să strângă o armată cu care să 
poată merge la Roma. 

În Asia Minor, situația se înrăutăţea; niște 
răzvrătiți  masacraseră un regiment roman și 


26 Algeria de azi. (n. a.) 


autoritățile se plângeau de lipsa directivelor lui 
Cezar, prins în mrejele unei magiciene care îl făcea 
să-și neglijeze îndatoririle. 

Ultima scrisoare era cea mai rea. Potrivit lui 
Antoniu, reprezentantul lui Cezar la Roma, poliția se 
chinuia să înăbușe luptele de stradă și în cazarme 
disciplina slăbea. În lipsa unui conducător, aceste 
tulburări nu anunțau oare anarhia? 

* 

Blândeţea acelei seri de primăvară încânta inima și 
trupul, făcându-te să te abandonezi cu plăcere, 
precum Unchiașul şi Vânt de Miazănoapte, într-o 
delicioasă toropeală. Numai Rufin bombănea, 
nemulțumit că Cezar şi Cleopatra, indiferenți la 
avertismentele lui, se plimbau pe malul Nilului. 
Nişte legionari îi supravegheau de departe, dar 
pericolul putea să apară de peste tot. 

După faţa impenetrabilă a amantului său, tânăra 
femeie își dădu seama de gravitatea situației. 

— Veşti proaste? 

— Roma, Africa de Nord şi Asia Minor îmi solicită 
prezenţa. 

— Nu doreai să descoperi izvoarele Nilului? 

— Destinul nu ne permite să ne satisfacem toate 
dorinţele. 

— N-ai vrea să fii alături de mine când ţi se va 
naște fiul? 

— Dacă nu intervin rapid ca să stâng focurile 
distrugătoare, războiul Alexandriei va fi fost inutil, 


numeroasele mele lupte nu vor fi servit la nimic. Şi 
visul tău se va destrăma. Să mă eschivez ar fi o 
greșeală de neiertat și aș pierde orice demnitate în 
ochii tăi. 

Abilitatea discursului nu  atenuă tristețea 
Cleopatrei, silită să recunoască  Justeţea 
argumentelor lui Cezar. 

— Mă întorc la Alexandria, de unde îmi voi Îmbarca 
armata. Voi lăsa aici trei legiuni, sub comanda lui 
Rufin. Ele vor menţine ordinea și îți vor consolida 
autoritatea. 

Imperatorul o îmbrăţișă pe regină. 

— După ce voi triumfa, vei veni la Roma și îl vei 
arăta pe fiul nostru poporului meu. 

În dimineaţa zilei de 23 iunie, anul 47 î.H., nu mai 
era nicio îndoială: pe Cleopatra o apucaseră durerile 
facerii. Regina se afla la Hermonthis, lângă Teba, și 
încerca să pară liniștită. 

— Nu vă temeți, Maiestate, o sfătui servitoarea 
Charmion. Aveţi la dispoziție cele mai bune moașe. 

Intrând în pavilionul de nașteri, plin de flori și 
parfumat, regina se gândi la Cezar, care purta 
războaie în Africa. Ea se rugă la zeița Hathor să-l 
aibă în pază şi să-i dăruiască un fiu perfect sănătos. 

Cele două moașe aveau forme plinuţe și figuri 
liniștitoare. Ca toate egiptencele de la prima dinastie 
încoace, Cleopatra va naște în picioare, susținută de 


asistentele celor două specialiste, care îi vor spune ce 
să facă şi o vor unge fără încetare cu uleiuri esențiale 
și anesteziante. 

* 

Nervos, Apollodor străbătea încăperea în lung și-n 
lat. 

— Nu se mai termină odată, se plânse el. 

— Te înșeli, obiectă Charmion, încrezătoare: Zeul 
Bes şi zeița Tueris veghează asupra suveranel 
noastre. Roata olarului divin modelează pruncul și 
cele șapte zâne ale lui Hathor îi pregătesc un destin 
măreț. 

— Nu se mai termină, repetă Sicilianul. 

În sfârşit, uşa pavilionului de nașteri se deschise! 
Una dintre moașe apăru zâmbitoare. 

— Este băiat, anunţă ea; el și regina se simt foarte 
bine. 

Charmion și Apollodor constatară cu propriii ochi 
că regina, obosită, dar fericită și calmă, dăduse viață 
unui prunc frumos, care urma să fie încredințat unei 
doici cu lapte din belșug. 

Savurând această imensă fericire, Cleopatra știa că 
trebuie să înceapă imediat o luptă dificilă. Dacă o 
pierdea, această naștere avea să fie redusă la neant. 

* 

La Hermonthis, se reuni un colegiu format din 
ritualiştii locali, autoritățile religioase ale provinciei 
ȘI corespondenții administrației alexandrine. 

Superioara de la Dendera, Hathor, fusese 


însărcinată să-l conducă și să tragă concluziile 
discuțiilor. 

Cererea reginei era simplă: voia ca fiul ei să se 
numească Ptolemeu Cezar, fiindcă, exercitând 
funcția faraonică, va asocia puterea regăsită a 
Egiptului cu cea a Romei. Conștientă că politicienii 
alexandrini vor nega paternitatea imperatorului, 
Cleopatra îi înștiința astfel că el îşi recunoștea fiul, 
viitor suveran al Celor Două Ţări. 

Se mai impunea însă o condiție: deplinul acord al 
divinităților. Ptolemeu Cezar nu era un copil ca toți 
ceilalți și trebuia să beneficieze de susținerea lor. 

La capătul discuţiilor, colegiul ajunse la o concluzie 
impusă de un adevăr simbolic și incontestabil: Ra, 
stăpânul luminii divine, luase chipul lui Cezar pentru 
a se împreuna cu Cleopatra, întruparea lui Isis, 
mamă divină care dădea naștere unui nou Horus, 
chemat să pună ordinea în locul dezordinii 
guvernând Egiptul. 

Pentru a conferi un caracter oficial și sacru acestui 
eveniment capital, se vor sculpta pe pereţii templelor 
de la Dendera și Hermonthis scene și hieroglife care 
vor relata venirea pe lume a lui Ptolemeu Cezar și 
urcarea lui pe tron. La Alexandria, vor fi bătute 
monede pe care Cleopatra va apărea în chip de Isis, 
strângându-și în braţe fiul, pe Horus. În timpul 
oricărei tranzacții comerciale, oricât de neînsemnate, 
se va aminti că Ptolemeu Cezar era descendentul 
autentic al faraonilor și moștenitorul testamentului 


zeilor. 

Cât despre ziua de 23 iunie, ea va deveni zi liberă 
și ocazia de a-i sărbători în același timp pe Isis și pe 
regele Cezar. 

* 

Cleopatra ținea morțiș să-și prezinte fiul taurului 
Bukhis care, la începutul aventurii ei, îi dăruise forța 
lui. Puternicul animal se apropie de oaspeții săi cu 
pași înceți și privirea lui, amenințătoare, se încrucișă 
cu cea a reginei. 

El își recunoscu protejata, mirosi pruncul și își 
înălță coamele spre cer. 

— Tu eşti sufletul regalității, declară Cleopatra, şi 
vol pune să se ridice în onoarea ta un sanctuar al 
nașterii, al cărui nume va fi „capela de lumină”. 

Mulţumit, taurul se întoarse la ieslea lui. 

Silueta firavă a lui Hathor, superioara de la 
Dendera, apăru dintr-o rază de lumină. 

— Toată lumea își amintește clipele de nefericire, 
Maiestate, dar pe cele fericite nimeni nu și le 
aminteşte. Dacă ne-am aminti că am fost fericiţi, ce 
nevoie am mai avea de nefericire? 

Cleopatra își gravă aceste cuvinte în inimă. Orice s- 
ar întâmpla, va păstra în amintire acest moment de 
grație în care visul ei prinsese formă. 

— Două fiinţe îmi lipsesc, mărturisi regina; Cezar, 
care îşi riscă viața pentru a cuceri puterea supremă, 
și Hermes, fără de care n-aş fi învins deşertul. 

— Să nu uitaţi niciodată învăţătura lui. 


— Îi voi rămâne credincioasă lui Isis! M-am angajat 
s-o fac și nu-mi voi încălca jurământul. 

— Sălile consacrate marilor mistere vor fi 
terminate în decembrie, zise superioara. Isis vă va 
aștepta. 

* 

Micuţul Ptolemeu Cezar creștea văzând cu ochii. 
Bucurându-se de laptele doicii şi de iubirea mamei 
lui, el zâmbea unei lumi inundate de soare. Dar mulți 
se îndoiau încă de capacitatea Cleopatrei de a domni 
și nu aveau încredere decât într-un singur semn: 
nivelul de creştere a apelor Nilului. 

În cazul unei creşteri insuficiente a apelor, ceea ce 
însemna foamete și sărăcie, toți se vor convinge de 
incapacitatea de a conduce a ambiţioasei regine. 
Umilită și repudiată de zei, ea va trebui să renunţe la 
tron, iar țara își va alege un nou conducător. Statuile 
grecești ale Nilului îl reprezentau ca pe un bătrân 
bărbos, purtând pe cap o coroană de trestii și 
posedând un corn al abundenței. În jurul lui, se 
zbenguiau șaisprezece copil. Șaisprezece coţi2” era 
nivelul ideal al creşterii apelor. 

Neliniștiți, șambelanul  Apollodor și slujnica 
Charmion se mirau de calmul suveranei. Ea îi vorbea 
copilului ei despre iubirea pe care i-o purta lui Cezar 
și despre zilele fericite care se întrevedeau. 

Pământul se crăpa, căldura devenea sufocantă, iar 


27 8,32 metri. (n. t.) 


mesajul specialiștilor de la nilometrul din Elefantina, 
în extremitatea sudică a Egiptului, ajunse la Teba: 
nivelul creșterii apelor va fi de șaisprezece coți. 


TT 


Când Cleopatra debarcă la Dendera, în 28 
decembrie anul 47 î.H., tocmai primise veşti 
excelente de la Cezar. Campania lui din Africa era un 
real succes, ultimii partizani ai lui Pompei erau 
învinși și majoritatea senatorilor treceau de partea 
imperatorului. În curând, acesta avea să celebreze la 
Roma un triumf de neuitat, un spectacol grandios la 
care vor asista Cleopatra și fiul ei, Ptolemeu Cezar. 

Regina nu-și uitase promisiunea. Numai Isis, a 
cărei reprezentantă terestră era, putea s-o ajute să 
învingă piedicile și să-i elibereze drumul. 

Iar visul său căpăta formă chiar în faţa ei: templul 
zeiței Hathor era aproape terminat și îi va comemora 
domnia. Frumoasele pietre eterne, dotate cu o viață 
imuabilă, vor străbate secolele. 

Superioara ieși în întâmpinarea suverane. 

— Faraonii şi marile soţii regale erau iniţiate în 
misterele lui Isis și Osiris, îi aminti ea. Dacă treceţi 
cu bine de porțile morții, veţi începe cu adevărat să 
domniţi. 

Asistată de doi ritualiști, superioara o conduse pe 
Cleopatra la intrarea în prima dintre cripte, camere 
secrete repartizate sub pământ, la același nivel şi 
deasupra, în interiorul zidăriei. Ele conțineau 


arhivele, „puterea de expresie a luminii”, obiecte 
rituale, statui de divinităţi și de regi, şi relicve 
inestimabile, precum un sistru, instrument muzical 
cu numele lui Pepi I, faraon din perioada Regatului 
Vechi. 

Cleopatra avu surpriza să descopere chipul ei 
sculptat, în calitate de „stăpână a Celor Două Ţări, 
și fu poftită să se reculeagă în fața unei Hathor cu 
patru feţe, iubirea zeiței răspândindu-se în toate cele 
patru puncte cardinale. Apoi superioara o conduse 
până pe acoperișul templului, unde fuseseră 
construite mici capele, rezervate celebrării 
misterelor. 

Un bărbat înalt de statură păzea accesul la ele. 

— Hermes... 

— Ziua aceasta este excepțională, îi dezvălui 
magul. Renașterea lui Osiris coincide cu urcarea lunii 
pline la zenit, iar un asemenea fenomen nu se 
produce decât o dată la 1500 de ani. Contemplă 
secretele cerului, regină a Egiptului. 

Hermes o duse pe Cleopatra sub un zodiac 
circular?8, aflat pe plafonul uneia dintre capele, care 
celebra renașterea stelară a lui Osiris, trecut din 
tenebrele morții în lumina stelelor. Cerul, Ursa Mare, 
constelația Orion, cele douăsprezece semne ale 
zodiacului, decanii și planetele redădeau viaţă zeului 
asasinat și reînsuflețit, model al „celor drepţi” care 


28 Zodiacul de la Dendera se află astăzi la muzeul Luvru. (n. a.) 


vor dobândi nemurirea lui. 

Cleopatra fu invitată să trăiască pasiunea lui 
Osiris, încercările lui, trecerea sa prin moarte, 
împrăștierea bucăților din trupul lui și reconstituirea 
lor prin magia lui Isis. Înconjurată de ritualiști care 
purtau măști de divinități, regina se întinse în 
sarcofagul osirian, asemuit cu o barcă plutind în 
mijlocul cerurilor, și mintea îi fu asaltată de forțele 
creatoare. 

Pentru a renaște ca Osiris, trebuia să înfrunte o 
armată de demoni care îl slujeau pe Seth 
distrugătorul. Îi dădeau târcoale tot felul de morți Și 
numai formulele magice rostite de Hermes și de 
superioară le risipiră. 

Reîntoarsă din neființă, noua inițiată învăţă să 
transforme orzul în aur și să modeleze piatra 
filosofală, întruchipare a lui Osiris metamorfozat și a 
Egiptului regenerat. 

— Mama ta, Bolta Cerească, a rămas grea cu tine, 
îi spuse superioara Cleopatrei, ea a făcut să-ți crească 
oasele, ţi-a întărit carnea, ţi-a potrivit membrele. Şi 
lată-te născută din nou, dintr-o rază de lumină. 
Lacrimile se usucă, aurul și pietrele preţioase te 
protejează. 

La sfârşitul ritualului, lui Osiris Cleopatra i se 
prezentară vase conținând bucăți din trupul zeului și 
simbolizând provinciile Egiptului pe care orice faraon 
trebuia să le unească. Abia atunci tânăra femeie 
conștientiză importanța imensă a sarcinii el, 


spirituală și materială în același timp. 

De acum înainte, va păstra în adâncul inimii 

templul de la Dendera, visul ei de piatră realizat. 
* 

Noaptea era de o frumusețe neobișnuită, 
strălucirea stelelor îți lua ochii. Așezată pe acoperișul 
templului, Cleopatra își venera mama, Bolta 
Cerească, rememorând etapele lungului drum care-o 
condusese la inițierea în marile mistere. 

Vraja universului îi purta mintea dincolo de timp și 
spațiu. Ceea ce învățase, încercările prin care trecuse, 
iubirea lui Cezar, nașterea fiului ei, dorința de a 
domni, toate acestea nu erau nimic în comparaţie cu 
imensitatea dezvăluită de capelele osiriene de la 
Dendera. 

Templul acela nu era oare capătul fericit al 
drumului ei, locul visat pe care n-ar trebui să-l 
părăsească? Dar Alexandria nu se va conduce 
singură, iar poporul solicita prezenţa ei și pe cea a lui 
Ptolemeu Cezar, care reprezenta viitorul Egiptului. 

— Viitorul acela este înscris în stele, zise Hermes. 
Doreşti să-l cunoşti? 

Cleopatra se ridică în picioare. 

— Îmi va fi interzis să-l construiesc? 

— Astrele predispun, nu determină; fu tu 
arhitectul, folosește materialele care îți sunt puse la 
dispoziţie. 

— De ce m-aş teme? Copleşindu-mă cu favoruri, 
destinul m-a eliberat de frică. Ce altă alegere am 


decât aceea de a-mi îndeplini îndatoririle de regină? 

Hermes contemplă cosmosul. 

— Țara noastră este făcută după imaginea cerului 
și, în noaptea asta, ai înțeles că ea este templul 
tuturor zeilor. 

La ivirea zorilor, magul dispăruse. Cleopatra se 
lăsă învăluită de razele soarelui, purtător al unei 
speranțe extraordinare, capabilă să învingă 
tenebrele. Pentru că nu-și mai aparținea, regina va 
încerca s-o prelungească și să fie instrumentul ei, 
ascultând cuvintele strămoșilor, transmise prin 
misterele lui Isis și ale lui Osiris. 

Nu conta ziua de mâine, fiindcă tânăra femeie 
atinsese un soi de plenitudine. Dar va fi ea oare la 
înălțimea destinului său? 

Nu era decât un singur răspuns: trebuia să fie. 

Trebuia să fie Cleopatra. 


Epilog 

În 16 noiembrie 1828, seara, am ajuns în sfârșit la 
Dendera. Era un clar de lună magnific și ne aflam 
doar la o oră distanță de temple. Puteam oare să 
rezistăm tentaţiei? 

— Domnule Champollion, mă avertiză ghidul, nu 
este prudent. Mai bine mergem să ne culcăm. 

— Îmi pare rău, dar prefer să continui. 

N-am regretat decizia. Marele templu întruchipa 
grația și măreția reunite în cel mai înalt grad. Am 
rămas acolo două ore, în extaz, străbătând sălile mari 


cu bietul nostru felinar și încercând să citim 
inscripțiile exterioare la lumina lunii. Am revenit în 
tabără abia pe la ora trei dimineaţa, pentru a ne 
reîntoarce la templu la ora șapte. Ceea ce era 
minunat la lumina lunii a fost și mai și când razele 
soarelui ne-au permis să distingem detaliile. 
Sanctuarul de la Dendera a ieşit victorios în lupta 
contra timpului și a distrugerilor oamenilor și 
constatăm că pare mai tânăr în nemurirea lui. 

Însoţit de măgarul său, un superb asin cu ochi 
adânci și inteligenţi, un bătrân s-a apropiat de mine. 

— Ştiţi să citiți semnele sacre? a întrebat el sceptic. 

— Mi-am consacrat viaţa întreagă pentru a găsi 
cheia lecturii lor. 

— Şi ați reușit? 

— În 1822. Călătoria aceasta îmi confirmă 
descoperirea, descifrez hieroglifele și imensa carte a 
străvechiului Egipt se deschide din nou. 

— Îmi acordaţi o favoare? 

Am fost intrigat. Ce putea dori de la mine acel 
moșneag? 

Măgarul ne-a dus până la zidul din fundul marelui 
templu de la Dendera și a rămas nemișcat în fața 
unui basorelief reprezentând o regină și un rege. Ea 
mânuia sistrul, instrument muzical al inițiatelor în 
misterele lui Isis, și un colier 2% simbolizând 


29 Colierul menat, format din mai multe șiruri de perle şi cu o 
contragreutate care putea fi apucată cu mâna. Colierul nu era 


renașterea. Regele folosea o cădelniţă. Între ei, figura 
micuță a unui Ka regal, puterea nemuritoare 
transmisă din faraon în faraon. 

— Femeia aceasta este atât de frumoasă, zise 
Unchiașul. Semnele sacre îi dezvăluie numele? 

Nu mi-a fost deloc greu să le descifrez. 

— E vorba de Cleopatra și de fiul ei, Ptolemeu 
Cezar, supranumit Cezarion. 

Cleopatra... Rostind acest nume legendar, am 
simțit un soi de fascinație și m-am gândit la 
momentele de glorie ale extraordinarului său destin. 
Unii pretindeau că nu era nici grecoaică, nici fiica lui 
Ptolemeu al XII-lea, ci a unui preot egiptean. Oare 
această ascendență explica dorința de a reda 
Egiptului splendoarea lui trecută, ea fiind 
considerată pe bună dreptate ultimul dintre faraoni? 

Dăruindu-i un fiu lui Cezar, marea ei iubire, crease 
o nouă dinastie, iar în timpul fenomenalului triumf 
al imperatorului, din anul 46 î.H., regina şi fiul ei 
fuseseră primiţi la Roma cu onorurile cuvenite 
rangului lor. Viitorul se anunţa luminos, ambițiile 
Cleopatrei se realizau, dar asasinarea lui Cezar, în 
martie 44 î.H., schimbase totul. Silită să rămână 
aliata Romei, regina greșise acordându-i dragostea și 
încrederea ei lui Marc Antoniu, spirit slab în 
comparaţie cu cel al lui Cezar. În urma înfrângerii de 


purtat, ci scuturat de preotesele lui Hathor, perlele lovite 
reproducând sunetul primordial. (n. t.) 


la Actium, din 2 septembrie 31 î.H., Cleopatra luase 
hotărârea să se sinucidă pentru a nu cădea în mâinile 
învingătorului,  nemilosul Octavian Augustus, 
asasinul fiului său, Cezarion. 

Visul se spulberase în modul cel mai brutal cu 
putință, dar, timp de câţiva ani, faraonul Cleopatra 
reînviase cu adevărat gloria Egiptului. lar eu, 
descifrându-i numele, o readuceam la viaţă, în acest 
templu minunat unde trăia de-a pururi! 

— Păreț tulburat, mi-a zis unul dintre asistenții 
mel. 

— Priveşte basorelieful ăsta! Inițiată în misterele 
lui Isis, Cleopatra îi acordă protecție magică pe vecie 
fiului său, faraonul. Pline de forță, hieroglifele au 
învins timpul şi uitarea. 

Asistentul meu a realizat și el importanţa 
descoperirii şi s-a lăsat fascinat de această regină, 
căreia pietrele sculptate, luminate de un soare blând, 
îi păstrau silueta. 

— Dar tu ce crezi? l-am întrebat pe moșneagul care 
mă condusese aicl. 

Neobţinând niciun răspuns, m-am întors, dar nu l- 
am văzut. 

— Ciudat, au plecat... 

— Despre cine vorbiți? 

— Despre un bătrân şi măgarul lui. 

Crezând că sunt victima insolaţiei sau a oboselii, 
asistentul meu s-a arătat cordial și liniștitor. 

— Nu era nimeni aici, domnule Champollion; 


probabil ați visat. 

